
MOARA DRACILOR 


Primăvara venise ceva mai devreme pe plaiurile bănățene, în acel an al 
mântuirii, 1616. Ogoarele arate, unele chiar și semănate, abureau sub 
soarele molcom, prevestind un an încărcat de bucate. Barem, dacă peste 
vară turcii de dincolo de Dunăre i-ar fi lăsat în tihnă pe bieţii plugari, s-ar fi 
bucurat şi ei de mai mult saţ în zilele viforoase ale iernii. Însă, oricum, asta 
nu stătea în voia oamenilor locului. 

Pe drumeagul ce ducea de la Caransebeș către Mehadia, un călător se 
legăna în pasul domol al calului, bucurându-se și om şi dobitoc de razele 
călduțe ale sfântului soare. După veșminte arăta a fi un oştean în plată, şi 
după toate semnele se afla cam de multişor în șa. Frâul atârna pe grumazul 
frumosului armăsar, călărețul odihnindu-șşi stânga, care-i atârna pe lângă 
trup, în vreme ce cu dreapta se căznea să sufle într-o frunză, așa cum își 
amintea de pe vremea când era de-o șchioapă. Îi sălta inima de bucurie 
recunoscând vreun deal, ori vreun dâmb şi chiar falnicii stejari, ce păreau că 
nu mai crescuseră de când trecuse ultima dată pe acele meleaguri. Se 
scurseseră mai bine de şapte ani de atunci şi poate că nimeni astăzi nu și-ar 
mai da seama, văzându-l pe ditamai oșteanul că este unul și același cu 
feciorașul răposatului cneaz lancu de la Borlova, plecat în lume să-și afle 
rostul. Dorul după fapte vitejeşti şi mai ales sângele străbunilor lui, cnezi din 
tată-n fiu, l-au îndemnat să apuce calea armelor, vânturând țara în lung și-n 
lat, până s-a aciuat în Iaşul Moldovei, la curtea măriei-sale lo Ștefan vodă 
Tomșa. Mulţi îl sfătuiseră să-și schimbe până şi numele de Marcu, așa cum îl 
căpătase din botez, și să se dea drept sârb, ori neamț, ca să se poată băga 
mai lesne lefegiu. Dar el se mândrea cu stirpea lui bănățeană și nu vedea 
pricină să se lepede de un nume ce-l purtau atâţia feciori prin Borlova. De 
vitejie, apăi avea ce povesti, căci, de când îi lumea, românii din acel colţ de 
țară tot cu arma-n mână şi-au păzit ogoarele. 

Ce-i drept, avea o strângere de inimă când se gândea la casa părintească, 
lăsată de izbelişte după moartea mumă-si, că neamuri apropiate nu prea 
avea, însă în satul lor nicicând și nimeni nu s-a lăcomit la bunurile celui 
plecat vremelnic. Poate că ar mai fi zăbovit prin depărtări, de n-ar fi fost 
mazilit măria sa vodă Tomşa, chiar în toamna trecută, și Marcu nu s-a mai 
încumetat să bată drumurile surghiunului alături de stăpânul său. Nu prea i- 
a venit la îndemână lui Vodă, când i-a cerut îngăduinţa să se întoarcă acasă, 
fiindcă domnitorul prinsese mare drag de slujitorul credincios care-i fusese 
bănăţeanul. „Pas, Marcule, cu mine, că ne-om întoarce iarăși în ţara 
Moldovei şi mult bine are să-ţi fie!” îi spusese domnul. „Bucuros mărite 
stăpân, da în ţara turcului mă înăbuș şi doru’ de casă mă sfâșâie.” „D-apăi că 


şi aici în lași fost-ai departe de satul tău, ş-ai trăit fără năcaz.” „Departe, 
stăpâne, da tot țară românească să cheamă că îi, și nu m-am ştiut înstrăinat, 
da'n țară turcească... parcă-i altcum!” 

Vodă nu mai avusese ce spune și-i dăduse dreptate, oftând din adâncul 
rărunchilor, căci urma să apuce calea străinătății și cine știa de se va 
întoarce vreodată, măcar că asta-i era nădejdea. Marcu însă i-a făgăduit că 
de-o fi să mai ajungă la domnie, fie în Moldova, fie în Ţara Românească, n- 
avea să pregete a i se înfățoşa, ca slugă credincioasă, orişicând l-ar fi chemat. 
Din toată inima măria-sa l-a îmbrățișat ca pe un vechi şi credincios tovarăș 
de luptă, dându-i o bunicică răsplată în galbeni, ca să-și încropească 
gospodărie răzăşească prin părțile Banatului, atât de mult lăudate de Marcu. 
Atunci abia îşi va fi adus aminte feciorul de ochii cei verzi ai Aniţei, codana 
ce lăcrămase într-ascuns la plecarea lui din Borlova... 

Cam aste gânduri îi treceau prin cap drumețţului, simțindu-și sufletul 
potolit ca după o grea viforniță, când bidiviul se opri, ciulindu-şi urechile. 
Marcu nu se îndoi că cine știe ce sălbătăciune îl va fi făcut pe cal să rămână-n 
loc, măcar că nu se spăimânta din orișice. Prinse pe dată frâul, aruncând 
frunza de la gură, și trase și el cu urechea. Într-adevăr, din depărtare se 
desluşea un tropot, iar pe acele vremuri nu aveai cum ști dacă cel ce-ţi ieşea 
în cale nu era vreun vrăjmaș. Oricum, paza bună trece primejdia rea, așa că- 
şi roti ochii după vreun adăpost trecător. Îşi amintea bine că după dâmbul 
din dreapta șleaului era pe vremuri Moara Dracilor, de lângă care începea 
un colţ de pădure, cu desiș încâlcit, unde străinii nu s-ar fi încumetat să 
pătrundă, iar cei din partea locului își făceau cruce și se îndepărtau de un 
astfel de loc blestemat, așa că dădu pinteni îndreptându-se într-acolo. 

Bătrânele ziduri, mucegăite, rămăseseră neschimbate de când le știa. Un 
fior îi străbătu șira spinării, aducându-și aminte cum în copilăria lui se 
povestea că vârcolacii și strigoii de la Moara Dracilor sugeau sângele celor 
ce cutezau să le tulbure liniştea; şi se mai zvonea că mulți oameni și-au 
pierdut minţile, după un popas în acel loc înfricoşător. Dar nu de teamă ocoli 
el zidurile, ci spre a-și priponi calul în desișul lăstărișului, îndepărtându-l cât 
mai mult de drumul-mare. Ajuns în umbra copacilor ce încă nu înfrunziseră 
deplin, fu nevoit să se afunde mai adânc în pădure, apoi, tiptil, făcând cale 
întoarsă, se pitulă după o tufă mai răsărită. Dinspre miazăzi, se auzea acum 
destul de bine goana cailor. 

N-avu prea mult de așteptat, că pe dată se iviră câțiva călăreţi şi, ca un 
făcut, încetiniră tocmai în dreptul lui, de parcă ar fi căutat și ei un loc de 
popas mai ferit. Pâlcul se opri şi cel din frunte arătă cu braţul zidurile morii, 
apoi cu toţii se zoriră spre locul blestemat. Marcu se lipi cu burta de pământ, 
fiindcă noii veniți erau cinci, deşi unul dintre ei atârna de-a lungul șeii, legat 


cobză. Ajunși între ruine, ceilalți îl traseră pe nevolnic doborându-l la 
pământ şi făcându-l să icnească de durere. După veşminte, Marcu înțelese că 
era vorba de un închinător al profetului. 

— Stăm o vreme, spuse deodată cel ce venise în frunte şi părea căpetenie. 
Ai lui or să treacă fără să le dea prin cap că suntem aici, după care tăiem 
calea prin spate și ne strecurăm în pădure. 

Oşteanul pricepu totul, întrucât vorbeau sârbește, limbă ce nu-i era 
necunoscută. Îi venea chiar să se dea pe față, căci dacă străinii s-ar fi ținut de 
vorbă să treacă prin pădure i-ar fi văzut calul și s-ar fi dat astfel în vileag. 
Căpetenia părea a fi un haiduc spătos şi Marcu îi cunoștea pe aceşti oameni, 
care veșnic se încrâncenau cu păgânii. Așa că n-aveau decât să-l spânzure pe 
turc, ori să-i facă ce vor fi poftit, nu era treaba lui. 

— Mirko, zise unul, ce-ar fi să rămânem cu păgânul numai doi inși, iar 
ceilalți să fugă mai departe, încât urmăritorii să nu-și dea seama că ne-am 
oprit. 

Marcu se uită la cel ce vorbise, socotind că nu era prost deloc, căci era 
firesc ca urmăritorii să mai tragă și cu urechea din când în când, spre a-și da 
seama încotro s-o apuce. 

— Bine ar fi precum spui, măi Koceo, încuviință Mirko. Vezi tu, frate, că și- 
aşa suntem cam puținei de-ar fi să ne înfruntăm cu spahiii... 

— Atunci n-avem decât să-l spintecăm pe turc, îl dosim aici printre pietre 
şi când s-or liniști lucrurile îl ducem în desagă baronului, se băgă în vorbă 
un altul. 

— Stanko, tu ai face mai bine să-ți mai ţii fleanca, i-o reteză Mirko. Uneori 
vorbeşte gura fără tine! Deocamdată eu poruncesc, și voi aşa să faceți 
precum zic! 

— Spuneam şi eu aşa..., încercă Stanko să se apere. 

Nimeni nu-i răspunse. Se aşternu o liniște parcă sporită de apa clipocindă 
a pârâiaşului. Dar îndată urechile ciulite prinseră dinspre miazăzi şi tropotul 
înăbuşit dar crescând al urmăritorilor. Gemetele prinsului îl făcură pe Mirko 
să se încrunte, iar după o clipită de gândire zise încet: 

— Koceo, socot că tu ai cugetat bine, așa că vei rămâne cu păgânul, iar 
după ce osmanlâii s-or pierde în depărtare, te tragi frumuşșel prin spatele 
morii, și dincolo de deal te-om întâmpina și noi. 

— Singur?! se miră Kocea. Numai eu cu ăsta... aici în Moara Dracilor?! 

— Nu care cumva ţi-o fi teamă? râse batjocoritor Stanko. 

— Atunci rămâi și tu, viteazule, hotărî Mirko, țintuindu-l pe cel ce vorbise 
mai înainte. 

Marcu îşi dădu seama că haiducii trebuie să fi fost de prin partea locului, 
de vreme ce cunoşteau faima blestemată a morii. | se păru chiar că l-ar 


cunoaşte pe Mirko, însă nu-şi putea aduce aminte de unde. Era cât pe ce să 
se dea la vedere, dar se răzgândi auzind caii urmăritorilor în dreptul morii. 
Nu rămaseră, de fapt, decât Kocea, Stanko și prinsul, că ceilalți doi se 
grăbiseră să-i amăgească pe turci, atrăgându-i pe alte urme. Stanko scoase 
un cuțitoi ciobănesc de la brâu şi aplecându-se asupra turcului i-l propti în 
beregată, scrâşnind: 

— Dacă scoţi un singur cuvânt, te-am spintecat ca pe berbeci, câine! 

Nenorocitul, chiar să fi avut de gând să dea de știre alor săi, tot nu mai 
putea face nimic, căci genunchiul greu al haiducului abia de-i îngăduia să 
mai răsufle. Abia după ce pâlcul de călăreţi trecu, precum o vijelie, stârnind 
nori de praf, Stanko slăbi strânsoarea și își puse din nou cuțitul la 
cingătoare, rânjind mulțumit: 

— Te temi, liftă spurcată! Se vede treaba că ţii la sufletul tău nelegiuit! 

— Apă! se rugă prinsul, clămpănind din fălci. Pentru Dumnezeu, dați-mi o 
gură de apă! 

Auzindu-l vorbind sârbeşte ca şi ceilalți, Marcu îşi întări gândul că era 
vorba de vreun turcit de-al lor, pe care voiau să se răzbune. Dădu să se tragă 
binișor, să plece, fiindcă în astfel de răfuieli nu era bine să te amesteci, dar... 
deodată simţi că i se urcă sângele în cap, văzând cum Stanko începu a-şi face 
nevoile stropind fața nefericitului rob. 

— Asta-i apă pentru voi, nemernicilor! hohotea el, în vreme ce turcul 
căuta să-și ascundă faţa în țărână. 

Fără să mai judece dacă bine face au ba, Marcu se repezi cu sabia în mână 
asupra celor doi haiduci, răcnind năprasnic: 

— Netrebnicilor! Feciori de căţea! Nu vi-i rușine să batjocoriţi o ființă 
omenească? Pe amândoi vă spintec, ticăloşilor! 

Prigonitorii holbară ochii cât cepele, fără a scoate o vorbă. În mintea lor, 
oșteanul nu putea fi altul decât Satana, stăpânul locului, așa că începură 
grăbit a-şi face cruce. O licărire de nădejde se aprinse în ochii celui legat, dar 
nu zise încă nimic, neștiind ce gânduri avea străinul. 

— Tu, spurcăciune, se adresă Marcu lui Stanko, adă apă curată din pârâu 
şi spală fața ce-ai batjocorit-o! 

Nemaiașteptând vreun alt îndemn, haiducul se repezi să îndeplinească 
porunca „necuratului” ce se încăpățâna să nu piară în fața potopului de cruci 
pe care şi le făceau cei doi. Ba, pentru a se împăca cu „morarul dracilor” îi 
dădu şi de băut păgânului, știind el prea bine că turcu-i frate cu dracu de 
când lumea. 

— Poate porunceşti, stăpâne, să-i desfac şi legăturile? mai întrebă el cu 
slugărnicie. Şi fără să mai aștepte răspunsul, cu lovitura lui măiastră de cuțit, 
pe loc îl liberă pe prins. 


— Tu ai vrut-o! ridică nepăsător din umeri Marcu. Dar dacă-i pe așa, ia dă 
hangerul acela, și tu, Kocea, așijderea! 

Auzindu-se chemat pe nume, acesta își făcu semnul crucii înainte de a-i 
înmâna toate armele ce le avea, apoi, ca pentru sine, îşi luă curajul să scuipe: 
„Piei, satano!” 

— Lasă, că nu-s chiar dracul, zâmbi Marcu, înțelegând groaza ce stârnise 
în sufletele celor doi. Treaba voastră ce veți face cu turcitul şi unde aveți să-l 
cărați. 

— Rogu-te străine milostiv, îndrăzni şi turcul. Ascultă-mă și pe mine, că 
mare răsplată vei căpăta de mă scapi de la acest năcaz. Ajută-mă să ajung în 
cetatea Tamasvarului și te voi acoperi cu aur. 

— N-am trebuinţă de banii tăi, căci asta ar însemna multe lacrimi și sânge 
din partea creștinilor. 

— Dar eu nu sunt turc, ci creştin! se oțări prinsul, și ca s-o dovedească își 
făcu şi el o cruce mare, zicând: „Mărire tatălui și fiului şi spiritului sfânt, 
acum şi pururea şi-n vecii vecilor, amen!” 

— Te pomenești că-i fi vreun popă papistaș, râse Marcu. 

— Popă nu-s, doar catolic morlac, fu răspunsul. 

— Atunci, pentru ce te-ai mascat în turc și cum de te-au legat? Ori lor nu 
le-ai spus că ești creștin?! 

— Vezi-bine că n-au ţinut seamă de vorbele mele, fiindcă-s niște tâlhari 
năimiți de vrăjmașii mei. Am astfel de veşminte fiindcă mă aflu în slujba 
împărăției, mare dregător al padişahului... 

— Dracu să te ia, că nu mai înțeleg nimic! Până acu mi-ai bălmăjit că ai fi 
creştin și deodată o-ntorci că ești omul sultanului. Cum vine asta? 

— Minte, stăpâne, dădu cu gura Kocea, care mai prinsese curaj, văzând că 
prinsul nu se bucura de prea mare cinste la străin. 

— Jur pe rănile Mântuitorului că nu mint, om bun! Eu sunt Gașpar din 
Gradaţ, și poate că vei fi auzit de mine, ori de neamul meu. 

— De auzit, drept să-ți spun, n-am auzit nicicând de tine, dar de morlaci, 
nu zic că nu. Numai că mie-mi place vorba limpede, iar vorbele tale... 

Se opri pe dată, căci armăsarul ascuns prinse să necheze, așa cum făcea 
ori de câte ori cineva străin îi dădea târcoale. Nu-i mai băgă în seamă pe cei 
de față și începu să alerge spre cal, sărind peste un morman de cărămizi, 
însă abia de mai auzi deznădăjduita chemare a lui Gașpar, „nu mă lăsa!”, 
când se pomeni cu o izbitură în moalele capului. Îl lovise cineva de după 
ruine, apoi încă o lovitură în burtă și își pierdu firea. Prăvălit la pământ, 
mâini zdravene îl priponiră îndată cu legături straşnice. 

— Bine c-aţi sosit la vreme, fraţilor! se bucură Kocea, în vreme ce Stanko 
izbea cu cizma în coastele prinsului. 


— Ce-ai crezut, mă, că ai să scapi de mine? scrâșnea el furios printre 
lovituri. Nici frate-tău, dracu, nu te-a putut smulge din mâinile mele, 
spurcăciune! O să te belesc! 

— Ajungă-ţi, Stanko! se răsti Mirko, fiindcă el era cel care îl doborâse pe 
Marcu. Ți-am spus că vreau să-l ducem viu domnului baron. Nu ştiu ce ţi-o fi 
căşunat pe el, că doar nu-l cunoşti. Dar ăsta cine mai e?! întrebă apoi, dând 
cu piciorul în foalele lui Marcu, care-și venise în simţire şi se zvârcoli, 
căutând să-şi mai slăbească legăturile. 

— Noi crezurăm că-i chiar „ducă-se pe pustie”, dar ne-am înșelat, după 
cum văd că zace, răspunse Kocea lingușitor. Se vede că tu şi pe ciraci îi 
înfrângi! 

— După port, pare a fi oștean în leafă, dar de unde s-a ivit?! Cine eşti? îl 
întrebă Mirko, în vreme ce Marcu deschisese ochii şi-l străfulgera cu 
privirea. 

— Dar v-am spus o dată că nu mă amestec în trebile voastre, aşa că faceţi 
bine şi dați-mi drumul să-mi văd de drum! îl înfruntă Marcu. 

— Eşti sârb? Văd că ne ştii limba, zise căpetenia haiducilor, neluând în 
seamă furia tânărului. 

— Sunt român şi-s feciorul răposatului cneaz lancu de la Borlova, despre 
care poate vei fi auzit. 

— Cum de nu! Numai că, vezi tu, cel despre care spui de mult şi-o isprăvit 
zilele prin ţara leșască, aşa că nu mă îmbrobodești pe mine, răspunse tăios 
Mirko. lar dacă-i așa precum zici, pentru ce ai vrut să-l slobozi pe prinsul 
nostru? 

— Nici vorbă! M-am mâniat numai pentru că omul tău l-a batjocorit, legat 
fiind şi de mâini şi de picioare, altminteri nici nu m-aș fi arătat la față. 

— Oricum, am auzit câte ceva din cele ce vorbiși cu păgânul. Din astă 
pricină, nu te mai pot slobozi, ci te vom duce acolo unde trebuie și care-ţi va 
fi soarta altul s-o hotărască. Acum, că știi pe cine ducem, nu se mai poate! 

Cu toate zvârcolirile lui Marcu, acesta fu săltat pe propriul cal și legat, 
timp în care Stanko îi împinse pe furiş câteva ghionturi, înjurându-l printre 
dinți. Cu Gaşpar priponit în același fel și cu Mirko în frunte, întreaga ceată o 
apucă prin lăstăriş şi Marcu se văzu întors din cale, la numai câteva ceasuri 
de drum până acasă. Noroc că nu l-au scotocit prin veşminte, că l-ar fi uşurat 
şi de bănetul ce-l avea după cei șapte ani în slujba domniei. 

Îşi aruncă privirea împrejur, pe cât îi îngăduia strânsoarea, şi-l zări pe 
tovarășul lui de suferință prăbuşit pe grumazul calului, părând că nu-și mai 
venise în simțţiri. „Sărmanul, își zise, poate că o fi într-adevăr creștin şi s-a 
travestit astfel ca să scape de vreo belea”. Îl observă însă căznindu-se de zor 
să-și taie legăturile de la mâini, cu ajutorul unei întărituri de fier de la 


oblânc. Socoti că n-ar fi fost rău să și-l facă prieten şi, cum o rupea binișor pe 
limba profetului, îl întrebă în șoaptă: 

— Și pe urmă ce-ai să faci? 

Gaşpar săltă capul şi-i zâmbi cu prietenie, de parcă s-ar fi cunoscut de 
când lumea. 

— De-aș avea o spadă, altcum aș vorbi cu tâlharii ăştia! 

Spusese asta cu glas tare, anume ca să-şi dea seama dacă vreunul din cei 
patru ar fi putut să priceapă ce vorbeau. 

— la mai tacă-vă fleanca! se răsti haiducul de lângă el. Ziceţi că sunteţi 
creștini, dar ciripiți păgâneşte! 

— Se vede că nu ne înțeleg, zise Marcu, satisfăcut de încercarea 
morlacului. 

— Atunci fă cumva să te apropii de mine, că eu m-am dezlegat... 

Un nou val de sudălmi veni de la străjeri, dar Mirko îi potoli. 

— Lăsaţi-i să vorbească în voie, că după ce or da ochii cu domnu baron n- 
or mai şti cum să tacă. 

Haiducii rânjiră, amintindu-şi de vestitul baron Czobor, „beutorul de 
sânge păgânesc”, ba chiar și de altă lege, fiindcă luminăţia-sa nu prea stă să 
aleagă. 

— Dă-te cât mai lângă mine, urmă Gaşpar cu prefăcută voce plângăreaţă, 
ca şi când s-ar fi văitat. Eu aveam un pumnal la coburi și, de nu mi l-au luat, 
îți tai legăturile de la mâini, dar să nu te dai de gol, ci să te prefaci că încă 
mai eşti în lațuri. Când am să-ți spun eu, sări asupra tâlharului de lângă tine 
şi smulge-i spada. Pe urmă ne-om descurca noi. Ai grijă! 

Marcu nu era fricos de felul său, dar cutezanța morlacului i se păru din 
cale-afară. Oricum, nu avea de ales. „Numai de-ar fi cuțitul la locul lui!”, 
gândi în vreme ce se apropiase de Gaşpar. Îşi simţi mâinile slobode, tocmai 
pe când Kocea se răstea la ei să nu mai meargă aşa de aproape. Se auzi apoi 
un răcnet de moarte din pieptul lui Stanko, prăbuşit cu inima străpunsă de 
pumnalul morlacului, în vreme ce Marcu, smulgând spada străjerului de 
lângă el, îi reteză capul dintr-o lovitură, cu propria lui armă. 

Totul s-a desfășurat cât ai bate din palme, încât ceilalți au rămas 
împietriți, pe când cei doi cutezători, dând pinteni cailor, s-au năpustit 
printre ei ca două năluci, făcându-se nevăzuți. 

— Ce-a mai fost şi asta?! întrebă Mirko, făcându-și cruce. 

— Doamne apără! bolborosi şi Kocea, cu ochii năuciţi. Ce să fie? Tartorul 
care se dădea drept feciorul cnezului din Borlova... l-a înșfăcat pe turc și l-a 
dus cu el... că făptură omenească n-ar fi fost în stare de asemenea ispravă... 

— Am ştiut eu că feciorul acela îi mort de mult, se înfioră și Mirko, 
uitându-se îngrijorat împrejur. 


Abia atunci îşi dădură seama că tovarășii lor, ucişi, se bălăngăneau încă 
pe caii care pășeau nestingheriți alături, de parcă nu s-ar fi petrecut nimic 
deosebit. 

— Dumnezeu să ne țină, frate dragă, făcu Mirko, dar cu asemenea 
plăsmuiri ale iadului eu n-am să mă mai pun la încercare. Domnul baron n- 
are decât să-și năimească alți oameni, că eu unul nu mă mai bag! 

— Nici eu! şopti Kocea, închinându-se din nou. 


SOLUL ÎMPĂRATULUI 


Cetatea Cladovei se afla la porţile de miazăzi ale Transilvaniei, având în 
grijă să împiedice orice încălcare a vrăjmașului care ar veni din părțile 
bănățene. E drept că tot așa de bine ar fi prins şi celor din Banat, pentru a 
stăvili năvălirile din miazănoapte, către plaiurile lor. Pe acele vremuri însă, 
cetatea supusă alteţei-sale ilustrissime Bethlen Gabor, principele 
Transilvaniei, şi condusă de vestitul căpitan Decsy lozsef, om de mare 
credință, nu era falnică și nici vestită ca altele, dar nu o dată s-au bătut 
turcul cu neamțul râvnind la stăpânirea ei. Poate și din astă pricină, multe 
solii şi dintr-o parte şi din alta și-au încrucișat drumurile printre zidurile 
cetății. 

Aşa se întâmplase şi în acea primăvară timpurie din 1616, când Decsy l-a 
primit cu toată cinstea pe căpitanul Hans Oster, omul de taină al sfetnicului 
împărătesc Ulrich von Butting. Ospeţindu-l ca o gazdă bună ce se afla, 
căpitanul cetății poate că s-ar fi şi despărţit de el ca buni prieteni, dacă a 
doua zi n-ar fi venit de la Deva baronul Czobor Istvan. Întâmplările de mai 
apoi au curmat însă acest firav început de prietenie între cei doi ostași. 
Baronul avea faimă de om crud și nu se ivea decât în împrejurări 
întotdeauna urmate de moarte. 

Abia descălecat, Czobor întrebă de căpitanul austriac şi porunci să-i fie 
înfățişat chiar în odaia de lângă temniță, unde, cu sprijinul gâdelui loska, 
osândiții mărturiseau şi ce nu visaseră măcar. Decsy, la rândul său, fu nevoit 
să ia parte la astă cercetare grabnică, după cum se cuvenea unei slugi 
credincioase a prințului, dar mai cu osebire pentru a lua seamă în viitor cum 
trebuiau primiţi unii străini în cetatea Cladovei. 

Legat de mâini şi de picioare, în scripeţi, nefericitul Oster urma a fi întins 
din încheieturi ori de câte ori Czobor făcea semn cu mâna spre loska-gâdele. 

— Acum poate ai să-ți aduci aminte! zise batjocoritor Czobor către 
chinuit, după cea dintâi întindere. 

Neobișnuit cu durerea, austriacul începu a spune tot ce ştia, uimindu-l 
chiar și pe baron cu câtă ușurință își „dădu-se drumul” acest boieraș de 
curte. 

— Trebuia să întâmpin solul turcesc care vine la Praga, pentru a-mi da o 
scrisoare... 

— Ce scrisoare? 

— Nu ştiu! 

Czobor făcu semn călăului și un urlet străbătu încăperea. 

— Ţi-ai adus aminte? 


— Jur că n-am habar, se tângui solul împărătesc. Aveam însă a-i da de ştire 
că i se pregăteşte o capcană, iar eu trebuia să iau de la el scrisoarea ca nu 
cumva să cadă pe alte mâini. 

— Despre ce capcană vorbeşti? 

— Cine anume a întins-o eu n-am de unde şti, dar era vorba să fie ucis pe 
lângă Belgrad. Stăpânul meu, domnul conte, aflând din vreme l-a povăţuit să 
treacă Dunărea pe la Severin și să apuce drumul Banatului, dar se vede că au 
aflat în răstimp și vrăjmaşii noştri şi acum îl așteaptă la Gyula... 

— Cui să-i fie de trebuinţă viaţa turcului?! gândi Czobor cu glas tare. Nu 
minți? şi mai făcu un semn către călău. 

— Nuuu! răcni Oster. Jur pe Sfânta Fecioară că am spus adevărul! 

— Atunci, spune cine-i sunt duşmanii! 

— Venețienii! Ei nu vor pace între noi şi turci și solul nu trebuie să ajungă 
la curte. Ucigându-l în drum, vor da vina pe noi, iar sultanul, mânios, va 
porni iarăşi la bătaie. Dacă nu l-au putut atrage pe la sârbi, îl vor omori la 
Gyula. 

— Da, bine gândit! mormăi baronul. Dar scrisoarea? 

— Aveam s-o duc domnului conte, fără s-o desfac. 

— Și nu ştii despre ce e vorba în ea? 

— Jur... 

— Lasă jurămintele că nu ţi-s de folos. la mai saltă-l, loska! Un vaiet 
prelungit şi sângele parcă fugise de pe fața bietului Oster, albă ca varul, fie 
de durere, fie de spaimă. 

— Nu ştiu! bolborosi chinuitul. 

— Să zicem că te cred, dar spui că von Butting te-a trimis? 

— Da. 

— Împăratul ştie? 

— De la majestatea-sa e scrisoarea. 

— Ahaa, câine! Ziceai că nu știi ce scrie în ea! 

— N-aveam cum să aflu, fiindcă nu mi s-a spus şi eu n-am văzut-o 
niciodată, se grăbi să răspundă bietul sol. 

Baronul rămase o vreme pe gânduri, spre nedumerirea lui loska, fiindcă 
nu era obişnuit să dea osânditului răgaz să răsufle. Totuşi Czobor nu-i mai 
făcu semn, ci îl întrebă pe Oster: 

— Turcul te cunoaște? Te-a văzut vreodată? 

— Ba! 

— Atunci, cum era să ştie cine ești şi să-ți înmâneze scrisoarea? Aveţi vreo 
înţelegere, vreun semn anume? 


— Da! Eu trebuie să-i dau un inel al domnului conte von Butting și să-i 
spun „Gradatz”, iar el să-mi răspundă „Ulrich”, după care prin viu grai să-i 
cer scrisoarea majestăţii-sale şi să-l previn de primejdia de la Gyula. 

— Ăla-i inelul, de pe mâna ta? 

— Da! răspunse nefericitul aruncându-și privirea spre inel, parcă mirat că 
i-a mai rămas pe deget. 

— loska, dă-mi-l! porunci baronul. 

Călăul rânji a mulțumire și cu un cuțţitoi reteză degetul dintr-o singură 
mişcare, vrând să-şi arate dibăcia. Răcnetul solului umplu din nou încăperea, 
în vreme ce ucenicii gâdelui puneau păcură pe rana deschisă spre a-i opri 
sângele. 

— La Gyula? urmă Czobor, de parcă ar fi stat de vorbă la un pahar de vin, 
te întreb dacă la Gyula tot venețienii îl așteaptă? 

Oster nu mai avu putere decât să încuviințeze din cap, dar baronul, 
nemulțumit, făcu din nou semn. 

— Jur pe rănile Domnului că nu ştiu altceva, gâfâi austriacul sfârşit de 
durere. 

— Așa se pare! conchise Czobor. loska, saltă-l de tot! 

Un urlet neomenesc îl făcu pe căpitanul cetății să-și astupe urechile, căci 
gâdele trăsese scripeţii până i-a smuls nenorocitului amândouă brațele 
deodată, iar trupul chinuit se prăvăli fără viață în celelalte legături. Decsy nu 
era milos de felul său, dar era om drept şi cuteză să-l întrebe pe baron: 

— Nu mărturisise oare tot ce ştia? 

— Ba, tocmai! De aceea nu mai aveam nevoie de el. 

Călăul așteptă cuviincios să termine vorba căpitanul, apoi îl întrebă pe 
baron: 

— Vreţi să-l trezesc? 

— Nu! Fă-l bucățele şi dă-l câinilor! N-ai auzit că şi dumnealui, căpitanul 
Decsy, este de părere că a spus tot ce ştia? 

— Am înţeles, înălțimea-ta, rânji țiganul lingându-și buzele subţiri când 
simţi punga burduşită aruncată de baron. 

leșind din încăpere, Czobor întinse degetul însângerat cu inelul spre 
Decsy, care se trase scârbit înapoi. 

— Scoate-l şi spală-l bine, că doară n-o să-l arătăm turcului chiar așa! 
Apoi, văzând privirea oşteanului, baronul adăugă zâmbind: Să nu mă crezi o 
fiară însetată de sânge, cum mi s-a dus vestea, dar nu era să-i dau drumul 
acasă, să se plângă de ce-a pățit. Ba, pot spune că am făcut o faptă milostivă, 
scurtându-i chinurile. 

Decsy încuviinţă în tăcere, fiindcă dacă ar fi deschis gura nu și-ar mai fi 
putut stăpâni nodul din gât, și n-ar fi fost pe placul oaspetelui crăiesc să 


vadă ce mâncase el, chiar și cu o zi mai înainte. Vru să plece, chipurile să-și 
facă nevoile, dar Czobor îi spuse că mai are nevoie de el. 

— Caută-mi pe dată un om de credinţă, să-l pot trimite în locul lui Oster, 
dar să mi-l aducă pe turc legat burduf, aici ori la Caransebeş! 

— Întâmplător, răspunse căpitanul, am chiar acuma la mine un haiduc 
sârb, fost cătană împărătească. Pentru bani buni, ar încerca să-l prindă şi pe 
pașa de la Buda. 

— De bună-seamă că am să-l răsplătesc şi chiar bine de tot, numai treabă 
să facă. Cheamă-l să-l văd și eu! 

După o vreme, răstimp în care baronul se ospătase cu câteva bucăţi de 
pastramă de căprior stropite cu pălincă, se înfățișă un vlăjgan spătos, 
îmbrăcat ca oamenii de la munte. 

— Eu îs Mirko, luminăţia-ta! se închină el scurt. 

— Uite ce-i, feciorule, zise Czobor scobindu-și dinţii cu unghia. Pe lângă 
bani, eu îți pot înlesni și iertarea tuturor fărădelegilor ce ai făptuit până 
acum, de mă slujești cu credinţă şi pricepere. 

— Dar eu îs cinstit, măria-ta! Domnu căpitan Decsy mă știe doar... 

— Nu-mi pasă! Faci cum ştii, chiar şi moarte de om la nevoie, dar mie să- 
mi aduci, mort-copt, pe un dregător păgân pe care ţi-l voi spune eu. 

— N-are să fie treabă lesnicioasă, înălțimea-ta... 

— Eu nu mă tocmesc! Îți dau cât îmi ceri şi se-nţelege că de mi-l aduci viu 
capeţi și mai mult. Lesne nu-i, vezi-bine, fiindcă trebuie să-l smulgi din 
mijlocul câtorva sute de spahii, dar de izbuteşti, te îmbogățesc! 

— Te descurci tu, Mirko, doar n-ai să mă dai de rușine față de domnul 
baron, se băgă și Decsy în vorbă. Tu cu oamenii tăi ţineţi piept şi unei oştiri 
turceşti, la nevoie! îl mai lăudă el. 

— De, ştiu şi eu? săltă din umeri haiducul. 

— Ai să capeţi ceva semne anume și când vei da față cu păgânul va crede 
că eşti de-al lor, spuse şi Czobor. Are să meargă după tine, unde vei pofti, 
dacă-l păcăleşti. Totul este să-l scoţi dintre ostașii lui. Ce zici? 

— Aşa parcă îmi mai vine la socoteală! se învoi Mirko. Însă ar mai fi o 
hibă: nici eu şi nici tovarășii mei nu cunoaştem boabă din spurcata lor limbă. 
Cum avem să ne înțelegem? 

— După câte ştiu eu, răspunse baronul, turcu-i sârb. Da, să nu te miri! E în 
slujba sultanului, și se zice că ar fi rămas creştin papistaş și că vorbeşte 
sârbeşte ca și tine. 

— Dacă-i aşa, va fi fiind vreun croat, că ăia se închină papii, dar oricum, 
ne-om înțelege noi! Când trebuie să plec? 

— Pe dată. Dar bagă bine de seamă, de te-or prinde, să nu cumva să 
pomenești numele nostru, că nu mai ai scăpare, ori de la el ori de la mine! 


— Eu zic să-l dovedesc, că doar de-aia mă duc! făcu morocănos haiducul, 
dar, de-o fi aşa precum zici, să n-ai grijă măria-ta, că mi-oi ține gura. Unde să 
ţi-l aduc? 

— La Caransebeș, la hanul lui Tănase-olahul. Și vezi, nu mă face să te 
aştept zile în şir. 

— Prea-bine! şi Mirko plecă îndesându-și căciula pe cap, după ce se 
înţeleseră şi asupra răsplăţii. 

Chiar de a doua zi plecă și baronul, spre ușurarea lui Decsy, care, pe lângă 
merinde și beutură, îi mai dădu şi o roată de cătane să-l însoţească. Ajuns la 
Caransebeş, abia își rânduise oamenii prin cămările hanului, unii chiar şi 
prin târg, că se pomeni cu Mirko, venindu-i cu mâna goală. 

— Ce făcuși, nenorocitule? Nu l-ai prins? 

— Ba, de prins l-am prins eu, numai că l-am scăpat! 

— Cum vine asta?! 

— Păi, luminăţia-ta nu mi-ai spus că am a mă înfrunta și cu diavolii... și 
iacă, la Moara Dracilor și-au băgat coada și l-au slobozit! 

— Mă, tu te-ai țâcnit, ori îți baţi joc de mine? Ce prostii îți umblă prin 
minte? Sunt eu omul să mă prosteşti cu basme de adormit plozii? Spune 
degrabă ce-ai făcut și cum de ţi-a fugit! 

— Apăi să-ți spun, măria-ta: totul a mers ca pe roate, după povaţa ce mi-ai 
dat, şi l-am găbjit pe păgân, legându-l fedeleş. Ne îndepărtasem o postată de 
drum, când Satana le-a dat de veste spahiilor și ne-au luat urma. Ce era să 
facem, că doar veneau vijelie după noi?! Ne-am ascuns la o moară părăsită, 
fără să ne dăm seama că era un loc blăstămat. 

— Moara Dracilor? 

— Aşa-i spune. Numai că acolo i-a venit necuratul în ajutor și ni l-a suflat 
din ghiare, ba mi-a mai ucis şi doi oameni. 

— Măi Mirko, tu ai beut, ori ţi-a luat dracu mințile. Ce fel de poveşti îmi 
îndrugi? 

— Nu te mânia, luminăţia-ta, că nu adaug nici atâtica. Precum spusei, 
tocmai ne trăsesem la fereală să treacă puhoiul spahiilor, când ucigă-l- 
crucea s-a înfățișat ca un oștean din Borlova, despre care se ştia că-i dus pe 
lumea aialaltă. Eu nu i-am dat crezare, ba l-am mai și legat alături de turc, 
dar pe când ne vedeam de drum și-a lepădat toate funiile de pe el, i-a scurtat 
de cap pe cei din preajmă şi s-a repezit în zbor, nălucă, prin văzduh, târându- 
l şi pe turc, cu cai cu tot. 

— Mă dobitocule, și-a bătut joc de voi! Cine ştie cum îl veți fi legat, iar 
oșteanul ăla... de unde ziceai că e? 

— Din Borlova, dar îi mort de ani de zile! 


— Vită încălțată! V-a prostit borlovanul şi vi l-a suflat de sub nas pe turc. 
Mai bine mă înţelegeam cu el, nu cu tine, măgar cu coarne ce ești! Acolo 
trebuie să-l fi dus pe turc, iar voi aţi împuțţit nădragii de frică. la-ţi banda și 
cată-l în Borlova și fără păgân să nu-mi vii că un ban nu capeţi! Ai priceput? 

— Nici că ţi-oi cere, domnia-ta, răspunse înciudat Mirko. Cât despre 
„bandă”, cum spuseşi, apăi nu mi-au mai rămas decât doi feciori și nu vreau 
să-i mai bag în bucluc. Rămâi sănătos, domnule baron! 

— Uşurel, porumbelule, ușurel, că nu scapi tu chiar aşa, făcu Czobor 
rânjind. Mai întâi să-mi dai inelul și scrisoarea ce ai scos-o de la turc. 

— N-am luat nimic de la ei și nici nu ştiu la ce gândești. Cât despre inel, a 
rămas în sânul lui, că acolo și l-a băgat de cum l-a văzut şi n-a fost treaba 
mea să-l scotocesc! lar la Borlova, să afli luminăţia-ta că nu mă duc, de mi-i 
da şi averile lui lov. Rămâi cu bine! 

Baronul începu să spumege şi chiar îşi trase spada pe jumătate din teacă, 
cu gând să-l pălească pe la spate. Se răzgândi însă şi porunci unui hotnog să 
se ia pe urma sârbului, cu vreo câţiva oșteni, şi să-i facă de petrecanie. 

Însă Mirko se strecură din han pe nevăzute şi se îndreptă spre poarta 
târgului de către Cladova, unde îl aştepta Kocea cu caii. Trase câteva 
înjurături sârbești baronului şi îşi făgădui să nu-i scape prilejul să-l 
scarmene cândva. Furat de gânduri, nu băgă în seamă umbrele ce se furișau 
hoţeşte pe lângă garduri, dar când mai avea câţiva paşi până să ajungă la cai, 
se pomeni împresurat de vreo zece cătane. 

— Dă-te prins, Mirko! răcni la el hotnogul, care-i purta o veche ură. 

— Ba să prinzi pe mumă-ta, câine! răspunse haiducul smulgându-și spada. 

Cel dintâi oştean ce avu nenorocul să se avânte spre el se prăvăli cu un 
răcnet de moarte și cu coșul pieptului străpuns. Asta îi făcu pe ceilalți să se 
poticnească, nemaicutezând să-l lovească pieptiș, dar hotnogul nu le dădu 
răgaz. 

— Pe el feciori! Cine-l dovedește capătă un galben şi o butie de vinars. 

Baronul îi făgăduise o pungă de hani, știind el bine că nu avea să-i dea 
nimic, în caz de izbândă, dar oșteanul o luă de bună și socoti că numai un 
galben ajungea pentru o cătană de rând. Îl cunoştea pe sârb, că se mai 
înfruntaseră în alte rânduri, așa că se ținea mai la o parte, trimițându-și 
oamenii să se bată şi pentru el. 

Cu toată fereala hotnogului, o puternică izbitură, venită pe neaşteptate, îi 
crăpă ţeasta, prăvălindu-l în colbul uliței. 

— Aici-s, Mirko! strigă Kocea. 

— Dă-i cu sete! îi răspunse acesta bucuros. 

— L-am mântuit pe ăla de poruncea! 

— Atunci, hai și cu ceilalți, că vin şi ai noştri pe dată. 


Kocea n-a prea înțeles cine trebuie să le sară în ajutor, căci știa că altul nu 
mai era în viață dintre ai lor, în schimb cătanele auzind că rămăseseră fără 
căpetenie, ba mai veneau și alții cu care să se bată, dădură bir cu fugiţii, 
lăsând trei morți, cu hotnog cu tot. 

— Faină treabă! îl lăudă Mirko pe ortacul lui, ștergându-şi spada de 
veşmintele unuia dintre cei prăvăliți în ghearele morţii. Acum hai, fuga către 
Cladova, că de nu, „beutorul de sânge” nu se lasă până nu dă de gustul 
nostru. 

— De ce la Cladova?! se miră Kocea. Tocmai în gura lupului? Şi nu-i 
aşteptăm şi pe ceilalți de care spuneai mai adineauri... 

Mirko râse și-l trase de braţ către cai. 

— Nu aşteptăm pe nimeni, am spus doar aşa, ca să se sperie proșştii. La 
cetate însă nu are să ne caute, gândind și baronul asemenea ţie. Apoi, nici 
Decsy nu mă vinde! 

Cu tot întunericul ce se așternuse, fiind o noapte fără lună, cei doi apucară 
drumeagul ce ducea către miazănoapte, tocmai la ceasul potrivit, fiindcă în 
urma lor se auzeau niște strigăte care nu mai lăsau nicio îndoială că fuga le 
fusese dezvăluită. Mai odihnindu-și caii, mai trăgându-și sufletul la pas, după 
miezul nopții zăriră și umbra întunecoasă a zidurilor cetății. Nu aveau să 
pătrundă chiar atunci, aşa că se traseră lângă un tufiş, căutând să aprindă un 
focuşor, pentru dezmorțire. Deodată însă, în preajma șanțului cu apă, zăriră 
nişte lighioane ce păreau a sfârteca o pradă. 

— Lupii! şopti Kocea, de parcă i-ar fi fost frică să nu-l audă. 

— Ba eu aş zice că-s mai curând nişte javre de câini, după cum scheaună şi 
mârâie. Dar de unde atâta belșug de carne în cetate, ori vor fi prins vreun ied 
de căprior? la hai să vedem! Și Mirko apucă un vreasc aprins, îndreptându- 
se spre locul cu pricina. Câinii însă le arătară colții, hotărâți să nu-și lase 
prada cu ușurință, aşa că cei doi fură nevoiţi să-i alunge cu lovituri de spadă 
pentru a vedea despre ce-i vorba. Cu ochii după fiare, Kocea se împiedică de 
ceva rotund, care se rostogoli printre picioarele lui. Era o căpățână de om! 
Mirko, la rândul lui, se prăvăli în mijlocul haitei, lunecând pe niște maţe, care 
nu puteau fi decât ale aceluiași nenorocit dat hrană câinilor. 

— Ptiu drace! înjură el izbind cu picioarele în șarlele ce se aruncau asupra 
lui. Sări Koceo de mi-ajută, că mă sfârtecă joavinile! 

Numai cu ajutorul focului izbutiră în cele din urmă să împrăștie câinii 
înfometați, traşi acum la margine şi privind cu jind la cei doi nepoftiți ce 
căutau să strângă într-o desagă rămășițele ospățului. Apoi, frânți de 
osteneală și ca să nu mai rămână în preajma câinilor spurcaţi la carne de om, 
cei doi haiduci se traseră mai în desișul pădurii din preajmă și îndesându-se 
în scorbura unui copac bătrân se cufundară într-un somn fără vise. Când își 


dezlipiră pleoapele soarele era de două sulițe pe cer, iar caii priponiți în 
preajmă fornăiau a nerăbdare. 

— Le-o fi sete! zise Kocea, ridicându-se în capul oaselor. 

— Hai să-i adăpăm în cetate, răspunse Mirko, mai cu seamă că avem să 
ducem și desaga asta blăstămată. 

În pasul domol al cailor pătrunseră pe poarta Cladovei, cerând să fie 
primiți de căpitanul Decsy. 

— Fă bine, domnia-ta, zise Mirko cu glas domol, trântindu-i desaga la 
picioare, poruncește slujbă de îngropăciune și dă pământului oasele ăstui 
nefericit, că mare păcat îţi faci să laşi carnea de om la gura câinelui. 

— Sărmanul Hans Oster! oftă Decsy. lată ce-a ajuns! 

Uşa se deschise și un slujitor își vâri capul. 

— Luminăţia-sa domnul baron Czobor a poruncit, jupân căpitane, să-i 
înfățoşezi pe cei doi oameni cu care te afli, în odaia lui loska... 


GAŞPAR DIN GRADAȚ 


— Acum ce-om face? întrebă Marcu pe tovarășul său de fugă. Scăparăm de 
hăituire, dar nu pentru multă vreme. 

— Se pare că ne-au pierdut urma, răspunse Gaşpar. 

— Ce-i drept, nu se mai aud. 

— Dar nici nu ne oprim cât mai e lumină, că frunzișu-i cam rar şi lesne 
putem fi zăriți. 

— Hai la mine, la Borlova, și ne ascundem vreo două zile, după care poți 
să-ți vezi de drum. 

— Tocmai acolo nu! Va fi primul loc pe care-l vor cerceta, câtă vreme ai 
apucat să le spui că ești borlovan. 

— E drept că m-am cam fălit cu satul meu, dar nici nu mă aşteptam la 
asemenea întorsătură. 

— Viaţa oşteanului numai de astea are parte, și după veșminte văd că faci 
parte din tagma lor. Dar s-o lăsăm acuma și să vedem ce-am putea face. De 
întors la oamenii mei, nu va fi cu putință, așa că vom merge la Caransebeș. 

— De ce tocmai acolo?! se miră Marcu. 

— Nu spuneau ei că acolo voiau să mă ducă? 

— Ba da. 

— Ei vezi? Acolo se află tartorul cel mare, care mă vânează, şi ard de 
nerăbdare să-l dibăcesc, fără ca el să știe. Pe de altă parte, cei doi haiduci 
care au scăpat se vor duce tot la el, căci spre Mehadia ar da peste oamenii 
mei şi nu le va fi pe plac întâlnirea. Mai curând socot că ne vor aţine calea, 
pândindu-ne pe drumul către Tamasvar, unde însă vom ajunge mai pe urmă. 

— Află, prietene, răspunse Marcu înțepat, că noi bănăţenii îi zicem 
Cimişoara şi te poftesc şi pe domnia-ta să-i spui la fel, dacă într-adevăr nu 
eşti turc. Al doilea, eu m-oi duce la mine acasă, că acolo mi-i drumul! 

— Bine! râse morlacul îngăduitor. Așa am să-i spun în veci, mai cu seamă 
că sunt şi eu oarecum român. Cât despre despărțire, doar n-ai să mă laşi de 
izbeliște la necaz. Nu prea cunosc limba, nu știu locurile, și cum sunt 
îmbrăcat nu apuc să trec de prima aşezare și mă află vrăjmaşii. 

Marcu înţelegea prea bine că „turcitul” avea dreptate. Îi şi plăcea tânărul 
acesta cutezător, căci, deşi își lăsase barba mare, se vedea cât-colo că era cu 
câțiva ani mai tânăr decât el. L-ar fi însoţit bucuros, însă îl trăgea aţa către 
casă. Şi poate că după aceea n-ar fi zis că nu s-ar vântura iară... 

— Hai să facem învoială cinstită. Merg cu domnia-ta până la Caransebeş 
ori până dai de oștenii ce te întovărășeau, după care ne luăm rămas bun și 
mergem fiecare unde ni-i voia. Mai pe urmă, de-ţi va fi trebuinţă de mine știi 
unde să mă cauţi, fiindcă una-i Borlova în tot Banatul. 


— Fie şi-aşa! Tot e ceva, că până la Cimişoara nu văd unde n-ar fi 
primejdios pentru noi și uite că se înserează, n-am mâncat și n-am băut 
nimic toată ziua și nici adăpost peste noapte nu avem. 

— De zorim, cât de cât, trebuie să se arate și Caransebeșul în calea 
noastră. Şi de intrăm până închid porţile, aflăm și ceva odăi la vreun han. De 
pildă la Tănase... 

— Nici asta nu se poate! Bună ar fi o gazdă oarecare, nu unde se vântură 
multă lume. 

— Păăi, să zic că aș şti eu... ceva neam de-al meu, pe ulița cojocarilor... de 
va mai fi acolo. 

— Trebuie să încercăm, fiindcă ar fi tocmai ce ne lipsește şi mi s-a făcut şi 
foame și sete. 

Într-un târziu, se pomeniră chiar la porţile târgului. Aici, altă dandana! 
Veşmintele lui Gașpar, deși de stofă scumpă, erau cam zdrențuite și 
murdare, iar pe deasupra mai erau și turcești, ceea ce dădea de bănuit 
cinstiților străjeri ai târgului. A trebuit ca Marcu să îndruge verzi și uscate, 
că prietenul său, sârb fiind, fusese prins de turci, că el l-a scăpat, dar cum era 
cam goluţ, a luat hainele unui pașă ucis chiar atunci... și așa mai departe. 
Poate că și povestea bănățeanului să fi prins, ori numai faptul că Gaşpar 
vorbea sârbeşte ca pe apă, în cele din urmă li s-a îngăduit intrarea în oraș. 
Dar cel mai mult le-a ușurat treaba punga cu creițari dăruită de Gașpar 
străjerilor, ca să cinstească pentru... izbânda lui asupra turcilor. Când 
ajunseră la meşterul cojocar Ghilezan, neamul lui Marcu, se aprinseseră 
luminile pe la casele oamenilor. 

— Uică Lăzărel! Uică Lăzărel! strigă Marcu bătând cu un pietroi în poartă. 
Dulăii lăsați slobozi peste noapte se repeziră la poartă, stârnind și pe alții 
din vecini. 

— Care-i acolo? se auzi o voce groasă din târnaţ. Cine mă strigă? 

— Noi ni-s, uică Lăzărel! lo, Marcu, și un prieten. 

— Ei, că doar nu-i fi tu, Marcule, bată-te nărocu. Păi tu mai trăiești? 

— Vezi-bine! Și să mai ştii că şi de gârbaci îmi mai aduc aminte, râse 
feciorul. 

— Atunci tu eşti, puiule, râse şi gazda, care ajunsese între timp la poartă, 
dând cu bâtul după câini. Intraţi, dragii mei, să vă văd în casă la lămpaş, că 
stele nu-s! 

Îi împinse de la spate îmbietor, apărându-i de dulăii care nu voiau să se 
lase, bag samă că simţiseră miros de turc 

— Bine v-am găsit sănătoși! zise Marcu şi sărută mâna femeii care-i 
întâmpinase în prag, apoi îl îmbrăţișă pe cojocar. 


— lacătă-l muiere, ce voinic s-o făcut! se fuduli uica Lăzărel cu nepotu-su... 
Ha... ha...! râse el cu voie bună. Și lumea spune că s-o prăpădit... 

— Văzut-am şi moartea, nu zic nu, îl întrerupse Marcu. Numai că nu i-o 
plăcut de ochii mei și m-o lăsat în pace! 

Alte râsete şi voia bună-i cuprinse pe toţi, încât uica Lăzărel de bucurie îl 
îmbrățișă şi pe străin. Se mâhni însă când auzi că nu știe decât sârbeşte, iar 
când îl mai văzu şi la lumina lămpii că era cu șalvari, se mânie de-a binelea. 

— Dă ce m-ai lăsat, Marcule, să mă spurc și să ţuc păgânu? 

— Dar nu-i turc, îi creştin! Numai cu slujba-i la împăratul păgânilor, îl 
linişti oarecum nepotul. 

— Dacă-i aşa, hai să fie, însă mie tot păgân îmi pare până nu i-oi da niște 
nădragi d-ai mei şi-o semăna a om. Nu de alta, dar să pot înghiţi bucătura, că 
altcum mi-ar sta în gușă. 

Auzind dorința gazdei, Gașpar se bucură să scape de afurisiţii șalvari, care 
îl dădeau de gol pretutindeni. 

— Hait, gătaţi-vă şi să cinstim câta răchie! îi zori uica Lăzărel. Tu, muiere, 
dă fuga după nişte afumături, ca să meargă mai slobod beutura! 

— Omule, tu te-ai bolânzât, că doar azi îi post și nu se cade să te spurci. la, 
că mai avem fiertură... 

— Las-o ciorilor! o repezi bărbatul. Țină ele postu, că oamenii-s flămânzi 
şi osteniţi, iar tu îi poftești la zamă?! Fă bine și adu ce ţi-am poroncit, că aşa 
se cuvine obrazului... Spune şi tu, Marcule! 

— Mai încape vorbă?... Dar mâncăm şi noi ce s-o găsi, că de foame, drept 
să spun, la amândoi ne chiorăie maţele. 

— Las’ pă mine! îl bătu gazda pe umăr. Dar turcu tău mâncă şuncă și 
cârnaţi? Se spune că nu li-i îngăduit... 

— Cât îl ştiu de-nfometat, ar mânca un porc întreg! Cum el îi creştin, nu 
văd de ce să nu se înfrupte cu dulceața cărnii de porc. 

Tuşa Ana întinse ștergar curat pe măsuţa de lemn și, după ce oaspeţii se 
spălară pe mâini, aduse o pită mare cât roata de car, cu coaja rumenă de-ţi 
lăsa gura apă, apoi și celelalte bucate poruncite de stăpânul casei, de ziceai 
că le aşezase masă pentru o săptămână. Uica Lăzărel se ivi cu un ciup, făcând 
să sticlească ochii lui Gaşpar, care părea tare însetat. 

— Hai să cinstim, copii, și să deie Domnu belșug de bucate! închină el. Tu, 
Marcule, să-mi povesteşti de prin ale ţări, pe unde te-ai vânturat, că bag 
sama că numai noi doi om vorbi. 

— Ba i-oi mai spune şi lui câte ceva, dar și noi am pofti să aflăm ce-i mai 
nou pe la oraș. 

— Păi, ce să-ți spun?... Numai astăzi s-au arătat nişte cătane din Cladova şi 
s-au şi apucat de blăstămății. 


— Din Cladova?! 

— Înî! Cică să prindă un paşă... Marcule! zise el deodată ducând mâna la 
gură. Nu cumva... 

— Ba da! Socot că de el îi vorba. 

— Păi nu-i creştin?! 

— Numai slujba-i de pașă. 

— Atunci să vă dosesc pe dată! Să bag caii la fereală la vreun vecin şi voi 
să vă îmbrăcați ca gugulanii. Vă dau eu ţoale! 

Marcu îl informă și pe Gașpar despre ce vorbeau și acesta încuviință cu 
vădită recunoștință spusele gazdei, dar nu se lăsară până ce nu goliră răchia, 
culcându-se târziu în noapte. 

A doua zi vremea se strică, de gândeai că era toamnă, şi o ploaie 
„mocănească”, cernută prin sită măruntă, făgăduia să țină barem până-n 
seară. 

— Oricum, tot n-ar fi trebuit să plecăm astăzi, spuse Gaşpar. De vreme ce 
spahii nu m-au ajuns până aici, va trebui să mi se şteargă orice urmă. Gazda 
noastră va afla ce se mai aude prin târg, iar noi vom sta de poveşti, la o 
ulcică de vin. Îţi plac poveştile? 

— Cu feţi-frumoși, ori cu balauri? râse Marcu. 

— Cu de toate! Oricare om poate deveni balaur, când nu-i făt-frumos. 

— Dar nu poate fi făt-frumos dacă-i balaur! 

Gaşpar privi la ciupul de pe masă, lăsat de uica Lăzărel ca să le țină de 
urât, cu vorbă către nevastă să aibă grijă să fie mereu umplut-ochi, până o 
vine el. Marcu îi ghici dorinţa şi umplu ulcelele alăturate, așezându-se în 
dreptul uneia. 

— Dă-i drumul la poveste, domnia-ta, că eu în răstimp oi sorbi din cupă. 

— Și eu la fel voi face, ca să-mi ung gâtlejul și să-ți pot depăna viața mea 
cu mai multă ușurință. Noroc! 

— Noroc! 

— Nu sunt pe lume de prea multă vreme, deși după câte am pătimit s-ar 
părea o veşnicie. De ţi-o place, te vei învoi poate să-mi însoțești paşii pe 
drumul biruinţei, ori al pierzaniei... 

— Faci ce faci şi vrei să mă vântur iarăși prin lume! Numai că eu am fost 
până acum în slujba domniei și m-am săturat să tot pribegesc. Vreau să mă 
întorc acasă. 

— Spui că ai fost în slujba domniei şi te-ai lăsat?! 

— Fost! 

— Te-au alungat? 

— Ba, s-a mazilit voievodul ce l-am slujit şi... 


— N-ai dreptul! făcu dârz Gaşpar. Slujba domniei e slujba neamului! Cu 
toții suntem într-un fel ostași. Domnia e trecătoare, poate fi schimbat 
domnul, dar slujba rămâne. Trebuie să te întorci! 

— Și domnia-ta? Slujba sultanului e tot aceea?! 

— Se-nţelege că nu, dar atunci când fi-voi domn al românilor, tot în slujba 
domniei am să mă ţin că sunt! 

Marcu se uită la el zicându-și că vinul unchiului său îl cam tulburase pe 
acest străin de care se simțea legat, parcă fără să vrea. 

— Ai toată dreptatea să mă consideri cam zăpăcit, dacă nu nebun, râse 
Gaşpar. Va trebui totuşi să ştii cine sunt şi ce vreau. 

— Chiar te rog să-mi spui, pentru că... 

— Ei bine! Află, dragul meu, că eu sunt duce de Naxos și domn de Paros... 

— Uite ce e, prietene, îl opri Marcu. Dacă numai după două ulcele de vin ai 
început cu prinții, până în seară ce-ai să mai ajungi? la-o mai de jos! 

Gaşpar zâmbi cu înțelegere. 

— S-o iau altcum, ca să te luminezi deplin, fiindcă nu vinul vorbeşte! 

— Mai bine! 

— De felul meu sunt din Bosnia, că m-am născut în târgușorul Bihac de pe 
malurile Ulnei, şi asta poţi s-o crezi. 

— De bună-seamă. Văd însă că ești bosniac și nu croat, cum spuneai mai 
înainte. Care-i adevărul? 

— Ai să te miri, sau poate nici n-ai să crezi, dar nu-s nici una, nici alta, ci 
român, numai că celor de pe la noi li se spune morlaci. 

— De ce să nu te cred? Am auzit că și peste Dunăre sunt puzderie de 
români, ba până prin munții greceşti din preajma Stambulului găseşti de-ai 
noştri. Însă mă mir, fiindcă nu prea vorbeşti româneşte. 

— Limba noastră este ceva mai altcum ca a voastră, a celor de la 
miazănoapte, dar se pot învăţa cu uşurinţă una de la alta. Eu însă, trăind mai 
mult printre croaţi, am ajuns să le vorbesc mai bine limba lor, uitând 
oarecum pe cea morlacă. 

— Ce? lar eşti croat? 

Gaşpar ridică uşor arătătorul, în semn de dojană prietenească și urmă: 

— În Bihac m-am născut, în luna lui Cuptor din 1591, dar în aprilie, anul 
celălalt, turcii au pustiit oraşul şi părinţii mei au fugit la Gradaț, ca să scape 
de pârjolul otoman. Cum eram pe atunci un țânc, pot zice că la Gradaţ am 
deschis ochii pentru prima oară, căci pe malul Culpei mi-am petrecut cei 
dintâi ani de viață. Şcoala am făcut-o la Karlstadt, care nu era prea departe, 
dar cei de acolo încă de pe atunci îmi ziceau gradțanin, adică cel din Gradaţi. 
Ai priceput acuma? 


Povestitorul sorbi prelung din ulcică, închizându-și ochii, după care își 
şterse buzele și firele de păr dimprejur cu dosul palmei și continuă molcom: 

— Taică-meu n-a putut să ierte turcilor măcelul din primăvara lui 1592 şi 
n-a mai avut stare până ce nu s-a înrolat sub flamura lui Mihai-vodă, cel din 
Țara Românească, pe când acesta se pregătea să înfrunte silnicia otomană. 

— Bun prilej! 

— Nu zic ba, dar la Călugăreni... un iatagan păgân curmă pe vecie dorul de 
răzbunare al părintelui meu, care-și lăsă oasele prin mlaștinile Neajlovului, 
fără să aibă măcar o cruce la căpătâi. A rămas în grija voievodului său să-l 
răzbune, ca și pe ceilalți viteji pieriţi atunci. 

— Dar ştiu că i-a răzbunat cu vârf şi îndesat! făcu Marcu privind printre 
gene. Mi-amintesc și eu de răposatul taica, fie-i glia uşoară, care a luptat tot 
atunci, dar la Giurgiu. Viteazul domnitor strânsese sub flamurile sale români 
de pretutindeni, după cum spui domnia-ta. 

Ridică ulcica și lăsă să cadă câţiva stropi pe podea, adăugând: 

— Să-i odihnească Dumnezeu pe toţi morții şi vitejii noştri căzuţi atunci şi 
întotdeauna! 

— Şi pentru toţi aceia care au pierit în slujba domniei, fiindcă şi părinţii 
noştri aşa au luptat! spuse și Gaşpar, repetând gestul. Vezi, chiar şi acest 
obicei îl avem noi, românii din toate ţinuturile, moştenire de la străbunii 
noştri de la Roma... Însă neamurile care m-au crescut apoi n-au avut acelaşi 
sânge cu mine. Căci după un an s-a stins şi biata maică-mea, ducându-se 
după tata şi lăsându-mă orfan şi fără sprijin printre străini. 

— Tristă soartă! suspină Marcu, înrourându-i-se ochii. 

— S-a găsit un unchi, frate cu mama, loan de Orsic, să mă adune de pe 
drumuri, luându-mă cu el la Orsicagrad, dar nu pentru multă vreme. M-a dat 
mai apoi la o mătușă de-a mea, tare procopsită, Margareta de Tabis, care 
avea moşia de la Sused... Dar ce-ţi povestesc eu despre locuri de care nici 
barem n-ai auzit?... 

— Nu-i bai! Zi-i înainte, că cel puţin de atunci ai scăpat de grija zilei de 
mâine și... 

— Da de unde! Cam de vreo 40 de ani, văduvă și fără copii, poate că de 
aceea se va fi gândit unchiu-meu că aveam să-i fiu ca propriul ei fiu, 
Margareta era o hapsână. Zgripţoroaica m-a primit la curtea ei şi m-a făcut 
mai mare peste șoimii şi câinii de vânătoare, adică un fel de vătaf peste slugi. 
Zicea că-mi face o mare favoare, fiindcă avea patima vânătorii şi ţinea la 
lighioanele ei mai mult decât la iobagi. 

— Ca peste tot unde-s nobilii stăpâni, interveni Marcu umplând ulcelele. 

— Nu, n-am dus o viață ușoară, cum s-ar fi căzut ca nepot al stăpânei, ba 
pot spune că tremuram, alături de slugi, de frica ei. Din pricina asta, într-una 


din zile, când un șoim nu s-a mai întors din zbor, m-a cuprins teama și mi- 
am luat lumea-n cap, asemenea păsării, care poate că-și alesese slobozenia. 

— Numai din pricina şoimului?! 

— Fuga lui a fost ca un semn pentru mine să-mi iau şi eu zborul, ca să zic 
aşa. M-am însoţit cu nişte neguţători, ca păzitor de marfă, până la Veneţia și 
ei mi-au schimbat numele pe limba lor zicându-mi Grazziani, nume sub care 
m-am băgat în slujba solilor Engliterei. Era sol, pe atunci, sir Henri Wotton, 
căruia plăcându-i de mine m-a dat și în grija celui care i-a urmat, sir Dudley 
Carleton. Oameni cumsecade, aceşti englezi, şi-mi tot cereau să-i 
întovărăşesc în țara lor, numai că vezi, ca şi tine, nu mă prea dădeam 
îndepărtat de plaiurile mele de obârşie. 

— Aşa sunt toţi românii făcuţi, să-i apuce dorul de casă, ori pe unde ar 
hălădui. 

— Numai că eu nu mai am casă şi socot să mi-o fac printre cei din neamul 
meu, răspunse gânditor Gașpar. 

— Aşa se şi cuvine. 

— Am stat la Veneţia vreo câţiva ani, până când Paul Pindar, care a ţinut 
cel mai mult la mine, n-a vrut să mă mai lase acolo nici în ruptul capului și 
m-a cărat după dânsul la Istanbul. Oricum, pe malurile Bosforului eram mai 
aproape de casă decât în îndepărtata Engliteră. Prind cu ușurință limbile 
străine şi în doi ani vorbeam turcește, făcându-mă tălmaci al solului englez. 
Eram fericit, bucurându-mă de mare cinste și la creștini, dar și la dregători 
otomani, care i-au şoptit sultanului la ureche și m-a cerut în slujba lui, fără 
să mă lepăd de legea mea. 

— Nu ţi-a cerut să te turcești? 

— Nici vorbă! Acum vreo 60 de ani, chiar și fiul dogelui Veneţiei, vestitul 
Aloisio Gritti, era dregător otoman, dar creștin până la moarte. 

— Am auzit şi eu câte ceva despre acela, de la moșnegi, cum că fusese 
pedepsit pentru că se sumețţise asupra lui Petru vodă Rareş de la Suceava, 
dar nu prea ştiu cum a fost. 

— A vrut şi el să strângă laolaltă cele trei mari ținuturi româneşti, cum a 
făcut în urma lui răposatul Mihai cel Viteaz și, ca și el, a plătit cu capul. Vezi 
numai că Gritti ar fi vrut țara pentru sine și fiii lui, şi de aceea n-a putut 
făptui Dacia în vechile ei hotare. 

— Eheei! Dacia... De copii visăm, din poveştile bătrânilor noștri, la acea 
țară de odinioară, dar oare se va mai ridica vreodată? 

— Trebuie! răspunse Gaşpar cu hotărâre. Însă Dacia se va face cu sabia în 
mână, aşa după cum a încercat Mihai-vodă, şi nu cum ar pofti craiul Bethlen 
Gabor, prin treburi politicești. Eu am să îmbin și una și cealaltă și voi da 
viață unei Dacii în fruntariile ei fireşti. 


— Cuuum?! se miră Marcu, crezând că nu auzise bine. Şi domnia-ta 
voieşti... 

— Vezi-bine! Și nu-i basm ce-ţi povestesc. Eu sunt solul padișahului ca să 
fac pace cu austriecii şi, dacă izbutesc, împăratul creştin mi-a făgăduit 
scaunul Ardealului, ori al Moldovei, ori al Ţării Românești, numai că eu le 
vreau pe toate trei laolaltă! 

Marcu dădu peste cap ulcica plină crezând că visează, ori se va fi 
îmbătat... Tânărul din fața lui, care avea cam același număr de primăveri ca 
el, îl vrăjise cu vorbe trimise drept la inimă. Se vedea că era un om ales!... și 
începu a se simţi stânjenit să stea la masă cu el, bând împreună ca doi ortaci 
de aceeași tagmă. 

— Atunci cum de-au cutezat tâlharii să se atingă de măria-ta? 

— Oamenii aceia erau năimiți anume să mă prindă, căci ştiau lucruri 
tainice dintre mine şi prietenii mei. Ce mă îngrijorează însă este că dușmanii 
au pus mâna pe acest inel, care nu putea fi decât la un om de mare credinţă. 

— Vor fi pus mâna și pe om... 

— Altcum nu se poate! încuviință Gaşpar şi se scotoci la brâu, de unde 
trase un pergament. 

Marcu nu știa citi nemţeşte, abia o rupea cu vorba la nevoie, dar cunoştea 
destul de bine peceţile împăratului creştin. 

— lată, continuă Gașpar, am aici făgăduiala că mă va pune în locul lui 
Bethlen, dacă izbutesc să închei pacea cu turcii. Teamă mi-e că asta căutau 
tâlharii şi trebuie s-o spun pe față că mare ispravă făcuseră. De nu te iveai 
tu, prietene, cine știe unde mi-ar fi zăcut oasele în ceasul acesta... 

— Să te fi ucis? De ce n-au făcut-o pe dată? 

— M-ar fi dus la stăpânul lor şi acesta, poate chiar Bethlen, dacă ar fi 
trimis sultanului scrisoarea, două parale n-ai mai fi dat pe pielea mea 
umplută cu paie și aruncată în Bosfor. Aleluia vise, și nici pacea nu s-ar fi 
încheiat, spre marea bucurie a unora. După cum vezi, ție îți datorez viaţa, și 
n-ai să mă lași de azi înainte să rămân din nou singur! 

— Vezi, măria-ta... începu Marcu vădit încurcat. Eu am fost în slujba 
domniei şi măria-sa Tomşa m-a slobozit... 

— Şi cu ce te-ai ales? 

— M-a răsplătit cu aur, răspunse Marcu, dând la iveală brâul de piele 
unde-și ţinea averea dobândită până atunci. 

— Nu cu aur, prietene! Nu aurul domnitorului îți poate răsplăti inima 
vitează, cu aur se plătește şi nemernicia, dar aurul e înșelător și se poate 
pierde, numai gloria neamului tău rămâne în veci! 

Gaşpar nimerise din plin mândria lui Marcu. Aproape că se și înduplecase 
să-i facă pe voie, barem un an... și pe urma o mai vedea! 


— Cum le zici măria-ta, nu poate omul să nu te urmeze... Aşa să fie! 

Cuvintele înflăcărate împreună cu ulcelele de vin golite încălziseră inimile 
celor doi și deodată, ca la un semn, se ridicară și se îmbrăţișară cu căldură. 

— Şi când zici că să se facă pace între turc şi neamt? reluă Marcu, 
nerăbdător să afle cât mai iute ce va urma să fie. 

— De îndată ce mă văd în Praga, am şi căzut la învoială. 

— Păi să-i dăm zor, să se întâmple cât mai curând! 

— Tot așa poftesc şi eu, numai că dușmanii nu mă lasă și se dau de ceasul 
morții să mă înlăture. N-ai văzut? Cine ştie ce ne mai așteaptă şi de acum 
încolo... 

— Cred că ar fi fost mai nimerit să fi apucat drumul pe la sârbi şi să nu te fi 
avântat pe la noi, unde nu sunt suferiți păgânii. 

— Ai dreptate, dar atunci cum te-aş mai fi întâlnit? râse Gaşpar. 

— Soarta tot m-ar fi scos în calea măriei-tale. 

— Aceeași soartă mi-a şoptit şi mie că prin calea de la miazăzi se scurg 
toate chervanele şi solii, iar venețienii sunt numai la o palmă de loc. Tot ea 
mi-a spus că se şi pregătise o capcană ca să nu mai ajung decât în fața 
sfântului Petru, la poarta raiului. 

— Venețienii? Ce treabă au cu înălțimea-ta?! 

— Dogele încă se află în război cu sultanul și nu-i este deloc pe plac dacă 
împăratul creștin încheie lupta cu turcul. Pacea să vie cât mai târziu, ca să fie 
slăbită puterea turcului. 

— Păi, n-ar fi mai bine? 

— Ar fi, dacă austriacul ar mai avea putere să țină piept, dar s-a sleit de 
tot. Eu pe el îl scap, dacă-i aduc pacea din partea turcului. Pe de altă parte și 
sultanul s-a săturat de hărțuielile dinspre miazănoapte şi pofteşte să se 
împace. Vezi, deci, că greu n-ar fi, de nu și-ar băga coada oamenii dogelui. 
Pentru asta am apucat calea Banatului, și de s-ar fi ivit altă primejdie 
prietenii mei de la Praga m-ar fi înștiințat, cum de fapt au şi făcut-o, dar în 
alt fel. 

— Asta n-o mai înţeleg. 

— De tine nu mă feresc, Marcule, și iacă, ţi-oi spune: un căpitan, Hans 
Oster, avea să-mi iasă în întâmpinare pe aste meleaguri şi să-mi fie călăuză. 
Nu putea veni cu oaste, nefiind țara lor, dar și numai el singur tot ar fi fost de 
folos. În locul lui au venit însă cei pe care-i ştii, cu inelul şi cu vorbele tainice 
de cunoaștere. De asta cred că Oster a încăput pe mâna dușmanului care, 
ardelean ori venețian, va fi aflat taina mea. 

— Dar barem să fi luat câțiva spahii în preajmă, când te-ai întâmpinat cu 
tâlharii... 


— De unde să ştiu? Mi-au spus că Oster mă aşteaptă în pădurea alăturată. 
Turcii nu trebuiau să afle de umbletele mele în afara poruncii padișahului, și 
aşa am căzut în capcană. Am avut noroc cu tine! 

Din nou goliră ulcelele, dar începuse a li se face foame. 

— Parcă a mai rămas ceva de la cină, zise Gaşpar uitându-se prin odaie. Pe 
lângă plănuiri, mai avem trebuinţă și de câte ceva pentru burtă, o dădu el pe 
glumă. 

Marcu se ridică și ieși din odaie, întorcându-se curând cu uica Lăzărel, 
care nu mai era așa de vesel ca în ziua trecută. 

— Mai întâi rogu-mă de iertăciune că muierea mea cea proastă nu cutează 
să vină înlontru cu nescar bucate, dar nu întârzie. 

Se așeză la masă şi, umplându-și și el o ulcică, închină: 

— Năroc să dea Dumnezeu şi numai bine! De rele, aibă parte răii!... Apăi, 
copii, veşti bune nu am a vă da, decât numa că pașa de la Cimișoara a dat 
socoată pentru toate răutățile ce le-a făcut și s-a dus dracului! 

— A plecat? întrebă Gaşpar, după ce Marcu îi tălmăci vestea. 

— Ba! l-a retezat careva beregata, că s-au ridicat toți oamenii din târg 
asupra lui, cu furci și topoare, pustiind cetatea. 

— Am spus mereu că Hadâr e un prost, făcu Gașpar cu ciudă. Un 
desfrânat şi un beţiv, care n-a știut să se facă iubit nici măcar de oştenii lui. 
Nu-i nicio pagubă, numai că pentru noi nu va fi bine. 

— De ce?! se miră Marcu. Ce-avem noi cu el? 

— Dacă-i răzmeriţă la Cimișoara, are să fie greu să trecem printre cei de 
acolo şi eu am nevoie de oşteni de pază pe mai departe. Așa, vom fi siliți să 
ne strecurăm într-ascuns, ceea ce nu se prea cuvine pentru solul 
padişahului. Dar de cătanele de aici ce mai ştie? 

— Păi asta-i potca! S-a aflat că doi drumețţi, din care unul îmbrăcat ca 
turc, au pătruns aseară şi Czobor o poruncit să fie încuiate porţile până or fi 
aflaţi ăi doi, răspunse gazda. 

— Ce-ar trebui făcut? Că n-aş vrea să pață ceva uica Lăzărel... 

— Se-nţelege! zâmbi Gaşpar. Plecăm înainte de a ne prinde aici! 


RĂZMERIŢA 


Azapul de strajă la poarta cetăţii, om trecut de prima tinerețe avusese și 
el un fiu care ar fi putut fi de vârsta băiatului ce plângea deznădăjduit că nu-i 
îngăduia să iasă în târg. Fu cuprins de înduioşare și-i zise cu voce 
părintească: 

— Bre Ali, de ce nu pricepi tu că-i spre binele tău să nu te duci printre 
afurisiții de ghiauri de-afară? Nu-i auzi cum răcnesc pe limba lor spurcată, 
împotriva noastră? Mai pe urmă, om mai vedea! 

Tânărul chiar să fi vrut n-ar fi putut scoate o vorbă, plângându-și soarta 
blestemată. 

— Ce ţi-e și cu copiii ăștia mofturoși! Cum nu le faci pe voie, cum bocesc. 
Ruşine! Hai, nu mai plânge! Omar al meu n-ar fi făcut ca tine... ori mai știi?! 

Oşteanul îşi șterse pe furiș o lacrimă, după care se întoarse spre Ali: 

— Păi dacă zici că luminăţia-sa însuși te-a trimis în târg, se cheamă că-i 
mai mare decât Ibrahim-efendi, aşa că eu nu m-oi pune cu porunca 
stăpânului. Te las să treci. Hai! 

Îl apucă binișor pe după umăr și-l îndreptă spre ieşire. Tânărului prinse 
a-i zvâcni inima, nevenindu-i să creadă că-l lasă cu adevărat. Se opri o clipă 
uitându-se întrebător în ochii azapului, dar văzându-i zâmbetul se aplecă pe 
dată și-i sărută mâna cea aspră și bătătorită, apoi o zbughi spre lumea celor 
vii... 

— Copil! Ce să-i faci? murmură în urma lui oşteanul, privindu-şi mâna 
sărutată și stropită de lacrimi. Copil! mai zise el ridicând din umeri. 

Ibrahim Tavâl nu s-a întristat şi nici nu s-a mâniat când a dat peste leșul 
lui Hadâr, încredinţat fiind că așa era firesc să sfârşească un ticălos ca el. 
Simţea că i se luase o piatră de pe inimă și dacă s-ar fi aflat de față cu 
ucigașul l-ar fi răsplătit cu două pungi burdușşite... „Dar cine s-o fi făcut?!” se 
gândea el, când îi veni în minte fața înspăimântată a lui Ali, pe care-l găsise 
în apropierea porții. Ce-i drept, atunci nu i s-a părut chiar aşa, dar acum... „Să 
ştii că băiatul l-a văzut pe făptaș și încerca să fugă de frica lui”, îşi zise. „De 
bună seamă că şi ucigașul l-a văzut pe copil și acum îl caută să-i sucească 
gâtul. Asta-i! Pentru asta se speriase bietul Ali”... 

Porunci să fie ridicat leşul, urmând a fi îngropat după datina musulmană, 
apoi gândul îi fugi iarăşi la tânărul martor, care-și căuta scăparea pe undeva 
pe la poartă, căci de ieşit nu mai apucase, de bună-seamă. 

— Să fie adus la mine Ali! porunci el oștenilor din preajmă, fără a numi pe 
careva anume. Cătaţi bine şi pe dată să mi-l înfățișaţi! 

După vreo două ceasuri de cercetare, se întoarseră pe rând, fără ca 
vreunul să fi dat de urma băiatului. 


— Aţi scotocit peste tot? 

— Da! 

— Nimic? 

— Parcă l-ar fi înghițit pământul, de nu va fi apucat să iasă pe poartă 
nevăzut de nimeni, răspunse unul. 

— Mai ştii?!... făcu gânditor Tavâl. Chiar așa s-o fi întâmplat! Poate că se 
află undeva în pământ, căci pe poartă n-avea cum să iasă. Dacă vedeţi urme 
de pământ proaspăt, săpați și poate daţi de leșul băiatului. 

În răstimp se ivi și Kerim-efendi, alaybeyul ce-l pierduse pe Gaşpar, uluit 
de vestea căzută ca un trăsnet. 

— Nu cumva şi pe beyul meu l-or fi căsăpit? întrebă el în șoaptă. 

— N-are nicio legătură una cu alta, i-o reteză dizdarul. Numai în oraş 
trebuie cercetată pricina şi socot că este fapta vreunui ghiaur, strecurat pe 
furiş, ca să nu mai fie traşi copiii în ţeapă, cum poruncise răposatul. Dacă s- 
ar fi îndeplinit nesăbuita poruncă, abia atunci... 

Nu-șşi putu însă urma firul, căci la picioarele alaybeyului se năpusti un 
spahiu, suflând ca un gânsac. 

— Ce veste, Mahmud? Aflat-ai cumva băiatul? întrebă Kerim. 

— Înălțimea-ta, eu vin din târg şi abia scăpai cu zile. S-a strâns puzderie 
de lume, cu furci și topoare, izgonindu-ne cu pietre. Acuma vin asupra cetății 
şi nu cred să mai fi scăpat vreunul dintre ai noștri, de nu va fi avut cal. 

— Asta ne mai trebuia! se încruntă Tavâl. Aşa-i când îşi bagă Șeitan coada. 
Am zis eu să nu-i răscolim pe blestemaţii de ghiauri cu porunca... 

Se opri însă, fiind de față şi Kerim, despre care nu ştia în ce ape se scaldă. 

— A vrut să-l găsim pe Gașpar-beg, încercă sfios alaybeyul să ia apărarea 
răposatului paşă. 

— Pe dracu! înjură dizdarul. Nici nu știm măcar dacă-i prins ori se va fi 
aflând undeva la taclale, iar noi dăm vina pe ghiauri. Dacă treaba a fost 
ticluită mai dinainte, după cum ai spus, atunci oricum nu i-ar da drumul 
solului, chiar de-am ucide pe toţi locuitorii Tamasvarului. Acuma cum să mai 
ieşim din cetate să-l căutăm?! 

— De, ştiu eu? ridică din umeri Kerim. 

Din afara zidurilor se auzea mare larmă și strigăte de furie, ba și câteva 
împușcături răzlețe. 

— Să potolim mai întâi mulțimea și să-i trimitem pe la casele lor, gândi 
Tavâl cu voce tare. Pe urmă om vedea! 

— Să nu dau o roată cu spahiii mei? se băgă alaybeyul. 

— De ei aş avea trebuinţă în alt chip. Cu toţii să fie strânși în preajma 
porții şi să aștepte călare până oi face eu vreun semn. 

— Bucuros! încuviință Kerim, căruia mintea îi rămânea în urma braţului. 


Tavâl porunci ca întreaga suflare a cetății care putea să țină o armă-n 
mână să se adune în fața porţii celei mari. Mai porunci să fie aduse încă două 
balimezuri și să fie îndreptate asupra mulțimii. 

Dar în loc să se înspăimânte, ghiaurii începură a arunca cu pietre la 
vederea celor două guri amenințătoare. Ba unii loveau cu toporul în poarta 
de lemn, așa că nu mai era vreme de pierdut. Dizdarul încălecă pe un 
armăsar arăbesc şi, în fruntea spahiilor, porunci să se deschidă poarta. 

Văzându-l, şi cei mai îndrăznețţi se traseră îndărăt, lăsând un loc gol între 
răsculați și oșteni, care nu se clintiseră încă. Atunci se ivi crainicul cetăţii, 
binecunoscut târgovețţilor, şi, îndreptându-se călare spre mulțime, începu a 
striga: 

— Ascultaţi, oameni buni! Înălţimea-sa Hadâr-pașa a fost ucis mișeleşte 
de... 

Fu însă acoperit de tumultul mulțimii, a cărei frenezie nu mai cunoştea 
margini. Huiduieli și chiote i se adresau fostului paşă plecat pe lumea 
cealaltă, cu urarea de a se opri numai în fundul iadului. 

Tavâl zâmbi mulțumit, văzând întorsătura pe care o luau lucrurile, așa că 
făcu semn crainicului să urmeze porunca dată. 

— Înălţimea-sa Ibrahim-efendi, dizdarul cetăţii noastre, a hotărât să vă 
trageţi fiecare pe la căşile voastre, fără stricăciune, și nicio sminteală nu vi se 
va face pentru răzmeriţa asta. 

Bucuria răzvrătiților deveni fără margini şi chiotele îl siliră la o destul de 
lungă aşteptare. Abia într-un târziu izbuti să continue: 

— Porunca strașnică este ca nimeni să nu adăpostească ori să ajute pe 
ucigașul milostivului nostru stăpân... 

— Huooo!... Huooo! 

— „ci, ca un cinstit supus, să se înfăţișeze la dumnealui Ibrahim-efendi 
oricine va şti despre ucigaș... 

Ultimele cuvinte fură din nou acoperite de larmă, dar dizdarul nu se 
mânie, fiindcă nu-i păsa dacă se va afla vreodată cine a scăpat lumea de un 
asemenea ticălos. 

— „„aşijderea, cine are vreo știre de locul unde se află luminăţia-sa 
Gaşpar-beg, solul măritului nostru padișah, Alah să-i hărăzească zile 
fericite... 

Oamenii păreau a nu mai da ascultare poruncilor, ba unii chiar începură a 
părăsi locul, îndreptându-se spre casă. Încetul cu încetul, toată acea 
mulțime, zăgăzuiți numai prin dibăcia lui Ibrahim Tavâl, pieri ca prin farmec 
şi liniștea se așternu deasupra orașului. 

— Aferim, dizdar-efendi, zise încântat alaybeyul. Domniac-ta ai fi bun de 
beylerbey, şi n-am mai avea niciun necaz. 


Ibrahim primi măgulit cuvintele stambuliotului, gândind că i se va duce 
vestea la Poartă de isprava lui. 

— Avem să dăm noi şi de urma celui pierit. Trimitem olăcari în tot vilaetul 
Tamasvarului, precum și iscoade și nu se poate să nu dăm de el, cât de 
curând... 

Reintrând în cetate, Tavâl porunci scotocirea tuturor cotloanelor, doar de 
va da peste Ali, căci era de datoria lui să-l afle pe făptaş până a nu veni 
viitorul valiu. Ştia că de la băiat ar fi putut afla ucigașul, pe care l-ar fi 
pedepsit pe loc cu moarte uşoară, ca răsplată pentru fapta lui bună. 

În căutarea lui Ali s-au scos până și pietrele care se mişcau cât de cât, dar 
zadarnic. Nimeni nu s-a gândit la paznicul porții, iar peste ziduri numai 
păsările cerului ar fi putut trece. Dar vestea ajunse în cele din urmă și la 
bătrânul azap lusuf, cel care-l făcuse scăpat pe copil, şi cum auzi se şi înfățişă 
dizdarului. 

— Stăpâne, eu sunt vinovatul! 

— Tuuu?! se miră Tavâl, nevenindu-i a crede. Tu să-l fi ucis pe Hadâr- 
paşa?! 

— Nici gând, efendi! Eu însă am dat drumul, pe poartă, lui Ali. Abia acum 
am aflat că-l caută pretutindeni, şi iată-mă-s! 

— Cum i-ai îngăduit să plece, câtă vreme poruncisem să se încuie porţile? 
Pentru ce n-ai ascultat? 

— Începuse a plânge şi mi se rupea inima, dar mai pe urmă, când auzii că-i 
căutat, nu mi-a mai părut rău de ce-am făcut și am venit eu în locul lui să 
capăt osânda. 

— Tu crezi că Ali?... holbă ochii Tavâl. 

lusuf încuviinţă în tăcere. 

— Ţi-a mărturisit-o chiar el? 

— Să-mi fie cu iertăciune, nu, dar altul n-avea cine, că nimeni nu s-ar fi 
putut apropia de gâtul înălțimii-sale, în afară de el. 

În mintea dizdarului se făcu lumină, dar rămase uluit de ușurința cu care 
bătrânul azap se învoia să treacă el drept vinovat. 

— Ştii că asta înseamnă să-ți pui capul, dacă zici că tu l-ai omorât pe 
beylerbey? întrebă el mai mult în şoaptă. 

— Eu îs bătrân, dar băiatul are viața înainte și poate o mai face și alte 
fapte bune! 

Lui Tavâl mai că-i venea să-l îmbrățișeze pe acest oştean cinstit, dar se 
tinu, punându-i numai mâinile pe umeri. 

— Bre lusuf, tu ai băut cam mult şi drept pedeapsă Alah ţi-a luat minţile! 
Aşa ţi s-a părut că i-ai dat drumul lui Ali, dacă ai apucat să spui cuiva. Cum s- 
ar fi putut ca tocmai tu să-mi încalci porunca?... Nu-i așa? 


— Luminate stăpân, în viața mea ticăloasă n-am pus strop de licoare 
spurcată în gura mea. M-am ferit ca de... 

— Vezi? Tocmai pentru aceea, acuma, când ai gustat și tu puțin, te-ai 
îmbătat pe dată și Alah te-a pedepsit cu vedenia... Pe poartă n-a ieşit nimeni, 
nici musca! 

— Dacă aşa-i porunca, eu ce să zic? 

— Tu întotdeauna ai fost un oştean supus și nici nu te-ar crede nimeni, 
dacă i-ai îndruga balivernele cu Ali, adăugă dizdarul bătându-l pe umăr. 

Azapul făcu nedumerit cale întoarsă, zicându-şi în gând: „Mare eşti tu 
Alah şi Mehmet îi profetul tău! Voi pe toate le ştiţi şi n-aveţi să vă mâniaţi pe 
robul vostru, dacă oi gusta și eu acum din licoarea cea spurcată”... 


RĂSPLATA PRINȚULUI 


Mirko se uită uluit la căpitanul Cladovei, nevenindu-i să-și creadă 
urechilor. Baronul aici?! Cum de izbutise să le-o ia înainte? Se înţelege că în 
vreme ce ei dormeau în pădure. 

— De ce-o mai fi venit după noi, dacă ne-a avut la mână în Caransebeș? 
întrebă Kocea. 

— Uiţi de încăierarea de la plecare? îl repezi Mirko. 

— Pentru numai atâta nu se zbuciuma el să vă ajungă, alta poate fi pricina, 
căută să-i liniștească Decsy. 

Slujitorul care venise cu vestea rămăsese nemișcat, aşteptând porunca 
stăpânului său. Căpitanul însă îl mai întrebă: 

— Când a sosit luminăţia-sa? 

— Nu cu mult înainte, că nici n-a apucat să se dezbrace... 

— Aşa îi e obiceiul! dădu din umeri Decsy. Bine, poţi să pleci, iar de te-o 
întreba spune că ne ducem pe dată. 

Mirko săltă capul, fulgerând cu privirea. 

— Doar n-ai în gând a mă vinde, chiar domnia-ta, căpitane?! Eu de 
bunăvoia mea am venit aici şi nu poftesc a mă da prins „beutorului de 
sânge”. 

— Dar cine a zis că te duci la el? zâmbi Decsy. Au n-a poruncit el să-i duc 
pe cei doi oameni care-s la mine? De unde să știe că voi sunteţi aceia? Am să 
mă înfăţișez cum a vrut, dar cu alţii în locul vostru. 

— Şi noi?! se miră Kocea. 

— Vă strecurați binișor în vreme ce eu m-oi duce la baron și după ce-ţi ieşi 
din Cladova nu eu vă voi povățui ce aveţi de făcut. 

— Ştiam eu că dumnealui căpitanul n-are să ne dea vânzării, zise iarăşi 
Kocea cu fața numai zâmbet. 

Decsy îi lăsă să se descurce, contând pe șiretenia lor, iar el, chemându-și 
două slugi credincioase, porni spre hidoasa încăpere, stropită nu de mult cu 
sângele lui Oster. 

— Nu te așteptai să mă vezi așa curând, nu-i așa? rânji Czobor. 

— Drept să spun, nu, luminăţia-ta! 

— Unde-s cei doi? 

— Aicea-s! arătă el spre însoțitori, dar, nu vă fie cu supărare, sunt cinstiți 
şi oamenii mei de credinţă. 

— N-am eu treabă cu ei, se răsti baronul. Te întreb de străinii ce ţi-au 
venit acuma. 

— Ei sunt! 


— Cum ei?! se înfurie Czobor. Străjerii mi-au spus c-au intrat doi călăreţi 
ce păreau osteniți de drum. Unde-s? 

— Despre alții eu nu mai am ştire, dar, ce-i drept, şi ei vin de la 
Caransebeş, unde-i trimisesem săptămâna trecută. Azi în zori au pornit spre 
casă și iată-i ajunși acum. Aşa-i, mă? întrebă el slujitorii. 

— Întocmai, măria-ta! răspunseră amândoi deodată. 

— Hm! pufni înciudat baronul. Nădăjduiam să fi fost turcul și tovarășul lui, 
după cum îmi spuseseră niște neguţători. Cică goneau caii nebunește către 
cetate și mi-am zis că n-ar putea fi decât cei ce se fereau de mine. Cine să fi 
fost atunci? 

— Care turc, înălțime? făcu pe prostul Decsy. Neguţătorii, da! Au plecat 
însă, încă de ieri de la amiază, iar altcum, picior de păgân n-a călcat între 
aste ziduri. 

— Lasă că știi tu despre cine-i vorba, i-o reteză baronul. Doar ai fost de 
față când a mărturisit neamţul acela și tu mi-ai dat pe nemernicul de sârb. 

— Şi nu l-a prins? 

— Prins pe dracu! Ticălosul nu era decât un fricos şi pe deasupra mi-a mai 
ucis și câteva cătane, ieri-seară. Cred că era înțeles cu turcul. Ah, dacă pun 
mâna în ceafa lui... 

Decsy nu apucase să afle de moartea hotnogului, care era dintre oamenii 
baronului, nu ai cetății, îl ştia însă de om al dracului. Baronul îi povesti ceea 
ce își închipuia el că s-a petrecut cu prinderea lui Grazziani, dar fără să arate 
şi vina lui. Ar fi plecat să-i ațină calea spre Timișoara, dacă nu erau afurisiţii 
de neguţători să-i spună de cei doi călăreți fugari. 

— Vezi că am trebuinţă de un olăcar vrednic, urmă el, pe care să-l trimit 
la alteţa-sa la Deva. 

— Găsesc eu! răspunse Decsy străfulgerat de un gând. 

— Atunci să-i pregătesc o scrisoare, să-i spun ce-am făcut până acum şi să 
trimită pe careva să-i ațină calea și înspre Arad. Ai grijă că am poruncit să nu 
mai iasă nimeni din cetate fără voia mea, că eu încă mai gândesc la cei doi 
fugari... de n-or fi fost sârbul cu tovarășul lui, care au scăpat aseară de 
cătanele mele, ca prin minune. 

— Nu prea cred... 

— Ba să crezi! îl opri baronul. Nici nu-ţi dai seama ce ai dracului sunt 
haiducii ăştia, care nu-s nici țărani, nici ostași. Oricum eu am pus oameni de 
nădejde la poartă, să nu cerce careva! 

— Dar olăcarul? 

— Acela da! De altfel va avea şi scrisoarea cu pecetea mea şi slujitorii ştiu 
că nu trebuie să-i facă greutăți. 


Czobor intră în cancelaria cetăţii în vreme ce Decsy se zori să dea peste 
Mirko și Kocea, mai înainte de-a ajunge la poartă. Din păcate erau chiar 
acolo, certându-se cu străjerii ce nu voiau să-i lase să plece. 

— Dar scrisoarea pentru alteța-sa, v-a dat-o domnul baron? întrebă Decsy, 
apropiindu-se liniștit de ei. 

Kocea rămase cu gura căscată, dar Mirko pricepu că era vorba de un 
vicleșug care urma să-i scape şi vru să răspundă, însă căpitanul urmă fără 
să-i ia în seamă: 

— Mai aşteptaţi aici, că mă duc eu însumi s-o aduc! 

După scurtă vreme se înapoie cu o tașcă, pe care le-o întinse în grabă. 

— lacă, aici aveţi hârtia, cu pecetea luminăţiei-sale! Nu care cumva să vă 
abateţți din cale, că-i zor nevoie mare să trimită oșteni pe urmele unor 
ticăloşi. 

Strângerea de mână a lui Decsy îi spuse lui Mirko mai mult decât vorbele, 
aşa că nu mai întrebă nimic, ci îşi văzu de drum, împreună cu Kocea. 
Oamenii lui Czobor se uitară uimiţi, dar, fiind și căpitanul cetăţii de față şi 
scrisoarea stăpânului lor, nu mai ziseră nimic. Haiducii însă dădură pinteni 
luând-o în galop spre Deva, așa cum fusese vorba. 

— Doar n-o să mergem la prinț? se îngrijoră Kocea oprind fugarul. 

— De ce nu? zâmbi Mirko. Să vezi ce renghi avem să-i jucăm domnului 
baron! Nu știu ce naiba o fi scriind aici, dar n-am de gând să i-o dau alteței- 
sale. 

— Şi ce-ai să faci? 

— O să vezi... 

În odaia de sfat a cetăţii din Deva, alteţa-sa ilustrissimă Bethlen Gabor 
punea ţara la cale împreună cu sfetnicul său de taină, Ugrai Jenö. 

— Alteța-voastră nu are de ce să fie îngrijorată, spunea Ugrai, după câte 
îmi aduc aminte Czobor dintotdeauna a dus la bun sfârșit slujbele poruncite. 
Dreptu-i că lasă mult sânge şi blestem pe unde trece, dar altcum nu se poate 
în vremurile de astăzi. 

— Jenö dragă, nu de sânge mă tem eu, ci ca nu cumva să fim înșelați cum 
că Gașpar ar avea asupra lui făgăduiala împăratului. Atunci nu știu cum aș 
mai scoate cămașa la Poartă, oprind solul sultanului, fără pricină. 

— Asta cam aşa-i, încuviință sfetnicul. Dar de s-o găsi? 

— Ei bine, atunci s-a zis cu Grazziani! Și nu numai atât! Dacă Ahmed ar 
vedea amestecurile nemților în ţara noastră se va înfuria și-l va păli pe 
habsburg. 

— Dar nici sub turci nu-i bine, cuteză Jenö. 

— Ai dreptate, dar între două rele o alegi pe cea mai mică, sună o veche 
zicală. Până acuma s-a văzut că tot cu păgânii eşti mai slobod decât cu 


creștinii. Pentru asta poftesc să-l dau în vileag pe Grazziani - omul cu două 
feţe. 

— Nu-i scapă lui Czobor, ilustrissime, de-ar fi să-l taie bucățele pe acest 
italian. Numai să aibă scrisoarea cu pricina asupra lui, că altcum baronul e în 
stare să-l facă să mărturisească prin cazne că a uneltit contra sultanului şi 
asta nu-i de ajuns. Am mai putea spune la nevoie că a încălcat țara noastră 
fără ca noi să ştim cine este. 

N-apucă să-și termine bine vorba, că ușa se deschise și un copil de casă 
intră plecându-se ceremonios. 

— Ce s-a întâmplat?! se miră prinţul. 

— A sosit un olăcar de la Cladova spunând că are să vă spună ceva numai 
alteţei-voastre, de la baronul... 

— Adă-l aici! se repezi Bethlen. 

— E cam murdar... 

— Aşa cum arată! 

Pajul ieşi cu aceeași plecăciune și introduse olăcarul, care cum intră pe 
ușă puse un genunchi la pământ. 

— Ai scrisoare, ori spui prin viu grai? întrebă prinţul. 

— Măria-ta, am învăţat pe de rost, dar nu mi-i îngăduit să spun decât 
numai alteței-voastre, răspunse Mirko, uitându-se la Ugrai. 

— Poţi vorbi liniştit, dacă-ți poruncesc. 

Haiducul trase aer în piept și săltând fruntea închise ochii, apoi începu cu 
vocea ridicată: 

— Înălțimea-sa domnul baron Czobor Istvan, prea bunul meu stăpân, a 
spus că omul prins a scăpat și alteța voastră să grijiți de pază la Inău și 
Chioar, căci luminăția-sa va merge pe urmele lui. Atât! 

— Inău?!... Chioar?!... îngăimă Bethlen uitându-se la Ugrai. Baronul tău s-a 
țicnit, Jenö! Auzi neobrăzare? Să-mi poruncească mie?! 

— Așa te-a învățat stăpânul tău să vorbeşti? îl întrebă Ugrai pe Mirko. 

— Înălțimea-sa domnul baron Czobor Istvan, prea bunul meu stăpân, a 
spus că omul prins... 

— Hoo! Ce, iar o iei de la început? se răsti prințul. Ceva scris nu ţi-a dat? 

— Nu, măria-ta! A spus... 

— Destul! se băgă Jenö. 

— E tâmpit de tot, ca şi stăpânul, făcu batjocoritor Bethlen. Jenö, oferă-i tu 
ceva bani şi dă-l afară. Cu baronul ne vom socoti cum se cuvine pentru astă 
nerușinare. 

Lui Mirko îi venea să sară în sus de bucurie, căci tocmai asta voia, ca 
prințul să-l pedepsească pe „beutorul de sânge”. Se ţinu însă, făcând mai 


departe pe prostul până ce părăsi încăperea, după ce Ugrai îi aruncase o 
pungă cu bani. 

— Place-ţi? întrebă Bethlen rămas din nou cu sfetnicul. Parcă am simţit că 
aşa are să se întâmple cu dobitocul de Czobor! Barem să nu fi făcut vreo 
boacănă, întrucât am înţeles de la omul lui că nu l-a prins pe Grazziani. 

— Zicea că i-a scăpat, dar asta poate să însemneze că i-o fi luat scrisoarea, 
însă ce să caute la Inău, ori Chioar?!... 

— Nişte vite încălțate, şi el și solul lui! 

Cu mâinile la spate, Bethlen se plimba furios prin dreptul ferestrei. În 
vale, la poalele muntelui, se întindea târgul Devei, casele înstăriţilor 
acoperite cu olane roșii, dar şi mahalalele calicimii, pline de câini și de copii 
ce se zbenguiau toată ziulica, până când erau mai răsăriți și buni de muncă. 
Tot pe acolo se aciuiseră şi olahii, care de mult fuseseră izgoniți din preajma 
dealului cetăţii, spre a face loc sașilor şi ungurilor. Cerul făgăduia mai zilele 
trecute să se arate senin și însorit, însă acum își trăsese o perdea de nori 
plumburii, cernând o burniță vineţie asupra caselor și copacilor abia 
înmuguriți. 

— Ce-ar fi dacă ne-am bizui şi pe vicleșug în treaba asta? curmă liniștea 
Ugrai. 

— Ce vrei să spui?! întoarse capul principele. 

— Unde n-a izbutit Marte, poate să câștige Afrodita! zâmbi cu înţeles 
istețul sfetnic. 

— Vrei să amestecăm și femei? 

— În niciun caz! Numai pe Agnes! 

— Păi, ea ce-i?! 

— Sluga supusă a alteței-voastre, dar mai presus de toate cea mai ascuţită 
minte ce a putut clădi vreodată Satana. 

— Jenö dragă, zâmbi prinţul. De te-ar auzi ce părere bună ai despre ea, 
Agnes te-ar îmbrățişa cu toată căldura... 

— Departe de mine gândul de-a o bârfi, ci mai degrabă mă închin în fața 
iscusinței minţii şi a frumuseţii desăvârşite a contesei. 

— Ştii bine însă că ea fără Iulia Mikes nu se încumetă niciodată la drum. 
Amândouă parcă ar fi una! 

— Nu și în pat, alteţă, făcu Ugrai, aruncându-i o privire plină de înţelesuri. 
Altcum, se împlinesc una pe cealaltă. 

— Vrei să fii răutăcios, prietene, răspunse Bethlen fără supărare, ba chiar 
cu oarecare fudulie, căci el o cunoştea și mai bine pe Rozsnyai Agnes, 
stăpâna de la Galda. Drept să-ţi spun, nu m-am gândit la ea şi poate că ar fi 
fost mai bine s-o fi trimis de la bun început, fără să-l mai fi băgat pe măgarul 
de Czobor. Auzi la el, să-i ațin eu calea la Inău... Cine ştie cum se va fi 


năpustit fiara de baron, înspăimântând tot ţinutul, iar Grazziani nu putea să 
nu afle de sosirea lui. 

— Nicicând fiicele Evei n-au dat greş... 

— Cu atât mai mult Agnes, fiica lui Belzebuth, după cum spui tu, i-o reteză 
Bethlen luminându-se iar la chip. Prea-bine, cheam-o! 

— Pe amândouă! 

— Nu-i nevoie, știi bine că nu vine una fără cealaltă, fiind şi vecine de 
moşie, că doar Mikloslaka îi la doi pași de Galda. 

Ugrai încuviință din cap. 

— Va trebui să le trimitem la Temesvar, chiar în cetatea valiului, spuse el. 
Dacă Czobor l-a băgat în sperieţi pe Grazziani, acesta va căuta sprijinul pașei 
de acolo şi va trece în pustă pe la Gyula. 

— Vorbeşti de parcă ţi-ar fi destăinuit însuși venețianul gândurile lui, dar 
tot așa socot şi eu și nici nu poate fi vorba de Inău. Fetele noastre vor trebui 
să se descurce mai înainte de a pătrunde pe pământurile pașalâcului de 
Buda, căci pe acolo se vântură mai cu ușurință iscoadele habsburgilor. 

— Asta ar însemna ca Agnes să se afle în braţele lui Grazziani în mai puțin 
de două zile. 

— Chiar în braţe, Jenö... am auzit că italianul e tânăr, nu-i de lepădat şi 
doar știi cum e neamul lor! 

— Sunteţi cumva gelos, alteță? Agnes e în stare să facă orice pentru 
principele Transilvaniei... 

Bethlen roşi până în vârful urechilor, dar sub făloasa lui barbă nu i se 
putea ghici roşeaţa. 

— Aş pofti să-l știu pe Grazziani la picioarele contesei, dar... mă rog! 
Binele țării e mai presus de orice! Oricum, n-ar strica să fie mai zgârcită cu 
farmecele ei pentru străin. 

— Cum văd eu, alteța-voastră încă n-a uitat-o pe contesă? 

— Vezi tu, Jen, eu nu am voie să dau uitării pe niciun supus al domniei 
mele! se înveseli principele Transilvaniei. 

În răstimp, Kocea aştepta cu inima cât un purice să vadă ce se va alege din 
cutezanța tovarăşului său. Acuma chiar că şi-ar fi lăsat pielea pe băț de 
punea gabja pe ei „beutorul de sânge”. N-avea de unde să știe el că acesta se 
şi grăbise să apuce calea spre Timișoara, trecând din nou prin Caransebeș și 
luându-i urmele lui Gaşpar Grazziani. 

Mirko se ivi țanţoș, săltând în podul palmei punga dobândită. 

— Aşa se răsplăteşte slujba făcută cu credinţă! pufni el arătându-i lui 
Kocea banii. Hai să mergem la „Lâna de aur” să numărăm câţi galbeni or fi în 
ea! 


Abia atunci îi veni și lui Kocea inima la loc, iar după ce se ghiftuiră bine 
din bucatele vestitului han din Deva, vinul de Ighiu îi făcu să uite cu totul de 
baronul Czobor. Din păcate n-au apucat să-și numere mai întâi averea, ci l- 
au chemat pe hangiu, chipurile să se grozăvească şi față de el cu răsplata 
prințului. 

Stăpânul se apropie cu ploconeli şi-i sticliră ochii văzând că sărăntocii 
aveau cu ce să plătească, fiindcă dintru început se cam codise să le dea de 
mâncat şi de băut. Numai privirea lui Mirko l-a făcut să se înduplece. Acum 
se liniştise, dar şi el şi mușterii holbară ochii cât cepele văzând că din pungă 
nu se răsturnau decât aspri turcești, care, deşi mulţi, nu păreau a fi destui 
pentru plată. 

— Ce înseamnă asta? îngăimă hangiul. 

— Bani! nu vezi? Bani cu care ne-a răsplătit alteța-sa, aşa că nu cârti, 
pentru cele două hartane de berbec... 

— Vă bateţi joc de mine, golanilor? se înroși jupânul... Ei bine, vedeţi voi 
pe dracu! Aţine-te, Pişta! 

O namilă de țigan buzat se ridică proptindu-se într-o măciucă. Apoi, 
cumpănindu-şi cumplita armă, se apropie de ei. 

— M-ai strigat, stăpâne? mormăi acesta cu voce groasă. 

— la vezi, mă! Scutură-i pe sărăntocii ăştia că poate mai găseşti ceva 
creițari dosiţi, iar de nu, trage-le o mardeală bună, să nu uite c-au mâncat de 
pomană la mine! 

— Apăi, dacă aşa ţi-i vorba, sări Mirko, atunci se schimbă socoteala... 

Cât ai clipi, scoase un hanger și se repezi la hapsân, apucându-l cu o mână 
de grumaz, iar cu cealaltă proptindu-i tăişul în beregată. 

— Adă banii înapoi nemernicule, dacă nu ţi-s pe plac! şi făcu semn lui 
Kocea să înşface punga. lar tu, țigane, de nu arunci bâta și nu șezi blând, 
rămâi slugă fără stăpân, că ţi-l belesc ca pe porc! 

Toţi cei câțiva mușşterii rămaseră înmărmuriți de cutezanța haiducului, 
iar Pişta, rânjind, făcu un pas mai aproape. 

— Stai în loc, Pişta, că ăsta-i Mirko, haiducul! se auzi o voce. 

— Întocmai! se fuduli Kocea. Nădăjduiesc că auzit-aţi de noi? 

— Nu mă ucide! horcăi hangiul. la-ţi banii... 

— Aşa am să şi fac! răspunse Mirko, neslăbindu-i strânsoarea. Dar mai 
întâi poruncește ţiganului tău să se domolească, altfel eu nu știu multe! și-l 
îmboldi cu hangerul. 

— Pişta, țâpă bâta şi șezi în loc! gâfâi el, cu toate că Mirko îi slăbise anume 
strânsoarea ca să poată vorbi. 

Țiganul dădu nepăsător din umeri și se trase înapoi, aşezând măciuca pe 
o masă şi așteptând parcă să vadă ce se va mai întâmpla. 


— No, așa-i bine, drăguţule! rânji Mirko, fără să-i lase grumazul. Și zici că 
nu-ți plac banii mei?... iacă, mie îmi plac ai tăi și fă bine poruncește să-mi 
aducă aici o sută de ducați! 

— Vaaai de mine, păcatele mele! se tângui hangiul. De unde să scot atâta 
bănet? De mi-i tăia bucățele și tot nu scoţi pe mine atâta! 

— Pe tine nu, că eşti numai osânză, dar nu mai zăbovi, că n-am vreme! 

— Cincizeci! icni jupânul, îmboldit din nou. 

— Nu mă târguiesc! Numai atâta să preţuiască scârbavnica ta viață? Vrei 
să-mi cat eu singur? la vezi Koceo! 

Acesta se îndreptă mai întâi spre ţigan și-i luă măciuca din față, după care 
se duse şi trase uriașul zăvor de la ușă. 

— la trageţi-vă și voi mai laolaltă! porunci Kocea spre cei câţiva mușterii, 
amenințându-i cu bâta. Puneţi pe masă cuțite, săbii şi pistoale, că de nu, vă 
cer şi pungile! 

Cu toţii se grăbiră să îndeplinească voia temuților haiduci, dar în afară de 
două bricege şi un hanger nimeni nu mai avu arme. 

— Faină treabă, Koceo! încuviință Mirko, ţinându-l bine pe hangiu. Acuma 
ia spune cu binişorul unde să caute, că... na, mă jur să nu-ţi iau mai mult! 

— Barem șaptezeci... încercă să se târguiască acesta. 

— Nu ne-nţelegem, și-i bai! Koceo, ia aprinde o feştilă să-l vedem mai bine 
pe jupân! Ard de nerăbdare să-i rad barba, dar cum n-avem vreme, i-o 
pârlesc ca la porc... 

— Îţi dau, tâlharule! izbucni hangiul înfricoşat. Vedea-te-aş în ştreang, 
nemernicule, îți dau!... Mă sărăcești... 

— Las' că scoţi tu alții, rânji Mirko. Și bagă de seamă să vorbeşti mai 
frumos că mă mânii şi nu-ți mai cer nimic! Ce dracu te tot văicăreşti? Doar ți- 
am arătat și ţie cum m-a răsplătit pe mine prințul, şi nu m-am văitat. Eu îţi 
cer niște bani, doar cu împrumut... 

Deodată se auziră niște bătăi în ușa de la intrare. 

— Deschide, jupâne! Ce, ai închis ziua-n amiază mare?... Hei, n-auzi? 
Deschide! 

— Cătanele! spuse unul din încăpere. Caraula! 

În ochii hangiului licări nădejdea, dar iute se stinse, căci tăișul din 
beregată îi aminti în ce stare se afla. 

— Heei, jupâne, se auzi de afară. Pățit-ai ceva? 

Mirko îşi reveni pe dată şi porunci lui Kocea să tragă brăcinarul 
cârciumarului, cu care să-l lege, iar celorlalți le șopti că de scot vreo vorbă 
dă foc la cârciumă să ardă peste ei. 

Dar a fost îndeajuns o clipită de nebăgare de seamă a lui Kocea, ca să-i 
strice plănuirea lui Mirko. Trecând prin dreptul lui Pișta, acesta îl pocni 


zdravăn în moalele capului cu pumnul lui de matahală și Kocea se prăbuşi ca 
o cârpă. Apoi, cu o iuţeală greu de crezut pentru asemenea namilă, se repezi 
asupra hangiului, răsturnându-l peste Mirko și prăvălindu-se toți trei la 
podea. Cârciumarul începu să strige după ajutor, iar Pișta se așeză cu toată 
greutatea peste Mirko, înăbușindu-l. Un mușteriu trase zăvorul și caraula 
pătrunse în odaie. 


ÎN CODRII TIGHECIULUI 


Cu toate că primăvara venise și pe meleagurile de la marginea vestitului 
codru ce se întindea de o parte și de alta a Prutului până hăt departe către 
vărsare, satul Pojorâta era pustiu. Ai fi putut gândi că va fi fost călcat de vreo 
trâmbă tătărească, numai că nu era clintită nicio casă și nici urmele 
pojarului nu se vedeau. Alta trebuia să fi fost pricina băjenirii sătenilor, şi 
aşa şi era. Slugile vel-armașului Nicoriţă hărțuiseră necontenit țăranii să iasă 
la muncă pe moșia devenită acum boierească, până ce într-o singură noapte 
întreg satul s-a băjenit, cu căţel, cu purcel. 

Marele boier bănuia însă că numai blestemata de răscoală ţărănească ce 
mocnise peste iarnă ca să-şi arate colții odată cu firul ierbii era adevărata 
pricină. Şi mai știa domnia-lui că nu puteau fi duși prea departe, dar păs de 
te avântă în codru, când erau așa de porniţi împotriva lui... Spumega, 
neavând cu cine munci ogoarele, dar n-avea ce face. 

Prea și-o luase în cap sărăcimea de când cu domnia Tomșei, dar după 
mazilirea acestuia, către sfârşitul lui brumar 1615, le băgase el minţile în 
cap mocofanilor. Acum însă se sumețiseră din pricina zvonului că și alte sate 
apucaseră pe calea dihoniei şi se împotriveau să iasă la muncă pentru boieri. 
După înfrângerea lui Tomşa la Tătărani și înscăunarea măriei-sale 
Alexandru vodă Movilă, acesta nu-i mai avea la suflet pe răzăși și dăduse 
mână liberă boierimii să-i vecinească. 

Pojorâtenii erau de când lumea pe aceleași meleaguri și nici cei mai 
gârboviţi de ani nu-şi aminteau să le fi spus moşii lor că ar fi venit de aiurea. 
E drept că se mai băjeneau, dar numai la doi pași, în codru, iar după ce 
trecea urgia se înturnau în sat, dregeau și zideau din nou, iar viaţa se relua 
ca şi cum nu s-ar fi întâmplat nimic. Cum era să plece omul de pe pământul 
care-l hrănea? Adesea, cu plugul ori hârleţul, răscoleau osemintele 
străbunilor, îngălbenite şi uscate de vreme, pe care cu grijă le strângeau și le 
aduceau la taica-popa să le sfințească și cu mare cinste le îngropau în cimitir 
printre morții mai tineri. Oale de lut sparte ori întregi semănau într-atâta cu 
cele din casele lor, încât nu o dată le foloseau de parcă le-ar fi cumpărat de 
curând. 

Dumnealui vel-armașul Nicoriță căpătase de la răposatul Ieremia vodă 
Movilă zapise cum că ar avea dreptul asupra Pojorâtei, a iazului și a mii de 
stânjeni de pădure. Dar mocofanii, în cerbicia lor, nici nu voiau să audă de 
aşa-ceva și scoteau la iveală tot felul de urice îngălbenite, unele chiar de pe 
vremea lui Alexandru cel Bun. După ani de confruntări prin divane, găsiseră 
dreptate la scaunul lui Tomșa. A dat Dumnezeu şi la Tătărani s-a mântuit cu 
domnia voievodului calicilor, iar dumnealui vel-armașul căpătase iarăși 


dregătoria în divanul domnesc. Cine să se mai încumete a înfrunta pe un 
boier divănit? 

Cu toate acestea, nu numai țăranii din Pojorâta dar și cei din întreg 
ținutul Fălciului și al Orheiului se răsculaseră, dând crezare unor scorneli 
cum că un nepot de-al răposatului lon Vodă strângea oaste făgăduind 
slobozenie şi dreptate tuturor obidiţilor. Flăcăii satelor îşi ascuțeau 
topoarele şi îşi prefăceau în arme necruțătoare pașnicele coase, de care 
pentru o vreme nu părea să mai fie nevoie. 

Grigore Baltag din Pojorâta, un zdrahon de vreo 25 de primăveri, era 
capul tuturor nemulțumiţilor, dar mai cu seamă purta o ură neîmpăcată 
boierului Nicoriţă. Râca lui era mai veche, încă de pe vremea când stăpânul 
poruncise să-l ţină pe flăcău vreo două săptămâni în butuc din pricina 
rocoşelii de care dăduse dovadă. Ca tuturor celor de seama lui, îi sosise și lui 
Grigore ceasul însurătorii şi tare o mai îndrăgise pe Ilenuța lui moş Precup, 
care fiind cam sărăcuță se băgase slujnică pe lângă jupâneasă, pentru a 
strânge o brumă de zestre, măcar că băiatul ar fi luat-o numai cu ce avea pe 
ea. 

Dumneaei boieroaica llisafta făgăduise s-o răsplătească de s-ar dovedi 
vrednică, dar nici prin cap nu-i trecuse că boierul cel bătrân s-ar mai fi putut 
uita la o fetișcană altcum decât la icoana Precestei. S-a întâmplat însă ca 
într-o noapte, pe când jupâneasa era plecată pe la nişte boieri megieși 
pentru mai lungă vreme, stăpânul să facă un mare bairam. După ce s-au 
veselit cu nişte cotnărel, l-a cuprins deodată poftă de femeie. Pe loc a 
poruncit să-i fie înfăţişată llenuţa și, fără să mai aibă vreo ruşine de părul 
său cărunt, a batjocorit-o de față cu toţi oaspeţii, poftindu-i și pe ei să facă 
aşijderea. Biata copilă, când s-a văzut scăpată din ghiarele beţivanilor, a fugit 
aşa cum se afla și nu s-a mai oprit decât cu capul într-o fântână. Au găsit-o 
mai pe urmă după duhoarea ce venea din puț şi cu mare greutate s-a mai 
putut cunoaște ceva din fata lui moș Precup. Când taica-popa i-a citit 
rugăciunea de iertare, socotind-o tot pe ea vinovată, fiindcă-și ridicase 
singură zilele, lui Grigore i-a venit să turbeze de furie și abia a fost potolit de 
prieteni să nu se repeadă la preot să-i astupe gura cu țărână. S-a jurat însă 
cu glas tare, la mormântul ei, că avea să dea el judeţul cel drept ucigașului. 

După câteva zile, flăcăul s-a strecurat la curte cu un baltag pe umăr și cât 
pe ce să-l pălească pe ticălosul boier dacă o slugă nemernică nu-i băga 
codiriştea unei furci taman între glezne. Prăvălindu-se cât era de lung, vel- 
armașul s-a năpustit asupra lui pălindu-l cu ciubota peste fălci și în coaste 
până ce l-a lăsat în nesimţire, năclăit de sânge. S-ar fi ridicat el, că doar era 
mai voinic decât ghiujul, dar același slugoi îi prinsese grumazul între cele 
două coarne ale furcii şi se rânjea mulțumit la el, pe când era zdrobit. 


A zăcut aşa, lingându-i câinii sângele de pe față până pe-nserat, când au 
prins de veste ceilalți flăcăi, care au dat fuga şi l-au luat acasă. Multă vreme 
s-a zbătut între viață și moarte, dar în cele din urmă tinereţea lui a biruit. Nu 
s-a astâmpărat însă, că-l ţinea legat jurământul făcut Ilenuţei, aşa că abia 
înzdrăvenit s-a năpustit călare până în ușa conacului, unde a fost răzbit de 
lefegiii secui ai boierului. 

De astă-dată, vel-armașul Nicoriţă a poruncit ca bezmeticul să fie pus în 
butuci şi să rămână acolo până avea să crape de foame și sete, fiind oprit cu 
strășnicie să se apropie careva de osândit vreo două săptămâni. Porunca 
boierească n-a ținut însă multă vreme, fiindcă tovarăşii lui Grigore au năvălit 
ziua în amiaza-mare într-o căruţă trasă de doi armăsari focoşi, aruncând 
torţe aprinse în clăile de fân şi paie, sub ochii uluiți ai argaților. Vâlvătăile și 
larma au ademenit pe lefegii într-acolo și pe dată flăcăii au întors căruţa şi 
cât ai bate din palme au ajuns lângă chinuit, ridicându-l pe sus cu butuc cu 
tot. 

Se înțelege că nu mai încăpea împăcare între Grigore Baltag şi vel-armaș, 
dar nici între săteni şi curte. Povestea asta se petrecea pe când la lași era în 
scaun Vodă Tomșa, care-i tăia pe boieri „ca pe berbeci” și din astă pricină nu 
se încumetase să-i vină de hac neobrăzatului mocofan. Sătenii îl povățuiau 
să se înfățișeze domniei cu pâră împotriva boierului, dar Grigore nu se 
încredea în asemenea judecăţi. „Corb la corb nu-și scoate ochii!” obișnuia el 
să le răspundă. 

— Vedeţi voi toporişca aiasta? întreba el. Apăi, mai domn ca ea nu se află 
şi numai cu direptate giudecă! 

lată însă că pe la sfârșitul iernii un alt lon-vodă a chemat sărăcimea să 
înlăture pe hulpavii boieri şi să-şi facă singură dreptate. Era tocmai ceea ce 
poftea și Grigore, așa că nu-i de mirare că a fost printre cei dintâi care i-a 
îndemnat pe ai lui să dea foc curții boiereşti. Dar n-a mai apucat să-și ducă la 
îndeplinire gândurile, fiindcă lefegiii s-au năpustit asupra satului silindu-i pe 
oameni să iasă la muncă, mânându-i ca pe vite. Grigore, prinzând de veste, a 
izbutit să se strecoare în pădure împreună cu alţi flăcăi și în două zile 
întregul sat s-a adunat la locurile știute, din adâncul codrului. Acolo s-au 
sfătuit ca cei vrednici să ducă o armă în mână să se înfăţișeze la oastea 
măriei-sale lon-vodă. 

Noaptea se lăsase mai răcoroasă, fiindcă primăvara se făcea simțită doar 
la lumina sfântului soare, iar sub cerul spuzit de stele trebuia să ai cojocul în 
spinare, oricât de tare ai fi fost. 

— Am ştiri, spunea Grigore către ceilalți, că cele două giupânese, mama şi 
fata, au fost chemate de boier la leşi. Altă cale n-au decât prin pădurea 
noastră şi s-ar putea să le întâlnim. 


— Să le facem și noi ce i-o făcut boierul... se auzi o voce. 

— De cânele cel bătrân avem trebuinţă, femeile să fie numai nadă, i-o tăie 
Grigore. 

— De ce nu? sări Pandele, un flăcău tomnatec. 

— Apăi duduca Profiriţa îi tocmai bună să te răcorească oleacă și pe tine, 
măi Grigoriță, se băgă în vorbă Vasile al lui moș Codoi. 

— Parcă giupâneasa llisafta are vreun cusur? rânji Pandele. 

— Bine, bre! îngădui în șagă Culai. Ține-o pentru tine, că de giupâniţă ne 
îngrijim noi, după ce s-o îndulci Grigoriţă. 

Grigoriță înţelese că n-o va scoate la capăt cu tovarășii lui, așa că încercă 
a-i aduce la gânduri mai bune. 

— Ce credeți voi, bezmeticilor, că giupânesele au să treacă taman prin 
poienița aiasta şi or să ne poftească la giugiulit? Şi ce gândiţi voi, că noi 
suntem boieri să facem dragoste cu anasâna? 

— Nu te teme măi, Grigoriţă, spuse Pandele, singurul care se mai lua de 
căpetenia lor în șagă. Nu s-o azvârli ea giupâniţa în nicio fântână după... 

— Cap ai, minte ce-ţi mai trebuie! i-o reteză acesta nemulțumit. De 
dragoste cu femeile ne arde nouă amu? Noi trebuie să-l silim pe nemernicul 
de armaș să ne lase drepturile străbunilor noștri. Dacă avem să-i batjocorim 
femeile, nu ne mai sloboade nicicând, iar de le prindem zălog, nu le 
înapoiem decât după ce ne dă zapis la mână că nu se mai bagă în moşia 
noastră. 

— Ce baţi câmpii, bre Grigoriță? sări Vasile. Până mai ieri ne îndemnai ca 
praful și pulberea să se aleagă de casa și acareturile lui Nicoriță, și amu vrei 
să te pui la taclale cu el? 

— Așa-i! Aşa-i! încuviințară ceilalți. 

— Cu furca și toporul se smulge direptatea, nu cu vorbe de clacă! adăugă 
țâfnos Pandele. lar dacă ne-om giugiuli şi noi cu muiere boierească, n-a hi 
nicio pagubă! 

— Apăi, că voi nu m-aţi înțăles pe mine, răspunse Grigore săltând 
amândouă mâinile. Eu gândeam că tartorul de boier are să vie să-și ieie 
femeia şi odrasla de la noi, iar atunci puteam pune gabja pe el şi să-l 
giudecăm ca pe hoţii de cai! 

— Așa parcă-i mai cu chibzuinţă, încuviinţă Culai în numele tuturor. 

Dar în vreme ce flăcăii sporovăiau în inima codrului, jupâneasa Ilisafta îşi 
făcea mare grijă cu călătoria la lași. Nu că n-ar fi poftit să mai schimbe tihna 
de la moşie pe larma curții domnești, căci avea să se fudulească față de 
celelalte jupânese cu rangul și averea domniei-sale. Și nu era de lepădat nici 
dregătoria dumnealui vel-armaşului, ce se divănise iarăşi, dovedindu-se 
boier de viță veche şi nu din ciocoime. Apoi mai era de trebuinţă să fie 


scoasă şi copila în lume, căci trecuse de optsprezece ani și teamă-i era să nu 
rămâie fată bătrână, ori s-o dea după vreun boier de la ţară. Nu se cădea o 
asemenea înjosire pentru o frumuseţe de fată și de neam mare și bogată. La 
zestrea ei avea să primească peţitori numai de la boierii-veliți și poate chiar 
de la șlehtici, cu care de bună-seamă că avea să deie ochii pe la curtea din 
lași... Dar cum să se încumete la drum lung, numai ele, două femei, chit că 
aveau împrejur roată de lefegii secui? Dumnealui, vel-armașul, plecase 
îndată după sfântul Ion și trimisese poruncă să-i vină şi familia la curte, dar 
nu spusese pentru ce anume. Nu putea fi vorba decât de măritișul Profiriței! 

Pentru întovărășire la drum ar fi fost bun și Toma Melinte, prostălăul 
megieș de moşie, care tot da târcoale fetei. Numai că nu avea să se înfățoșeze 
cu el dimpreună la curtea lui Vodă... dar găsi-va ea cum să scape de urât. 
Treaba lui ar fi fost doar să le apere pe drum, poate chiar și de propriii lor 
lefegii... Și cum nu era zi lăsată de la Dumnezeu ca Melinte să nu-și facă 
niscai treburi pe la curtea boierului Nicoriţă, n-a fost prea greu să dea de el. 

— N-ai vrea matale, bre Tomiţă, să te preumbli cu noi până în târgu 
leșului? Ai mai vedea lumea care se vântură pe la curte și numa bine ţi-a 
pica, îi zise jupâneasa de cum dădu cu ochii de el. 

Tânărul Melinte rămase cu gura căscată la spusele boieroaicei. 

— Dar a veni și duduca? izbuti el să îngăime, roșindu-se până-n vârful 
urechilor. 

— Vezi-bine, c-apăi de ce te poftesc? îl ațâță Ilisafta. 

— Atunci mai încape vorbă? se bucură Toma. lacă, mă răped să-i spun 
babachii și până-n sară m-am întors! 

— Dar oare te-a lăsa? 

— Pe mine?! Doar sunt bărbat în toată legea! N-am a da socoteală 
nimănui, numai ceva bani de pungă să-mi deie. 

După plecarea tânărului, Ilisafta nu-și putu ţine râsul gândindu-se la 
păcăleala ce i-o va trage nătângului, că doar nu era de nasul Profiriței. Avea 
ea să-l căptuşească cu vreuna pe la laşi, că moşie avea îndeajuns, slavă 
Domnului! 

Aşa se hotărâse plecarea, iar Tomiţă îşi adusese şi slujitori înarmaţi, dați 
de tătâne-său. Acesta grozav se mai bucurase când auzise poftirea ce i-o 
făcuse lui fiu-său înfumurata de Nicoriţoaie, și nu se mai îndoia că avea să 
urmeze încuscrirea. S-au pornit încă de la cel de-al doilea cântat al cocoșului 
ca să-i prindă zorile trecuţi de afurisitul acela de codru, unde mişunau tot 
felul de jivine, dar mai cu seamă tâlhari și țărani băjeniţi. Prin altă parte nu 
se putea, căci pădurea se întindea până în părțile Orheiului și Lăpușnei, iar 
către soare-apune şi miazăzi, atingea lunca Siretului şi mai încolo până la 
Dunăre, aproape de Galaţi. Numai Prutul îşi ducea leneş apele pe la mijloc de 


codru, dar lăsa din loc în loc vaduri de trecere pentru oamenii ce locuiau de 
o parte şi de cealaltă. Un astfel de vad era pe la Todireşti, căci să se meargă 
drept spre miazănoapte era mai cu primejdie, din pricina răzmeriţei 
țărănești. 

Flăcăii din Pojorâta aflaseră prin iscoadele de la conac de pregătirile 
boieroaicei, dar încă nu se ştia anume ziua, așa că de vreo câtva timp zi și 
noapte stăteau la pândă. Drumul mare era străjuit de stejari bătrâni, uitaţi 
de vreme, dar înalți și falnici de făceau umbră groasă in plină amiază, măcar 
că abia înfrunziseră. Din astă pricină, șleaul era cam jilav și chiar gloduros 
pe alocuri, încât anevoie era străbătut. Uneori se mai lățea, dar câteodată era 
atât de îngust încât abia se putea strecura carâta, trasă de cel puţin şase cai, 
fiindcă îndeobște în asemenea locuri se făceau rovine. 

Tocmai la o asemenea strâmtoare pregătise Grigore Baltag cu ai lui 
capcana, după cum făceau când veneau tătarii şi așa după cum o învățaseră 
din moși-strămoși, din cele mai îndepărtate vremuri. Tăiaseră copacii din 
preajmă în aşa fel încât să se mai țină drept, dar împingându-i s-ar fi prăvălit 
cu ușurință în calea trecătorilor nepoftiţi. Din loc în loc adunaseră vreascuri 
ce trebuiau aprinse ca prin fumul lor să-i acopere de privirile vrăjmașului pe 
oamenii pădurii, dar asta numai dacă acesta s-ar împotrivi. 

Începuse a miji de ziuă şi păsărelele cele mai harnice ciripeau încă 
somnoroase, vestind o nouă zi. Înveliţi în sumanele lor călduroase, flăcăii 
petreceau cea de-a treia noapte de pândă, dar se bănuia că avea să fie şi cea 
de pe urmă, așa că mai mult au stat cu urechile ciulite decât să se dea 
somnului. 

— lan auziţi, fraților! sări deodată Culai. Scârţâit de osii... Ei sunt! 

— Taci, bre, c-ai visat! îl repezi unul. 

— Ba, chiar așa-i! Sculaţi-vă! porunci Grigore. 

Cât ai clipi săriră cu toţii în capul oaselor, punând mâna pe topoare și 
strecurându-se fiecare pe la locurile dinainte ştiute. 

Nimeni nu se mai îndoia că se aude scârțâitul roţilor de carâtă, silită să 
meargă în pasul cailor din pricina şleaurilor prea adânci. După câtăva vreme 
se arătă la vedere cel dintâi călăreț, în spatele căruia venea boierul Melinte 
cel tânăr de la Foleşti și mai în urmă și carâta vel-armașului cu lefegiii şi 
slujitorii boiereşti. Flăcăii așteptară cu inima cât un purice să le vină la 
îndemână şi când Grigore socoti că era numai bine, scoase un răcnet: 

— Pe ei, fraaaţilor! şi împinse cu putere stejarul de care se proptise, 
prăvălindu-l în drum. 

— Pe ei, măăăi! răspunseră ceilalți din toate părțile, făcând la fel, de s-au 
speriat drumeţii că întreaga pădure se prăbușește peste ei. 


Îndată porniră a se ridica şi nori groşi de fum, stârnind și mai mare 
spaimă între oameni şi dobitoace. Văzându-se împresuraţi, lefegiii 
descărcară la întâmplare sânețele, după care dădură bir cu fugiţii, de teamă 
de a nu fi prinşi. Nici vorbă să mai sară în sprijinul stăpânei lor, după cum 
slugile lui Melinte s-au făcut nevăzute încă de la primul strigăt. Cu toţii au 
părăsit-o în graba mare pe llisafta, care-şi îmbrățișase fiica înghemuită lângă 
ea și tremurând din toate mădularele. N-aveau jupânesele cum să vadă că 
„tontul” de Tomiţă, singurul care cătase să se împotrivească, fusese doborât 
la pământ. 

Vreascurile fiind prea uscate se topiseră curând sub flăcările ce se înălțau 
făcând și mai multă lumină și astfel se vedeau bine cele două femei, mama și 
fata, strânse una lângă alta. Bătrâna însă nu se pierduse cu firea, ci mai 
curând era înfuriată de atâta neobrăzare. 

— Mişăilor! Nemernicilor! spumega ea. Unde vi-i bărbăţia, ticăloșilor! Nu 
fugiți, că pentru asta vă dau plată, lifte spurcate! 

Zadarnice erau chemările, fiindcă cei câțiva însoțitori care nu apucaseră 
la picior mai din vreme zăceau acuma în glod, păliți și despicați de 
muşcăturile topoarelor. Numai doi dintre ei, rămași ceva mai în urmă, se 
aşezaseră spate-n spate și căutau a se apăra, apropiindu-se de un cal rămas 
fără stăpân, în şaua căruia au sărit amândoi, luând-o la sănătoasa și izbutind 
astfel să scape. 

— Nu-i lăsați, fraților! răcni Grigore. După mine! porunci el și fără să se 
mai uite în spate sări pe un cal, luând urma fugarilor. 

Se pare însă că nu fusese auzit şi nici văzut de ai săi, care erau cu ochii pe 
cele două jupânese. 

— Agiutoor! Hoţiii! nu mai contenea să strige boieroaica, doar de va fi 
auzită de careva. Veniţi la mine! 

— lacă am sosit, cinstită giupâneasă! rânji Pandele. 

— Lipseşti, mişălule, din fața mea! 

— lan nu te mai zborși cucoană și săi hopa colea în braţele mele! De 
duduca s-a găsi cine să-i poarte grija. 

— Mocofane, să nu cutezi să te apropii că-ți sparg capul! Auzi tu? Să pleci 
pe dată! 

— Ce-i drept, îs țăran, dar nu mă ruşinez dintr-atâta. În pielea goală tot 
una suntem, așa că nu-ți mai da ifose şi hai cum am zis, că n-avem vreme! 

În lipsa lui Grigore, fiecare făcea cam ce-i dădea prin cap, dar auzindu-l pe 
Pandele se strânseră ciotcă în jurul lui, făcând haz de hâtrul lor tovarăș. 

— Apăi, dacă nu vrei matale, giupâneasă, iacă, am să mă bag eu în caleașcă 
să mă fac boier, făcu mucalit flăcăul, încurajat de râsetele celorlalți. 


Nu avea de gând s-o vatăme şi nici nu se temea de ea, aşa că-și aşeză 
securea pe lavița din față și vru să se salte lângă jupâneasă, mai mult ca s-o 
sperie şi să-i facă pe ceilalți să se înveselească. Însă, cu iuţeala fulgerului, 
llisafta își împinse copila în partea cealaltă a carâtei, trântind-o în glod, iar 
ea, apucând toporişca, îl izbi pe Pandele în plină față. Se vede că spaima îi va 
fi îndoit puterea, căci un val de sânge acoperi fața voinicului, care se prăbuşi 
cu ţeasta despicată. Toţi rămaseră înmărmuriţi şi nici chiar jupâneasa nu-şi 
dădea seama de fapta ei, holbându-se la omul ce se zvârcolea în spasmele 
morții. 

— Jivină spurcată! șuieră Culai. Las’ că-ţi venim noi de hac! lan haideţi, 
fraţilor! 

La strigătul lui caii înhămați la caleașcă zvâcniră dintr-odată şi o luară la 
goană, iar jupâneasa llisafta, aflându-se în picioare şi fără a se ţine, fu 
aruncată cu capul în jos. În cădere i se prinseră fustele în ceva și astfel se 
bălăngănea neputincioasă, izbindu-se într-una cu fața de pământ. În vreme 
ce unii dintre flăcăi se strânseră în jurul lui Pandele, alții începură să alerge 
după carâtă, dar caii speriaţi goneau bezmetici, până când o izbiră pe 
jupâneasă de un trunchi de copac, lăsând-o lată la pământ, despuiată de 
fustele ce i se despicaseră. 

În răstimp, Profirița se ridicase şi, toată înnămolită, vrusese să scape în 
pădure, dar o zărise Vasile. 

— Nu se cade, giupâniţă să umbli matale pe gios, că te-i murdări. Mai bine 
să te duc la un loc uscat și să-ți dezbrac ţoalele, să te usuci. 

— Lasă-mă! Dă-mi pace! răcni ea. Mămucăăă! 

— De ce să te las, hulughiţo, că doar nă-i fi ca giupâneasa, să nu suferi 
mirosul de ţărani? Ne tragem mai la dos și îi vedea că nici țăranii nu-s de 
lepădat! 

Simţise trupul tânăr al fetei zbătându-i-se în braţe, iar țâțișoarele îl 
îmboldeau aprinzându-i jar în vine. Uitase cu totul de Grigoriţă şi de învoiala 
făcută. Dar n-apucă să mai scoată o vorbă că Profirița îi înfipse unghiile în 
plină față, şiroindu-l de sânge. Durerea îl potoli îndată pe flăcău, care 
îmbrâncind-o pe fată cât-colo se prinse cu mâinile de obraji şi începu a se 
văicări ca din gură de șarpe. 

— Văleuuu! Cum m-o zgârâiet, cățaua dracului! 

Nimeni însă nu le luă seama, fiind cu toţii uluiţi de cele petrecute. Toader 
se apropie sfios de jupâneasa llisafta și tocmai la vreme îi acoperi goliciunea, 
pe când fiică-sa venea alergând ca o nălucă printre copaci. 

— Nu muri, mămucăăă! strigă deznădăjduită și aruncându-se din fugă 
peste ea îi sărută fața întinată. lacă, oamenii ăștia de treabă au să te 
oblojască și matale ai să-i ierți! Nu-i aşa? se întoarse ea spre flăcăi. 


Aceștia rămaseră muţi, iar Profirița izbucni într-un hohot de plâns cu 
sughițuri, cu greu putând fi desprinsă de pe leșul mamei sale. Jupâneasa 
llisafta fu aşezată cuviincios cu mâinile pe piept şi-i traseră pleoapele peste 
ochii rămaşi aţintiţi undeva în înaltul cerului. În fața morții, flăcăii își 
scoaseră cușmele și se închinară cu evlavie, așa cum învăţaseră din străbuni. 
Se așternu apoi o tăcere adâncă, Profirița contenindu-și bocetul, doar 
păsărelele pădurii ciripeau vesele, nesimţitoare la durerea oamenilor. 
Jupâniţa se aşeză blând lângă maică-sa și începu s-o mângâie ca pe un copil, 
părând a-și fi pierdut mințile. 

— Hai, că nu mai avem ce-i face, zise cu voce domoală Toader, apucându-i 
mâna. Așa a fost voia celui de sus. Dumnezeu s-o ierte! 

— Nu vă iartă pe voi, ucigașilor! se întoarse ea cu ură spre flăcău. Să n- 
aveţi parte de ce vi-i mai drag pe lume! 

— Taci giupâniță şi nu mai blăstăma, că doar dumneaei l-o ucis pe 
Pandele, iar noi nici măcar cu o floare n-am atins-o! se auzi o voce dintre 
flăcăi. 

Ceilalți dădură din cap a încuviințare, dar nu scoaseră o vorbă. Văzând-o 
cum tremura, poate de frig, poate de spaimă dar mai cu seamă că se 
domolise ca prin farmec, Toader cuteză a o înveli cu sumanul lui căutând s-o 
îndepărteze de vedeniile ce-i dădeau târcoale. Fata nu se împotrivi, avea o 
privire blândă, dar pierdută undeva în depărtare, de parcă blestemul îi 
mântuise şi ultima vlagă. 

— Hai să mergem la noi, giupâniță, să-ți descânte baba Irina, ca să-ți 
treacă de spaimă şi să uiţi cele văzute. Hai binișor! 

Spre mirarea tuturor, Profirița se lipi de pieptul flăcăului, căutând parcă 
apărare și căldură, iar acesta o cuprinse grijuliu pe după umeri. 

— Sărăcuța! o mângâie el pe creștet, ca pe un copil al lui, și un oftat de 
ușurare străbătu piepturile tuturor. 

— Da' Grigoriţă, pe unde-o fi?! întrebă deodată careva. 

— Așa-i! Unde-i?! făcu și Vasile, ştergându-și sângele năclăit de pe obraz. 

— Bre, să nu-l fi pălit vreunul și... 

— Să-l cătăm! strigară mai mulți. 

— Aveţi grijă să nu fie și vreun vrăjmaş rămas ascuns pe undeva şi să ne ia 
urma! îi povăţui Culai. Dacă dați peste careva strigaţi, de nu-l puteţi dovedi. 

— Grigorițăă! Grigorițăă! începură a striga care mai de care nădăjduind că 
flăcăul se va fi aflând pe undeva prin apropiere. 

— Te pomenești că l-or fi prins lefegiii?! șopti un tinerel. 

— Vai de mine, să nu-l lăsăm că-l jupoaie de viu boieru! zise Culai. Să-l 
căutăm, fraților! 


Cu toţii se năpustiră, mai cu seamă înspre conac, nădăjduind că aveau să-i 
mai ajungă din urmă pe slugoii armaşului. Până și Toader, care stătuse o 
vreme în cumpănă dacă să lase fata singură ori ba, în cele din urmă se hotărî. 

— Să nu te mişti din loc, că eu mă întorc pe dată și te iau! Nu-ţi fie teamă! 
îi zise luându-o de mână și așezând-o pe un trunchi de copac. 

Jupâniţa nu-i răspunse, dar se ghemui ascultătoare în sumanul flăcăului, 
părând a nu-i trece prin cap să-i iasă din vorbă. Toader o mai mângâie pe 
cosițe şi se luă şi el după ceilalți, în căutarea lui Grigoriță. 

Un bouroș se urcă pe mâna copilei, dar aceasta se uita la el fără să-l vadă, 
atât era de pierdută în visare. 

— Giupâniţă Profiriță, auzi deodată o voce şoptită, venită parcă de sub 
trunchi. Dă-mi o mână de ajutor, că mi-i rupt un picior şi nu pot merge. Sunt 
eu, Tomiţă! Hai să mă ţin de matale ș-om fugi amândoi, ca să te scap de 
mocofani!... 


PAŞA DE LA SILISTRA 


Când Dunărea ajunge în dreptul Silistrei se face mai leneşă, părând chiar 
a se opri în loc, încântată de minunata privelişte a minaretelor și a caselor 
pierdute în verdeaţa grădinilor ce se oglindeau în apele ei de către miazăzi. 
Caice cu pânze, risipite până hăt-departe, către Borcea ori pe lângă dealurile 
ce se pierdeau în zare, păreau niște păsări de apă uriaşe, plutind printre 
gălăgioșii pescăruși. Mai la vale, Dunărea își desfăcea brațele domoale spre a 
cuprinde o întinsă bucată de pământ, după care se împreunau în dreptul 
cetății Hârşova şi iar se despărțeau până după Brăila. 

Malul de către miazănoapte era împânzit de verdeaţa luncilor, cu acea 
nuanță crudă de primăvară, iar apele se revărsau în fiecare anotimp al 
dezghețului şi se trăgeau în matcă pe la începutul verii, lăsând în loc 
roditorul mâl, ca răsplată pentru găzduire. Străduința Dunării era zadarnică, 
fiindcă oamenii de prin partea locului nu se încumetau să-și agonisească 
hrana la numai doi paşi de împărăţia turcului. Nu de rareori se avântau aici 
şi tot felul de tâlhari, care pustiiau până și răzlețele bordeie pescărești ivite 
când şi când în preajmă. Atunci cum să se mai închege și sate înfloritoare?! 

Pe partea dinspre miazăzi, bătrâna Dunăre era zăgăzuită de coline 
înverzite, parcă ridicate anume în calea ei, spre a o face să se îndrepte spre 
Moldova, ca să-i strângă acesteia apele Prutului și Siretului, mai înainte de a 
se avânta în mare. Pe acele dealuri se află vechea cetate a Dârstorului, care 
cunoscuse ultimele zile de glorie tocmai în vremea bătrânului Mircea. 
Acuma se numea Silistre şi se vestea până departe prin sclipirea minaretelor 
în lumina soarelui, de primăvara până toamna târziu. 

Căsuţele localnicilor, mai mari sau mai mici, după putinţa şi punga 
stăpânului, erau răsfirate pe coasta dealului, de la malul apei până către vârf, 
toate fiind înecate în verdeaţa livezilor și în curcubeiele florilor, dintre cele 
mai diferite. Dar cea mai arătoasă rămânea tot casa sangeak-beyului 
Iskender-pașa, seraskerul oştilor din Karamania, aşa cum îi plăcea lui însuşi 
să i se zică. Se poate spune fără greş că era mai curând un loc vremelnic, de 
popas între două bătălii, căci neostoitul paşă se afla într-o veşnică încleştare, 
când cu lehii, când cu cazacii, care se amestecau prin părțile de miazănoapte. 

Abia sosise de câteva zile și era gata din nou de ducă, fiindcă veștile de la 
Bogdan-ili nu-i dădeau răgaz. Afurisitul de neam al Movileştilor, încuscrit 
prin multe ițe cu șleahticii lehi, voia să smulgă țara de sub ascultarea Bâb-i 
Ali, ațâțând la nesupunere. Nu trebuiau lăsați în pace, fiindcă gândurile 
lehilor ţinteau și mai departe, către Iflak-ili, ca şi spre Erdel-ili. 

Iskender-pașa avea știre de toate umbletele și uneltirile lor, dar mai știa 
că împărăţia luminăţiei-sale Ahmet-Khan, stăpânul lumii, nu mai era în stare 


să se încumete a-i pedepsi, cum făceau oștile răposaţilor sultani de 
odinioară. Cu mintea lui ascuţită, pașa de la Silistra socotea că numai 
învrăjbindu-i pe ghiauri unii împotriva altora ar mai fi putut înlătura 
primejdia ce se apropia de împărăția semilunii. 

Mai știa înălțimea-sa Iskender-beg că și Avusturya, ca și lehii, tare mai 
râvnea la cele trei ținuturi valahe și se temea ca nu cumva să se mai încerce 
închegarea lor într-o singură ţară, aşa cum făcuse nu de mult „afurisitul de 
Mihaly, blestemat fie-i numele în veci’... Dar şi atunci, norocul 
dreptcredincioşilor închinători ai Coranului a fost că înşişi ghiaurii nu s-au 
înţeles, ei între ei, ucigându-l cu mâna lor pe ticălosul voievod. 

Povestea însă s-ar mai fi putut lua de la capăt și înțeleptul pașă uneori 
cugeta că poate nici n-ar fi fost un lucru prost să se închege o singură țară 
valahă în loc de trei, dar... el să-i fie sultan! Ar face-o neatârnată de 
neputincioasa Poartă şi poate că i-ar fi adus pe toţi locuitorii la dreapta 
credinţă a Profetului. 

Toate acestea le gândea Iskender-pașa numai când se afla pe malurile 
Dunării în scurtele răgazuri de odihnă, căci altminteri era un om cu 
picioarele pe pământ. Căpătase veşti tainice cum că leşii se îndemnau să 
înscăuneze la Yaş un domn supus lor, dar totodată Starzer, solul 
habsburgilor la Istanbul, îl îndemna cu aur greu să sprijine pe Gaşpar 
Grazziani, ghiaurul ce se afla în slujba sultanului. Ca prin vis îşi mai aducea 
aminte că văzuse la seraiul împărătesc un tânăr chipeș care se purtase 
frumos cu el, de parcă ar fi vrut anume să-i fie pe plac. Pe atunci îşi spusese 
că trebuia să fi fost vorba de vreun grec, dintre aceia care forfoteau în jurul 
padişahului după slujbe, vânzându-și și mama și tata pentru încrederea unui 
dregător musulman. Acum, că omul împăratului creştin punea o vorbă bună 
pentru Grazziani, se schimba socoteala și se vede treaba că acesta le era la 
mare cinste curtenilor de la Praga. Dacă era așa, atunci, făcându-l bey la Yaş 
pe Grazziani, sprijinit de nemți, ar fi încurcat ițele și umbletele lehilor, 
ațâțându-i pe unii împotriva celorlalți. Dacă însă treburile ar fi mers mai 
departe, lesne i-ar fi venit să dea în vileag hainia lui Grazziani și să-și supună 
lui Bogdania... 

Uneori gândea cu voce tare față de robul său Kuciuk, aceste având 
răbdarea să asculte tot ce spunea stăpânul său, încuviințând numai cu capul, 
că sărmanul avea limba retezată. Iskender-pașa simțea nevoia să se 
spovedească și el cuiva, dar spunea că nici prietenul cel mai bun nu putea 
păstra o taină, decât dacă nu avea darul vorbirii. Nefericitul mut ajunsese 
astfel prietenul de nedespărțit ai seraskerului, căci nu s-ar fi putut haini 
luându-l gura pe dinainte. 


Cumplita schilăvire săvârșită la porunca stăpânului nu-l făcea să sufere 
prea mult pe sărmanul rob, credeau cei din preajmă, fiindcă stăpânul îl 
copleşea cu tot felul de bunătățţi şi daruri, iar când rămânea singur, în lipsa 
stăpânului, nu avea a da seamă nimănui. Toţi slujitorii îi ştiau de frică 
micuțului rob şi erau încredințaţi că se prefăcea a fi mut, dar de fapt îi pâra 
stăpânului tot ce vedea și nu-i era pe plac. Era o minciună, dar din astă 
pricină Kuciuk nu-și găsise niciun prieten. Nu-i vorbă că în ultima vreme 
Iskender-pașa îl cam târa după el pretutindeni, anume ca să aibă cui îşi 
împărtăşi gândurile. 

Acum, plimbându-se pe aleea de lângă mal, mutul îl urma asemenea unui 
căţel, iar din când în când stăpânul se oprea în loc și-i vorbea. 

— Ce-ai zice, bre Kuciuk, dacă l-aș face bey la Yaş pe Grazziani? întrebă el 
de parcă robul ar fi fost în stare să-i răspundă. Tu ştii bine, prietene, că 
Bethlen se teme de mânia mea și că begul de la Bükreş nu mișcă un deget 
fără a-mi da de știre, numai afurisiții de Movileşti mi se împotrivesc într- 
una. Dacă în locul lor aş avea eu sluga mea credincioasă? 

Kuciuk îl privi cu băgare de seamă, dar nu făcu nici măcar vreun semn din 
cap, ori cu mâna. Știa doar că pașa vorbea şi singur își răspundea, căci lui nu- 
i era îngăduit să se amestece în gândurile stăpânului. El era ca şi cum n-ar fi 
fost. 

— Dacă izbuti-voi să-i îndepărtez pe lehi punând omul pe care îl vrea 
Roma casari, toate cele trei eyâlete ar ajunge sub ascultarea mea. Abia atunci 
dobori-voi mai întâi pe lehi, pe nemți şi la urmă și pe trântorii din Istanbul 
şi... ai să vezi! termină el cu fața luminată. 

Pașii lor străbăteau agale potecile cu prundiș, strecurându-se printre tot 
felul de flori de primăvară, fără a le băga în seamă. Era în aşteptarea veștii că 
fusta ce se legăna lângă mal isprăvise de încărcat cele de trebuinţă și ar fi 
putut pleca în larg. Pe altă parte, făgăduise lui Giilcicek, o haseki, că va să 
treacă pe la ea mai înainte şi mai avea şi de întocmit o scrisoare. Totuși nu se 
grăbea, căci razele călduţe de soare îl mângăiau ca niciodată, făcându-l 
pentru întâia oară să-i pară rău să se despartă de frumoasele locuri. 

— Eu am să trec pe la Gulcicek, prietene, iar tu vei merge în căutarea lui 
Dadâr-karamalacul, să fie pregătit cu cele de trebuinţă! 

Kuciuk încuviință plecând capul şi rămase pe loc, privind după stăpânul 
care se îndepărta spre încăperile haremului. Nimeni însă nu a văzut flăcările 
de ură din privirea lui. 

Iskender-pașa a întârziat mai mult decât își închipuise la frumoasa lui 
soţie favorită, dar nimeni n-ar fi cutezat să-i zică ceva. Dadâr-karamalacul 
aştepta răbdător, cu toate sculele la îndemână, și seraskerul începu: 


— „Pildă printre emirii neamului Mesiei şi cel dintâi dintre închinătorii lui 
Issa ben Miriam, tu cel vestit prin vitejie și înțelepciune, bey al Memleket-i 
Erdel, Bethlen Gabor, sfârșitul să-ți fie cu noroc! lacă, eu Iskender-pașa, 
serasker de Karamania și beylerbey de Silistre, îți dau de știre că am pornit 
împotriva leahului și am trebuinţă de oştenii tăi să mă sprijine pe de lături, 
dar mai cu seamă tu să te grijeşti de zahire și altcum să nu faci! Pentru buna 
ta credinţă față de măritul nostru sultan Ahmet-Khan, nu ai a te teme de 
afurisitul şi hainul de Homonay, care s-a dat în vileag drept iscoadă a 
ghiaurilor vrăjmaşi. Mai apoi să știi că încă n-am căpătat peşcheșul de 
trebuinţă și să te fereşti de drumurile Bogdaniei, ca fiind bântuite de tâlhari, 
de nu vei găsi o altă cale mai lesnicioasă. Și aşa să ştii că îmi este voia şi rugă 
şi pace prin supunere față de Alah. Eu sărmanul Iskender am poruncit 
această scrisoare în evasitul celui dintâi Djumadi, în anul sfânt al Hegirei 
1026, la Silistre”. 

Pașa ascultă răbdător ca Dadâr să-i mai citească o dată ce scrisese, după 
care porunci un alt hrisov, dar în cuviințe mai blânde, către Hans Mollart, 
sfetnicul împăratului de la Praga. I se plângea că i-ar fi trebuit o groază de 
bani ca să poate umple gurile celor ce nu pofteau pacea între turci și creştini. 
De asemenea îi pomenea și de înscăunarea lui Grazziani, despre care îi 
dăduse de ştire Starzer, fără să spună nimic de aurul trebuincios unei astfel 
de trebi. 

Kuciuk asculta nepăsător, chinuindu-se să-și țină pleoapele deschise, căci 
somnul se arăta biruitor, dar când stăpânul său isprăvi ce avea de spus, sări 
pe dată, de parcă nici nu s-ar fi gândit la odihnă. Iskender-pașa pecetlui cu 
inelul său ceara celor două scrisori și întorcându-se mulțumit spre rob îi 
zâmbi prietenește. 

— Hai să mergem, dragul meu, că ne așteaptă Elisabeta Movilă şi după 
câte ştiu eu la ghiauri nu se cade să laşi femeia să te aștepte, fiindcă altcum 
fuge cu altul. 

Râse de unul singur, fiindcă nici Kuciuk și nici Dadâr nu cutezară. 

Străbătură faimoasele trepte ce coborau până la malul apei, acoperite cu 
un frumos covor de Ispahan însă lăsând să se vadă marmura de Carara. 
Fusta era pregătită şi nu mai aștepta decât porunca pașei ca să se desprindă 
de țărm. Un alemdar purta cele trei tuiuri, deşi s-ar fi cuvenit câte unul de 
fiecare, dar pe strâmta corabie nu prea era îndeajuns loc. De fapt acesta era 
şi olăcarul ce avea să ducă scrisorile paşei către părțile soarelui-apune, dar 
nimeni nu ştia. 

Odată ce seraskerul și oamenii lui se urcară, barcazul se dezlipi cu 
ușurință de mal și curând se lăsă în voia apei. 

— Băgaţi şi vâslele! porunci pașa. Am zor, nevoie mare! 


Pe dată se lăsară lopeţile și fusta îşi luă zborul, întrecând orice alt caic sau 
luntre întâlnite în cale. 

Fiind vreme însorită, fuseseră aşezate pe punte niște perne pline de puf, 
ca să poată sta stăpânul şi să contemple priveliştile. Totodată era şi un prilej 
pentru vătafi ca să şfichiuiască mai sârguincios spinările nenorociţilor 
lopătari. Erau la întrecere cu Dunărea! 

Ştiindu-l pe serasker întins pe punte, Kuciuk se mai uită o dată de jur 
împrejur și pe furiş se strecură într-un ungher unde nu putea fi băgat în 
seamă. Trase o pană de gâscă de la brâu, dar şi un frumos hanger cu lamă de 
Damasc și cu o mişcare fulgerătoare o reteză, făcând-o numai bună de scris. 
Apoi se crestă ușurel la braţul stâng și, înmuind pana în șuvița purpurie, 
scrise: „Prinde olăcarul, că are scrisori de hainie. Este omul ce va cobori de 
la noi!”. Hârtia, care fusese din vreme pregătită, odată scrisă o răsuci sul şi 
legând-o cu aţă şi-o vâri în sân, după care se îndreptă liniștit spre punte, 
lângă stăpânul său. 

Trecură în grabă pe lângă zidurile cetăţii Hârşava şi către seară se şi aflau 
în preajma Ibrailei, unde aveau să tragă la mal, chipurile, să încarce niscai 
pastramă de oaie şi vreo câţiva ghivirdici proaspăt tăiaţi, spre desfătarea 
luminăţiei-sale. Nu că nu ar fi putut dobândi aşa-ceva şi în alte părţi, dar mai 
mult era de trebuință să fie lăsat solul tainic, cât mai la îndemână, spre a 
apuca drumul Ardealului. 

Forfota hamalilor ocupați cu cele târguite de căpitan îngădui ca olăcarul 
să se poată strecura de pe vas, însă fără a scăpa de ochii unui lucrător ce 
căra un butoiaş în spate. Ca un făcut, acesta se răsturnă tocmai asupra lui 
Kuciuk aflat întâmplător în cale şi, vrând să-l oprească, se împiedicară 
căzând amândoi la pământ. Mâna vânjoasă a hamalului apucă pe cea 
slăbănoagă a robului și sulul de hârtie trecu pe nebăgate de seamă de la unul 
la altul. Apoi, sprijinindu-l pe mut să se ridice, o zbughi la fugă pe urmele 
celor ce coborau. Era și vremea, căci încărcatul isprăvindu-se, fusta și-a 
văzut de drum mai departe, măcar că începuse înserarea. Târziu în noapte 
aveau să ajungă la Isakci, de unde se vor duce cu toţii pe malul celălalt, la 
Oblucița. Acolo era așteptat pașa de oastea lui și avea să încalece un cal şi să 
calce pe pământ vârtos. 

Taburul turcesc era adormit la acea vreme, dar străzile dădură semn și 
mai toată lumea se deșteptă din somn. Bali-beg, om de credință și 
mutesellim al seraskerului, îl întâmpină chiar la mal, cu adâncă plecăciune, 
şi toată suita făcu la fel. 

— Hoş geldin beg! îi ură el bun-venit. 

— Ghiaurii au aflat ceva? întreabă Iskender-pașa de cum puse piciorul pe 
pământ. 


— Nici vorbă, luminăţia-ta. Am pus strajă pretutindeni să nu cumva să 
plece vreo iscoadă. 

— Aferim! rosti seraskerul. Poftesc să prind muierea în așternutul ei de la 
Yaş. 

— Dacă punem ghiara pe ea bătălia-i câştigată, căci ea este tartorul cel 
mare. E dracul gol! 

— Ar fi bine s-o am la picioarele mele, chiar goală ca un drac! râse 
Iskender. Să dai ştire că am să răsplătesc în aur pe cel ce mi-o va prinde vie 
şi nevătămată pe șerpoaica asta trufaşă. Am auzit că la cei patruzeci de ani ai 
ei se ține grozav de frumoasă. Ar fi o socoteală... adăugă el gânditor. 

— Cam greu să-i ajungi în preajmă, că tare mai e păzită şi de moldoveni, 
dar şi de oștenii ginerilor ei Korețki şi Potoțki. 

— Banul face minuni, mai cu seamă când e galben strălucitor. Mulţi se 
încumetă pentru aşa-ceva, numai să se afle. 

— Prea-bine, înălțimea-ta! se temeni Bali-beg, oprindu-se dinaintea 
cortului întins pentru Iskender. 

— Mai apucăm să dormim vreo câteva ceasuri, dar la rugăciunea de 
dimineață toate căpeteniile să vină la mine ca să vedem ce facem! porunci 
Iskender, căscând zdravăn. 

Oboseala drumului abia acum se făcea simțită și fără alte pregătiri se 
tolăni îmbrăcat cum era și curând începu să sforăie. 

Cum se întâmplă adeseori primăvara, când vremea e schimbătoare, ziua 
următoare se burzului şi nori mari şi negri începură a goni dinspre 
miazănoapte către Marea Neagră. Păreau nişte uriași încleştaţi pe viaţă și pe 
moarte, stârnind spaima pescărușilor, care țipau căutând să se ferească din 
calea lor. Încă nu ploua și se părea că ploaia nici n-avea să se aștearnă 
curând, dar oştenii se zgribuliseră, pe când în ziua cealaltă stăteau întinși la 
soare ca în miez de vară. 

Toate căpeteniile oștirii veniră la ayak divani, iar robii nu mai pridideau 
să aducă ceştile aburind cu cafea. 

— Vitejii mei! începu Iskender. Aflu cu mâhnire că zahareaua de la Iliaș- 
beg încă nu a sosit și nici Bethlen nu s-a zorit. Din astă pricină va trebui să 
mai așteptăm preţ de o zi-două, după care ne vom repezi până la Yaș. 

— Ne-am putea scurta din cale, făcu un agă de beșlii. 

— Nu ştii năravul lor de a pustii totul, ca să nu găsim nimic? îl contrazise 
Bali-beg. 

— Ba, are dreptate! se băgă Iskender. Câtă vreme nu află despre noi ce 
gânduri avem, n-au curaj să pârjolească. De aceea vom porni pe dată, chit că 
mai înainte vă ceream să mai așteptăm câtva timp. M-am răzgândit, aşa că 
dați porunca de plecare! 


Se ridicară cu toţii și pe rând ieşiră din cort, iar în urma lor se strecură o 
iscoadă, dintr-acei pe care pașa le îngăduia de îndată ce se iveau. 

— Stăpâne! îngenunche străinul, făcând o temenea până la pământ. 

— Vorbeşte! 

— Elisabeta-doamna cu întreaga curte s-a tras mai către Suceava, aflând 
câte ceva de pornirea tătarilor. 

— Păi unde-i Galga-soltan? 

— Deocamdată nu poate trece Turla, că l-au pălit nohaii la el acasă, dar 
Arslan-aga din Bugeac iese cu trâmba lui în valea Jijiei. 

— Bine. Poţi pleca! făcu Iskender, aruncându-i o pungă bine burdușită. Ia- 
te pe urma curții domneşti și de mai afli ceva întoarce-te pe drumul 
Purlatului. 

Se vede însă că era o zi a veştilor proaste, căci nu plecă bine iscoada și 
câțiva azapi îi înfățişară doi prinşi ce fuseseră aduşi de seimenii valahi. Cum 
dădu cu ochii de ei, pașa se făcu roşu de mânie. 

— Cine a cutezat să-i lege? 

— Valahii i-au adus aşa, răspunse oşteanul înfricoşat. 

— Să fie înfăţoșaţi! 

Văzuse că unul dintre cei doi nu era altul decât olăcarul lui, pe care-l 
trimisese la Bethlen și Mollart. Până să-i fie aduși oştenii români, porunci 
unui rob negru să le taie legăturile. 

— Cum de te-ai lăsat prins? izbucni înciudat Iskender. Și tu cine ești? 
întrebă pe celălalt. 

— El îi pricina, luminăţia-ta, răspunse olăcarul. Zoream în calea mea, când 
mă pomenesc cu ăst blestemat că mă ajunge din urmă zicându-mi că ai 
poruncit măria-ta să-i dau tot ce am, că avea să se ducă el mai departe. L-am 
întrebat dacă are vreun semn anume și mi-a arătat hangerul cu care s-a și 
repezit să mă spintece. 

— Tuuu? se miră pașa către celălalt. Cine eşti? 

Străinul nu scoase o vorbă, de parcă n-ar fi înţeles ce se spune. Tocmai 
atunci pătrunse în cort Kuciuk și la vederea celor din genunchi vru să se dea 
îndărăt, albindu-se la faţă. 

— Rămâi, Kuciuk! porunci Iskender și acesta se socoti pierdut, căci unul 
dintre cei doi nu era altul decât hamalul de la Brăila. 

— Măria-ta! Ştie turcește, că așa mi-a vorbit, se băgă olăcarul. Face pe 
neștiutorul. 

— Dar cine v-a legat pe amândoi?! se miră paşa. 

— Slugile unui boier, care se aflau la povarnă. 

— Ce căutai tu acolo? 


— Scurtam calea. Și văzând că ne încăierăm, au sărit să ne despartă, dar 
nemernicul a spus că duceam scrisori de hainie şi atunci ne-au dus pe 
amândoi la stăpânul moșiei. Acela n-a vrut să mă creadă, dar nici pe el, şi aşa 
ne-a trimis fedeleş la picioarele luminăţiei-tale. 

Iskender nu era prea mulțumit de întorsătura lucrurilor, iar muţenia 
celuilalt nu-i mirosea a bine. Veniră în răstimp și seimenii, care-i întinseră o 
taşcă ce cuprindea chiar propriile scrisori, dar şi sulul acela mai mic, scris de 
Kuciuk. La vederea acestuia, mutul duse mână la inimă. Primul lui gând a 
fost să se repeadă asupra hamalului și cu o lovitură bine ţintită să-i închidă 
gura pe vecie, însă nu prea avea cum să se apropie. 

— Pe voi, vitejilor, am să vă răsplătesc cu argint, iar pe stăpânul vostru... 
cum aţi zis că-l cheamă? 

— Vlad Strătescu ot Strătești, răspunse un oștean, care o rupea binişor 
turceşte. 

— Să-i spuneți că-s mulțumit că nu și-a băgat nasul să umble la peceţi, şi 
să mi se înfățoșeze când m-oi întoarce! Am să-l fac mare dregător. Bine a 
făcut cum a făcut. Acum plecaţi! 

Oştenii se traseră pe dată, iar seraskerul se uită din nou la necunoscut. 

— Vrei să vorbeşti de bunăvoie, că-ți făgăduiesc viața? De nu, am eu ac de 
cojocul tău. Să vie Selim, gealatul! bătu el din palme. 

Atunci prinsul dădu capul pe spate și-l scuipă pe paşă drept în obraz. 
Atâta aşteptase Kuciuk! În aceeași clipă se năpusti asupra lui, străpungându- 
l cu hangerul. 

— Câine! făcu prinsul spre mut. Voiam să te scap, năpârcă... Un val de 
sânge înspumat i se ivi între buze şi simţi cum își pierde vlaga, prăbuşindu- 
se la pământ. El mi-a dat scrisoarea! mai apucă să zică, arătându-l pe rob. 


FUGA-I RUȘINOASĂ CÎND NU IZBUTEŞTE 


Deşi puteai jura cu mâna pe inimă că ploaia ce se așternuse pe 
meleagurile bănățene avea să țină barem o săptămână, către seară cerul s-a 
înseninat, spuzindu-se mai apoi de stele, ba mai era de aşteptat și luna. 

Când se iviră cătanele și pe ulița cojocarilor, uica Lăzărel îi băgase pe cei 
doi oaspeţi în fânul din şopru, iar când un oştean mai cocoș se cățără pe 
scară să scormonească, dădu cu ochii de opincile și şuba lui Grazziani şi îi fu 
de ajuns, coborându-se pe dată. 

— Sunt oieri! spuse el. 

— Doar v-am spus că-s doi păcurari, făcu moș Ghilezan. Văzurăţi? 

Oştenii plecară mai mult întrebând pe la porți, fără să mai scotocească 
prin curțile oamenilor. 

Într-un târziu s-a potolit larma căutatului şi lumea s-a tras la odihnă, doar 
câte un câine singuratic mai urla spre luna ce se ivise de după munte. În 
liniştea nopții se strecurau patru umbre: doi oameni şi caii lor, duşi de 
căpăstru după obiceiul muntenilor. Se furișau să nu fie băgațţi în seamă de 
careva, căci cei doi nu erau alții decât Marcu și Gaşpar, care povăţuiţi de uica 
Lăzărel apucaseră pe uliți întunecate să poată ieşi la o margine a târgului, 
unde socotea el că n-o să fie strajă. Nădăjduiau astfel ca până în revărsat de 
zori să calce o bună bucată de drum spre cetatea Timișoarei, unde aveau să- 
şi afle scăpare. Era cam rușinos pentru solul luminăţiei-sale padișahul, dar 
dacă ar fi izbândit nimeni nu l-ar fi întrebat cum ajunsese să scape din 
capcanele întinse în cale. 

— Stăăi, că te-am văz't! se auzi o voce tăioasă. 

Grazziani duse mâna la brâu, dar își dădu seama că n-are armă. Marcu 
însă se opri, de parcă ar fi fost firesc să întâlnească vreo caraulă. Pe lângă ei 
se traseră cătanele, împresurându-i. 

— Unde-aţi plecat cu noaptea-n cap, măi ficiori? întrebă hotnogul. De 
unde veniţi? 

— De la munte! răspunse Marcu, făcând pe prostul. 

— Muntele-i mare, măi omule! De unde anume? 

— Apăăi, de la stână! 

— Care stână, mă tontule? Asta întreb? 

— A lui taica Pavăl. 

— Măă, că prost mai ești! se înciudă hotnogul. Lasă pe celălalt să 
vorbească! Poate are mai multe grăunțe în căpățână... 

— Nu! N-avem grăunţe! După ele plecăm, să le cumpărăm de la Lugoj, ori 
chiar de la Cimișoara. 

— Mai tacă-ţi gura proastă și lasă-ţi ortacul să spună! Ce, el n-are limbă?! 


— N-are, că-i sârb! răspunse Marcu, stârnind râsul tuturor. 

— Lua-v-ar dracu pe-amândoi! se oțări hotnogul. Haideţi după mine! 

— Dg’ pentru ce? se miră Marcu. 

— C-așa-i porunca și nu mă mai întreba, nătângule! Cine v-a pus să vă 
furişați pe uliţe lăturalnice și să nu ieşiţi ca tăt omul pe poartă? 

— Apăi alt drum noi nu ştim, dar bucuroși mergem de ni-l vei arăta. 

— Hai numa, că vi-l arăt eu! şi hotnogul porunci să li se ia caii, apoi se 
porniră în hazul cătanelor, care grijeau să nu se împiedice tontălăii în 
pietrele de pe uliţă, că umblă ca pe străchini. 

Râseră cu hohote, chiar şi cei doi păcurari, care se văzură aduși tocmai 
acolo unde ar fi vrut cel mai puţin să ajungă, adică la hanul lui Tănase, unde 
se întorsese baronul și acum sforăia, visând că i-ar fi prins. De-ar fi ştiut, 
Czobor, ce pradă neprețuită avea sub ferestre, ar fi sărit pe dată din 
aşternut, dar aşa, cătanele îl lăsară să doarmă, că doar nu era să-l trezească 
pentru niște pârliți de oieri. 

Când se opriră în curtea carelor, un oștean zise într-o doară: 

— Prăpădiţii ăştia nu cred să aibă bani asupra lor... 

Marcu trase cu urechea și pe loc îi trăsni prin cap ceva năstruşnic. 

— Ba avem! se răţoi el. Că nu ni-s săraci! 

— Nu zău?! rânji înveselit hotnogul. No, atunci adă-i aici la păstrare, 
întinse el palma. 

Bănăţeanul îşi desfăcu traista şi o aruncă peste cal, apoi se scotoci în 
chimir și scoase doi bănuți de aramă, pe care-i întinse hotnogului. Se mai 
scormoni, dând la iveală încă vreo doi, după care se uită grijuliu în jur, 
chipurile, să nu-l vadă vreun străin, şi din sân, după multă osteneală, izbuti 
să-i mai dea încă patru drahme de argint. 

— Na! făcu el mulțumit, ca după cine ştie ce mare ispravă. Văzând însă 
dezamăgirea oșteanului, adăugă râzând: 

— Dar stăi că mai am! 

Cum se iviră în palma lui cei doi florini de aur, nici morlacul nu şi-a dat 
sama, destul numai că ochii hotnogului sclipiră de lăcomie. 

— Mai ai pe undeva? iscodi el. 

— Ba! Asta-i tot! Banii noştri pentru grăunţe. 

— Poate mai are sârbul? nu se lăsă hotnogul. 

— Nicicum, că el îi cam slab de minte și-i pierde! 

— Norocul vostru că ai tu mai multă în căpățână! 

— Nici c-ar trebui să-i mai vadă luminăţia-sa, zise o cătană. Cine știe ce 
prostie îi îndrugă ăștia şi tăt pe noi are să ne înjure. 


— Şi eu zic la fel, răspunse hotnogul, dar nu-i putem slobozi, că or da alții 
peste ei. Minteni ce se deschide poarta, îi țâpăm afară. Margă unde le-a fi 
voia! 

Din păcate îi băgară și pe ei laolaltă cu toţi ceilalți prinşi de peste noapte, 
şi nădejdea lui Marcu se spulberă. Îi povesti şi lui Grazziani, pe sârbește, mai 
mult în şoaptă. 

— Bine ai făcut! zise acesta pricepând strădania tovarăşului său. Să n-ai 
nicio grijă că-ţi întorc eu banii, dar poate că aşa are să ne facă scăpați. 

— Vedem noi, zâmbi Marcu, fiindcă n-or să aibă poftă să afle și stăpânul 
lor că ne-au luat banii. Cu asta am să-i ameninţ. 

— Numai de s-ar arăta hotnogul mai înainte. 

Ceilalți, din jur, începură a se răsti la ei, căci mulți mai voiau să doarmă, 
fără să le pese că erau prinși de cătane. 

— Mai tacă-vă gura! se răsti careva, şi Marcu nu răspunse, ca să nu fie 
băgați în seamă. 

Dăduseră de căldură, din pricina mulțimii înghesuite în încăperea de 
lângă grajd, şi până la urmă îi fură și pe ei somnul, așa că se treziră buimaci, 
auzind strigăte în ungureşte: 

— Sunteţi niște vite încălțate! Măgari cu coarne... ori cum să vă mai zic?! 

Înălţimea-sa baronul se trezise mai curând decât se aşteptau cătanele şi 
nerăbdător dăduse fuga să vadă prinșii de peste noapte. Cum dădu însă cu 
ochii de pleava aceea pestriță, se făcu negru de mânie. 

— Nu zic de ţoale, că ele mai pot fi schimbate, dar voi nu v-aţi uitat la 
fețele lor, să vedeţi ce tontălăi ați adunat? V-am poruncit să scotociți din 
casă-n casă și nu să-i strângeţi de pe ulițe, dobitocilor! Că au intrat în târg nu 
mai încape nicio îndoială, urmă el, dar tot așa de bine s-ar fi putut să vă 
scape şi de sub nas, proștilor! 

Cum să nu fie furios baronul, câtă vreme toate îi mergeau anapoda? 
Fugise după ei înapoi la Cladova, ba în trecere dăduse și pârjol prin Borlova, 
de ciudă că nu le găsise urma. Nu avusese o clipită de răgaz şi tot degeaba. 
Parcă ar fi intrat în pământ afurisiţii, iar după toate astea şi cătanele luate de 
la Decsy ca sprijin se dovediră nătânge. „Păsărelele și-au luat de mult 
zborul!” gândi el. „În locul lor eu aș fi apucat-o înspre Lipova şi se înțelege că 
acolo trebuie să le dau de urmă, de-ar fi să ajung chiar şi în Temesvar”... 

Se așternuse tăcerea, nimeni nemaicutezând să scoată o vorbă, când iată 
că o voce smerită se auzi din odaie: 

— Domnule, fă bine şi dă-mi banii! 

— Gura! se răsti hotnogul. 

— Păi cum? Noi trebuie să plecăm, şi banii ni-s de trebuinţă. 


Ostașul se uită îngrijorat spre baron, care părea a nu fi auzit, întrucât 
ciobanul nu voia nici el să se dea prea mult în vileag, așa că vorbea mai pe 
şoptite. Cum să-i dea prostănacului galbenii?! Norocul lui că Czobor îi 
întorsese spatele și se îndrepta gânditor către han și atunci hotnogul şuşoti 
ceva unei cătane, apoi spuse către Marcu: 

— Mergeţi cu el, că are să vă dea banii! 

— No, mulțam! Mergem după cum îi porunca, numai să ne putem 
cumpăra grăunţe. 

Se furişară şi Marcu şi Gașpar împreună cu oşteanul, în vreme ce tovarășii 
lor rămași în odaie începură a striga să li se deie şi lor drumul. 

— N-aveţi grijă, că nu scapă ei! căută să-i domolească hotnogul. O să le 
pară rău că n-au rămas cu voi! rânji el, lăsându-i să-nțeleagă cum că aceia 
aveau să capete o grea pedeapsă. Staţi blânzi, că vă slobod pe tăți, numai să 
poruncească luminăția-sa. 

Cei doi şi cu oșteanul se dădură pe după niște căpiţe de fin, şi când socoti 
că s-au îndepărtat îndeajuns cătana le spuse: 

— Fugiţi și să nu vă mai prind, că nu mai scăpați! 

— D-apăi caii! se împotrivi Marcu, zărind la conoveţele din apropiere o 
întreagă herghelie. 

— Luaţi-vă câte unul de colo, că-s mai buni decât mârţoagele voastre. Și 
daţi-i zor, că minteni nu vă mai las! îi ameninţă el. 

Fără să mai stea pe gânduri, cei doi se aruncară în şea și dădură pinteni. 

— Făcurăm treabă bună, frate Marcule, zise Grazziani când se mai potoliră 
din galop. 

Lăsaseră cu mult în urmă porțile târgului, pe unde trecură fără să-i mai 
oprească cineva, căci se vede că hotnogul se îngrijise ca nu cumva sloboziţii 
să deie ochii cu baronul. 

— Lăcomia cătanelor ne-a scăpat! râse Marcu. 

— Dar și iscusinţa ta... 

— Ba ne-am ales şi cu câte un cal bun, care face cât cheltuiala noastră. 

— Toate bune, numai că nu știm unde ne aflăm și încotro mergem. 

— Trebuie să fie calea Cladovei, şi nu-i rău. Mai încolo ne vom abate în 
stânga, către soare-apune, adică spre Cimişoara. 

— Cunoști locurile? 

— Aşa am umblat întotdeauna, călăuzindu-mă după soare ori stele, şi 
nicicând n-am dat greş. Acum îi negura dimineţii, dar în cel mult un ceas de 
vreme are să se ivească şi drăguțul de soare. 

Tot cam atâta i-a trebuit şi baronului ca să-i treacă furia și să se mai 
întoarcă o dată pe la grajd, spre a vedea ostatecii mai pe lumină. Cercetă cu 


privirea și parcă nu-i venea la socoteală, întrucât multora li se dăduse 
drumul pe furiș, între timp. 

— Parcă văzusem şi nişte mocani? întrebă el pe hotnog, căci îi rămăsese în 
minte fața nerasă a valahului. 

— Au plecat, luminăţia-ta. l-au cunoscut niște oameni de-ai mei şi le-am 
dat drumul, că se zoreau. 

— Dar de unde atâta grabă? Unde i-aţi prins? 

— Pe uliţă. 

— Asta știu, dar când? 

— După cel de-al doilea cântat al cocoşului! 

— Unde se duceau cu noaptea-n cap? 

— La târg, la Lugoj ca să... 

Baronul însă îşi pierdu răbdarea şi-i croi două palme zdravene, 
înroşindu-i obrajii. 

— Ei erau, nefericitule! Pe acolo-i drumul spre Temesvar, vită încălțată! 
Să-ţi iei trântorii şi să pleci pe dată la Cladova, să nu vă mai văd înaintea 
ochilor! 

Se răzgândi mai apoi şi opri lângă sine vreo douăzeci de cătane, mai pe 
alese, dar de hotnog nici nu vru să mai audă. 

— Pe unde au apucat-o? întrebă baronul aruncându-se în șa. 

— Pe poarta Cladovei! răspunse hotnogul, arătând într-acolo. 

— Pe dracu! Spre Lipova! porunci el. N-au putut ajunge prea departe. E 
vreo potecă, ceva, care să lege cele două drumuri? 

— Pe la Șanovița, luminăţia-ta. 

— Cunoști drumul? 

— Da. 

— Atunci te fac hotnog! la-o-nainte! Dacă fugarii sunt cei pe care-i căutăm, 
numai într-acolo se vor fi îndreptat. Haideţi! 

Cu toţii se avântară după baron cu noua lor căpetenie călărind ceva mai 
în urmă şi curând li se arătară în zare doi oameni ce păreau că-și trag caii 
după ei. 

— Ei sunt! răcni baronul pornind în galop. 


MARE SPAIMĂ DIN NIMIC 


Când îşi deschise ochii Mirko dădu de privirea încrâncenată a hangiului, 
care cu greu era ținut de cătane să nu se repeadă asupra lui, acum era legat 
fedeleş. 

— Aaa! Va să zică mai trăieşti, câine? spumega el neputincios în braţele 
oștenilor. Ai vrut să mă jefuieşti, tâlharule?! Îi fi tu faimosul Mirko, dar s-a 
isprăvit cu tine! Nici mucii nu i-aș da... 

— la mai taci din gură, jupâne! i-o reteză căpetenia caraulei. Mai lasă-mă 
să vorbesc şi eu, să ştiu ce am de făcut. 

— Ce să faci?! Să-i spânzuri, şi pe el şi pe ortacul lui de colo! arătă el spre 
Kocea, care îşi venise în fire, dar tot legat era. 

— Așa, fără judecată, nu se poate. 

— L-ai prins chiar domnia-ta pe când mă jefuia, se răţoi jupânul. De nu 
era omul meu să-l pălească, pe toți ne omora ticălosul și iată că... 

— Da’ mai isprăveşte odată, am spus! se răsti oşteanul. 

Se uită apoi lung la Mirko, de parcă l-ar fi cunoscut. 

— Auzit-ai ce ți se pune în seamă? Drept îi? Tu eşti Mirko? 

— Mă cheamă Iancu, iar de acela de care vorbeşte n-am auzit în viața mea. 
Cât despre jaf... am vrut numai să-l sperii pe jupân și el şi-a făcut spaimă 
mare din nimic. lacă, mă jur pe Dumnezeul meu că sunt un om cinstit și n- 
aveam trebuinţă de paralele lui! 

— Atunci de ce-ai sărit la mine? se băgă iar cârciumarul. 

— Ba să-mi fie cu iertare, domnia-ta ai căutat gâlceava. 

— N-ai vrut să plăteșşti... 

— Ba cum de nu, dar n-am avut mai mult decât îmi dăduse alteța-sa 
pentru slujba îndeplinită, răspunse Mirko domol. 

Oşteanul era nedumerit și nu știa ce să creadă, vrând să întrebe martorii 
ce fuseseră față, dar tocmai atunci Kocea făcu marea prostie. Socotind că le 
va veni în ajutor răvașul baronului, de care Mirko se vede că uitase, se băgă 
şi el: 

— Ca să vă lămuriţi, n-aveţi decât să cercetaţi la brâul tovarăşului meu, 
unde veți da peste scrisoarea luminăţiei-sale baronul Czobor, către alteţa-sa. 
Nu suntem oameni de rând, ci în slujba prinţului! 

— Ce scrisoare? întrebă căpetenia caraulei. 

— N-am nimic! se răsti Mirko, fulgerându-l din privire pe Kocea. Vorbeşte 
în dodii, crezând că vă poate amăgi. 

Oşteanul nu-i dădu crezare și-l scotoci, până află scrisoarea. 


— Se vede că tu minți şi nu văd de ce, câtă vreme ești în slujba domniei. la 
să mergem noi să duci asta unde trebuie, că parcă spuneai și de ceva 
răsplată de la alteța-sa. 

Mirko îşi dădu seama că erau pierduţi, dacă Bethlen avea să citească 
adevărata veste de la baron. „Dobitocul de Kocea!” își spuse el înciudat. 
„Acum să vedem cum scoatem cămașa...” 

— Văd că ai amuţit. Te pomenești că eşti în slujbă de taină, dar nu-i bai, că 
avem să te ducem la domnul conte Ugrai. El va şti ce să facă. 

— Dar cu mine cum rămâne? sări cârciumarul. 

— N-ai auzit că a vrut numai să te sperie? Ce mai vrei? 

— Așa sperietură... n-am ce zice! Dar mâncarea și beutura? 

— Să fie pomana morților, că nu rămâi în pagubă domnia-ta. 

Se întoarse apoi către cătanele caraulei şi porunci să fie legați numai de 
mâini, pentru a putea umbla. Atunci a fost ultima încercare a lui Mirko de a 
scăpa, dar se zvârcoli degeaba întrucât fu legat pe dată, apoi sub ghionturile 
oștenilor fură târâți la cetate și azvârliți în temniţă. 

Citind răvașul baronului, contele Ugrai se repezi la principe, căci pentru 
el era, dar întotdeauna îi desfăcea scrisorile. 

— lată dovada, alteţă, că nu m-am înşelat în privința lui Czobor! A fost de 
bună-credinţă şi nici vorbă de Inău ori Chioar! 

— Aici trebuie să fie altceva la mijloc. Unde-i omul care m-a minţit? 

— Aici, dar sunt doi. Au fost nemulțumiți, se pare, de banii ce le-am dat, s- 
au îmbătat şi aşa s-au dat în vileag. 

— Vezi de poţi scoate ceva de la ei cu ajutorul călăului și pe urmă 
spânzură-i, fiindcă asta-i răsplata ce li se cuvine, nu bani. Eu mă duc s-o văd 
pe Agnes, care mă așteaptă, şi tu, după ce isprăveşti cu ei, vino iarăşi la mine. 

Contesa Rozsnyai era într-adevăr în cetate. Nu așteptase chemarea 
prințului, ci parcă un simțământ necunoscut o îndemnase să vină la Deva, 
împreună cu prietena ei, lulia, chipurile, să-i ajute într-o încurcătură cu niște 
iobagi de pe moşia ei de la Mikoslaka. Așa se face că „numai ce s-au gândit la 
ea şi a și venit”, după cum zise Ugrai în şagă. 

Cele două prietene erau nedespărțite și mulți dintre curteni le porecliseră 
„Ziua şi noaptea”. Asta pentru că Agnes era albă la față, cu ochii albaștri, dar 
cu părul negru ca pana corbului, în vreme ce Iulia, cu pletele de culoarea 
grâului copt, avea ochii ca noaptea. Altminteri erau deopotrivă ca statură și 
cu forme, rotunjite, dar numai atâta cât să poată suci minţile oricărui bărbat. 
Şi nu puţini erau aceia care suspinau în urma lor, dar ele încă nu voiau să se 
supună unui bărbat, măritându-se. 


La intrarea prințului, amândouă fetele făcură o plecăciune adâncă, după 
obiceiul din ţările Apusului. La rândul său, Bethlen le răspunse fluturând 
mâna şi zâmbind. 

— Acum, că am în fața ochilor şi „ziua” şi „noaptea”, greu îmi vine să 
hotărăsc şi nu ştiu cu ce să încep. 

— Cu începutul, alteță, zâmbi șăgalnic Agnes. 

— Ba din contră, cu sfârşitul, căci tocmai acuma am căpătat dovada că se 
cam încurcă lucrurile... 

Le povesti apoi în amănunţime tot ce avea de gând și ce ar fi trebuit să 
facă ele ca să-l ajute. Nu uită să le amintească și de viclenia „veneţianului”, 
care cutezase să-şi trimită iscoadele chiar în Deva. Le ceru să plece însă cât 
mai degrabă, fiindcă pentru nimic în lume Grazziani nu trebuia să scape, 
dacă avea asupra lui vreo scrisoare de la habsburgi. 

După o vreme se ivi și Ugrai, care le spuse și mai multe, cerându-și iertare 
că aproape le alunga, dar o caleașcă trasă de şase armăsari nu le mai aștepta 
decât pe ele ca să pornească la drum. Și totuși plecarea avu loc abia a doua zi 
în zori, căci prințul ținuse să afle mai întâi ce putea scoate Ugrai de la 
iscoade. Pe de altă parte, se pare că cele două fete veniseră cu treabă la 
Deva, așa că trebuiră să umble măcar vreo câteva ceasuri. 

La ieşirea din Deva, pe malul Mureşului, două leşuri se legănau în adierea 
vântului de primăvară. Dar fetele nu se uitară și nici n-ar fi avut de unde-i şti 
pe Mirko şi Kocea. Se lăsaseră în voia vizitiului, care ocolea cu dibăcie toate 
gropile, în vreme ce ele sporovăiau vrute și nevrute, ca femeile, fără să ia 
seama la frumuseţile ce le treceau pe sub ochi. Nimic deosebit nu se mai 
petrecuse şi dacă mergeau tot așa până în seară aveau să fie între zidurile 
Cladovei. Dar pe când n-ar mai fi avut mult până la destinație drumul deveni 
din ce în ce mai stricat și, deşi vizitiul mai încetinise goana, fetele începură a 
fi hurducate într-o parte și alta a caleștii. 

— Ugrai zicea că turcul e o frumuseţe de bărbat, chicoti lulia între două 
salturi. Ai grijă... 

— N-am eu teamă, se împăună Agnes. Bărbaţii cu cât sunt mai arătoșşi cu 
atât îs mai proşti. 

— Numai că dacă avem să mergem tot aşa până la Temesvar nu vei mai 
arăta tu nicicum, trebuind să-ți tocmești mai întâi oscioarele. 

— S-ar putea să ai dreptate! spuse printre icneli Agnes. la strigă tu la 
trăsniții aceia de pe capră s-o lase mai domol, că nu mai avem mult. 

lulia se aplecă pe fereastră şi strigă: 

— Hooo! Hooo!... mai ușurel, că ne faceţi bucățele! 

Cocișul nu pricepu și opri caleaşca dintr-odată, încât fetele căzură la 
podea, încurcându-se în fuste. 


— Nu s-a înţeles porunca, luminată stăpână, făcu acesta ivindu-se la 
fereastră cu căciula în mână. 

— Acum îi prea târziu! răspunse Agnes înciudată. Ce mergi aşa, ca 
bezmeticul? Ne-ai zobit mădularele. 

— Să am iertare, luminăţia-ta, dar îi musai să ajungem la Cladova, că prin 
pădure mai mișună tot felul de jivine, cu patru şi cu două picioare. 

— Bine, îngădui Agnes, dar cată să mai ferești gropile, cât de cât. 

— Ce să facem, că așa-i tot drumul?! dădu din umeri cocișul. 

Tocmai se închina şi își punea căciula ca să plece din nou, când se auziră 
în depărtare pocnete de sâneaţă și strigăte. 

— Stai! porunci Agnes. Trageţi caleașca din cale în vreun tufiș, apoi 
deshămaţi caii și duceţi-i cât mai departe, până trece iureșul. Altfel caii o să 
ne dea de gol! 

Cu mare grabă, cei doi vizitii îndepliniră dorința contesei. În vreme ce 
fetele se traseră cât mai adânc în pădure, ei încălecară armăsarii și o luară la 
fugă. 

— Ne-au părăsit! șopti Iulia înfiorată. Oare bine ai făcut? 

— Altcum caii ar fi nechezat şi străinii ar fi dat peste noi, dar așa, chiar 
dacă dau peste caleașcă, n-au ce face cu ea. lar slugile au să se întoarcă, n- 
avea tu grijă, că tremură toți de frica lui Jenö. 

Tăcură amândouă, ciulind urechea la fiecare foşnet. 

— Se apropie călăreţii! zise Iulia, strângându-se lângă prietena ei, de 
parcă i-ar fi căutat ocrotire. 

— Ba-i numai unul! răspunse aceasta. Se vede însă că după el vor fi pușcat, 
așa că musai să se audă și ceilalţi curând. 

Într-adevăr, un călăreț se ivi în goană dinspre Cladova, dar fără să se uite 
în dreapta ori stânga trecu mai departe. 

— Dacă vor face şi ceilalți la fel suntem scăpate, șopti Agnes, strângând 
mâna luliei. 

Aşa cum gândise contesa, curând apăru și un pâlc de călăreţi, însă aceştia 
veneau la pas scrutând fiecare tufiș, de parcă ar fi căutat pe cineva. Când şi 
când, slobozeau câte o sâneaţă în aer şi răcneau de parcă ar fi fost la 
vânătoare. 

— Să ştii că după noi au venit, zise Agnes. 

— Dar au veșmintele ca oștenii prinţului... 

— Se vor fi îmbrăcat anume să ne înşele, căci altminteri n-ar fi fugărit pe 
călărețul de mai înainte. 

De frică se lipiră amândouă de pământ ţinându-şi chiar şi răsuflarea. 
Auziră chemarea unuia care dăduse de urmele caleştii şi nici nu se clintiră, 
socotindu-se pierdute. 


Alte strigăte şi pușcături, iar când îşi auzi și numele, Agnes abia mai izbuti 
să îngăime: 

— Auzi?... Pe mine mă caută! 

— Ssst! Nu mișca! şopti şi Iulia. 

Într-un târziu, când forfota se mai domoli, Iulia săltă puţin capul. 

— Au înhămat caii lor și ne-au furat caleaşca. lacă, se duc! 

— Ducă-se dracului, cu ea cu tot! făcu uşurată contesa. Bine că ne-au lăsat 
pe noi în pace, adăugă ea și se săltă cu îndrăzneală. 

— Stai, unde te duci! o trase cealaltă. 

— Acum, că au plecat, nu mai avem a ne teme. Ar trebui să se arate și 
oamenii noștri, ca să putem merge călare. 

— Dar dacă şi ei vor fi fost înţeleşi cu următorii? 

— Mai ştii?! Oricum se vor înapoia, măcar să ne prindă. 

— De ce nu ne-au luat atunci când eram în caleașcă și la mâna lor, 
putându-ne duce oriunde ar fi poftit?! 

— Ei, şi tu! De unde vrei să știu? Cel mai sigur ar fi să ajungem pe 
picioarele noastre la Cladova, care nu poate fi prea departe şi de mai stăm 
ne prinde noaptea. 

Îşi sumeseră fustele și o porniră voiniceşte la drum, dar gata oricând s-o 
zbughească în pădure în caz de primejdie. 

— Cu condurii noştri nu ajungem prea departe, se văicări Iulia. 

— N-ai decât să te descalți. 

— Aş face-o de n-ar fi frig. Bune ar fi acuma opincile olahilor, mai scânci 
fata. 

— Ştii că ai dreptate? se opri Agnes. la uite ce facem! 

Îşi săltă poalele şi cu dinţii sfâşie o bucată bună de pânză, apoi se așeză și 
scoțându-şi botinele începu să le înfășoare, de parcă ar fi fost rănite. 

— Gata! făcu ea săltându-se sprinten şi țopăind. 

— Și cum avem să ne arătăm în lume cu rochia ruptă? 

— Tu n-ai decât să faci cum vrei, dar eu îți spun că așa pot merge și până 
la Temesvar. Nu-mi pasă! 

De voie, de nevoie, Iulia făcu și ea la fel și râzând cu hohote începură a 
fugi una după cealaltă de parcă s-ar fi jucat. Dar după o bună bucată de drum 
osteniră, de abia își mai târau picioarele. 

— Să ne hodinim oleacă, se rugă lulia. 

— Nici vorbă, că uite, se înserează. Hai! Deodată se opriră însă, uitându-se 
una la alta. Din depărtare, dinspre Cladova, se auziră strigate pe nume de 
niște bărbați. 

— Sunt oamenii noștri! răsuflă ușurată Iulia. Hai înaintea lor! 


— Stai pe loc! o apucă Agnes. Tu n-auzi de unde vin? Cum de-au trecut pe 
lângă noi, că doar i-am lăsat in urmă?! Dacă au fost înțeleşi cu duşmanii? 

— Ai dreptate. Venirăm atâta cale pe jos şi să ne dăm prinse chiar la 
capăt? Asta nu! Hai să ne pitim! 

Spaima de oameni fu mai mare decât cea de întuneric și astfel pe la 
vremea cinei, istovite de tot, bătură la poarta cetăţii, mai-mai să se 
prăvălească la picioarele străjerilor. 

— Sunt contesa Rozsnyai... mai apucă să îngăime Agnes și se trânti, frântă 
de oboseală, pe o laviță de lângă poartă. 

Străjerii nu mai întrebară nimic ci pe dată dădură de ştire căpitanului 
Decsy, necutezând să le ducă pe brațe până la el. Acesta veni în grabă, 
bucurându-se nevoie mare. 

— Ce spaimă am tras, luminăţiile-voastre, mă temeam să nu vă fi rătăcit 
ori să vă fi prins vreun lup, că bântuie multe jivine pe la noi. 

Auzind spusele căpitanului, Iulia leșină de frică. 

— Vai de mine! se tângui Decsy. Cine m-o fi pus? 

Cu toată oboseala, Agnes se ridică şi stropind-o cu puţină apă pe obraz 
izbuti să-și trezească prietena. 

— Prin ce-am trecut! oftă fata. 

— Şi câte mai avem, se strădui să zâmbească Agnes. Lupii sunt niște 
vietăți cumsecade, față de om! mai găsi ea putere să glumească. Dă-ne un pat 
şi un așternut, că de mâncare nu mai vreau, zise apoi spre Decsy. 

Totuşi după ce se întremară cu niște lapte cald de capră și își încălziră 
picioarele în apă călduţă, le veni iarăşi chef de vorbă, începând să-și 
povestească pățania. 

Auzindu-le, Decsy nu se putu stăpâni să nu râdă. 

— D-apăi să vedeţi, înălțimile-voastre, cum am primit ştire că sosiți, am 
mânat în întâmpinare câţiva călăreţi, ca să vă arate drumul. Tot eu le-am 
poruncit să tragă din sâneţe şi să strige, ca să-i auziţi la vreme. 

— Bine, dar călărețul acela singuratic, care fugea din calea lor, nu-ţi dă de 
bănuit? întrebă contesa. 

— Gândesc că va fi fost olăcarul nostru ce se ducea la Deva, şi cum îi tânăr 
şi zburdalnic va fi lăsat slobod frâul calului. Are s-o sfârșească prost într-o zi, 
cu năravul ăsta al lui. 

— Şi cocişii noştri? nu se lăsă Agnes. Cum de au trecut fără a-i vedea şi 
acum unde sunt? 

— Auzind pușcăturile s-au speriat și ei, şi în grabă mare au fugit până aici 
pe o scurtătură ca să ceară ajutor. Aflând despre ce e vorba, s-au întors pe 
dată în calea înălțimilor-voastre, dar nu v-au mai găsit. Atunci ne-am speriat 
cu toții şi am poruncit să fie cercetată întreaga pădure. Oamenii mei încă nu 


s-au înapoiat. Caleaşca știți bine că au adus-o oștenii, găsind-o părăsită. 
Maaare spaimă am tras! răsuflă ușurat căpitanul. 

— D-apăi noi! oftară şi fetele deodată. Mare spaimă din nimic! zâmbi 
Agnes. Barem de-ar fi mereu numai așa! 


URMĂRIREA 


Doda Măria bătea de zor albiturile pe malul Begheiului zorindu-se să n-o 
apuce amiaza, când trebuia să sosească omul ei de la muncă. Soarele se 
ridicase de-o suliță în înaltul cerului, iar aerul era limpede ca după ploaie. 
Cald nu era încă și apa cea rece a râului dăduse mâinilor femeii culoarea 
racului fiert. N-aveau decât să-și răcească unii gura, ea ieşea cu rufele la râu, 
ca să le albească, chiar şi-n miezul iernii. Învăţase încă de pe când era 
copiliță că numai apa Begheiului dădea albeaţă aşa cum trebuie, şi nu se uita 
ea în gura satului. Dar cum se mai fudulea când omul ei ieșea pe uliţă numai 
cu cămașă curată ca lacrima şi albă ca varul! 

Cam la astea se gândea doda, storcând şi bătând cu maiul de o trecuseră 
nădușelile, când i se păru că zăreşte ceva mișcându-se în tufișul de mai la 
vale. E drept că nu dăduse frunza, dar lăstărișul era îndeajuns de des, ca să 
poată ascunde vreun om ori vreo jivină. Zburătăci un bulgăre într-acolo, însă 
nicio mișcare. „Mi s-o fi părut” îşi zise, apucându-se iar de rufe. Dar după o 
vreme auzi desluşit cum trosniră nişte vreascuri, de parcă ar fi călcat careva 
pe ele. 

— Cine-i? strigă doda Măria, apucând bătătorul de rufe şi ducându-se spre 
lăstăriș. Cui îţi arde de zburdat cu mine? 

Din câţiva paşi se apropie şi atunci văzu ieșind un feciorașş bălai și cu ochii 
ca seninul cerului de vară. 

— Ptiu! Calce-te, că m-ai spăriat! făcu femeia scuipându-şi în sân. Ficior în 
toată firea! Al cui eşti? 

Tânărul o privi rugător și îi răspunse ceva, dar doda nu-i pricepu vorba, 
necunoscând decât limba neamului ei. 

— Nu eşti de pe la noi, după cum văd? 

Tânărul își duse mâna la gură, semn prin care orice om din lume vrea să 
arate că-i flămând. 

— Ți-o fi foame? 

După ce tocmi rufele ude în coşarcă, femeia dădu să apuce, dar feciorașul 
se repezi şi, cu o putere pe care n-ai fi bănuit-o la înfățișarea lui, le săltă pe 
umeri. 

— Că bine faci, dragu dodii! zise ea mulțumită. M-am rupt de şale cu 
spălatul, d-apăi să le mai și car? Se vede că ai suflet milostiv. 

Merseră așa, tot vorbind de una singură, până acasă, unde îi întâmpină 
bărbatu-său, care apucase să se întoarcă mai curând. 

— Că doar nu ţ-ai tocmit slugă, tu Mărie? făcu el râzând. 

— De ce nu? lar de vrei să ştii, îi chiar ficioru-miu! răspunse ea mucalit. 


Le era în obicei să glumească, măcar că acum nu mai erau oameni tineri. 
Se vede însă că se purtau aşa de unde nu aveau copii şi se alintau între ei, că 
de certat nimeni n-a apucat să-i audă. 

— Dar când boală l-ai plămădit? Nu cumva tu erai fătuța aia din căpița de 
fân, d-acu vreo șaisprece ani? i-o întoarse ceacea Pătru răsucindu-și mustața 
surie. 

— 'Ţ-oi da io ţie fătuţă, hodorogule! îl ameninţă ea cu degetul. 

Străinul nu înțelegea nimic, dar văzu că cei doi bătrâni erau binevoitori. 
Se opri în capătul tărnațului, aşezând cu grijă coșarca, apoi vru să se 
îndepărteze. 

— Stai copile, nu pleca, să îmbuci ceva cu noi, zise femeia. 

— De bună-samă! încuviinţă şi bărbatul. la spune, cum te cheamă? 

— Nu ştie limba noastră! răspunse doda Măria în locul băiatului. 

— Ei pă dracu, că doar n-o fi turc! 

Cuvântul „turc” păru a-l înțelege și copilul, că pe dată se împotrivi: 

— Ne! Ia... Pera! Ne „turc”! și îşi făcu cruce. 

— Uite că-i creştin, papistaș după cum s-o închinat, și dacă-l cheamă Pera, 
poate c-o fi sârb? zise bărbatul. 

— Da, da! zâmbi Pera încuviințând şi din cap. 

Intrară cu toţii în cuină și băiatul se așeză pe o laviţă, uitând parcă de 
foame, căci dăduse de căldură omenească, iar el de câteva zile fusese lipsit 
de așa ceva. 

— la și mănâncă, Petre! 

— Pera! se împotrivi feciorul. 

— Bine, fie cum vrei, îl bătu pe umăr gazda. Dar noi ţi-om zice Petre! 
Pricepi? Ca pe mine! 

A fost mai greu să se lămurească, dar până la urmă se înțeleseră totuși 
cumva. Chiar de a doua zi, „Petre” se simţi ca acasă și era tare săritor la 
treburi, spre bucuria gazdelor sale. Ba începuse a pricepe şi câteva cuvinte. 
Aşa că ceacea Pătru începu a-l lua cu sine și la muncile câmpului. 

Într-o zi porniră cu carul după ceva uscături de pe malul Begheiului. 
Încărcaseră cu vârf şi Pera se cocoțase în vârful vreascurilor, dovedindu-se 
meşter la strunitul cailor. Îi opri în mijlocul vadului ca să se adape, în vreme 
ce binefăcătorul său urma să treacă podeţul. 

— Măi fecior, auzi el o voce. la spune cum îi zice satului vostru? 

Întoarse capul şi zări doi ciobani călare. Nepricepând ce voiau, strigă: 

— Ceace Petre! Ceace Petre! 

— Aici mi-s! răspunse gazda, care trecuse pe malul celălalt. Ce vreți? mai 
întrebă el către cei doi, spre a nu da de gol băiatul. 

— Întrebam şi noi, ficiorul de colo, că ce sat îi! răspunse Marcu. 


— Șanovița! 

— Şi-i departe Cimișoara? 

Țăranul se uită bănuitor la ei, fiindcă măcar că erau îmbrăcaţi păcurari, 
după cai păreau a fi mai curând oşteni, și apoi nu pe acolo era drumul către 
Timişoara... 

— Tăt într-o goană, până-n sară sunteţi acolo. 

Marcu se întoarse să-i tălmăcească şi lui Gaşpar, pe sârbeşte, cele aflate, 
când, spre mirarea tuturor, se băgă în vorbă Pera: 

— Eu sunt croat... Știu sârbeşte! 

Gaşpar fu cel care se bucură mai mult şi începu a vorbi cu băiatul, uitând 
de toate celelalte. 

— Sunt mulţi croaţi în satul vostru? 

— Gândesc că numai eu, fiindcă n-am dat încă peste nimeni. 

— Nu eşti de aici? 

— Sunt din... 

Se opri însă, neştiind dacă face bine să se mărturisească primului venit. 
Interveni atunci ceacea Pătru care, lămurit acum că băiatul e sârb, spuse 
către Marcu: 

— Cum văd şi el îi sârb, ca și ficiorașu meu. L-am găzduit de pripas, dar l- 
aş ține pe lângă mine, că-s bătrân și copii n-am. Acu, poate că-ți pofti un pic 
şi pe la noi, că vrem să aflăm câte ceva de băiat. 

— Bucuros! răspunse Marcu. Să nu mint, ni-e cam foame și mai suntem și 
osteniţi de cale, așa că ţi-om mulțămi frumos. 

Între timp Grazziani rostise ceva turceşte şi astfel putu afla că şi astă 
limbă îi era cunoscută băiatului. Atunci, ca să înlăture bănuielile nedorite, 
Pera le spuse: 

— Sunt croat, dar m-au luat de mic de la părinţii mei, pe care nici nu mi-i 
mai aduc aminte. Pe urmă am ajuns paj la paşa de Belgrad şi o vreme mai 
apoi la cel de la Timișoara. 

— Erai acolo când a fost ucis? 

Pera se înroși tot, fiindcă de felul lui nu era învăţat să mintă, iar pe de altă 
parte începuse a prinde drag de străinul îmbrăcat țărănește şi care se vedea 
cât de colo că nu era cine voia să se dea. 

— Lasă că ai să ne povestești acasă! făcu Grazziani cu blândeţe, simțindu-l 
că avea ceva de ascuns şi-l luase prea repede. 

Oricum, nu-l bănuia de uciderea paşei. 

Tare se mai mâhni doda Măria când îi văzu pe cei doi străini, vorbind cu 
„Petrică” al ei. Nu cumva să poftească să i-l ia, căci îşi pusese mare nădejde 
în el. 


— Noi nu prea avem cum să-l luăm, zise Marcu vrând s-o liniştească, mai 
cu seamă că nici nu fusese vorba de așa ceva. 

— Dacă mergeţi la Cimişoara, interveni și ceacea Pătru, apăi şi io zic să 
lăsaţi copilul aici, că de pun mâna pe el, îl spânzură! 

— Cum așa?! se miră Marcu. 

— Aşa, fiindcă mişălu de la Cimişoara o fost ucis de un fecioraș, pe care îl 
caută azapii și trebuie să-l găsească orișicum... 

— Chiar! sări şi femeia, chipurile, ca să-i facă să nu se încurce la drum cu 
cineva primejdios. 

Marcu stătu puțin pe gânduri apoi îl chemă pe Gașpar deoparte și îl 
informă în şoaptă, încât Pera putu înţelege că s-ar ști totul despre el. Îi 
pierise sângele din obraji. 

— Ei, ce-i cu tine? îl întrebă Gașpar. 

Pera rămase descumpănit, apoi ridică deodată capul şi scrâşni: 

— Da! Şi de-ar trebui aş mai face-o! Îi urăsc pe osmanlâi! 

Dârzenia cu care se mărturisise tânărul îi plăcu lui Grazziani, care se 
desprinse cel dintâi din liniştea de gheaţă pe care o așternuse neașteptata 
dezvăluire. 

— Ai vrea să intri în slujba mea? îl întrebă el ca şi cum ar fi vorbit cu un 
bărbat în toată firea. 

— Nu mă pricep la oi! făcu Pera stânjenit. 

— Cu atât mai bine, că eu te poftesc la „berbeci”, dar din aceia cu șalvari şi 
turbane, cărora trebuie să le mai scurtăm din coarne. Ce zici, te-nvoieşti? 

— Da! răspunse scurt Pera. 

Cu mare greutate putură cei doi bătrâni să se despartă de flăcăiaș, care, 
cu toate rugăminţile dodei Măria, se hotărâse să se lege de cel dintâi om pe 
care l-a auzit vorbindu-i limba părinților lui. 

— Câtă vreme se află pe pământul bănățean stăpânit de turc, nu are să se 
teamă de se va afla în preajma mea, dar de rămâne aici vor da peste el și 
vrând-nevrând trebuie spânzurat, căci așa-i legea, spuse Gașpar, auzind 
tânguirile gazdelor. 

Astfel gazdele se lăsară înduplecate şi până la urmă încuviințară plecarea 
lui Pera, de parcă ar fi fost feciorul lor. Și după ce isprăviră de povestit și mai 
gustară câte un vinişor de casă, în amurg pe cei doi păcurari îi cuprinse 
osteneala drumului, încât se rugară de un așternut unde să-și pună capul. 
Înţelegând că nu era vorba de oameni de rând, doda Măria le aşternu în 
odaia din față, deşi cam răcoroasă, că de-abia aprinsese focul în ea. La scurtă 
vreme amândoi pluteau în lumea viselor, în timp ce gazdele nu mai 
pridideau cu pregătirea merindelor și a veșmintelor de drum pentru 
„Petrică”. Bătrânul dăduse fuga la un neam de-al lui, care avea un cal bun de 


călărie şi l-ar fi vândut bucuros. Nu s-a gândit deloc să-i ceară băiatului 
vreun ban. După nici două ceasuri de când se pornise în sat, se întoarse val- 
vârtej, călare pe calul cumpărat. Intră drept în odaia oaspeţilor şi-i zgâlțâi pe 
Marcu. 

— Scoală! Mă auzi? făcu el, când Marcu deschise ochii. 

— Or venit cătane în sat! Bag samă că după „Petrică”. Fugiţi! 

Se trezi şi Gașpar, dar când auzi că era vorba de oşteni veniți din 
Timişoara, se potoli pe dată. 

— Lasă-i, că de-or veni aici, bine n-are să le fie, după muștruluiala ce le-oi 
trage. Trebuie să fie spahiii mei! Acum mi-e prea somn și nu mă ridic, de-ar 
fi şi sultanul! mormăi el pe jumătate adormit şi se așternu din nou la somn. 

În capul satului, din partea cealaltă, tocmai atunci îşi căutau culcuș pe la 
şoproane cătanele din Cladova, în vreme ce luminăţia-sa domnul baron 
Czobor se aşezase la cină, într-o gospodărie mai înstărită. 


JUDECATA ŢĂRANILOR 


Flăcăii porniţi în căutarea lui Grigore Baltag au avut mult de mers, până 
aproape de marginea pădurii, unde, atârnat de creanga unui stejar bătrân, se 
legăna leșul tânărului. Se vede treaba că, pripindu-se să se ducă în urmărirea 
lefegiilor de unul singur, aceştia îl vor fi doborât şi mai apoi l-au spânzurat, 
ca să se fălească şi ei cu o biruinţă. 

Se opriră cu toţii, descoperindu-se, apoi Toader se cățără în copac spre a 
tăia funia. Prinseră niște crengi unele de altele încropind o năsălie și în 
tăcere își cărară tovarășul mort unde erau și ceilalți. Cu toţii se simțeau 
vinovaţi de a-l fi lăsat singur, dar niciunul nu-i auzise chemarea. Abia acum 
își dădură seama că lefegiii scăpaţi aveau să dea de știre pretutindeni şi se 
vor întoarce cu întăriri asupra lor. 

Aşezară mortul cu mare grijă la pământ, de parcă s-ar fi temut să nu-i 
pricinuiască vreo suferință, apoi o vreme rămaseră muţi, uitându-se unii 
după alții. 

— Hai să-i strângem pe toţi, unu lângă altu, că de amu nu s-or mai 
încăiera, zise cu smerenie Toader. 

— Nici că s-ar putea, că giupâneasa nu are să ajungă în rai, cu Grigoriţă ori 
Pandele şi ceilalți, îngăimă Gheorghe, târând trupul jupânesei Ilisafta lângă 
morți. 

— Bre Ionică! strigă Toader. lan vezi tu unde-i giupânița, că departe n-a fi. 
Dar ai grijă să n-o sperii, ci strigă încetișor. la-o de mâni și ad-o aici! 

S-ar fi dus el însuși, dar își dăduse seama că nemaifiind Grigore lui i se 
cuvenea ascultarea celorlalți şi trebuiau strânși morții spre a fi îngropaţi cât 
de cât creștineşte. Pe urmă aveau să meargă în așezările lor din pădure ca s- 
o ducă pe Profirița, care părea că se cam zdruncinase la minte. Pentru aceea 
îl şi trimisese pe Ionică, cel mai tânăr dintre ei. 

Acesta merse liniștit, dar văzând că nu dă de fată începu a striga: 
„Giupâniţă, unde eşti?... Giupâniţăă! Duducă Profiriță, răspunde!” Era cât pe 
ce să se întoarne, când o zări într-o rariște de pădure. 

— Aracan de mine, duducă! oftă ușurat băiatul, urmând cu voce blândă: ar 
fi putut să te mănânce lupii! De ce ai plecat de unde te-am lăsat? 

Tot vorbindu-i, s-a apropiat de ea fără a se mai uita şi pe de lături. Din 
asta i s-a tras pieirea, căci Toma Melinte, auzindu-l, o așezase pe fată anume 
spre a-i veni lui la îndemână să se ascundă în dosul unui copac. Pe când 
lonică se aplecase asupra fetei, Melinte s-a aruncat cu toată puterea în 
spinarea lui, străpungându-l cu hangerul. 


Răcniră şi unul şi celălalt, căci flăcăul s-a sucit pe dată rostogolindu-se 
asupra boierului, dând să-l strângă de gât. Nu mai avu însă vlagă şi rămase 
lipsit de suflare peste el, împroșcându-l de sânge. 

— Săi, Profiriță, şi trage-l de pe mine! icni Toma, dându-i lacrimile din 
pricina piciorului rupt. 

Ea însă nici nu-i băgă în seamă, ci privea undeva către desișul pădurii, de 
parcă ar fi zărit ceva anume. 

— Hai fă, că singur nu poci! 

Se înfuriase şi-i vorbise urât, ca unei slujnice, dar nici aşa nu izbutise s-o 
urnească pe fată. Văzând că nu se poate bizui pe ea, se chinui de unul singur 
şi, cu chiu cu vai, se trase de sub leșul băiatului, care se făcuse dintr-odată 
nespus de greu. Apoi se târî până la picioarele fetei, îi apucă genunchii şi 
sprijinindu-se astfel se ridică pe piciorul zdravăn. 

— Hai să fugim! 

Ea îl ascultă săltându-se de pe trunchi şi şontâcăind amândoi se pierdură 
pe potecile codrilor. „Amu să fi fost teafăr!” îşi zise Tomiţă cu părere de rău. 
De mult îi purta el sâmbetele fetei vel-armașului, dar era ținut la depărtare, 
ca nefiind de neam mare ca ei. Acuma nu era vreme, din pricina 
neobrăzaților de ţărani, dar după ce se va fi depărtat îndeajuns nimeni nu l- 
ar fi împiedicat s-o batjocorească niţel pe fiica Nicorițeştilor, și atunci să mai 
vadă el nasul pe sus al vel-armașului. „A vedea el, ghiuju! Că doară şi eu îs tot 
atât de bun ginere ca şi leşii, dacă nu chiar mai bun. Dar am să mă las rugat 
multă vreme”, gândea el și bucuria izbânzii îi mai ogoia durerea din picior. 

Flăcăii isprăviseră de adunat morții într-un loc, când Toader se uită 
împrejur mirat. 

— Dar pe boierul cel tânăr de ce nu l-aţi adus? Ia târâți-l și pe el, ca să 
mântuim cu toţi! 

— Păi unde-i?! se mirară câţiva. 

— O fi căzut în fața cailor de la caleașcă. N-o pătruns mai încolo, zise 
Gheorghe. 

— L-am văzut prăvălindu-se, adăugă altul. 

— Căutaţi, că eu mă duc după Ionică. Nu pricep de ce întârzie. 

— Bre, strigă unul. Era un hoit sub calul cela mort. 

— L-am tras eu, răspunse Gheorghe, dar era o slugă a lui Melinte. Zi mai 
bine că o făcut pe mortu' şi ne-a tras pe sfoară. 

— Te pomenești c-o fi luat şi fata cu el?! se îngrijoră Toader. la să văd! 

Porni însoţit de încă vreo doi şi nu după multă cale dădură peste leșul lui 
Ionică. 

— Oare să fim blestemați să crăpăm, unu câte unu?! șopti înfricoșat un 
flăcău. 


— Ca puii de găină, când dă molima-n ei! mormăi altul. 

— la mai tăceți din gură! îi repezi Toader, după care îi strigă și pe ceilalți. 
Pe pământ se văd urmele de la ciuboțelele giupâniţei, le zise. 

— Ba uite şi una de bărbat, dar pare să aibă doar un picior, arătă unul. 

— Întocmai! încuviinţă Toader. Boierul nu poate umbla ca lumea, și de ne 
luăm după ei îi găsim pe dată. Fiți însă cu băgare de samă că poate să aibă 
asupra lui și spada. 

— Oare cum de s-a lăsat răpus sărmanul lonică, doar era în toată puterea? 
se miră Culai, care nu mai scosese o vorbă până atunci. 

— L-o pălit pe la spate! fu de părere Gheorghe. 

— Aşa se pare, încuviință Toader. Apăi hai să dăm de tartor și să-l 
giudecăm noi, până n-a apuca să mai facă și alte rele. 

Tiptil, flăcăii se avântară prin hățişuri pe urmele fugarilor. Prea mult n-au 
avut de căutat, căci într-o poieniță dădură peste ei. Fata strângea de pe jos 
nişte fire de iarbă, de parcă ar fi cules flori, îngânând un cântecel înțeles 
numai de ea. Melinte cioplea cu spada o creangă de copac, de care ar fi vrut 
să-și lege piciorul beteag, și nu era cu privirea decât asupra lucrului său. 

— Nu te mai chinui, boierule, că te-om obloji noi! îi strigă Toader 
batjocoritor. 

— Să nu te apropii că fac moarte de om! răcni speriat Melinte şi aruncând 
băţul începu să rotească spada în jurul capului. 

— Ai mai făcut matale, dar ţ-o fost cea din urmă! sări Gheorghe, ridicând 
securea. 

— Stăi, bre! îl opri Toader. Ce, noi suntem casapi, ori boieri, să ucidem fără 
giudecată? 

— Lasă-mă, Toderiţă, că-l giudec eu! se oțări flăcăul. 

Toader însă se împotrivi, lăsându-l pe Toma să-și agite spada-n vânt. 

— Că l-a omorât pe Ionică, și încă pe la spate ca un mișăl, să-l giudece 
oamenii din sat și s-ar cuveni pentru el ștreang nu săcure. A ucis ca tâlharii, 
ca ei să moară! 

— Tâlhari sunteţi voi, nemernicilor! spumegă Melinte. Am să vă pui pe voi 
în juvăţ! și uitând de picior dădu să se repeadă asupra celor din apropiere, 
dar se prăvăli la pământ urlând de durere. 

— Şăzi ghinișor, boierule! scrâșni Toader. Și nu te mai zborși la noi că vezi 
ce păţeşti. lar eu nu-s dus de multe ori la biserică, găsesc un capăt de funie 
mai curând decât gândeşti, şi gata giudecata! 

Toader îl trase deoparte și pe Gheorghe, care ar fi avut poftă să curme pe 
dată cu ticălosul ce l-a ucis pe Ionică. Apoi cu toţii îl lăsară în plata domnului 
pe rănit, înconjurând-o pe Profirița, aşezată pe pământul rece de parcă ar fi 
fost în luna lui cuptor. 


— Scoală-te, giupâniţă! îi zise Toader cu blândeţe, apucând-o de mână. 
Apăi minte ai matale, urmă el cu dojană, să te iei prin codri după un 
bezmetic șchiop? Vrei să te mănânce lupii? 

— A fi mai bine! şopti fata într-un târziu, izbucnind în plâns. 

Flăcăul se bucură, întrucât lacrimile arătau că-i mai rămăsese o brumă de 
judecată şi dacă grăise pe înțeles nu mai încăpea vorbă că avea să se 
vindece. Supărarea i-a fost prea mare, dar tinereţea ei va birui. 

— Aracan de mine! zise Toader, mângâindu-i creştetul ca unui copil. 
Matale eşti tinerică ș-ai să trăieşti o sută de ani. Noi nu ne batem cu femeile, 
aşa că te-ai spăriet degeaba, dar ţ-a trece! 

— Să-l ducem şi pe nenorocitul ista, le zise Culai celorlalți. Nu se cade să-l 
lăsăm pradă haitelor, că-i şi el făptura lui Dumnezeu! 

Flăcăii ridicară din umeri și nu se împotriviră, ştiind ce înseamnă vitregia 
codrului când eşti neputincios. Câţiva se apropiară de Melinte, dar acesta 
ridică spada asupra lor. Unul dintre băieți roti o măciucă şi-i zbură arma cât 
colo, după care-l scuipă în obraz. 

— Apăi, dacă aşa ţi-e vorba, boierule, se răsti chiar Culai, n-ai decât să 
rămâi și... cum ţ-a fi soarta, că altă moarte de om noi n-om mai face! Rămâi în 
sama pădurii și la vrerea celui de sus, dar să nu ajungi a te ruga să te 
spânzure careva şi să n-aibă cine, ori să te agăţi singurel de vreo cracă, de-i 
putea! 

— Dar fata? întrebă Gheorghe, uitându-se la Toader. 

— Să nu puneţi mâna pe ea, sări Melinte, că nu-i de nasul vostru, 
țopârlanilor! 

— Nu-ţi fie teamă, boierule, o veni de bunăvoie, zise liniștit Toader. Pe noi, 
țăranii, nu ne duce mintea ca pe taică-său ori pe alții. 

— De n-o vrea, se băgă Gheorghe, să rămâie să te oblojască! 

— Taci, bre, că sperii fata, îl opri Toader. Hai giupâniţă să mergem la casă 
de om cumsecade şi nu te înfricoşa, că n-ai de ce. 

Profirița se ridică ascultătoare, lăsându-se dusă de flăcăul acela, care se 
purta atât de frumos cu ea. Dacă ar fi ucis-o pe loc ori dacă ar fi dus-o la 
curtea de la leşi, la tătâne-său, tot una i-ar fi fost. Cât despre tânărul Melinte, 
nu l-a luat în seamă, căci pentru ea nici nu era pe lume. 


ÎNFRUNTAREA 


Cu lungi îmbrățișări și lacrimi amare s-a despărțit doda Măria de 
„Petrică” al ei, că nimeni n-ar fi gândit că era vorba de un străin aciuit numai 
de câteva zile pe la ei. Isprava lui bărbătească, de a scăpa lumea de un 
ticălos, ori poate înfățișarea lui plăcută, supușenia şi hărnicia îl făcuseră 
îndrăgit de toţi. Nici gând să primească vreo plată de la Gaşpar pentru 
găzduire și nici măcar prețul calului lui Pera, căci ziceau bătrânii că-i darul 
lor pentru băiat. L-au pus să jure că de i-o fi cândva mai greu în viaţă se va 
întoarce la ei, la Șanovița. Ba i-ar mai fi făcut și adiată pe numele lui, într-atât 
îl îndrăgiseră. 

Îşi luară bun-rămas şi cu toate că soarele încă nu se arătase, cerul fiind 
iarăşi plumburiu, cei trei se îndreptară spre marginea satului, unde bănuia 
Grazziani să fie oamenii lui. Noroc a fost că dădură peste un oștean ce ieșise 
la fântâna din uliţă și cu mirare văzură că era vorba de oamenii prințului şi 
nicidecum de spahiii sultanului. 

— Pe noi ne caută! șopti Marcu oprindu-și calul. 

— Cam prea mare cutezanța să pătrundă în ținut stăpânit de turci, chiar în 
preajma Cimişoarei! Galop! porunci morlacul şi toţi trei se avântară pe 
ulițele satului stârnind câinii şi găinile, trezindu-i și pe cei mai leneși din 
dulcele somn al dimineţii. 

La rândul lui, baronul Czobor ieşi pe dată în târnaţul casei unde dormise. 

— Ce s-a întâmplat? întrebă el frecându-şi ochii, încă buimăcit. 

— Înălţimea-ta, spuse proaspătul hotnog Biro Ferenţ, Imre a văzut 
ciobanii pe care-i căutăm, chiar aici în sat. 

— Veneau spre noi! preciză cătana care-i văzuse. Erau tustrei călări şi... 

— Cum trei? se nedumeri baronul. Doi erau! 

— Ba trei! 

— Socot că s-o fi alipit vreunul pe drum, cuteză hotnogul. De n-ar fi fost ei, 
atunci nu ar fi dat dosul cu atâta grabă, dar de cum au luat seama au și fugit. 

— Cred că ai dreptate. Prea departe însă nu pot fi şi de acum nu mai au 
unde se ascunde, fiindcă am intrat în câmpie. 

— Doar de nu s-or întoarce de unde au venit... dar pot apuca și mai către 
dealurile de la Ghioroc. 

— Vom vedea. Pe cai! porunci Czobor. 

Se vedea până hăt-departe în larga câmpie bănăţeană şi numai ici-colo 
câte un copac stingher făgăduia umbră binefăcătoare pentru arșița zilelor de 
vară. Acuma însă nu de umbră duceau lipsă fugarii. 

— Poate că ar fi fost mai bine să fi apucat altă cale, zise Marcu din goana 
calului. 


— Nu! răspunse Gașpar. Caii noștri sunt odihniţi, iar ai lor au stat peste 
noapte ca vai de lume. Apoi nu uita că Cimişoara trebuie să se afle colo, la 
capătul zării, și nu mai apucă să ne ajungă din urmă. Te ţii, Pera? se întoarse 
el spre tânăr, care se bucura nespus de asemenea goană. 

— luhuuhuu! chiui flăcăiandrul spre uimirea celorlalți. 

— Ar trebui să mai lăsăm caii să sufle, zise Marcu. 

— Nici vorbă! Chiar de-ar fi să şi crape sub noi, că ia te uită înapoia 
noastră, vin ca lupii! 

— Sunt mulţi! strigă Pera, de parcă i-ar fi părut bine. 

— l-om rări! făcu Gaşpar, molipsit de vioiciunea tânărului. 

— De ne-or ajunge! adăugă și Marcu. 

Deodată însă Marcu încetini. 

— Staaaţi! Haideţi spre stejarul cel gros din apropiere, că uitați-vă ce se 
arată în zare! 

Fără să mai întrebe de ce, toţi trei se îndreptară spre uriașul copac din 
preajmă, căci văzuseră şi ei acele puncte îndepărtate, care puteau fi alte 
cătane ce le-ar aţine calea. Prieteni ori duşmani, în astfel de cazuri trebuia să 
fii prevăzător. 

— De ne-am repezi asupra celor din urmă i-am pune pe fugă, spuse Pera. 
Par a fi mai puţini. 

— Și până i-am dovedi, s-ar apropia şi ceilalți, care sunt de vreo cinci ori 
mai mulţi, îl contrazise Marcu. 

— Se vede treaba că ştiau ce gânduri avem, dacă au trimis aşa de mulți ca 
să ne împiedice să pătrundem spre Cimișoara, zise Gaşpar, care şi ajunse 
lângă stejar. 

Descălecară și la povaţa lui Marcu legară caii cu capetele către trunchiul 
copacului, de jur-împrejur, căci astfel, printre ei, s-ar fi putut apăra mai bine. 
Îndată îi şi împresurară cătanele lui Czobor, căci ceilalţi nu păreau a se grăbi, 
fie că nu-i văzuseră încă pe fugari, fie că aveau poruncă numai să le aţină 
calea în preajma cetăţii. 

— Dar ce-aveţi cu noi, domniile-voastre? făcu Marcu pe prostul. Ne-aţi 
umplut de spaimă și pe noi și pe copil, ca să nu mai spun de dobitoace... 

— Daţi-vă prinşi! porunci baronul, care se descurca binișor pe limba 
iobagilor lui olahi. De sunteţi oieri, n-aveţi a vă teme! 

— Dar noi mergem la Cimișoara... 

— Mereţi la dracu! tună baronul. Îndărăpt la Caransebeș, unde vedem noi! 

— Nici gând! se împotrivi Marcu, uitând să-şi prefacă vorbirea. Din locul 
ăsta nu ne dezlipim! Domnia-ta mergi unde ţ-o fi voia, nu ai treaba noastră! 


Văzându-l pe Marcu oţărându-se astfel, Czobor nu se mai îndoia că el 
trebuie să fie turcul acela viclean, care vorbea zeci de limbi, după cum se 
zvonea. 

— Puneţi mâna pe ei, feciori! porunci el ungurește către cătane. Legaţi-i 
fedeleș şi pe urmă om sta de vorbă. 

Oştenii rămaseră pe loc cam fâstâciți, necutezând a se apropia de cei trei, 
care își arătau ciomegele dintre cai ca de după niște întărituri de cetate. 

— Ce vă holbațţi la mine? răcni Czobor. Descălecaţi şi de nu vor să stea în 
loc, păliți-i! 

El însuși se avântă către Marcu, pe care-l socotea căpetenia, adică trimisul 
sultanului. Dar armăsarul său căpătă o lovitură zdravănă de la unul dintre 
caii legați de copac şi de durere se ridică pe picioarele din spate, trântindu-l 
pe baron la pământ. 

Un hohot străbătu piepturile împresurațţilor, iar Marcu strigă în bătaie de 
joc: 

— Descălecațţi, măi ficiori! Voi n-aţi văzut cum o făcut luminăţia-sa? No, 
hai! 

Czobor simţi cum i se urcă sângele în cap, nemaiîndoindu-se acum că 
acesta trebuie să fie Grazziani. Se ridică trăgându-se înapoi şi rânji pe 
ungureşte: 

— Năpârcă turcească, am să-ţi retez eu limba ta spurcată şi n-ai să mai 
ciufulești în veci! 

Rămase însă uluit când Marcu îi răspunse în aceeași limbă: 

— Mare păcat ar fi, înălțimea-ta, că atunci n-aş mai putea spune că eşti un 
prost şi un măgar! 

— Ahaa! Ticăloșilor! V-aţi dat în vileag că nu sunteți mocani! Vă belesc, de 
nu vă daţi prinşi! 

Rotindu-și spada, reteză fulgerător vâna de la piciorul calului de lângă 
Marcu şi bietul dobitoc nechezând de durere se prăvăli înghesuindu-l pe 
stăpânu-său în trunchiul copacului. Pe dată săriră cătanele să facă și 
celorlalți doi cai la fel, în vreme ce baronul călcă peste cel prăbuşit, gata să-și 
proptească spada în gâtlejul lui Marcu. 

— Eşti mort, câine spurcat! rânji el. Până aici ti-a fost! 

Marcu văzu că Gașpar înfrunta doi oșteni de partea cealaltă a copacului și 
doar Pera l-ar fi putut ajuta, numai că şi acesta se împotrivea unei cătane. 
Totuşi Pera observă primejdia în care se afla tovarășul său şi dădu o lovitură 
puternică în boașele unui armăsar aflat în preajma baronului, încât animalul 
icni înfiorător şi se roti scurt pe două picioare, răsturnându-l pe Czobor 
tocmai peste oşteanul ce venea să-l sprijine. Însă baronul izbuti să se ridice 
pe dată și la timp, astfel că securea lui Pera despică umărul oşteanului, 


făcându-l să urle de durere. Răcnetul acestuia îi băgă în spaimă pe ceilalți, 
care și aşa nu se prea îndemnau la bătaie, în vreme ce tânărul se aşeză în 
fața lui Marcu, îngăduindu-i să se tragă din strânsoare. 

Fapta băiatului îl încredință încă o dată pe baron că nu greşise luându-l 
pe Marcu drept Grazziani, aşa că porunci: 

— Veniţi încoace să-l prindem pe ăsta de-aici! El îi capul! 

Un oștean, vrând să facă şi el o ispravă, băgă spada în burta armăsarului 
rănit şi-l despică, mărindu-i și mai mult chinurile, dar şi zvârcolirile. Maţele 
revărsate împrejur făceau ca apropierea de cei doi să fie și mai grea, 
prăvălindu-se alunecând. 

— la securea mea! îl îmbie Pera pe Marcu, fiindcă acesta o scăpase sub cal 
şi rămăsese cu mâna goală. 

— Dar tu ce-ai să faci? 

— Mă descurc eu! Nu te teme! 

Se avântă în spinarea calului teafăr de alături și prinzând o cracă se săltă 
în copac. 

— Faceţi ca mine! strigă băiatul. 

— Nu! porunci Gaşpar. Pe urmă trag în noi precum în ciori. Stai pe loc, că 
vin și eu în ajutorul vostru! Și se şi repezi asupra lui Czobor, călcând peste 
grumazul unui cal spintecat ce se zvârcolea târându-și maţele. Hai, câine 
bătrân, să-ți văd puterile! 

Baronul nu înțelese, căci morlacul strigase în sârbește, astfel că fu 
oarecum surprins de iuțeala securii acestuia, care printr-o izbitură scurtă îi 
zbură spada din mână. Se aplecă s-o ridice, dar alunecă pe maţele răvășite și 
căzu în genunchi. Într-o clipită, Pera se aruncă din copac drept asupra lui. 

— L-am prins! L-am prins! 

Gaşpar fu pe dată în ajutorul băiatului, în vreme ce Marcu apucă spada 
baronului şi i-o propti în gâtlej, strigând către cătane: 

— Staţi pe loc, de nu vreţi să rămâneţi fără stăpânul vostru. Un pas mai 
mult și-l înţep! 

Oştenii se opriră fâstâciți. 

— Așa să facem, luminăţia-ta? întrebă hotnogul. 

— Vezi-bine! horcăi baronul, căci Marcu îl înșfăcase de chică, săltându-i 
capul pe spate. 

— Auzit-aţi? se răsti bănăţeanul. Eu poruncesc, așa că lăsați armele la 
pământ, scoateţi pistoalele şi hangerele, apoi strângeţi-vă cu toţii laolaltă. 

În vârtejul încăierării uitaseră de călăreții ce se desluşeau acum, destul de 
bine, când un oștean strigă înspăimântat: „Vin turcii!”. Fără a mai asculta de 
Marcu se azvârliră pe dată în șa şi o luară în galop înapoi spre Şanoviţa, 
uitând cu totul de baron. 


— lată că şi turcii sunt bineveniţi câteodată! râse Marcu. 

— O, nu! exclamă Grazziani. Sunt chiar spahiii mei! 

În vreme ce oştenii lui Czobor se pierdeau în zare, spahiii se opriră în 
jurul copacului, neștiind ce se petrecuse. După cum se părea, cei trei țărani 
prinseseră un grof ungur şi voiau să-i facă de petrecanie, drept care Kerim- 
efendi strigă: 

— Daţi drumul prinsului, nemernicilor! Cum de cutezaţi să ridicați mâna 
asupra unui nobil? 

Se bizuise doar pe tonul său poruncitor, fiindcă nu se aștepta ca ţăranii 
să-l înțeleagă pe turcește. 

— Aferim, Kerim-efendi! Numai că acest ticălos este pricina tuturor 
necazurilor mele. 

— Nu cumva... luminăţia-sa Gaşpar-beg îmi vorbeşte? 

— Chiar eu! râse Grazziani de mirarea turcului. Veşmintele, ce-i drept, nu 
prea sunt arătoase, dar m-au ferit de primejdie prin aste locuri. 

Alaybeyul făcu o plecăciune, dar şi o rugă pentru Alah că se isprăvise 
totul cu bine. Nu se știe dacă ar mai fi scăpat cu viaţă, de nu dădea peste 
trimisul padişahului. 

— Ne ducem după fugari? se arătă el plin de avânt. 

— Dă-le pace! Ei n-au nicio vină, altul e cel ce porunceşte şi gândesc că 
nici măcar ăsta! arătându-l cu piciorul pe baron, care încă era la pământ. 

După ce îl făcură pe Czobor un sac bine legat și-l cocoțară de-a curmezișul 
unui cal, Grazziani porunci plecarea, el și cu prietenii săi călărind în frunte. 

Lesne de înțeles uluirea celor care-i vedeau pe oștenii împăratului turcesc 
ascultând de poruncile a trei ciobani români. „Te pomeneşti c-am scăpat de 
turc!” își ziceau câte unii bucurându-se pe faţă. 

Azapul Mahmud, care întâmplător era chiar de strajă la poarta cetății, 
holbă niște ochi cât cepele şi nu cuteză să scoată o vorbă. Printre țăranii din 
fruntea alaiului era și Ali, ucigașul pașei... „Și doar astăzi n-am băut niciun 
strop, nici apă măcar!” 


VENEȚIENII 


Cam pe furiş s-a strecurat în Șeitin chervanul lui Marino Marini, 
neguțător de pe meleagurile Raguzei. Dar ciudățenia cea mare era că, deși cu 
numai un car de marfă, avea tare mulţi însoțitori înarmați. E drept că-n acele 
vremuri nu s-ar fi încumetat la drum lung niciun neguțător cât de cât mai 
răsărit de n-ar fi avut pază bună, însă raguzanul trebuia că duce marfă de 
prea mare preț, cu atâţia slujitori. 

Ceruseră găzduire pe la vreo două-trei case, dar cu toţii îl îndrumaseră la 
badea Vasile Vădăsan, cel mai înstărit gospodar și care nu o dată adăpostise 
călători străini sub acoperișul său. De mirare era însă că de obicei trecătorii 
petreceau o noapte ori două și îşi vedeau de drum, numai acești raguzani nu 
se mai îndemnau să plece din satul de pe malul Mureşului, de parcă ar fi fost 
în așteptarea cuiva. 

Zvonuri multe începuseră a se auzi prin case, care mai de care mai 
înfricoșătoare. O muiere zicea că ar fi văzut „cu ochii ei” pe vătaful paznicilor 
zăcând de ciumă neagră, ferecat în pivniţa lui Vădăsan. „Taci, tu muiere, 
zicea alta. De-ar fi aflat Floarea, nu s-ar fi răbdat să nu ne sufle și nouă 
barem o vorbuliță, că altcum îi și pleznea inima” spunea alta. Și tot aşa 
sporovăiau ele în graiul locului, unde se îmbinau cuvintele bănăţene cu cele 
ardelenești. Altele se jurau pe sfânta cruce că ar fi fost vorba de vărsat de 
vânt, dar cea mai înfricoşătoare veste a fost aceea că veneticii ar fi plecat 
mai departe dar nu erau îngăduiți de stăpânire, fiindcă toţi erau mâncaţi pe 
dinăuntru de „boala lui Irod”. De atunci, de teama leprei nimeni nu se mai 
apropia de casa Vădăsanilor și numai lăcomia după banii lui Vasile îi mai 
făcea pe unii să-i deschidă ușa, când venea pe la ei. „Prostii muierești! le 
răspundea badea Vădăsan. Ce, eu n-aș fi aflat?” „Mai bine s-ar duce în treaba 
lor!”, era părerea întregului sat, dar nimeni nu cuteza a le-o spune 
înarmațţilor neguțători. 

Pe de altă parte, nici Vădăsan nu s-ar fi îndurat să-i vadă plecaţi, căci nu-i 
părea rău de asemenea oaspeţi care numai că nu-i goliseră pivnița, în 
schimb îi isprăviseră șopronul cu nutreţ. Începuse a cumpăra de prin sat, 
pentru străini, dar numai Dumnezeu știa cu cât li-l vindea, în vreme ce el lua 
numai prisosul şi destul de lesne. Veneticii plăteau cu galbeni de-ai lor şi nu 
păreau a duce lipsă de ei, așa că gazdele erau tare mulțumite și nu plecau 
urechea la gura lumii. Că tăceau și bărbatul și mai cu seamă muierea era 
fiindcă nu aveau ce spune, întrucât oaspeţii se pare că nu prea vorbeau 
despre trebuinţele lor, ori Vădăsanii nu înțelegeau, deşi spuneau că graiul 
tare se mai asemăna cu al lor, încât l-ar fi putut învăţa cu ușurință. 


Messer Marini era în așteptarea unui om de-al său şi, nimerind la Șeitin o 
gazdă avută şi dornică de bani, a hotărât să adaste acolo câtă vreme ar fi fost 
nevoie. Că localnicii se țineau cam departe nu era rău, câtă vreme aceştia nu 
puteau afla de rosturile lui. Fiindcă de fapt oamenii săi erau oşteni, în slujba 
republicii venețiene, stăpâna mărilor și duşmana de moarte a turcilor. Se 
dădeau drept raguzani, având aceeaşi limbă, când treceau prin locurile 
stăpânite de turci şi aceştia îi îngăduiau, căci Raguza ținea cu padișahul. 

Avea sarcină de la însuși dogele Veneţiei să-l înlăture pe Gașpar 
Grazziani, acel „italian turcit” intrat în slujba lui Ahmet, ca să nu mai ajungă 
la întâlnirea de la Praga. Trebuia ucis într-ascuns și pentru asta i-l dăduse în 
sprijin pe căpitanul Carlo Fiducci cu oamenii lui, vestiți prin măiestria cu 
care înjunghiau pe orice nepoftit ori duşman al serenissimei republici. 
Căpitanul făcea pe vătaful de slujitori, năimit anume de „neguţător”, dar 
întotdeauna se sfătuiau împreună ca doi buni prieteni. Al lui fusese gândul 
că ar fi mai bine să se scape de Grazziani la Orșova, întrucât aflase de 
capcana ce i-o pregătiseră la Belgrad. Trimiseseră acolo pe Pasquale și 
Raynaldo, buni cuţitași, dar afurisitul de Grazziani îi scurtă zilele celui din 
urmă, care se cam pripise şi-i dăduse putinţa să se apere cu spada. Pasquale 
a fugit ascunzându-se în urma alaiului de spahii care-l însoțea pe acesta prin 
Banat. Trimisese vorbă despre moartea lui Raynaldo, spunând totodată că el 
va aștepta prilejul să-l înjunghie pe la spate pe trimisul padișahului. Trebuia 
să le mai dea un semn de viaţă, dar amuţise, așa că au trimis un altul, pe 
Ruggiero, să-i dea de urmă. 

— Facem bine că zăbovim vreme așa îndelungată în casa asta? îl întrebă 
într-o zi căpitanul Fiducci. 

— N-avem încotro, răspunse Marini. 

— Numai să nu batem la ochi. 

— Fii fără grijă! Oamenii de prin partea locului nu-i suferă pe turci și 
oricum nu ne-ar vinde, chiar dacă ar şti ce urmărim. De altfel trebuie să-i 
aținem calea lui Grazziani, că de scapă în pusta ungurească mai greu îl 
dovedim. Nu uita că are câteva sute de oameni în suita lui. 

— Dar era vorba să-l întâmpinăm pe ulițele din Gyula!? nu se lăsă Fiducci. 

— Ascultă, căpitane, zâmbi șăgalnic messer Marini. Să ştii că fetișcanele 
din satul acesta sunt cu mult mai frumoase decât negustoresele de la Gyula. 
Şi după câte ştiu eu nu urmărești să te căpătuiești, așa că iubirile trecătoare 
de pe aici sunt mai folositoare. Dar să ştii că vicleanul Grazziani ar fi putut 
afla și despre capcana de la Gyula ca și despre cea din Serbia, și l-am fi putut 
aştepta noi mult şi bine acolo, iar el ocolindu-ne să fi ajuns la Praga. Cu cât 
mai aproape de el, cu atât mai bine! 


— Dacă ar fi să-i dăm de urmă, nu zic ba, însă de la o vreme, parcă l-ar fi 
înghițit pământul. 

— Cum îi dăm de urmă, îi ieşim în întâmpinare. 

— Poate că Pasquale i-o fi venit de hac între timp și noi n-am aflat. 

— S-ar fi întors Ruggiero! Să-l aşteptăm şi pe urmă om vedea. 

— lartă-mă, messer Marini, făcu Fiducci pe gânduri. Dacă le ucidem solul, 
turcii nu vor trimite altul în loc? 

— Nu-i tot una, caro mio! 

— Cum aşa?! 

— Grazziani este înţeles în taină cu cei de la Praga și va încheia pace 
oricum ar pofti ei, chiar de-ar fi să păgubească turcul. 

— Pentru ce nu-l dăm în vileag? 

— N-avem dovezi! lar de apucă să semneze în numele sultanului, noi 
rămânem singurii lui duşmani. Înlăturându-l, până va trimite Poarta un 
altul, până îl vor lămuri şi pe acela să primească banii austriecilor, timpul va 
trece, poate chiar și ani de zile. 

— Atunci, trebuie ucis în orice chip. 

— Se-nţelege! Să nu uităm însă că turcitul a învățat să mânuiască spada, 
chiar la noi acasă, cu maestrul Tardini. 

— Zăăău?! se miră Fiducci. 

— Acuma înţelegi pentru ce a murit Raynaldo. Orice greşeală se plăteşte 
cu viaţa în întâlnirea cu acest om. A fost unul dintre cei mai buni învățăcei ai 
maestrului. 

— Am auzit că Tardini n-ar fi murit de moarte bună... 

— Era şi firesc s-o sfârșească astfel. A fost ciuruit în aşa hal că n-a mai 
putut pluti şi l-au găsi în Canal Grande. 

Tăcură din nou, uitându-se pe fereastră. 

— Ar trebui să deschidem puţin să mai intre aerul de primăvară, zise 
Marini. 

— N-ar strica nicio plimbare pe malul râului. Ne-ar mai aduce aminte de 
casă, că mi s-a urât de atâta câmpie. 

— Haidem! 

Apucară drumul către Mureş, fiind totodată în calea oricărui străin ce ar fi 
venit dinspre Timişoara. Începuse a înmuguri frunzișul din luncă, dar ei n- 
aveau ochi pentru asemenea frumusețe. Și când auziră din depărtare un 
tropot de cal, tresăriră amândoi presimțind că trebuie să afle o veste 
însemnată. 

Într-adevăr, călăreţul ce se apropia era chiar Ruggiero. 

— L-am văzut! spuse acesta de cum descălecă. 

— Cu ochii tăi? întrebă Fiducci. 


— Mă jur! 

— Unde? întrebară cei doi deodată. 

— La Timișoara! leri încă mai era acolo. 

— Și Pasquale? întrebă Marini. 

— De cum i-a pierdut urma a dat fuga la Timişoara, crezând că tot avea să 
se arate cândva. Și așa a fost. Acum este iar pe urmele lui. 

În vreme ce Marini şi Fiducci îl iscodeau pe Ruggiero şi se sfătuiau cum să 
mai facă, nana Floarea pătrunse în camera lor, cu mătura în mână. Se 
întoarse însă pe dată, chemându-și bărbatul: 

— Vaaai de mine, bărbate dragă, dar aici îi cocină de porci! Uite ce-or făcut 
din casa noastră! 

— Tacă-ţi gura, nu te băga! răspunse Vădăsan uitându-se ca nu cumva să 
apară oaspeţii. 

Încă de la început îl făcuseră să priceapă că nu le-ar fi pe plac să li se 
scotocească prin odaie şi până acum se ţinuseră de făgăduială amândoi. 
Nevastă-sa însă avea dreptate și el îngădui: 

— Dă o țârucă, de ochii lumii, și ieși pe dată, că-i face curățenie după ce-or 
pleca! 

Nana Floarea se apucă a trebălui de zor prin încăpere, căci pretutindeni 
erau aruncate lucruri de-a valma. Aşa dădu peste o sticlă frumos îmbrăcată, 
cum nu mai văzuse până atunci și, curioasă din fire, vru să ştie ce se află în 
ea. Cu greutate îi trase dopul și mirosind-o îşi dădu seama că era vin, dar nici 
nu-i trecu prin minte să-l guste, să se facă de minune, că doar aveau ei în 
pivniță destul, cu toate că străinii îl cam împuţinaseră. Se grăbi deci să pună 
dopul așa cum a fost, dar zărindu-l prin fereastră pe neguţător venind către 
casă se zăpăci și răsturnă sticla cu pricina, care se rostogoli până sub patul 
masiv de stejar, unde continuă să gâlgâie fără ca femeia să poată interveni. 
„Ce-am făcut?” se căina ea, luându-se cu mâinile de cap. Descumpănită, își 
aruncă din nou privirea pe fereastra și răsuflă ușurată văzând că Marini îşi 
adunase oamenii la grajd şi le povestea ceva, arătând a nu fi zorit să intre în 
odaie. Se întoarse sprintenă și cât ai bate din palme umplu sticla cu vin de-al 
lor, apoi încurajată de izbândă îi puse dopul de plută, o aşeză la loc, apucă 
din fugă mătura şi părăsi încăperea ca după o faptă de toată isprava. 

Ar mai fi putut zăbovi multă vreme în odaia venețienilor, până să intre în 
casă Marini, însoţit ca de obicei de Fiducci. Cum văzu rânduiala își dădu 
seama că umblase cineva şi se repezi la sticlă, zgâlțâind-o să vadă dacă mai 
era plină. 

— Chiar voiam să te întreb, messer Marini, când ne vom îndulci și noi cu 
vinul acela de Chianti, pe care-l păzești atâta? 


— De ăsta nu ne atingem! Este darul dogelui pentru messer Gaşpar 
Grazziani, fost odinioară supus al republicii. 

— Asta n-aș fi crezut-o! spuse uluit căpitanul. Noi ne omorâm să-l scurtăm 
de zile și dogele îi trimite Chianti. Dar cum o să i-l dai? 

— Dacă scapă de Pasquale, mă duc la el și i-l pun în braţe! 

Fiducci socoti că nu auzise bine, dar văzând răspunsurile în doi peri ale 
tovarăşului său se lăsă păgubaș. 

— Hai mai bine să gustăm din vinul casei, căci de mâine încolo avem să-i 
ducem dorul. 

— Mergem, deci, dimineață? întrebă bucuros căpitanul. 

— Negreşit! Aşa după cum le-am spus adineauri tuturor. 

Până în seară, toate pregătirile de drum erau isprăvite și cu toţii răsuflau 
ușurați că aveau să se mai miște din loc, nefiind obișnuiți cu șederea 
îndelungată şi mai ales cu așteptarea. 

A doua zi, chiar de cu noapte, veneticii părăsiră gazda lor primitoare, nu 
fără a-i lăsa ultimii galbeni datorați. Lui badea Vădăsan îi părea rău, dar 
nana Floarea se şi apucă să deretice ca lumea. Când a vărsat sticla cu vinul 
venețienilor aruncase pe jos o piele de vițel, ca să nu se vadă pata și s-o dea 
de gol. Acum ridică pielea, dar rămase cu o bucată în mână, de se cruci. 

— Vasileee! Uite aici, omule! făcu femeia, albă ca varul. 

În tocul unde se scursese vinul italienesc, pământul parcă se prefăcuse în 
cenușă, iar pielea ce-l acoperise era arsă, ca și cum ar fi fost ferfenițată de 
vreun duh necunoscut. 

— Vinu’ lor! îngăimă femeia. Ce oameni au fost, de vreme ce erau în stare 
să beie așa ceva? 

— Doamne apără! făcu bărbatul. Mă duc s-aduc popa! 


NADA 


Feri-baci, gazda unde poposiseră Agnes şi lulia, era un soi de iscoadă a 
prințului Bethlen la Timişoara. Într-un fel, s-ar fi putut spune despre el că se 
afla în slujba domniei Ardealului, dar în mare taină, aflându-se în ținuturile 
stăpânite de turci. Fetele au trebuit să-i arate un inel anume, iar Agnes i-a 
mai șoptit la ureche: „Vărul domniei-tale este sănătos?”. Feri-baci i-a 
răspuns: „Mulțam de întrebare”, după care le-a deschis larg poarta casei 
sale. 

— Bine că ne-am văzut şi noi într-un pat omenesc! zise lulia aruncându-se 
peste macatul alb, cusut cu flori. 

— Doar nu-ţi închipui că avem vreme de odihnă, când fără zăbavă trebuie 
să dăm ochii cu turcul, răspunse contesa. 

— Așa, ostenite de la drum?! 

— Nu suntem mai puţin frumoase! Ba pot spune că e mai bine să se bage 
de seamă că venim de departe și că pe aici suntem doar în treacăt. Hai, saltă- 
te și potrivește-ți veșmintele. 

— Barem o oră-două de somn... 

— Nici nu încape vorbă! Vrei ca în timp ce noi visăm frumos el să-și ia 
zborul? Știm bine că a zăbovit cam mult în calea sa și nu se gândește să ne 
aştepte pe noi. 

— Ce-ar fi rău? se alintă Iulia. Mi-ar place... 

O bătaie în ușă îi opri vorba. Agnes trase zăvorul și în prag se ivi gazda, cu 
pălăria în mână, ca semn de mare cinste. 

— Fie-mi iertat, înălțimile-voastre, dar acuma vin de la porţile cetăţii, 
unde am văzut sosind alaiul turcilor ce trebuie să meargă la Praga. 

— Era și... ştii dumneata cine? întrebă Agnes. 

— Doamnă contesă, de felul meu nu mă prea dau în vorbă și nici nu mi-i 
îngăduit. Stăpânii mei gândesc şi eu le îndeplinesc porunca, numai că de 
data aceasta musai să spun şi eu ceva. 

— Dă-i drumul! 

— Turcii aveau în fruntea lor trei mocani olahi, de păreau că ei ar fi 
căpeteniile, şi mai în urmă venea călare şeful spahiilor. 

— Şi ce-i cu asta? sări Iulia. Îi vor fi adus ca ostateci. 

— Ba nu-i aşa, măria-ta, că era și un ostatec, legat ca un sac de-a 
curmezişul calului, numai că acela era luminăția-sa domnul baron Czobor 
Istvan! 

— Ceee? se miră Agnes. Auzit-am bine? Czobor?! 

— Întocmai! 

— Ți s-o fi părut, spuse lulia. 


— Nu-l puteam asemui pe domnul baron cu nimeni, fiindcă adeseori a 
dormit în patul acesta al domniilor-voastre. El era. 

— Bine, Feri-baci, zise Agnes, după o clipă de tăcere. Nu-i o veste bună, 
dar a fost binevenită. Îți mulțumim! 

Gazda făcu o plecăciune şi ieşi pe dată, lăsându-le singure pe cele două 
prietene. 

— A fost trimis să-l prindă pe Gaşpar și iată că acela l-a legat fedeleş, 
rupse tăcerea lulia. Păți-vom şi noi la fel? 

— la nu mai cobi! Tu n-ai auzit că nu era turcul nostru în alaiul cu care a 
fost adus baronul? Și mai apoi... noi n-am venit să-l prindem, ci să ne lăsăm 
prinse de el! zâmbi cu tâlc Agnes. 

— Hm! mormăi Iulia. Dar dacă Czobor va fi de față chiar când ne ducem 
noi acolo, crezi că nu ne va da de gol? 

— Pe cât îl ştiu de ticălos, ar fi în stare, numai că eu nădăjduiesc să fie 
băgat undeva în adâncul temniţei și nu să stea la taclale cu trimisul 
padişahului. Poate că acuma, când vorbim, el nici nu mai este în viaţă. 

— Atunci cine să fi fost ciobanii aceia din fruntea turcilor şi unde să fie 
omul nostru? 

— Ei vezi, aici e norocul tău, căci până nu ştim sigur că e în cetate nu 
trebuie să pătrundem acolo, aşa că vei putea dormi, iar Feri-baci va trebui să 
afle tot ce vrem. Pe urmă n-avem decât să purcedem la cucerirea 
Temesvarului! 

Iulia chicoti cu ochii în tavan și pe dată își azvârli botinele și începu să-și 
tragă fustele peste cap. Era frântă de oboseală, după cum de altfel și Agnes, 
măcar că nu voia să se arate. Contesa plecă mai întâi după gazdă și îi ceru să 
iscodească dacă turcul era în cetate. lar de poate afla și ceva despre baron, 
cu atât mai bine. Oricum, era hotărâtă ca măcar în dimineaţa următoare să 
dea ochii cu Grazziani, de s-o fi găsind pe undeva. 

Către seară, pe la vremea cinei, Feri-baci se înapoie și le dădu de știre că 
omul sultanului era unul dintre cei trei țărani, ba se spunea că printre ei se 
afla și cel care l-a ucis pe Hadâr-paşa... 

— Păi, spui că era slobod?! întrebă Agnes. 

— Aşa vorbeşte lumea, înălțimea-ta. 

— Dar al treilea? 

— Tot oştean, însă necunoscut. Toţi trei se bucură de mare cinste în cetate 
şi dizdarul nu le iese din poruncă, acum că şi-au schimbat straiele. 

— Dar baronul? 

— De el nu se aude nimic! Va fi fiind cetluit în vreo temniţă. 

— Ai adus şi veşti bune, Feri-baci, și vezi să nu se afle că înnoptăm aici, iar 
mâine de cum s-o lumina să fie caleaşca pregătită să intrăm în cetate. 


— Nu-i nevoie, doamnă contesă, că doar poarta e la doi paşi de casa mea. 

— Tocmai de aceea! Vom pleca pe furiș, când doarme toată lumea, şi 
intrăm drept pe poarta mare a cetăţii. 

Aşa s-a şi întâmplat, după cum a vrut contesa, numai că azapul de la 
poartă i-a oprit caleașca răstindu-se la ei: 

— Nu slobod! Geri! 

Contesa se ivi la fereastră şi ciripi cu un glas de înger, pe limba lui Dante: 

— Vreau să vorbesc cu maimarele cetăţii! 

Străjerul își mai însenină căutătura în fața acestei frumuseți cum nu mai 
văzuse, dar o ţinea una și bună că nu poate lăsa caleașca între zidurile 
cetății. Nimeni însă nu le tălmăcea spusele și începu să se fâstâcească sub 
privirile fetei. Strigă pe căpetenia ortalei, căci el nu se mai putea descurca, 
dar nici acesta nu fu mai breaz, de credeai că ochii contesei aveau să 
vrăjească toată partea bărbătească a cetății. S-a ajuns până la dizdar, care 
tocmai dădea de mâncare șoimului său îndrăgit. 

— Înălțimea-ta, se temeni căpetenia ortalei. Eu nu ştiu ce să mai fac! 

— Ce-ai păţit? 

— O caleașcă trasă de șase cai aşteaptă să intre în cetate, după câte mi-am 
dat seama. 

— Biciuieşte-le caii, dacă nu te-nțelegi cu oamenii, răspunse foarte liniștit 
Ibrahim-efendi. 

— Numai că, milostive, sunt două cadâne, de parcă ar fi huriile slăvitului 
profet. 

— Văd bine că te-ai scrântit! Ce dacă-s femei? Nu le-ai întrebat ce caută la 
noi? 

— Vorbesc numai veneţiana și nu le pricepe nimeni. 

Auzind una ca asta, Ibrahim săltă capul. Nu cumva să fie vorba de ceva 
treburi de-ale lui Gaşpar-beg, fiindcă el se tot vântură cu ghiaurii de 
pretutindeni. Poate că de el va fi întrebând cineva şi oricum ar fi trebuit să i 
se aducă la cunoştinţă. Se hotărî să meargă el însuși să vadă ce voiau cele 
două „hurii”. 

Se topi însă și dizdarul la vederea lor, căci, nerăbdătoare, se dăduseră jos 
din caleașcă plimbându-se pe sub nasul azapilor. Ibrahim le făcu temeneli de 
parcă ar fi fost mari demnitari, mai-mai să creadă și el ca nu erau fiinţe 
omenești obișnuite. Fâstâcit, le făcu semn să-l urmeze pe jos, după ce 
porunci unui azap: 

— Dă fuga la înălțimea-sa Gaşpar-beg și spune-i că are oaspeţi de la curtea 
împăratului ghiaur! 

— Facem bine că intrăm între lupii ăștia? mormăi temătoare Iulia. 


— Cum ne-o fi norocul! zâmbi Agnes, deşi în glas i se simțea oarecare 
teamă. Bărbaţii sunt la fel în toată lumea, adăugă ea. 

Şi nu se înșelase, căci Ibrahim-efendi le mânca din ochi pe amândouă, 
fiind pus în încurcătură pe care s-o placă mai mult. „De-aş găsi două roabe ca 
ele, nu m-aş tocmi deloc!” își zise şi parcă simţea oarecare părere de rău că-l 
înștiințase pe ghiaurul Gașpar, care avea să se înțeleagă cu ele. Dar, 
prevăzător cum era, se gândi că aşa era mai bine, întrucât s-ar putea să fie 
două iscoade şi nimic altceva. 

Intrând într-o odaie unde ardeau mirodenii aduse de prin ţările 
Răsăritului, fetele simţiră un fior prin șira spinării şi se luară de mână. 
Pereţii acoperiți cu mătăsuri grele şi cu arme agăţțate peste tot nu prea te 
îmbiau la cutezanță. Apoi pernele cele mari trântite pe frumosul covor de 
Persia le duceau cu gândul la poveştile arăbeşti care le încântaseră copilăria. 
Acum însă erau femei în toată firea! 

Simţind că pe Iulia o cuprinse un tremur, Agnes căută s-o liniștească: 

— Nu-ţi fie frică! Oameni sunt şi ei şi or avea femeile lor, cu care se poartă 
altcum decât la bătaie. Noi am venit aici de bunăvoia noastră și n-au să ne 
facă nimic. 

Se opri însă, când se dădu deoparte o perdea grea de catifea şi se iviră 
mai mulţi bărbaţi, printre care îl recunoscură pe dizdar şi-i zâmbiră. 
Înveşmântat turceşte, nimeni n-ar mai fi putut spune că tânărul acela cu 
barbă aşa de frumoasă era oierul ce se vânturase pe drumurile Banatului. 
Însoţitorii lui, Marcu şi Pera, nu se dezlipeau de el. Văzându-l pe băiat în 
preajma lui Grazziani dizdarul i-a mărturisit bănuiala cea cumplită, dar solul 
împărătesc i-o retezase spunând: „E cu mine! Nu el e făptașul!” și i-a fost 
îndeajuns ca să nu mai cerceteze nimic. Pera simţise la rându-i un fior, 
întrucât odaia rămăsese neschimbată din vremea lui Hadâr și numai 
amintiri plăcute nu avea. Marcu, în schimb, pe cât era de arătos pe atâta se 
pleoştise, cu ochii pironiţi pe Iulia, căci încă din copilărie tare-i mai plăceau 
bălanele. Numai Grazziani nu se pierdu cu firea și salutându-le pe fete după 
obiceiul venețian le vorbi în „limba lor”: 

— Doamnele mele, fiți binevenite sub acoperământul unor bărbaţi 
înmărmuriți de frumuseţea voastră. Se-nţelege că printre ei mă socot și eu. 
Încă o dată, sluga domniilor-voastre! 

— Excelenţă! răspunse Agnes, și amândouă făcură o plecăciune întocmai 
ca la Veneţia. Nevoia ne face să cerem ajutorul vostru, căci altcum n-am fi 
cutezat să ne avântăm într-un cuib de vulturi. 

Grazziani zâmbi, simțind sub vorbe dibăcia femeii care urmărea ceva, dar 
ce anume? 


— Nu vreau să aflați din altă parte că suntem două unguroaice, urmă 
Agnes cu glasul ei fermecător. Eu, contesa Agnes Rozsnyai, și prietena mea 
cea mai bună, baroana lulia Mikeş. 

— lar eu mă numesc Gaşpar Grazziani, dânşii fiind Ibrahim-efendi, 
căpitanul cetății, prietenii mei Marcu lancovici și Pera Stambolici. 

Fetele făcură câte o plecăciune de fiecare dată când auzeau numele și toți 
dădură din cap, doar Marcu parcă uitase şi cum îl cheamă. Ce-i drept, Gașpar 
le scornise numele pe loc, dar la el se potrivea, fiind feciorul cnezului lancu 
şi pe sârbeşte așa i s-ar fi spus. Nu-și putea desprinde privirea de pe lulia, 
făcând-o să roşească și să-și plece ochii în jos. Albeaţa obrajilor, care acum 
nu mai aveau trebuință de chinoroz, părea a scoate la iveală întunecimea 
ochilor. lar nasul ei cârn şi buzele cărnoase şi roşii o făceau să semene mai 
curând cu o copiliță pusă pe șagă în orice clipită. Numai că de astă-dată 
privirile bănățeanului o cam fâstâciseră. Agnes îşi dădea seama că ochii ei ca 
albastrul cerului de primăvară, precum şi gropițele din obraji i-ar fi dat gata 
şi pe cei mai înrăiți dușmani ai fiicelor Evei. 

— Cu ce vă putem fi de folos? urmă Grazziani, uitându-se la amândouă, 
neștiind că lulia nu înţelegea limba și că de fapt numai ei doi erau cei care 
vorbeau. 

— Vă spuneam, răspunse Agnes, că venim din Transilvania, de la curtea 
prințului Bethlen, asta ca să nu bănuiţi vreo înșelăciune din partea noastră. 
Până la Cladova am avut pază ostăşească din poruncă princiară, dar de acolo 
încoace am tremurat de frica lotrilor, căci mai avem drum până la Gyula, de 
nu ne vom opri la Arad. 

— Scumpă doamnă, cerul mi-a hărăzit fericirea de-a avea același drum, și 
pentru mine nu poate fi dorință mai arzătoare decât să vă însoțesc în 
călătoria voastră. Așa că spahiii mei vă vor protegui de orice tâlhar! 

— Ştiţi cum e, când pleci pentru vreme îndelungată, mai iei cu tine un inel, 
un cercel şi... 

— Vai de mine! Dar cele mai de preț bijuterii sunteţi chiar voi, frumoasă 
contesă! 

— Ne copleşiţi, excelență! roși în cele din urmă și Agnes, fiindcă așa se 
cuvenea. Atâta bunăvoință și vorbe frumoase din partea unui turc nu le-aș fi 
aşteptat, dar de vreme ce sunteţi prietenul creștinilor... 

— Ba sunt un adevărat ghiaur! zâmbi Grazziani. Cu toate că mă aflu în 
slujba sultanului și îi port veșmintele, nu mi-am lăsat credința. 

— Mă bucură din suflet să aud asta... Acum însă cred că am stat îndeajuns 
şi cu îngăduința excelenţei-voastre noi am vrea să plecăm. 


— După cum vi-i voia, măcar că tuturor ne va părea rău la despărțire... 
Oricum, prietenul meu Marcu vă va însoți până la hanul la care ați tras, 
începând chiar de astăzi paza asupra voastră, după cum vedeți. 

Aflând despre ce era vorba, Ibrahim-efendi se grăbi să spună că le-ar 
întovărăşi chiar el, dar trimisul padişahului se împotrivi, căci nu se făcea ca 
însuși dizdarul să fie văzut prin târg alături de ghiaure. Pentru aceea l-a 
făcut pe Marcu să se ducă și i-ar mai fi spus şi ce gânduri avea, dar i-a fost 
teamă ca nu cumva vreuna dintre fete să priceapă. „Afurisit de frumoase mai 
sunt! îşi spuse. Oricum, vin de la Bethlen și au vrut să mă îmbrobodească 
spunând adevărul, în vreme ce s-ar putea să fie două primejdioase iscoade... 
Ori, de ce nu, chiar două fete minunate! Timpul va arăta!” și se uită după ele 
cum urcară în caleaşcă şi se îndepărtară însoțite de Marcu, dar nu spre casa 
lui Feri-baci. 

Pe drum, Agnes începu a-i povesti Iuliei despre ce vorbise cu Grazziani. 

— Se pare că am nimerit-o bine! Cred că acest Gașpar mă place și nu-mi va 
ieşi din voie. Cât despre prietenul lui, care călăreşte pe lângă noi, nu te mai 
slăbea din ochi. Pe „turc” îl iau eu, iar pe Marcu... 

— De unde ştii că așa-l chemă? 

— Aşa-i, că tu n-ai de unde ști. Gașpar mi-a spus de toţi şi eu i-am ținut 
minte. 

— Frumos nume! făcu Iulia închizând ochii visătoare. 

— Dar şi el, zâmbi Agnes cu înțeles. Te pomeneşti că ţi-o fi căzut cu tronc? 

— Şi dacă ar fi aşa? 

— Mă înspăimânțţi! Nouă nu ne este îngăduit să ne îndrăgostim, ci numai 
să fim iubite. 

— Oricum, nu cred să mă pot înţelege cu el, că n-a scos o vorbă, iar după 
nume nu pare a fi ungur. 

— Cheamă-l și vezi! 

lulia nu mai așteptă să fie îmbiată a doua oară, ci își scoase capul, 
strigându-l: 

— Nobile domn! N-ai vrea să te apropii mai mult de caleașcă? Noi n-am 
vorbit deloc, ci numai prietenii noștri... 

— Fă cumva să-l îndepărtezi, că nu ne putem duce cu el plocon la Feri- 
baci, îi șopti Agnes. 

Era tocmai ceea ce lulia n-ar fi vrut, dar n-avea încotro. Marcu însă nu se 
dădea dus, cu toate rugămințţile fetei de a se întoarce în cetate. Le însoțea de 
aproape, că aşa fusese porunca lui Gașpar (dar și a inimii lui!). 

Până la urmă, vizitii nemaiștiind încotro să meargă apucară pe strada lui 
Feri-baci. 

— Dar ce s-o fi întâmplat? întrebă deodată Marcu, săltându-se în scări. 


— Unde? se forță Iulia să scoată capul, însă Agnes se băgă peste ea. 

— Vitat-am, nobile domn, să întrebăm când va avea loc plecarea noastră, 
aşa că v-aș ruga să dați o fugă la excelența-sa... 

Nu apucă să isprăvească întrucât caleaşca se opri, iar unul dintre vizitii 
sări de partea cealaltă și o chemă într-acolo. 

— Slăvită stăpână, priviţi la casa aceea! 

Agnes văzu mai mulți oameni care se căzneau să stingă ceea ce mai 
rămăsese după pojarul care încă nu se isprăvise. 

— Bietul om! îl căină contesa, dar cam nepăsătoare. l-a ars nenorocitului 
toată casa. Poate că el va fi scăpat... 


— Dar... doamnă contesă, este casa unde ați dormit astă-noapte, îngăimă 
vizitiul. 


OT MENEDEC 


Oricât ar părea de ciudat, acesta era vechiul nume al sfintei ctitorii zidite 
din porunca răposatului Vlad Ventilă vodă, „de la Slatina” cum i-au mai spus 
urmaşii. Spre a fi la adăpost de iureșul vrăjmașilor, alesese măria-sa anume 
un loc pe malul Slănicului, pe dealul Reghinarilor și poruncise zidire 
măreaţă și trainică, înzestrând-o cu moşii și îndestulând-o cu de toate. 
Numai că de la văleatul 7040, când avusese loc sfințirea lăcașului, mari 
necazuri au căzut pe capul Brăgheştilor, neam aprig de moşneni, care nu s- 
au împăcat nicicum cu gândul ca pământul rupt moşiei lor să fie al cuvioșilor 
monahi. Umblat-au ei cu plângeri și jalbe, până la divanul domnesc, dar 
zadarnic, fiindcă voinţa unui voievod răposat, legată prin straşnice blesteme, 
nu putea fi încălcată. Când au văzut că n-o mai scot la capăt cu binele, mai cu 
seamă în vremea stăreției preacuviosului Paramon, zis Răzbici, vestit prin 
câinoşenia lui față de țărani, au dat cu toţii năvală asupra sfintei monastiri. 
Nu gândise răposatul voievod că oamenii locului se vor răzvrăti împotriva 
ctitoriei, dar a trebuit să cadă capul lui Răzbici, despicat de o secure, pentru 
ca să se aştearnă pace. Brăgheștii au luat toate terfeloagele călugărilor și au 
aprins un foc mare cu ele, chiar în fața mănăstirii. Apoi au scos de prin sipete 
vechi hrisoave, unele de la bătrânul Mircea Vodă, și cu ele s-au înfățoșat la 
mila măriei-sale Radu vodă Mihnea, care n-a pregetat să le facă dreptatea ce 
li se cuvenea. În locul boaitei de Răzbici a venit cuvioşia sa Pamfilie, om bun, 
„pâinea lui Dumnezeu”, şi s-a isprăvit cu asuprirea. Abia acum, de câţiva ani, 
pacea și înţelegerea începuse a domni. Ba, Ot Menedec devenise adăpost de 
vremuri grele, cum era şi firesc pentru asemenea zidire domnească. Toţi 
moşnenii dimprejur cătau acuma cu altă inimă spre mănăstire. 

Aşa se face că în primăvara văleatului 7124 la poarta cea grea de stejar se 
abătură bătăi, măcar că trecuse demult și cel de-al doilea cântat al cocoșilor. 
— Care eşti acolo? se auzi vocea somnoroasă a fratelui portar Nataniel. 

— Om bun, taică-părinte! Deschide, că-i zarvă mare! 

Ploaia ce căzuse peste seară înmuiase potecile, încât cal și călăreț erau 
mânjiți de tină până în albul ochilor. 

— Mai ai răbdare, se oțări călugărul, că doar nu dau turcii. 

— Ba-i mai rău, cuvioase, că vin tătarii! 

— Ceee?! Doamne apără! îşi făcu el o mulțime de cruci la repezeală, după 
care începu a bate toaca, fără să-i mai pese de străin. 

În scurtă vreme s-au ivit câțiva călugări îmbrăcaţi care cu ce apucase, dar 
cu toţii strângând în mâini câte o sâneaţă. 

— Răbdare, că vin acușica! răcni Nataniel către cel de afară, care nu mai 
contenea bătăile în poartă. 


Îşi săltă sutana până în brâu şi cu pași mari sări peste scări de parcă ar fi 
zburat, apoi cu băgare de seamă se mai uită o dată prin ferestruica de la 
portiță şi trase zăvorul. 

— Hai, repejor! 

Uitase, se vede, că din pricina lui nu intrase drumeţul. 

— Sărut-mâna, taică-părinte! zise acesta, ştergându-se de sudoare. 

— Domnul cu tine, fiule! îl blagoslovi portarul. Vino, în foișor, dar lasă-ţi 
calul colo, la conovăţul cela acoperit, îi arătă el cu mâna. 

În răstimp, în odaia foișorului s-a arătat şi preacuviosul Pamfilie, cu 
potcapul pus anapoda și cu coada despletită. 

— Ce-i, fraților, ce s-a întâmplat de faceți atâta tărăboi? întrebă el, cu 
ochii pe jumătate închiși. 

Avea în mână un toiag care ar fi putut sluji tot aşa de bine ca măciucă 
înfricoșătoare în mâna unei matahale de om, după cum era preacuvioşia-sa. 
Gurile rele chiar spuneau că mulți monahi au simţit pe spinarea lor 
mângâierea cârjei duhovnicești atunci când ispitiţi de Satana se mai spurcau 
la cele lumești. Alte pedepse ori canoane nu le prea dădea egumenul, zicând 
că nu avea de ce să-și piardă vremea bunul din ceruri cu rugăciunile 
bolborosite de păcătoşii săi monahi, care nici nu știau măcar slavoneşte. De 
altfel nu era nici el împăcat cu gândul că Dumnezeu nu le cunoaște și limba 
lor, de vreme ce-i silea să i se roage pe bulgăreşte, ori slavonă, ori sârbeşte. 
„Preacuvioase, îl întrebase cu ani în urmă un frate mai tânăr, abia intrat în 
cinul călugăresc. Pentru ce i-o fi așa greu lui Dumnezeu să înveţe și limba 
noastră, ca să ne înțelegem de-a dreptul? Așa, că nu pricepe, nici nu ne ajută, 
cu toate rugăciunile noastre!” Se-nţelege că a fost silit să probeze cârja pe 
spinarea clevetitorului, dar nu l-a „mângâiat” prea rău, căci în sinea lui îi 
dădea dreptate călugărului. Nici la canon de rugăciuni nu l-a supus, zicându- 
i zâmbind: „Oricum nu ne înţelege limba, iar tu pă limbile sfinte nu prea ştii 
ce să ceri”... Tânărul frate a dat a râde, dar s-a ținut, şi după o vreme a 
părăsit Ot Menedec-ul, măcar că starețul nu i-a mai zis nimic. După ce ajunse 
pe la Braşov şi tipărise acolo cărți de rugăciune românești, preacuviosul 
Pamfilie a zâmbit în barbă: „Afurisitul, tot nu s-a lăsat... și bine a făcut!” 

Acuma, cu pletele în vânt şi cu toiagul în mână, în cămeșoiul său de tort, 
părea mai curând un haiduc, necum față bisericească și egumen pe 
deasupra. 

— Vin tătarii, taică! răspunseră câțiva călugări care se aflau în încăpere. 

— N-au decât! Nădăjduim c-au să plece cum au venit, că doar n-o să-i 
lăsăm să se roage în sfânta biserică. Doar dacă se leapădă de credința lor 
spurcată, iar de n-or vrea, atunci cu ajutorul cerului i-om îngropa ca pe câini, 
la margine de codru. Dar cine v-a dat vestea? 


— la, un drumeţ pribeag care s-a abătut pe la noi și care s-a întâlnit cu ei 
în cale. 

— Nu fi prost, Mitrofane taică! îl repezi starețul. De-i întâlnea, nu mai 
ajungea el aici. Unde-i? 

Călugărul plecă smerit capul, în vreme ce unii pufniră în râs, fără a se jena 
de egumen. Tocmai atunci se apropie şi străinul, scoțându-și cușma. 

— Blagosloveşte, taică-părinte, făcu el plecăciunea cuvenită. 

— Domnul, taică! răspunse stareţul. Să ne spui mai întâi ce vânt te-a 
abătut pe la poarta noastră şi ce-i cu tătarii? 

— Dacă sfinţia-ta ai fost cândva Radu Corbea, află atunci că eu sunt băiatul 
lui Zamfira, care ţi-a fost soră. 

Egumenul se uită cu băgare de seamă la străin, apoi îl îmbrăţișă, mai să-l 
sufoce. 

— Bată-te norocul, fiule! Că doar nu eşti tu Mihăiță cel mic? 

— Mihai sunt, dar mic nu mai pot fi... 

— Băăă! Tu ai numele măriei-sale Mihai, că taică-tău te-a botezat 
primăvara şi apoi vara s-a dus să-și dea sângele la Călugăreni... Dar ce-i cu 
Zamfira, că vorbeşti de ea de parcă n-ar mai fi? 

— Nici că mai este, încă de astă-vară! S-o fi dus şi ea lângă bietu taică-meu, 
că destul a așteptat-o. 

— Dumnezeu s-o ierte! suspină egumenul. Da' bine-i mai semeni, de parcă 
te-ar fi făcut numai ea singură, căută el să-și înfrângă durerea, aflând de 
moartea soră-si. 

— Unchiule... 

— Uite ce e, nepoate, mie să-mi spui taică, fiindcă nu se cade să-mi 
amintesc de viaţa mireană. 

— Prea-bine, sfinţia-ta! încuviinţă el. 

— Dar să știi că eu tot Mihăiță am să-ţi zic, zâmbi starețul apucându-l de 
umeri. 

Din depărtare răzbiră până la ei strigăte înfricoșătoare și lătrături de 
câine. Departe, geana cerului începu a se roşi, măcar că până în zori ar mai fi 
fost vreo câteva ceasuri. 

— Mda, tătarii! se dumeri Pamfilie. Ei sunt! 

— Au aprins satele! zise un călugăr arătând pe fereastră. 

— După cum se vede, nu se prea descurcă pe-ntuneric, răspunse 
batjocoritor starețul. Până aici mai au cale lungă, dar voi rânduiți paza, 
încărcați sâneţele şi pregătiți-vă de bătaie. 

Toţi călugării ieşiră din odaie, care acuma i se păru şi lui Mihai o încăpere 
obişnuită, putând răsufla în voie. Egumenul se trânti într-un jilț de lemn, 
care pârâi din încheieturi sub greutatea lui. 


— Eheei, bătrâneţe neputincioasă! oftă el. Acum taică Parfenie te du și adă 
ceva d-ale gurii, că băiatului ăstuia i-o fi foame. Însă vezi să nu fie de post, c- 
am trecut de miezul nopţii... Nu uita nici udătura aceea de Străoane, dar să te 
întorci mai înainte de-a veni tătarii, ca să apucăm! strigă după el. Apoi îl 
îmbie pe Mihai să se apropie pe laviţa alăturată şi trase torța spre a-l vedea 
mai bine. 

— Dacă ai a-mi spune ceva de taină, dă-i dumu! Încotro te pornişi, că doar 
nu vei fi vrând să te călugărești aici? 

— Ți-oi spune drept, sfinţia-ta... 

— Zi-mi numai taică! Îmi vine mai bine la socoteală. Şi de-o fi vreun păcat, 
trece nebăgat în seamă la catastiful sfântului Petru, că am o mulțime. 

Râseră amândoi, de parcă nu i-ar fi aşteptat primejdie de moarte nu mult 
mai la vale. 

— Vreau să mă duc în Ardeal, unde am auzit că măria-sa Radu vodă 
Şerban cheamă la oaste şi gândii că n-ar fi rău, că și acolo tot țară 
românească se cheamă că este. 

— Ai dreptate, fiule! Să te duci în slujba domniei, că asta-i menirea 
flăcăilor noştri, din orice colţ de țară ar fi. Dar să te întorci negreşit, să-mi 
povesteşti şi mie isprăvile tale. 

Doi călugări se iviră cerând îngăduinţa să dea foc la cazanul de smoală, 
„de-ar fi trebuință”. 

— lacă, vezi, mie mi-e silă să opăresc făpturile omeneşti, dar cei ce va să 
vină acum numai de catran şi pucioasă avea-vor parte pe ceea lume și nu 
strică să-i obișnuim din vreme. Faceţi focul! Poarta aţi ferecat-o? 

— Am şi tras grătarul în sus! răspunse unul. 

— Asta-i și mai bine. 

Vacarmul se apropia și cerul se luminase a pârjol în toată legea, în vreme 
ce păsări de noapte goneau spăimântate către liniştea munților. 

Ca şi cum nimic nu s-ar petrece prin preajmă, chelarul monastirii, 
cuviosul Parfenie, se ivi cu braţele încărcate. Aducea hălci mari de pastramă 
de porc și vreo două burdușele de brânză, iar doi frați vânjoşi se luptau cu 
un poloboc de vin, nu chiar mititel. 

— Mai adă, taică, zise starețul. Să ajungă la toată suflarea, ba chiar să 
prisosească. Să fie de pomană de sufletul morților noștri, pe care îi avem şi 
vom mai avea! Nădăjduiesc însă ca acum să fie numai din rândul păgânilor. 

Mihai rămase mirat de cugetările prea puţin evlavioase ale unchiului său. 
Mai auzise el clerici, ba chiar şi arhierei care nu se înspăimântau de Cel de 
sus, dar Pamfilie spunea și povestea de parcă ar fi avut o înţelegere cu 
stăpânul cerului, iar acesta îi îngăduia orice. Poate chiar zâmbindu-i cu 


îngăduință mucalitului egumen! Călugării se obișnuiseră însă cu felul lui de a 
fi şi nici mai-marii lui nu-l socoteau eretic, ci mai curând „trăsnit”. 

Abia apucară vreo doi dumicaţi și alte bătăi în poartă le auziră urechile: 
„Deschideţi, taică-părinte! Deschide!” Cu toţii se uitară către stareţ, 
aşteptându-i porunca. Acesta, morfolind o bucată de pastramă, înghiţi și îşi 
şterse gura cu podul palmei, după care spuse: 

— Ce vă holbațţi așa la mine? Voi n-aţi auzit rugămintea drumețului de la 
poarta noastră? Îngăduit ne este oare să nu primim pe fugar ori pribeag şi să 
nu-l ajutorăm? Mergeţi şi deschideţi-i să pătrundă în casa Domnului! 

— Nu cumva să fie vreo capcană, sfinția-ta! Se mai întâmplă ca tătarul să-i 
țină sulița-n coaste şi să se roage de adăpost, dar nu pentru bietul creştin, 
răspunse chelarul. 

— Şi tu poţi avea dreptate, Parfenie, dădu din cap egumenul. Tu, Miroane, 
ca fiind cel mai sprinten dintre noi, ai să te duci și, după ce ai să cercetezi cu 
băgare de seamă să nu fie vreo primejdie pentru sfântul lăcaș, pofteşte-l la 
masă şi odihnă. 

Preacuviosul vorbea când domol, când răstit. Oricum, îi socotea pe 
călugării de sub ascultarea sa ca pe niște copii mari, dar neajutorați. Din 
pricina acestei purtări şi a vârstei lui, toată suflarea monahicească îl 
îndrăgea ca pe un părinte, și nu numai sufletesc. Până și cei din neamul 
Brăgheștilor, care altădată nu călcau pragul bisericii, de când venise Pamfilie 
se îndulciseră și erau nelipsiţi de la slujbele de duminică. Toţi oamenii de 
prin satele apropiate îl cinsteau spunându-i „taica-popa al nostru” și ar fi 
sărit şi în foc pentru el. Nu-i mai puţin adevărat că şi egumenul găsea o 
vorbă de mângâiere pentru oricare dintre ei, dar şi bani, mâncare şi adăpost, 
iar la necaz îi sprijinea până și la picioarele lui Vodă. Mihai nu mai simțea 
niciun fel de teamă lângă bătrân şi nici nu-i mai păsa de urgia ce avea să 
vină. Se uita cu drag la el cum cinstea bucatele, cum sorbea vinul din ulcică şi 
cum din când în când îşi ducea mâna la crucea din lemn de abanos pe care o 
atârnase pe după grumaz cu un lanţ greu de argint, parcă temându-se să n-o 
fi pierdut. 

Nepotul duse la gură cana și o dădu pe gât dintr-odată, simțind cum vinul 
acela negru şi vârtos îl pătrundea până în mădulare, apoi dădu glas 
gândului: 

— După cum văd eu, taică, ştii bine seama tătarilor. 

— A lor, a turcilor, după cum vin! Că așa-i ţara asta a Buzaelor, numai de 
călcări străine avu parte. Se învaţă bietul om cu sărăcia și urgia, ca măgaru 
cu samaru... Vine el valul acesta, dar are să treacă și noi pe loc rămânem, 
după cum ne ştim din veac, măcar că zidirea asta n-a împlinit încă suta de 
ani. Vorbesc de întreaga ţară. Nimic și nimeni nu ne clintește, chiar și atunci 


când răzbiți de dușman ne tragem vremelnic la adăpostul muntelui ori al 
codrului. Așa-i rostul nostru de când lumea! 

l-ar mai fi spus poate și altele, dar se întoarse fratele Miron, cu străinul de 
la poartă. 

— Sărut-dreapta, taică-părinte, îngenunche acesta pupând mâna întinsă 
spre el. Blagoslovește! 

— Domnul, taică, Domnul! şi-i făcu semnul crucii pe deasupra creştetului. 

Era un moşnean de prin partea locului şi de n-ar fi fost aşa mânjit de glod 
şi sânge ai fi zis că venise numai ca să se roage și să capete binecuvântare. 
Ridicându-se, rămase cam descumpănit văzând bucatele pe masă. „Spaima 
le-o fi luat minţile călugărilor, de chefuiesc cu tătarii în coastă!” gândi 
îngrijorat, dar nu zise nimic. 

— Taică-părinte, cuteză moşneanul. Ne-au năpădit păgânii şi ne-au 
pârjolit totul, luându-ne și cenușa de la vatră. Câţi scăparăm, am alergat într- 
un suflet la mila sfinţiei-tale. 

— Sunteţi mai mulți? 

— Să tot fim ca la vreo zece oameni și copilița mea, Ilinca. 

— Finuţa? se bucură starețul, abia acum recunoscându-l pe Lixandru. 
Măcar că inima-mi plânge pentru ceilalți, mângâierea îmi vine de la viața 
llincuţei. 

— Da-i pe jumătate moartă, taică, se tângui omul. Tătarii au prins roabe 
toate femeile noastre, doar vreo câteva au izbutit să scape. De ciudă, tâlharii 
au tras cu săgețile după ele și o nimeriră şi pe biata fată. Noroc că dădurăm 
peste ea, mai mult moartă decât vie, și am adus-o să-i ceteşti vreo rugăciune, 
poate scapă. 

— Ce nu spui așa, omule, de la început? se răsti preacuviosul. Unde-i 
Ilinca? 

— În biserică. 

— Isaiiie! Dă fuga Miroane și să vii cu doftorul nostru drept în biserică. Nu 
întârzia! porunci starețul, după care se întoarse spre sătean: Hai! 

Fata moșneanului era botezată de Pamfilie şi ca preot, dar și ca naș, 
fiindcă venise pe lume tot în vremuri urgisite ca acum, iar pe mamă o 
robiseră tătarii și nu s-a mai auzit nici de ea. Ce să facă? Doar nu era să lase 
copilul nebotezat, când s-ar fi putut prăpădi de la o zi la alta. Noroc că era la 
vreme călduroasă de vară şi a băgat-o în apa Slănicului, dar mai către munte, 
binecuvântând-o apoi cu crucea lui de abanos și înălțând o rugăciune prin 
care-l încredința pe Dumnezeu că fata va fi o bună credincioasă. 

Lixandru s-a năpustit ca o vijelie în biserică, unde copila era așezată pe 
nişte velințe aduse în grabă, apoi ajunse și Pamfilie care îngenunche lângă 
ea, mângâind-o cu duioşie. 


— Ilincuţa tatii, te doare? 

Fata zăcea fără simţire cu gura întredeschisă, abia răsuflând. 

— Să-i ceteşti... încercă iar îndureratul părinte, dar stareţul îl repezi: 

— Hooo, că este vreme! Să vină Isaiia să-i scoată vârful săgeţii şi pe urmă 
i-oi tot ceti, ori chiar atunci, dar de ce nu sosește?! 

Abia după ce-l văzu pe „doftor” făcându-și meseria la căpătâiul fetei, își 
aminti și de rugămintea ţăranului. Aduse o vechitură de ceaslov din altar, îşi 
puse patrafirul şi începu a bolborosi rugăciunea rânduită anume pentru 
salvarea vieţii, la vreme de primejdie. Cuviosului Isaiia i se umpluse fața de 
sudoare, nu atât de greutatea muncii cât mai cu seamă de grija să nu 
scobească prea tare după săgeată, căci putea pătrunde în coşul pieptului, așa 
era de adânc înfiptă. Suflecat și cu șorț pe dinainte, ca la cuhnie, apăsa 
grijuliu şi apoi tăia cu o custură bine ascuţită. Sângele ce se scurgea din rană 
înroşise iia sfârtecată a fetei, înfricoșând pe cei din jur. 

Pamfilie lăsă deodată ceaslovul pe strana de alături, îşi împreună mâinile 
spre rugăciune şi înălță privirea către ochiul dumnezeiesc din vârful 
catapetesmei: 

— Nu-ţi pune mintea, Doamne, cu copila asta nevinovată, care n-a apucat 
să guste dulceaţa vieţii, şi scap-o, bunule! În marea ta milostivire, ajut-o! 

Lui Lixandru îi dădură lacrimile la auzul glasului plin de căldură al 
egumenului. Era o rugăciune pe limba lui şi îi mersese drept la inimă. Tot 
atunci şi cuviosul Isaiia scoase vârful săgeții aruncându-l pe treptele 
altarului. 

— Nu acolo, taică! îl mustră stareţul. Dă-i-o lui Lixandru, să nu uite în veci 
şi s-o lase moştenire nepoților nepoților lui spre aducere aminte! 

Moșneagul apucă vârful încă umezit de sângele fie-si şi-l vâri în sân. 

— Așa voi face! scrâșni el. Numai s-o scape Dumnezeu! 

— Fii pe pace, că mare-i bunătatea lui! 

Îşi mai aruncă o dată privirea către cer şi ieşi din biserică, lăsându-l pe 
Isaiia la căpătâiul rănitei. Era şi vremea, căci tătarii nu mai aveau mult ca să 
ajungă până la ei. 

— Curând au să ne împresoare, îi zise Mihai, care îl așteptase în ograda 
bisericii alături de călugării adunaţi acolo şi de țăranii ce izbutiseră să se 
adăpostească de urgie. 

— Să poftească! 

Îi venise iar voia bună, fiind încredințat că dacă vârful cei spurcat pe care- 
l scosese Isaiia nu fusese veninos era un semn de izbăvire pentru toți cei din 
monastire. 

Asupra nopţii se lăsase tăcere şi pojarul se mai domolise, încât unii erau 
gata să creadă că furii se vor fi dus prin altă zare. A fost numai o părere, 


fiindcă mai curând decât s-ar fi așteptat izbucniră acele răcnete de care 
numai tătarii erau în stare, spre a băga groaza în toată suflarea. 

— He, heeei! Bine ați venit, cumetrilor! strigă starețul. M-aş fi mirat să nu 
fi dat o roată şi pe la noi, ticăloșilor, dar las’ că vedeţi voi pe dra... Se opri 
dintr-odată bătându-se cu palma peste gură: Doamne iartă-mă că nu ştiu ce 
vorbesc, dar îmi cunoşti tu mai bine cugetul... 

O ploaie de săgeți se abătu pe deasupra zidurilor de apărare, însă și 
puzderie de bolovani și pietre căzură peste călăreţii stepelor. Urletele de 
furie şi durere dovediră că nu puţini simţiseră primirea făcută de călugări. 

— Nu vă lăsaţi, copii! îi îmbărbăta preacuviosul. Au să mai dea un iureş ori 
două și se lasă păgubași, după cum li-e năravul! 

— Dar noi ce facem? întrebă Mihai, dornic să ia parte la bătaie și să nu se 
pitească îndărătul zidurilor. 

— Răbdare, că-ţi vine şi ție rândul! zâmbi Pamfilie. Când va sosi ceasul te 
vei bate. Până una-alta, dă fuga sus pe scări, în foișor, dar fii cu băgare de 
seamă să nu te zărească. D-acolo se vede bine câţi vor fi mușcat ţărâna și câți 
ne aşteaptă pe noi. 

— Pare-se că au fugit! strigă Mihai după ce ajunse sus. 

— Se-ntorc ei, n-avea grijă! răspunse ca pentru sine preacuviosul. Așa li-i 
obiceiul, crezând că ne vor păcăli. Hai, dă-te jos şi vino să-mbucăm mai 
departe și să ne împărtășim din sângele Domnului, că până să ne răzbească 
liftele mai va! 

Se strânseră iarăşi în chilia foişorului, unde-i aștepta chelarul cu masa 
întinsă. 

— la luați, feții mei, şi îndestulaţi-vă pântecul, că de-o fi să mergem pe 
lumea cealaltă e cale lungă și ni se va face foame. De la bătrâni se ştie că 
înainte de harțag e bine să înfuleci, că dacă-ți chiorăie maţele te aude 
duşmanul și se întărâtă. 

Râseră cu toţii, în vreme ce cănile cu vin și bucatele începură a trece din 
mână în mână, până când starețul socoti potrivit să intervină. 

— Destul! Acum plecaţi, să mai vie și alţii la rând, că aşa-i viața noastră 
rânduită, să n-aibă unul mai mult ca celălalt. De-o fi vreme, veți mai veni pe 
urmă. Chemaţi-i pe cei din spatele bisericii și rămâneţi voi în locul lor. Tu, 
Mihăiţă, rămâi, că am alte gânduri cu tine. 

Pe dată se goli chilia, iar cuviosul Parfenie începu a da în brânci cărând 
alte burdufuri de brânză și hălci de pastramă. Nepotul își privi cu încântare 
unchiul, care se dovedea o adevărată căpetenie de oaste, după cum fusese 
odinioară, din câte ştia el. 


— Trebuie să treacă toţi pe aici, că dacă le-aş trimite vinul n-aş mai ști cât 
se bea, și nu-i las decât atâta cât îi trebuinţa să capete mai multă virtute și să 
nu se teamă de duşman. 

— Văd eu că n-ai uitat cum se duce o bătălie, taică, zâmbi cu înţeles 
tânărul. 

— Cum Doamne-iartă-mă să uiţi, când n-ai doi ani în șir pace și dacă nu-s 
ăştia vin alții! Nădăjduiesc însă că şi de astă-dată vom scăpa şi vom rămâne 
neclintiţi. 

Rând pe rând se iviră în chilie cete de călugări zburliți şi încruntaţi, 
strângând sâneața într-o mână și spada ori toporul în alta. Goleau smeriţi 
ulcelele cu vin și înfulecau în grabă, spre a lăsa rând și altora. 

— la apucă și tu nepoate, cât poţi duce, ca să mergem şi la poartă, că cei de 
acolo nu pot fi clintiţi din loc. 

La lumina torțelor chipurile apărătorilor sfintei mănăstiri păreau aidoma 
celor din icoanele de pe pereţii bisericii, de n-ar fi fost cu armele în mâini, 
care acum le dădeau o cu totul altă înfățișare. Cei de la poartă nici nu 
apucaseră să se împărtășească din bucate căci, aşa cum prevăzuse 
egumenul, tătarii se înapoiară izbind cu şi mai multă furie. Şi în vreme ce 
năvălitorii răcneau și băteau în poartă cu topoare, Pamfilie apucă o cană cu 
vin și o ridică deasupra capului cu amândouă mâinile, blagoslovind: 

— Prea-bunule părinte, așa precum ţi-ai vărsat sângele spre izbăvirea 
noastră, tot așa răstorn şi eu din astă cupă, spre pomenirea morților ce va să 
vină şi care pentru tine își dau sufletul. Primeşte-i, Doamne, cu cinste şi 
aşează-i la dreapta ta! 

Toată suflarea murmură o rugăciune, în vreme ce stareţul vărsă cu 
încetineală vinul cel rubiniu ca sângele. Semăna mai curând cu o adunare 
păgânească din alte vremi, pe când străbunii lor cereau bătrânului Zamolxis 
să-i ajute în bătălie, de parcă ar fi vorbit de la om la om. 

— Ajută-ne, Doamne! spuseră cu toții într-un glas. 

— Amin, fraților! Şi acum să ne gătim să-i primim pe două rânduri, după 
cum ştim noi. 

Fără să le mai spună ceva, cu toţii se înșiruiră de-o parte și de alta a 
porții, cu armele în mâini. 

— Ce mai așteptați fraților? Voi n-auziți cum bat străinii la poarta 
monastirii? Lăsaţi-i să intre în casa Domnului! Deschideţi! 

Toate făcliile fură stinse, iar Mihai auzi scârțâitul porții celei mari și mai 
apoi urletele de bucurie ale năvălitorilor, care se năpustiră călare printre 
cele două rânduri de călugări. 


VICLENIE ȘI ÎNȚELEPCIUNE 


— Bine că te-ai întors, prietene, zâmbi Grazziani, când Marcu i se înfățişă. 
Ți se cam scurgeau ochii după frumoasa unguroaică și mă temeam să nu mă 
fi părăsit. Acum, că te văd lângă mine, mi-a venit inima la loc. 

— Înălţimea-ta, ne-am tot dus pe ulițele târgului, ba mai văzui şi o casă 
arzând, dar au sărit vecinii şi au stins-o. 

— Cine ştie?... Să aibă vreo legătură cu noi? O să-l întreb pe Ibrahim- 
efendi. Oricum, mi-ai luat o piatră de pe inimă, că mă temeam să nu fi căzut 
în capcana celor două zâne, care ar putea fi iscoade-sadea. 

— Nu-i cu putinţă! 

— Ba bine că nu! De fapt avem să aflăm mai multe întrebându-l pe baron 
ce părere are. 

— Czobor?! 

— Întocmai! Te-am așteptat să-mi fii tălmaci. 

Sărmanul „beutor de sânge”, legat-burduf, nu mai avea nimic din 
înfăţişarea lui trufașă, dar ochii nu încetau să arunce săgeți înveninate 
asupra celor doi, care pătrunseseră la el. Se afla țintuit de un butuc într-o 
încăpere a temniței unde cu greu intra lumina zilei, căci era locul unde se 
închideau osândiţii la moarte. Temnicerul nu avea multă vreme grija lor, 
întrucât stăpânii cetăţii nu se prea gândeau la viața celor ce se aflau acolo. 

Din pricina strânsorii și a călușului rămas în gură, baronul abia de mai 
răsufla, dar la sosirea lui Grazziani paznicul îi scoase ghemotocul, putând 
măcar să vorbească. Potrivindu-şi vocea, Czobor ridică obrazul şi îşi înfruntă 
prigonitorii: 

— Porunceşte să mi se taie capul, ca unui nobil ce sunt, ori dă-mi o spadă 
să ne înfruntăm cinstit! 

— Nu știu dacă eşti îndreptăţit să vorbeşti aşa, câtă vreme ai dovedit 
altceva, răspunse Grazziani când auzi de la Marcu dorinţa prinsului. 

Porunci temnicerului să-l dezlege și să-i aducă mâncare și băutură, dar 
până să îndeplinească acesta porunca trase hangerul și se apropie de baron. 

— Loveşte! făcu acesta întinzându-i pieptul. Un tâlhar nici n-ar putea 
ucide altfel. 

Înainte să afle spusele lui Czobor, îi tăie legăturile, spre marea uimire a 
prinsului, mai cu seamă când fu poftit să șadă pe butucul de care fusese 
legat. Curând se ivi şi temnicerul cu o bucată de pâine și un hârb cu apă 
murdară pentru băut. 

— Cară-te cu porcăriile astea de aici! Oaspetele meu este un om de seamă! 
Adă o bucată de carne, pâine bună şi vin! 


Paznicul se răsuci pe călcâie și plecă grăbit, fiindu-i teamă de un 
asemenea stăpân sucit, care-şi primea oaspeţii în temniţă, legaţi-fedeleş. 

— Să ne cunoaștem, domnule baron! Am poruncit hrană şi beutură, ca să 
putem vorbi omeneşte. 

— Mai bine ucide-mă, turcitule! rânji Czobor, neștiind cum să-l mai 
umilească. 

— Poţi să-mi spui cum vrei, dar ascultă-mă și răspunde! 

— N-am să spun nimic, chiar dacă m-ați tăia bucată cu bucată! răspunse 
dârz Czobor, care îşi mai venise în fire după ce fu dezlegat. 

Îl bătea gândul să se repeadă la Grazziani şi să-i apuce hangerul, după 
care, luându-l ca ostatec, ar fi putut fugi. Pentru aceea se căznea să-l ațâţe, 
doar va scoate iarăşi arma, dar zadarnic, fiindcă nimic nu părea să-l înfurie 
pe tânărul din faţa sa. 

— Ziceam că poate ne vei spune ceva despre cele două frumoase care au 
venit să te caute. 

Czobor îl privi uluit. Nu știa nimic despre fete. Tocmai atunci veni şi 
temnicerul cu mâncarea, dar baronul nici nu vru să se atingă de ea. 

— Doresc să mi se taie capul, nu să fiu otrăvit ca o slugă de rând. 

— Spune-i, Marcule, că atunci când o să ajungă acasă n-are decât să-şi 
poruncească cel mai iscusit gealat și să fie descăpățânat după pofta inimii. 
Acum să mă slăbească cu astfel de prostii. Eu sunt creștin și nu am de gând 
să clintesc niciun fir de păr din capul unui supus al prințului, care este sluga 
padişahului meu. 

Baronul nu mai înţelegea nimic din cuvintele meșteșugite ale omului pe 
care voise să-l ucidă şi care-l lăsa să creadă că ar fi putut fi slobozit. 

— După mine, bei? făcu Grazziani apucându-i cana de vin din față şi bând 
din ea. Cutează, înălțimea-ta, și în vreme ce te vei ospăta îţi voi povesti eu ce 
nu vrei să spui cu gura domniei-tale! 

Îi întinse băutura, îmbiindu-l zâmbind, iar Czobor o apucă cu îndoială, 
măcar că era ars de sete. Nu se mai putu ţine și bău cu înghiţituri mari, 
golind oala. 

— Aşa, domnule baron! O să ne aducă alta. Acum, ia de mănâncă! 

Fără să mai aştepte alt îndemn, Czobor începu a mânca pe rupte. 

— Vezi că ne înțelegem? Nu știu cum l-ai prins pe Oster, dar bănuiesc 
cum l-ai silit să-ți dezvăluie taina mea. Ţi-a spus, şi de bună seamă că nu la o 
cană cu vin, că aş avea asupra mea ceva scrisori, râvnite de stăpânul 
domniei-tale. Aşa-i? 

Baronul încuviință, fără a se opri din mestecat. 


— Ardea de dorința să mă vadă agăţat în cuiele de pe zidul saraiului, ca 
pe un răzvrătit. Ba mai mult: pacea nu s-ar fi încheiat şi mici mie nu mi s-ar 
mai fi dat scaunul Transilvaniei. 

La auzul acestor vorbe, Czobor ciuli urechile şi se opri. 

— Da, ai auzit bine! Să-i spui însă că s-a înșelat, că eu am să-i iau locul și 
că am să fac din nou ţara olahului Mihai. Atunci voi şti să-mi aleg sfetnicii, 
chiar dacă unii nobili cutezători m-au dușmănit cândva. Voi răsplăti 
împărătește pe prieten, dar îl voi spulbera pe cel ce mi se va împotrivi, de-ar 
fi acesta însuși Bethlen. Așa să ştii... lar eu n-am să mă prăbuşesc asemenea 
mucenicului de la Câmpia Turzii, oricâte urzeli s-ar țese în jurul meu. Am 
prieteni de nădejde. Așa să-i spui! 

Nada fusese aruncată și baronul rămase cu dumicatul în gură, uitându-se 
cu alți ochi la solul padișahului. 

— Cele două frumoase au făcut drumul de pomană, întrucât eu nu ţin că 
eşti dușmanul meu, ci ai îndeplinit slujba domniei. Dacă ai fi făcut altcum, 
nici n-aş mai fi stat de vorbă cu domnia-ta! Acuma poţi să-ți iei contesele şi 
să plecaţi când vă va fi voia. De ne vom mai înfrunta și altă dată, n-am să te 
mai cruț! 

— Nu cunosc nicio contesă, răspunse Czobor. N-am amestecat nicicând 
femeile... 

— Agnes, parcă zicea c-o cheamă. 

— Şi pe cealaltă Iulia! adăugă Marcu. 

— Văd că ai ținut minte, dar ce folos, că are să plece cu domnul baron. 

Czobor, pe gânduri, zise aproape fără să vrea: 

— Nu cumva să fi fost contesa Rozsnyai?! 

— Ba chiar ea, răspunse Marcu. 

— Am auzit de numele ei, făcu baronul cam nedumerit el însuși de sosirea 
faimoasei Agnes. „Asta va să însemneze că prințul nu mai are încredere în 
mine, dacă a trimis șerpoaica pe urmele mele, gândi el. Ea a fost întotdeauna 
o piază-rea şi mi-a adus numai bucluc.” 

— De ce mi-a fost frică n-am scăpat, Marcule, șopti Grazziani. Câtă vreme 
a auzit de ele, înseamnă că Bethlen îi stăpânul lor. 

— Dar n-a zis şi de lulia! se împotrivi Marcu. 

— Tot una-i. Nu s-ar fi însoţit ele de nu aveau poruncă. Vor fi aflat cei de la 
curtea prințului că noi suntem doi și le-au trimis pe amândouă ca să ne 
îmbrodească. Ai să te lămurești curând, când se vor întâlni cu baronul. 
Acuma spune-i că-i slobod să plece unde-i va fi voia, iar eu am să pun pe 
cineva pe urmele lui, şi ai să vezi! 


Auzind că i se dă drumul, așa pe negândite, lui Czobor îi fugi gândul la o 
capcană, urmând să fie ucis pe la spate, temere ce o mărturisi lui Marcu, iar 
acesta o tălmăci pe dată. 

— Eu mă încred în mintea domniei-tale, Czobor. Te las să alegi de te 
întorci acasă ca slugă credincioasă lui Bethlen, ori ca viitor sfetnic al meu. 
Nu ai decât să te hotărăști. O slugă merge fără spadă, spre deosebire de 
prietenii mei, care trebuie să fie înarmați. Cum poftești! 

Baronul rămase năucit. Nu era în stare să priceapă de unde atâta 
mărinimie. Așa-ceva nu i se mai întâmplase, şi nici nu mai auzise. „Dar dacă 
ajunge cu adevărat prinț?... Parcă zicea că vrea să strângă iar într-o ţară 
toate pământurile locuite de olahi... Aş putea să ajung la mare cinste la 
curtea lui. Cât despre Bethlen...” 

— Aş pofti să capăt iar spada mea, zise cu glas scăzut, văzând că cei doi 
dădeau să plece. 

Grazziani se opri şi era cât pe ce să-i întindă mâna, dar se răzgândi, 
socotind mai nimerit să-l lase pradă îndoielilor. 

— Spune-i Marcule, că am să poruncesc după cum i-i voia! 

După plecarea lui Grazziani baronul vru să iasă, dar temnicerul îi puse 
mâna în piept, oprindu-l. 

— Geri! 

— Câine, scrâşni Czobor. Va să zică asta ţi-a fost vorba? urlă el în vreme ce 
temnicerul zăvorâse uşa și plecase. 

Se opri însă, din nou surprins, căci temnicerul se întoarse curând 
înmânându-i spada şi făcându-i semn să-l însoțească. Când se văzu în fața 
zidurilor cetăţii şi slobod să meargă unde ar fi vrut, încă nu-i venea să 
creadă că-i adevărat. Apucă, la nimereală, pe ulița din stângă porţii. Însă nu 
merse mult și se pomeni față-n față cu Feri-baci. 

— Vai de mine, luminăţia-voastră, cum de îndrăzniţi să vă arătaţi în 
preajma turcilor şi încă înarmat? Eu auzit-am c-aţi fi fost prins de ei... 

— Întocmai, dragul meu, se fuduli baronul. Am fost, dar m-am răfuit cu ei 
şi după cum vezi sunt slobod. Din cetate vin! 

Bătrâna iscoadă se cruci. „De bună seamă că-i vânzare la mijloc, doar cu 
ochii mei l-am văzut legat cobză.” 

— Mi-a rămas spada și punga cam vămuită de nemernici și chiar te 
căutam spre a-ţi cere să-mi faci rost de un cal, să mă pot înfățișa cât mai 
curând alteței-sale. Am a-i da seamă de slujba ce-am îndeplinit-o şi nu suferă 
întârziere. 

Feri-baci nu era omul pe care să-l îmbeţi cu apă rece, aşa că nu se grăbi 
să-i facă pe voie. El ştia prea bine că din cetate nu putea ieși chiar așa de 


lesne, câtă vreme intrase cetluit. „Dar mai ştii? Ucigaşul lui Hadâr-pașa nu 
ieşise nestingherit? Hotărât, s-a întors lumea pe dos!” 

— Am aflat de contesa Rozsnyai că ar fi venit pe la tine, zise baronul, după 
o clipă de tăcere. 

— Nu-i cu putință, înălțime, că mie mi-a ars casa până-n temelie. 

— Cum aşa? l-a pus careva foc? 

— Se pare că da, întrucât chiar mai înainte a venit la soru-mea, unde stau 
vremelnic, un călugăr franciscan și i-a spus că de nu mă lepăd de alteța-sa 
casă în târgul Temesvarului n-am să-mi mai zidesc vreodată, decât numai în 
cimitir. 

— Ce să aibă călugării cu tine?! se miră Czobor. 

— Numai de va fi fost așa-ceva, dar eu socot că sub veșmintele smerite se 
ascundea vreo iscoadă nemţească. 

— Tot ce se poate... Şi chiar de aceea trebuie s-o întâlnesc pe contesă. 

Feri-baci stătu o vreme pe gânduri, de fapt se socotea dacă ar fi bine ca 
baronul s-o întâlnească pe Agnes, fiindcă el cu inima era tot alături de 
prinţul Bethlen. În cele din urmă îi spuse: 

— În altă parte decât la hanul „Armura verde” nu văd să fi putut poposi 
contesa, dacă-i pe aici, dar eu n-am ştire, înălțimea-voastră. De altfel cer 
îngăduința să mă duc în treaba mea, că nu mai pot fi folositor cu ceva. 

„Te pomenești că şi ăsta se leapădă de Bethlen?!” își zise baronul, 
lăsându-l pe bătrân să plece, după ce îi ceru să-l îndrume spre han. 

Acolo a fost lesne să dea peste fete şi de cum o văzu pe Agnes îi rânji 
lingușitor: 

— Hotărât lucru că am murit şi că mă aflu în rai, frumosule înger! 

— Te înșeli, înălțimea-ta! Eşti viu și mă îndoiesc că vei vedea vreodată 
paradisul pe lumea cealaltă, răspunse răutăcios fata. 

— Întotdeauna ai avut un răspuns muşcător, scumpă contesă. 

— Să lăsăm vorbele mari, domnule baron, și mai bine spune-mi cinstit 
cum de-ai scăpat, câtă vreme ştiu bine că erai legat-fedeleş când ai pătruns 
în cetate. Nu cumva însuși Grazziani ţi-a deschis poarta? 

— Oricât de necrezut ţi s-ar părea, aşa a fost! 

— Să înţeleg, oare, că ai intrat în slujba lui? 

— Doamne fereşte! Mă zoresc chiar să mă întorc la picioarele prinţului 
nostru. 

— Dar fără omul sultanului, după câte bag de seamă. 

— Am alta a-i spune stăpânului, căci ticălosul de căpitan austriac m-a 
minţit. 

— Pe domnia-ta?! Cum de s-a putut? 


— Degeaba vrei să fii rea, dragă contesă, dar așa a fost. Grazziani n-are 
niciun fel de scrisoare asupra lui şi nu face decât să ducă voinţa sultanului la 
masa păcii de la Praga. Ştie de încercările noastre de a-l împiedica și l-a și 
vestit pe padişah. Pentru aceasta mă întorc cu grabă... 

— Asta ţi-a spus-o chiar el, nu-i aşa? îl opri contesa. 

— Vezi-bine! se cam fâstâci Czobor. Dar mi-am dat și eu seama. 

— Nu te întreb cum, că nu mi-ai spune. Te sfătuiesc însă ca în fața alteţei- 
sale să găseşti altă poveste. Nu de alta, dar ca să te poată crede, râse 
batjocoritor Agnes. Totuşi am o rugăminte la domnia-ta, dacă mai ai un 
simțământ pentru ţara unde te-ai născut: Vorbit-ai ceva despre mine lui 
Grazziani? Spune drept! 

— Jur că nu! 

— Atunci încă-i bine și-ți mulţumesc! Cred că n-ai avut când. Drum bun, 
domnule baron! 

Baronul ar fi vrut să-i spună că nu are bani îndeajuns ca să poată cumpăra 
un cal și s-ar fi împrumutat cu ceva, dar contesa îi şi întoarse spatele. De 
altfel nici nu se ştie dacă i-ar fi dat. „Sunt bănuit că am trecut de partea lui? 
Ei bine, aşa are să fie!” ÎI bătea gândul să se ducă la Grazziani spre a-i cere de 
drum şi chiar era să plece, dar se pomeni cu un rob care-i aducea de 
căpăstru armăsarul pe care-l socotea pierdut. Cum slujitorul îi vorbea limba, 
spuse că înălțimea-sa Gaşpar-beg ar fi aflat că în timpul cât i-a fost oaspete 
şi-ar fi pierdut nişte bani, pe care găsindu-i îi trimite înapoi. Cu plecăciune îi 
întinse o tășcuţă, însă Czobor știu foarte bine că nu fusese nicicând a lui. 
Felul în care îi plătise i-a făcut plăcere și nu mai avea îndoială că-l va sluji pe 
un astfel de prinţ darnic. 

Se așeză la masă, fiindcă nu se săturase în temniţă, şi porunci friptură și 
vin scump, știindu-şi punga plină. Rămase uluit însă văzând un străin că se 
aşază lângă el, fără să-i ceară îngăduinţă. 

— Ce vrei? se răsti Czobor. De unde nerușinarea asta? și puse mâna pe 
mânerul spadei. 

— Uşurel, excelenţă, rosti prietenos străinul. Nu-i nevoie de sabie față de 
prieteni, ci mai curând de un pocal cu vin. 

— N-am ştire să te fi cunoscut, necum să fim și prieteni. Cine eşti și ce ai 
cu mine? 

— Sunt dușmanul dușmanului excelenţei voastre! Cu alte cuvinte, suntem 
în aceeași tabără. Să zicem că mă numesc... Giani. 

— Tot nu te înţeleg! 

— Mai limpede: Grazziani este vrăjmașul nostru. Punând umărul în doi, îl 
doborâm mai uşor. 


„Aşa de curând mă și pune la încercare?... De vreme ce se dă drept de 
partea lui Bethlen, nu poate fi decât iscoada lui Grazziani”, îşi zise baronul 
hotărât să fie prevăzător. 

— Deocamdată am de gând să mănânc și te poftesc să mă lași în pace, 
fiindcă vreau să fiu singur. Pe urmă vom mai vedea. Oricum te povățuiesc să 
nu te mai ţii pe urmele mele, căci s-ar putea să uit că-mi eşti „prieten” şi-s 
cam iute de mână. Mergi cu bine! 

Străinul se ridică nedumerit, fiindcă nu se așteptase la un astfel de 
răspuns, şi dezamăgit își văzu de drum. 

Czobor mâncă pe îndelete, după care se hotărî să i se înfățișeze lui 
Grazziani şi să-i spună că nu se va mai întoarce la Bethlen, rămânând în 
slujba lui dacă vrea. Se răzgândi însă de cum se văzu în afară, amintindu-și 
că mai de folos i-ar fi ca om de taină la Deva, dându-i vești despre uneltirile 
de la curtea prințului. Până una-alta, avea să-i scrie un răvaș ca să ştie în ce 
ape se scălda contesa Agnes. 

Intră într-o biserică și-l rugă pe preot să-i dea unelte pentru scris, după 
care așternu pe hârtie: „Contesa e o viperă!”, răsuci hârtia sul şi după ce 
aruncă niște bănuți în cutia milelor se îndreptă către poarta cetății. N-ar fi 
vrut să iese în vileag dând el însuși scrisoarea, dar altcum nu era cu putinţă. 
Străjerul se uită lung la ea și o răsuci în fel și chip, până pricepu că era 
pentru solul padişahului, dar făcuse atâta tărăboi încât auziră și trecătorii 
din preajmă despre ce era vorba. 

Dacă era mai grijuliu, baronul ar fi băgat de seamă că printre ei se afla şi 
acel Giani, cu pălăria trasă pe ochi, care se apropie de azap şi îi şopti ceva la 
ureche, îi strecură un galben în schimbul sulului de hârtie și strecurându-se 
pe după străjer pătrunse în cetate. Cu pași grăbiţi se îndreptă spre clădirea 
unde se afla trimisul padișahului, căci făgăduise să ducă el răvașul. 
Necunoscutul învăluit în mantie neagră, care încercase, sub alt nume, să 
intre sub pielea baronului, nu era decât Pasquale, trimisul lui messer Marini 
spre a curma firul vieţii lui Grazziani. Nicicând nu se ivise un prilej mai bun 
decât acuma și, încleşștându-și braţul pe pumnal, se îndreptă hotărât asupra 
dușmanului serenissimei republici. Veneţia avea să lovească în chiar inima 
cetății Timișoarei! 


IAZUL IELELOR 


— lacă, mămucă, ţi-am adus fata asta să ai grijă de ea! strigă Toader, 
împingând-o cu blândeţe pe Profirița în bordeiul lor. 

— Aracan di mini! se tângui femeia. Dar e giupâniţa boierului! Ce-aţi făcut 
cu biata fată? Cum de-i în halul ăsta? 

— Nimic, mămucă! Giur pe sfânta cruce! Îi cam speriată şi ar trebui să-i 
descânte oleacă baba Irina, ca să-i treacă. 

— Dragul mămuchii, să nu fi făcut vreo prostie... 

— Nu-ţi face griji! Îi întreagă cum o făcut-o mă-sa, care din păcate nu mai 
este... 

— Ce vrei să spui? 

— S-o izbit de un copac ş-o rămas lată. 

Toader îi povesti pe scurt cele întâmplate, în vreme ce Profirița se aşeză 
pe un scăunel cu mâinile în poală, fără să-i pese de cele ce spunea flăcăul. 
Parcă nici n-ar fi povestit despre ea. 

Deodată, ca o vijelie, se năpusti în bordei Măriuca, sora cea mică a lui 
Toader. 

— Vălelei, bădiță Todiriţă, ce bine că ești teafăr! se bucură ea 
îmbrăţișându-l. 

O zări pe Profirița care nici n-o băga în seamă, dar zgâtia de fată nu se 
lăsă, ci se luă de ea. 

— Matale eşti giupâniță de la curte, măcar că eu nu te ştiu, că încă n-am 
ajuns să slujesc pe acolo. Dar să nu te temi la noi, că am să te apăr eu şi am 
să te îngrijesc! 

Profirița începu a plânge, domol la început, iar mai apoi cu hohote. O 
cuprinse pe Măriuca în brațe şi amândouă lăcrimau de mai mare jalea. 

— Plângi, draga mămuchii, plângi! o îndemnă bătrâna pe fata boierului, 
mângâindu-i creștetul. Descarcă-te ca să nu-ți crape inima de necaz! Ce să 
facem, dacă Dumnezeu a vrut așa? 

Cele două fetișcane rămaseră îmbrățișate și plânseră până la secarea 
lacrimilor, în vreme ce Toader îşi răsucea fâstâcit cuşma în mâini. Într-un 
târziu se mai potoliră și bătrâna, ștergându-şi ochii umezi, spuse: 

— Toderiță-mamă, să te apuci să sapi alt bordei, că nu se cade să culcăm 
pe fata boierului laolaltă cu noi! 

— Ba are să doarmă cu mine! Nu-i așa, giupâniță? sări Măriuca. 

— Dacă o vrea, n-are decât, răspunse mama, numai că un flăcău de însurat 
nu are ce căuta sub același acoperământ cu o fată-mare, că s-ar scorni vorbe! 

— lacă m-apuc de treabă, mămucă, și de mai chem vreo câţiva, până sara, 
gata-i! răspunse bucuros tânărul. 


— Eu vreau acasă, se smiorcăi Profirița. 

— Te ducem, giupâniţă, nu te teme, zise Toader. Când ai să vrei mergem, 
numai să se întoarcă giupân armașu, tata matale, că n-a fi bine să stai 
singurică la conac. 

— Atunci să rămâie şi ea cu mine! hotărî fata apucând-o pe Măriuca pe 
după gât. 

— Bucuroasă! începu aceasta a râde cu gura până la urechi, deşi mai 
înainte plânsese de-i sărea cămașa de pe ea. 

— Vezi să nu te necăjească, giupâniţă, se îngrijoră bătrâna. Fata aiasta-i 
diavoliță curată, nu-i ca alte fete! 

— Dar eu vreau! porunci Profiriţa, de parcă s-ar fi aflat acasă. 

Nu mai avură încotro și se învoiră ca Toader să sape bordeiul pentru cele 
două fete, dar mai înainte de a se apuca flăcăul o chemă pe soră-sa. 

— Dă tu fuguţa, Măriucă, la baba Irina să vină să-i descânte ori să-i deie 
ceva buruieni de leac. 

— Dar de ce s-o mai aducem pe hârcă? Ce, eu nu știu să-i descânt? 

— Chiar știi? se lumină Profirița. 

— Vezi-bine! lan adă matale mânuţa colea la baba și ascultă ce ți-oi spune! 

Îşi trase broboada pe frunte, legându-se ca bătrânele satului, se cocârjă şi 
se prefăcu a-i căta în palmă, spre hazul celor din jur. Tuşi înecăcios, aşa cum 
o văzuse pe baba Irina, socotind că așa se întărește descântecul, prin 
curățirea bojogilor, şi începu: „Trece pi şuşă un câini cu șă, cu patru chicioari 
şi cu coada cinci. Cui i-am discântat, leac o capatat, doar la 'mniata să hie 
vr'un pacat! Trebă babii slănină, trebă babii făină, trebă babii papuci, di n-ai 
da să ti usuci!” 

Greu de spus dacă descântecul nu va fi fost pricina înzdrăvenirii 
Profiriţei, căci se porni dintr-odată pe râs cu hohote. 

— Am zis eu că-i diavoliță, nu alta, făcu bătrâna. 

— Mai spune-l o dată, se rugă jupâniţța râzând cu lacrimi. 

— Nu se cade, că-şi pierde puterea de nă-i plăti! Dar mai ştiu eu altele! 

Profiriţa avea pe deget un inel, căpătat în dar de la tătâne-său și la care 
ținea foarte mult. Cu toate acestea îl scoase și-l întinse Măriucăi. 

— Altău să fie, babo! Altceva nu am cu ce te răsplăti. 

— Nu se poate, giupâniţă! se împotrivi Toader cu hotărâre. Măriuca a 
şuguit cu matale, cum are să poarte inel boieresc? Pune-l înapoi! 

— Nu vreau! bătu din picior tânăra boieroaică. Poftesc să fie al Măriucăi şi 
gata! 

— Lasă-mă bădiţă să-l port şi eu oleacă, doar așa, de fudulie, că știu eu 
bine că țăranii nu-s cu inele, și pe urmă i-l dau îndărăt. 


— Ba, dacă vrei să ştii, ți l-am dat ţie de tot şi te rog să nu-mi mai spui 
„giupâniţă”, ci Profirița, că de m-oi întoarce la curte, tu ai să fii sora mea! 

Toader se uită zâmbind la odrasla boierească. Așa cum se înroşise ea la 
față, de ciudă că i se pusese careva împotrivă, era tare frumușică, însă nu 
putea fi de nasul unui răzeș ca el! 

Dar Profirița începuse a-i vedea pe ţărani cu alți ochi şi nu ca pe nişte 
slugi de rând. Ba, cu vremea, s-a obişnuit așa de bine cu cei din jurul ei, de 
parcă ar fi trăit împreună de o viaţă. Flăcăii care fuseseră față la cele 
petrecute în pădure nu mai erau în sat, plecaseră cu toţi în „oastea măriei- 
sale Ion vodă”, și numai Todiriță rămăsese, anume că de s-o întoarce boierul 
Nicoriță să-i ducă fata înapoi, întrucât nu făptuise moarte de om şi se 
purtase bine cu jupâniţa. Însă acum flăcăul ar fi vrut ca ziua aceea să nu mai 
vină niciodată, căci se vedea cât-colo că-i plăcea Profiriţa, chiar şi numai 
după veșmintele lui curate şi dichisite, de parcă ar fi mers în fiecare zi la 
horă. E drept că şi ea, îmbrăcată așa, ca o țărăncuță, se mai trăsese la față și 
arăta ca oricare fetișcană de-a lor, cu toate că, în afară de Măriuca, toți o 
cinsteau ca pe o boieroaică și nu cutezau a-i zice pe nume. Toader îi purta o 
grijă deosebită și în fiecare zi, sculându-se cu noaptea în cap, aducea de prin 
codru câte un şoldan ori chiar un căprior săgetat, îmbelșugându-i mesele. 

Purtarea lui Todiriță dădu de gândit mamei sale, care nu se răbdă să-i 
spună: 

— Bagă-ți minţile-n cap, măi băiete, că odrasla boierească nu-i de nasul 
unui răzăș ca tine! 

— Iraaa, mămucă, și mata... răspundea el rușinat şi fâstâcit de nu mai 
putea scoate o vorbă. Apoi îşi lua baltagul şi se pornea pe cărările codrului, 
cântând din frunză cu mare jale, dar să nu-l audă nimeni. 

Trecu primăvara şi despre cei plecaţi la oaste nu se mai află nicio veste, 
iar bătrânii erau tare necăjiţi că nici în vara asta nu vor fi bucate de strâns, 
câtă vreme n-a semănat nimeni. Gropniţele cele vechi erau pe isprăvite şi 
mare foamete se prevestea. 

Într-una din zile, cele două prietene plecară după vreascuri şi, fiindcă își 
puseseră în gând să meargă şi mai departe prin pădure, Măriuca o lăsă pe 
Profirița și se repezi cu lemnele acasă. Jupânița rămase într-o poiană cu 
romanițe, pe care începu a le culege şi împletindu-și din ele o cunună și-o 
aşeză pe frunte. Strângea acuma și pentru prietena ei, spunându-și că aveau 
să fie ca două zâne ale florilor. 

— Dar cum se face că eşti singurică? auzi deodată vocea binecunoscută a 
lui Toader. 

— Nu sunt chiar de una singură. lacă, tot ce vezi, de jur-împrejur, sunt 
supusele mele. 


— Ahaaa! Matale eşti zâna florilor!... Și prostul de mine nici n-am băgat de 
seamă! lertăciune, frumoasă zână! 

Fata chicoti şi începu a împrăștia florile rupte pentru cununița Măriucăi. 

— Te-am iertat, bădiţă, făcu ea privindu-l pe sub gene. Pe matale nu se 
poate să nu te ierte lumea! 

— De, ştiu eul... răspunse Toader gândindu-se la boierul Nicoriţă, tatăl 
fetei. 

Uitând de Măriuca, jupâniţa îl apucă pe Toader de mână și o porniră pe o 
potecă mai puţin bătătorită, după ce îl rugase să-i arate iazul ielelor. 

Era o zi caldă de vară şi pădurea fremăta de zumzetul gâzelor. Razele 
soarelui se strecurau îndrăznețe printre ramurile umbroase, iar locurile 
umede şi reci, care te înfiorau de amintirea iernii, erau tot mai puţine, odată 
cu arșşița verii. Toader tăie o nuielușă pe care începu s-o încrusteze cu 
meșteșugite înflorituri și după ce isprăvi i-o întinse fetei. 

— Aiasta-i nuieluşa fermecată! O zână ca matale nu are decât să atingă pe 
muma pădurii și pe dată hârca se face nevăzută! 

Râseră amândoi, iar Profirița apucând bețigașul o rupse la fugă, 
ascunzându-se prin tufișuri. 

— Sâc, bădiță, că nu mă găseşti! 

Merseră așa, în joacă, până se îndepărtară destul de mult. De la o vreme 
însă, începu a se simţi un iz de hoit și pe jupâniţă o trecu un fior. 

— Ne apropiem de iazul ielelor, zise ea ridicând năsucul în vânt, asemenea 
unui căprior. 

— Da' de unde! Mai avem o bună bucată de loc. 

— De n-ai avea musteață așa de stufoasă, poate că ai simţi şi matale, 
bădiță, duhoarea iazmei, dar așa... şi chicoti privindu-l șăgalnic. 

Flăcăul își acoperi cu degetul podoaba de deasupra gurii și umflându-și 
nările trase cu nesaţ. Asta numai spre a-i face pe plac fetei, căci el ştia foarte 
bine că trebuia să fi fost vreo lighioană moartă și putrezită. Ajunseseră în 
preajma unei băltoace destul de mari, cu ape întunecate și netulburate decât 
de zborul gâzelor, ca toate ochiurile împrejmuite de pădure. Ca într-o 
oglindă se vedeau pe luciul ei cerul și cei câțiva norişori gonind prin fața 
copacilor înțepeniţi cu capul în jos. Speriată de bâldâbâcul broaştelor, fata se 
opri şi aşteptă s-o ajungă flăcăul din urmă. Izul începuse a se simți și mai 
tare, ca și cum broaștele ce tulburaseră apa l-ar fi stârnit mai rău. Toader 
socoti că trebuie să fie pe aproape un stârv destul de mare și vru s-o 
îndepărteze pe fată. 

— Să mergem în altă parte, că aici pute! 

Profiriţa însă parcă era fermecată de privelişte şi nu-i putea scoate din 
cap că miasma nu venea din fundul iazului. Îi plăcea totul nespus de mult şi 


vru să ocolească balta de jur împrejur, dar din nebăgare de seamă își prinse 
piciorul între două crăci. 

— Văleuuu! Săi bădiţă, că m-a prins muma pădurii de picior! Scapă-mă! 

— Aracan de mine, ţi-ai scrântit piciorul! Acum trebuie să te iau în braţe, 
că altminteri nu poți merge. 

— Dacă-i pe-așa, ia-mă! încuviinţă fata. 

Cât ai clipi se şi cuibărise la pieptul flăcăului, cuprinzând-l cu mâna pe 
după gât, apoi prinzând îndrăzneală îl trase de mustață și îl sărută drept pe 
buze. 

— Îmi placi, că miroşi a busuioc! se alintă ea, vrând să-l facă să creadă că 
asta fusese pricina. 

Toader simţi că îl inundă un val de sânge cald și nu mai putu scoate o 
vorbă. Ar fi vrut să n-o mai lase din brațe până la judecata de apoi. Ba cu 
dragă inimă ar fi rămas toată viața acolo în pădure, spre a nu se mai întoarce 
printre strâmbătăţile omeneşti. Cu greu izbuti să şoptească, de parcă i-ar fi 
fost frică să nu-l audă careva: 

— Giupâniţă... mie... îmi ești tare dragă! 

— Și matale mie! o luă gura pe dinainte pe fată. 

Deodată îl apucă cu amândouă mâinile pe după gât și începu a tremura ca 
bântuită de un vis urât. 

— Bădiţă... colo! şi arătă cu mâna fără a întoarce capul. 

Crezând că zărise cine ştie ce dihanie, o puse binişor la pământ ca să aibă 
mâinile slobode şi uitându-se unde-i arătase Profirița văzu o formă 
omenească întoarsă cu fața-n jos, iar în juru-i un roi de muște, mai mari și 
mai mici. 

— Rămâi matale aici, că nu-i nicio primejdie! Morții nu fac rău celor vii, că 
ziua nu mai au nicio putere. Şi ca să nu te temi, iacă, îți las cuțitul. 

Văzând că fata s-a liniştit oarecum, se îndreptă către locul cu pricina și 
apucând un băț îl împinse grijuliu sub pieptul mortului, ca să-l dea cu fața-n 
sus. Nu izbuti decât să stârnească roiuri de muşte, căci bucata de lemn 
pătrunse în carnea putrezită. În schimb, tigva necunoscutului se rostogoli 
cât-colo, dând la vedere urma unui obraz mâncat cu totul de viermi. Scuipă 
scârbit şi abia se ținu să nu verse, în vreme ce se întoarse în fugă spre fată. 

— Cine-i? întrebă ea. 

— Un mort! 

— Săracul! 

— Am să mă-ntorc după ce iau câţiva oameni de la noi şi pe taica lacov să- 
l îngropăm creştineşte, că de nu, s-o face strigoi! 

Profirița rămase pe gânduri. 


— Eşti un om bun, bădiță! Eu știu că ghiceşti cine-i mortul și totuşi vrei să- 
i faci un bine. 

— Ba chiar pot să-ți spun că nu se deslușeşte nimic de pe fața lui. 

— Îs veşmintele lui Toma Melinte! 

— Poate că ai dreptate, răspunse el uitându-se lung la hoit. Cine l-a pus să 
înfrunte pădurea, când nu o cunoştea deloc? 

— De nu erai bun cu mine, acuma aș fi zăcut lângă el! se înfioră Profirița şi 
se lăsă luată în braţe ca un copil. 

— Nu spune asta! Doamne fereşte! Nici că aş putea gândi... 


DRUM CU IUBIRE ȘI PRIMEJDIE ASCUNSĂ 


Pasquale se dădu drept trimisul contesei Rozsnyai, despre care aflase de 
la hangiul unde trăseseră cele două femei. De fapt nici nu-i trebuia mai mult 
decât să ştie cum o cheamă, întrucât o văzuse ieşind din cetate și bănuise că 
ar fi prietenă cu omul pe care-l căuta. De altfel poseda și scrisoarea 
baronului, deşi n-avea habar ce se spune în ea. Pentru el era de trebuință 
numai să poată pătrunde în preajma lui Grazziani, ca să-l poată înjunghia. 
Aşa că, de îndată ce fu primit de către acesta, fără a mai spune ceva se și 
năpusti asupra lui, cu pumnalul în mână. Cum nu se aștepta, acesta ar fi fost 
străpuns pe dată de nu se băga Pera între ei, primind el în plin obraz 
lovitura, căci spre norocul său apucase să prindă mai înainte încheietura 
brațului ucigaș. 

Văzând ce se întâmplă, Ibrahim-efendi, cel ce-l adusese pe venețian, trase 
iataganul şi cu o mișcare fulgerătoare îi reteză capul. 

Grazziani se apropie îndată de Pera, a cărui față nu se mai deslușea din 
valul de sânge, îl cercetă părinteşte și se încredință că se află în afara 
oricărei primejdii, în vreme ce turcul chemă oamenii de trebuinţă şi le 
porunci să se îngrijească de băiat. Pe urmă cei doi se traseră deoparte şi 
înaltul oaspete se grăbi să-i mulțumească dizdarului, după care adăugă cu 
oarecare părere de rău: 

— Nu mai avem cum să aflăm cine a fost și cine-l va trimis. Să vedem însă 
de are ceva asupra lui în afara acestui minunat pumnal, pe care-l voi păstra 
drept amintire. 

Spre uimirea amândurora, dădură peste răvașul baronului, dar din păcate 
nu înțelegeau niciunul ungurește. 

— Lasă că mă descurc eu cu Marcu, fiindcă el mai înțelege câte ceva pe 
limba lui Bethlen, care desigur îl va fi trimis... dar atunci contesele?! 

Rana lui Pera s-a dovedit a nu fi primejdioasă, măcar că era destul de 
adâncă şi din pricina asta n-au mai putut pleca decât peste vreo săptămână. 
Şi nu i s-a părut deloc ciudat lui Grazziani că și contesa Rozsnyai aştepta o 
scrisoare de la o rudă, care avea să sosească, după socoteala ei, în același 
timp, așa că tot împreună aveau să plece mai departe. 

— Uite, bine că mi-am adus aminte de răvașul găsit la ucigaș şi pe care l- 
am ținut anume să te întreb pe tine, Marcule, zise a doua zi către 
credinciosul său prieten. 

— Ce răvaş? 

— E scris ungurește și poate aflăm ceva de soi, pentru aceea nu am 
chemat un tălmaci, dar m-am luat cu una cu alta şi am uitat. 


— Sunt numai trei cuvinte, dintre care unul pare iscălitură, se fâstăci 
Marcu. 

— Asta am ghicit şi eu, dar ce înseamnă celelalte? 

— Păi... eu ceva ungurește am învăţat după ureche, însă de scris şi citit nici 
pomeneală. 

— Hm! Cine ştie? făcu el gânditor. Poate că mi-o va citi cineva în drum, 
dacă nu cumva persoana la care mă gândesc va fi ştiind dinainte cine a fost 
atentatorul și ce era cu răvașul. Acum, că Pera s-a înzdrăvenit, putem pleca 
neîntârziat, că până în toamnă trebuie să ajungem la Praga şi de nu ne zorim 
ne prinde iarna pe aici. Trimite tu, Marcule, vorbă prietenelor noastre să se 
gătească de plecare. 

— Mă duc chiar eu! se repezi acesta. 

Abia după ce au ieşit din târgul Timişoarei se întâlniră cu cele două grații, 
care așteptau la câteva verste mai departe pe calea Aradului, după cum 
fusese înțelegerea. Nu se făcea să iasă din cetate solul padișahului împreună 
cu niște femei străine. Altfel, ţinuta era după toată pohfala cuvenită. Purta 
un turban de mătase verde cu surguci din pene de struț țintuit cu o 
frumoasă nestemată roşie, care nu putea fi decât un rubin, șalvarii verzi 
vârâți în cizme scurte din cea mai bună piele ungurească, iar cămaşa de 
mătase galbenă, țesută cu fir verzui, se vedea foarte puţin de sub pieptarul 
de catifea neagră, acoperit și el de un coantăș auriu cu blăniță de jder. 

Rânduiala hotărâtă pentru alai a ținut numai câtă vreme s-a mers pe 
ulițele târgului, căci după întâlnirea cu fetele, caleașca lor a fost înconjurată 
din amândouă părțile de spahii. Când şi când, ori Grazziani ori Marcu, mai 
des acesta din urmă, își cătau drum pe la fereastra carâtei și atunci Iulia își 
scotea pe dată căpșorul ei bălai, ciripind de zor cu bănățeanul. 

— Te pomenești că te-i fi îndrăgostit de oștean? zâmbi răutăcios Agnes. Te 
porți ca o fetișcană care dă ochii cu drăguţul ei. 

— Ei şi ce? Nu știu, dar simt că mă-nfioară privirea lui și, să nu te mint, mi- 
i tare drag. 

Ar fi răspuns Agnes ceva batjocoritor, după cum îi era obiceiul, dar tocmai 
atunci se ivi şi „turcul” în dreptul ei. 

— Frumoasă doamnă, te-ai hotărât unde s-ar cuveni să facem popasul? 
Noi fiind numai însoțitorii domniei-tale ne supunem oricărei dorinţe. 

— Ilustre domn... ori trebuie să-ți spun efendi, luminăţia-voastră, sau... 

— Mai bine Gaşpar! Eu la rându-mi îţi voi spune Agnes și iată o prietenie 
abia începută definitiv pecetluită. 

Femeia se bucură în sine de îndrăzneala lui Grazziani, căci îi uşura mult 
calea spre inima lui. Era musai să-l facă să se îndrăgostească de ea şi asta cât 
mai curând. 


— Prietenia unui om atât de însemnat e o mare cinste pentru mine. Cât 
despre popas... când vei binevoi, noi avem să ne supunem. 

— Ce te face să crezi că aș fi cineva? Ţi-a spus Czobor, sau vei fi aflat ceva 
despre un anume om ce a vrut neapărat să mă lipsească de zile? 

— N-am auzit despre ce-mi vorbeşti! Fiind străină de Timișoara, n-aveam 
cum să ştiu ce se petrece în cetate. 

— Poate că ai dreptate. Și mi-ar părea bine să fie așa, răspunse Gaşpar 
străpungând-o cu privirea. Hai mai bine să ne uităm cât de frumos se 
sprijină cerul pe marginile zării şi să ne închipuim că în curând vom ajunge 
acolo, dar pe urmă ce va fi? 

Agnes nu-i răspunse, fiindcă simţea că ceva nu era în bună rânduială și nu 
ar fi vrut să se încurce în vorbe, aşa că se trase în caleașcă, lăsându-l să plece 
de lângă ea. Se întoarse apoi către lulia și-i zise înciudată: 

— Mai lasă-l în plata domnului pe frumosul tău. Ai să-ți sucești gâtul 
uitându-te după el. 

— Ce, eu mă bag în vorbele tale cu turcul? 

— Ei, na! Să ştii că te-am pierdut de prietenă dacă-mi încurci socotelile ori 
te ia gura pe dinainte, spunându-i ceva odorului tău. 

— Fii pe pace, că doar nu despre tine vorbim. 

— Ce ţi-i și cu dragostea asta oarbă! Poate chiar de mâine îi lăsăm, ai să-l 
uiţi și când îţi vei aminti de zilele acestea vei râde că ai putut fi îndrăgostită 
ca o gâscă. 

Scoase apoi capul pe fereastră și-l văzu pe Grazziani în apropiere, vorbind 
cu Pera. Îi făcu semn cu mâna. 

— Unde ai plecat, noul meu prieten? zâmbi ea ca un înger. 

— Credeam că nu mai vrei să vorbim, de vreme ce te-ai îndepărtat de 
fereastră. 

— Fiindcă ai avut bunăvoința să ne proteguiești, cutez a te ruga să trecem 
prin Arad. Și poate că mai pe urmă nu-ți vom mai fi o povară la drum. 

— Cum poţi vorbi aşa, „noua mea prietenă”? Nu ne-am înţeles că facem 
împreună calea? Am să poruncesc să ne ducem unde ai spus! 

— Nu ştiu ce mă face să cred că eşti venețian și nicidecum cu sânge 
croat... 

— De unde ştii?... 

Se gândi că Agnes era totuși o iscoadă, care știa mai multe decât voia să 
arate. „Ce-o fi căutând la Arad și de ce vrea să mă tragă într-acolo?” 

— Dacă nu mă-nșel, prietenul tău i-a spus Iuliei. 

— Aaa! Da, se poate... 


Era pe deplin lămurit că îl mințea. Mai schimbă câteva vorbe cu ea și apoi 
îi făcu semn lui Pera să se apropie, pentru a-i porunci calea ce trebuiau s-o 
urmeze, iar acesta să-l vestească pe alaybey... Oricum, așa îi spuse contesei. 

— l-am zis că ne vom opri în marginea târgului şi că de va fi nevoie te voi 
însoți eu cu prietenii mei, ca să nu intrăm cu toţi călăreţii acolo. 

— Foarte bine! Numai că în oraș mă voi duce numai eu cu lulia, ca să nu se 
afle că suntem împreună. Ştii... 

— Se-nţelege! În gând își spuse: „De bună seamă ca să dea de ştire cuiva 
de sosirea noastră!” De fapt, vorbise cu Pera să meargă pe ascuns şi să 
iscodească tot ce va face contesa în Arad. Apoi rămase în urmă și vorbi 
îndelung cu Kerim-efendi, de asemenea fără ca Agnes să poată afla ce, cu 
toate că ar fi dat mult să ştie. 

Rămasă numai cu lulia, contesa i se mărturisi: 

— Nu ştiu cum am să mă mai descurc acuma. Nu cumva să fi făcut vreo 
prostie... 

— Ce s-a mai întâmplat? 

— l-am spus că trebuie să merg în Arad şi eu nu cunosc pe nimeni acolo. 
Dacă trimite vreo iscoadă să vadă unde și ce treabă avem?! La cine să 
mergem? 

— La biserică, de pildă. 

Contesa făcu ochii mari, neștiind dacă trebuie să râdă sau să se 
zburlească. 

— Văd că dragostea ţi-a sucit minţile. Ce să căutăm acolo? Nu cumva ai 
pofti să ne rugăm pentru iertarea păcatelor, ori... te pomeneşti că-mi spui să 
mă cunun cu turcul?! 

— Până atunci, mai va! Ai spus însă că n-ai unde te duce şi nu trebuie să 
ne dai de minciună? Foarte bine! În Arad se află fără îndoială o biserică şi de 
bună seamă că acolo vei da de un pastor... 

— Şi ce? Vrei să mă spovedesc ce am de gând? 

— Ei, şi tu! lacă, ai putea să-l întrebi dacă eu, catolică fiind, aş putea să mă 
mărit cu un eretic olah? 

— lulișka, tu te-ai țicnit! Dar... ia stai! O întrebare oarecare, cum ar fi că 
vrem să aflăm când cade paştele la anul... Oricum, ai avut un gând bun şi eu 
n-am băgat de seamă de la început... Hai să te pup! Poate că îţi ies și 
gărgăunii de a te mărita cu olahul. 

Se îmbrăţișară amândouă râzând, tocmai când Grazziani îşi arătă fața la 
fereastra caleştii. 

— Cum vine asta? întrebă el. N-am și eu un loc la mijloc? 

— Ți-ar veni greu să alegi! îi răspunse foarte voioasă contesa. 

— Da de unde, hotărârea mea e și luată! 


— Cine ştie? făcu Agnes lăsându-l să nădăjduiască. 

Începuse să creadă că avea să se joace cu el ca pisica cu şoarecele, şi-i 
convenea de minune. lar asemenea vorbe făcură să treacă vremea pe 
negândite, până ce înserarea îi sili pe călători să se pregătească de înnoptat 
chiar în marginea orașului. Femeile plecaseră mai departe, făgăduind că în 
cel mult două ceasuri aveau să fie înapoi, numai bine ca să poată lua cina 
împreună. I s-a părut destul de ciudată această dorință, dar Grazziani era 
hotărât să le lase cum or pofti, poate se vor da de gol mai curând. 

Trecuse vremea hotărâtă și trebuiau să se întoarcă ciudatele călătoare și 
chiar aşa se părea că se întâmplă. Din Arad ieșise în goana mare o căruță 
însoţită de mai mulţi călăreți. 

— Ele sunt! zise Marcu, nerăbdător să vină lulia. 

— Nu vezi că-i vorba de un chervan și goana cailor în galop arată mai 
curând a fugă? Şi de unde să fi avut însoțitorii?! 

Vijelioasa goană a chervanului, sărind când pe o roată când pe alta, stârni 
uimirea tuturor. 

— Încălecarea! porunci Kerim-efendi, temându-se să nu fie vorba de 
vreun iureş vrăjmaș care să-i ia pe nepregătite. Poate că sunt nişte fugari în 
primejdie şi vin să ne ceară sprijin, dar mai bine să ne găsească pe cai, gata 
la orice. 

— Nu-i rău să fim prevăzători, încuviinţă trimisul padișahului. De faci ceva 
chibzuit nu te vei căi, iar de nu, s-ar putea să nu mai ai când să vezi că ai 
greşit. Dacă acești călăreți au gânduri bune față de noi, vor încetini la vreme, 
fiindcă în urma lor nu văd pe nimeni care să-i fugărească. Dacă nu, avem să-i 
întâmpinăm cum se cuvine! 

Într-adevăr, chervanul se opri chiar la marginea taberei turceşti, iar trei 
dintre străini se apropiară de Gaşpar și ai lui. Îşi scoaseră pălăriile 
fluturându-le în semn de salut. 

— Sluga! făcu cel ce părea a le fi căpetenie. Ajutaţi-mă, vitejilor oşteni, să 
nu fiu prădat pe pământurile luminăţiei-sale, padișahul! 

Vorbea turcește, dar se ghicea că-i străin. Se arăta înfricoşat, cu toate că 
ochii lui mici și vicleni păreau a fi bucuroși de cele petrecute. 

Lui Grazziani nu-i plăcu deloc privirea străinului şi nici cerința lui de 
ajutor, câtă vreme nu i se zărea nimeni pe urme. Se vedea cât-colo că erau 
nişte raguzani, pe care altfel i-ar fi sprijinit cu drag, așa că o luă drept pe 
limba lor: 

— Cinstite signore, nu văd pricina spaimei... 

— Per Bacco! îl opri acesta. Domnia-ta ești chiar signor Grazziani, dacă nu 
mă-nșel... Madona, dar eşti îmbrăcat turcește! Totuşi eu nu mă-nșel, că nu 
pot uita... 


— De unde mă cunoşti și ce nu poţi să uiţi? 

— Mai întrebi, ilustre maestro? Dar cum aş putea să uit chipul pe care l- 
am privit cu încordare preț de un sfert de ceas?... Spre rușinea mea am 
închis ochii din pricina rănii ce mi-ai făcut-o, dar nu m-am supărat, aşa-i în 
duel... 

— Mă iartă, signore, dar nu-mi aduc aminte să fi avut cinstea de a 
încrucişa sabia cu domnia-ta, răspunse rece Gaşpar. 

Hotărât lucru, raguzanul mințea, şi oare de ce? Se poate totuși ca undeva 
prin Veneţia să se fi bătut cu el, dar nu mai știa când și unde... 

— Da vero, da vero! se bucură neguţătorul, care nu era altul decât messer 
Marino Marini. Dar de maestrul Tardini uitat-ai? 

— Aa, da! Numai că, vezi domnia-ta, eu am cunoscut acolo o mulțime de 
oameni, însă dacă te-ai numărat cumva printre învățăceii lui, atunci fii 
binevenit. Ce necazuri ai păţit? întrebă el cu bunăvoință. Parcă am înţeles că 
te fugărea careva... 

— Cum, nu mai vin?! Madona! Doi dintre oamenii mei au rămas pe 
caldarâmul acestui blestemat oraș, se văicări neguţătorul luându-se cu 
mâinile de cap. 

— Ucişi? 

— Spintecațţi! 

— Și se cunosc făptaşii? Sunt localnici? 

— Avem şi noi partea noastră de vină, răspunse el ocolind întrebarea. Ba, 
dacă mă gândesc bine, chiar ei erau vinovați... 

— Stai signor... cum ai zis că te cheamă? 

— Patelli! Francesco Patelli, dar n-am apucat să spun, fiindcă m-am luat cu 
vorba. 

Numele nu-i spunea nimic și Grazziani se gândi la o legătură dintre acest 
Patelli și contesă, dar nu izbuti să-i dea de cap. Se putea însă la fel de bine ca 
bietul om să fi dat de necaz şi, cum zice că l-ar fi cunoscut cândva în trecut, 
nu se făcea să nu-i dea o mână de ajutor. 

— Spune mai departe, signor Patelli, îl îndemnă el, ca și cum nici nu s-ar fi 
gândit să-l bănuiască de înşelăciune. 

— Cei doi s-au dat la joc de zaruri cu nişte târgoveţi, încă din noaptea 
trecută. Asta n-ar fi fost nimica, dar au pierdut totul și poate că nici atunci nu 
s-ar fi întâmplat ce v-am povestit... 

— Dar n-ai spus până acum nimic. Ba chiar văd că o cam iei pe ocolite. Fii 
mai scurt! 

— Ce s-o mai lungesc... slugile ticăloase au jucat şi pe marfa mea din 
chervan, pierzând-o de asemenea. N-au pomenit nimic de asta și când ne-am 
sculat, în zori, au venit câștigătorii de peste noapte, cerând marfa. 


— Cam încurcată treabă! 

— Întocmai... şi se înţelege că nici nu m-am gândit să le iau în seamă 
pretențiile. Atunci au scos cuţitele, ucigându-i pe cei doi mincinoși, dar 
sărind și asupra noastră. Apărându-ne, i-am doborât. 

— Foarte bine aţi făcut! Deci nu mai aveaţi cine să vă împiedice. 

— Da' de unde? Au început să răsară ca din pământ alţi ticăloși, ba unii se 
dădeau drept judecători... şi a trebuit să ne croim drum cu spada. Am rupt-o 
la fugă şi iată-ne veniţi să cerem sprijinul acestui pașă! arătă el spre Kerim- 
efendi. 

Anume făcuse așa spre a se crede că habar n-avea ce rang și însărcinare 
avea cel căruia i se adresase. 

— Dar, la urma urmei, cu ce vrei să te sprijine? întrebă Grazziani sătul de 
vorbăria lui Patelli. 

— Să ne fie îngăduit să poposim peste noapte în preajma acestor voinici 
oșteni, ca să nu fim atacați pe neaşteptate în timpul somnului. Se înțelege că 
vom plăti pentru aceasta, ca orice neguțători raguzani ce se respectă. 

— Nu venețieni?! 

— În tinereţe, signor Grazziani, de mult de tot, am fost și pe la Veneţia, dar 
numai întâmplător. 

La toate întrebările neguțătorul găsea răspuns şi, oricum, Grazziani 
simţea că nu-i place deloc acest om. Îi tălmăci lui Kerim-efendi dorința 
raguzanului şi, când auzi că vor să şi plătească, ochii turcului îndată sclipiră. 
Nu putea să priceapă însă cum ar fi putut avea vreo legătură aceşti străini cu 
oamenii lui Bethlen şi de nu cumva chiar cu Agnes. Oricum, va fi cu băgare 
de seamă când se vor întoarce fetele, o să observe dacă își fac vreun semn 
tainic. Porunci apoi ca neguțătorii să-şi așeze culcușul la marginea taberei și 
cât mai departe de cortul lui. 

La căderea întunericului, se înapoie şi Marcu. Le însoţise pe doamne până 
în Arad, le lăsase la locul lor de popas şi se grăbise să dea ochii cu Grazziani, 
neștiind cine erau străinii poposiţi în preajmă. Acesta îl lămuri în câteva 
cuvinte, că mai multe nu știa nici el, dar nu uită să-i strecoare bănuiala că ar 
putea fi în legătură cu femeile. 

— Socot că nu! răspunse Marcu. De altfel nici în oraș nu s-au întâlnit cu 
nimeni, decât cu popa de la biserica cea mare. 

— Doar nu pentru a se ruga au bătut atâta cale? Ce-au avut de vorbit? 

— Nu știu, că eu am rămas în dreptul aghiazmatarului, iar ele s-au tot 
şușotit cu popa, lângă altar. Nu se auzea nimic. 

Un alt tropot de cal îi înştiință că a sosit și Pera, care fusese trimis mai din 
timp să iscodească pe ulițele târgului de nu cumva ar fi poftit careva să ştie 


ce făceau contesele în Arad. El fiind pe de lături, lesne ar fi putut să-și dea 
seama. 

— Nici tu n-ai aflat nimic îngrijorător? întrebă Marcu, după ce acesta 
povestise cum umblase. 

— Linişte şi niciun semn! 

— Dar oamenii s-au mai potolit? Na, c-am uitat să-i întreb pe neguţători la 
care han s-au petrecut omorurile, zise Grazziani. 

— Ce omoruri? N-am auzit de nimic! răspunse Pera. 

— Nici eu! adăugă Marcu. 

— O bătaie cu niște neguţători, la un han... 

— Nici vorbă, că doar aș fi aflat! se împotrivi Pera. 

— Hm! Tare ciudat! Câtă vreme niciunul n-aţi auzit... 

După rugăciunea de seară, de la asfinţit, oştenii începură a aprinde 
focurile pentru noapte. Îşi pregăteau cina câte unul sau mai mulţi la un loc, 
după care fiecare se îndrepta spre culcușul ce şi-l înjghebase. 

Grazziani se aşezase la foc lângă Agnes, descusând-o despre ce văzuse în 
oraș, cum i-a priit drumul şi de nu va fi auzit de bătaia de la han, dar nu 
aflase nici ea nimic. Vremea trecu pe nesimţite şi focul lăsat să se stingă de la 
sine mai mocnea din când în când de sub cenușă, abia luminând feţele celor 
doi, când, pe tăcute, îi apucă mâna și mângâind-o o duse la buze. 

— Nici cea mai scumpă catifea nu-i aşa de fină ca mânuțţa ta. Toată pielea e 
aşa? 

— Poate că și mai şi! gânguri Agnes. 

— Nu crezi că am putea să ne plimbăm prin câmpia asta nemărginită, sub 
lumina stelelor, până nu iese luna? 

— Nu-i prea devreme? se alintă ea. 

Vru s-o cuprindă în brațe, când tocmai se auzi cineva tușind în preajmă. 
Sări pe dată, apucând mânerul spadei. Cât ai clipi, se ivi şi Pera alături, de 
parcă ar fi stat la pândă în umbră. 

— Cine-i? întrebă el. 

— Eu, signor Grazziani, se auzi vocea mieroasă a lui messer Marini. 
Înainte de a mă culca, am venit să-mi plătesc datoria. Am dat și oștenilor, dar 
nu se cuvine să nu-ţi ofer și domniei-tale un mic dar. 

Îi întinse o cutiuţă de abanos ferecată cu argint şi desfăcând-o dădu la 
iveală un frumos diamant. 

— Zice-se că însăşi sultăneasa Roxelana l-ar fi purtat cândva, dar cam aşa 
se spune despre toate giuvaericalele, spre a le sălta preţul. Numai că eu nu 
vreau bani, dar te rog să-l păstrezi în amintirea celui pe care l-ai întrecut 
cândva cu spada. 


— Cam prea mult, signor Patelli, numai pentru atâta, dar dacă zici că ţi-a 
rămas adânc în amintire vârful spadei mele, n-am să ţi-l înapoiez. 

— Mai de preţ decât podoaba, urmă Marini, este însă această butelie cu 
vin, pe care de asemenea ţi-o dăruiesc. Gustând din ea te vei duce cu gândul 
la frumoasele și însoritele meleaguri, căci unul este vinul de Chianti pe lume! 

— Chiar așa? Cu asta chiar m-ai nimerit, fiindcă de mult mi-e gura cam 
uscată. Am să beau cu prietenii mei şi te poftesc să te numeri printre ei şi să 
ne ajuţi s-o golim chiar acuma. 

— Ba, să-mi fie cu iertăciune, dar nu prea am îngăduinţă la băutură și nici 
nu se cade să vă stric petrecerea, încât, cu plecăciune în fața preafrumoasei 
doamne, eu vă zic adio! 

Bucuros că scapă de el, Grazziani îi făcu semn cu mâna și-i ceru lui Pera să 
aducă niște pocale, spre a cinsti și pe contesă cu minunata licoare 
italienească. 

— N-ar fi pentru întâia oară că beau și nu pot să spun că nu-mi place, dar 
n-ar fi mai nimerit să lăsăm pe mâine? Acuma ne ducem frumușel la 
culcare... 

— Lasă, Agnes, că este vreme pentru toate! Pera, mai ațâţă focul să ne 
putem încânta ochii de culoarea vinului şi de gingăşia femeilor frumoase! 

Deschise apoi cutiuța căpătată în dar și i-o oferi contesei. 

— Nici tu nu poți fi mai prejos de Roxelana. Poartă-l! 

Agnes roşi de plăcere, fiindcă nu se aștepta la atâta dărnicie. Flăcările 
sprinţare se jucau pe faţa ei, făcând-o şi mai atrăgătoare. 

Curând se iviră şi lulia cu Marcu, după o preumblare pe lângă cortul lor, 
întrucât străjerii nu le îngăduiseră să iasă din tabără. 

— Pe mine nu mă vor opri, îi întâmpină Grazziani, dar mai bine că ați venit 
şi voi, ca să bem împreună acest minunat vin. 

Ciocniră și închinară „pentru dragoste”. 

— Eu parcă am mai băut din ăsta, zise Marcu plescăind din limbă. 

— Se-nţelege că la curtea lui Tomșa nu va fi lipsit vinul bun... dar mie mi 
se pare cam schimbat la gust. Altfel ştiam eu vinul de Chianti! 

— Am să te rog să ţii până dimineaţă această cutiuţă, îl opri Agnes, dându- 
i îndărăt giuvaerul. Nu cumva să-i treacă prin cap să-l caute și să-l găsească 
la mine, zâmbi ea. 

Grazziani avu o tresărire. „De unde să-i fi dat ei prin cap aşa ceva? E 
limpede că sunt înţeleşi!” Apoi, nici vinul nu era italienesc. Marcu avea 
dreptate să spună că mai băuse, şi poate că nu la curtea Moldovei. Era o 
înșelătorie la mijloc, dar n-o putea dibăci. Punând cutiuța la brâu, simți 
răvaşul găsit la cel ce vrusese să-l omoare şi-l scoase la lumina focului, 
întinzându-l contesei. 


— Rând pe rând ies toate la lumină. Rogu-te să-mi tălmăcești două cuvinte 
scrise aici, ca să ştiu dacă merită să-l mai ţin ori ba. 

Agnes apucă scrisoarea şi, aruncându-șşi ochii asupra ei, un fior o străbătu 
până în vârful degetelor, dar trecu nebăgat în seamă şi numai lulia ar fi știut 
că pe prietena ei ceva o înfuriase din cale afară. Se prefăcu a nu vedea prea 
bine si-l apropie de foc. 

— Ei? 

— Spune că... trebuie să-l ucizi pe Czobor... parcă te-am auzit vorbind de 
el, îngăimă ea. 

— Şi eu care am crezut că Czobor îl iscălise... 

— Nu! sări contesa. Nu este iscălit! 

— Atunci dă-l încoace să... 

Nu apucă să-și isprăvească vorba că Agnes lăsă răvașul să cadă pe foc, dar 
Marcu îl prinse pe dată, înainte de a-l cuprinde flăcările. 

— Ce neîndemânatică am fost... Dar nu pricep la ce ţi-ar mai trebui, câtă 
vreme ţi-am spus ce scrie? 

— Aşa-i. Marcule, pune-l tu pe foc, dar mai într-ascuns, să nu se spună că 
am primit niscai răvaşe de la neguţători, dar... vai ce prost sunt! făcu deodată 
Grazziani bătându-se peste frunte. Am uitat că prietenul meu nu știe limba 
lor... Ha, ha, ha... 

Apoi îi vorbi sârbește, lăsând să se creadă că spune același lucru: 

— Păstrează acest răvaș, fiindcă pe mine m-a mințit și a vrut să-l ardă. 
Trebuie să fie ceva cu el! Fă-te că-l arunci pe foc, dar pune altceva. Trage-o 
de limbă și pe iubita ta, că acum ne e viața-n joc. Nici vinul nu era italienesc, 
dar nu pricep ce înţelegere va fi fost între ei. Raguzanul va veni la noapte să- 
şi ia giuvaerul de la mine, așa că vom veghea pe rând. 

Şi râse mai departe, iar Marcu fu silit să facă la fel. 

Bosumflată, poate din pricina neîncrederii arătate, Agnes se ridică cea 
dintâi spunând c-o apucase somnul. 

— Ce-ar fi să dormi în cortul meu? întrebă Grazziani de-a dreptul. 

Contesa îl privi iscoditoare, neștiind ce să creadă. Nu că n-ar fi vrut, că 
astfel ar fi scurtat cu mult călătoria, dar i se părea că „turcul” ştia ceva şi se 
ascundea sub masca unui îndrăgostit. Simțul ei nu părea s-o înșele. Nu 
trebuia să se grăbească! 

— Dacă o laşi şi pe Iulia lângă mine, răspunse ea zâmbind. 

— S-ar supăra Marcu, fiindcă și el ar pofti să doarmă în locul tău, lângă 
prietena ta... 

— Atunci nu se poate! hotărî Agnes și plecă urmată de Iulia. 

Rămași singuri, Grazziani îi spuse lui Pera să dea o raită și să vadă dacă 
fetele s-au dus la culcare, apoi către Marcu: 


— Pe răvaş scrie cu totul altceva, dar nu înţeleg de ce ar vrea să-l ucid pe 
baron, oare nu sunt împreună? 

— Poate că Czobor îi va fi vândut, răspunse Marcu, dar pe dată o-ntoarse: 
eu nu cred să fie amestecate şi fetele. Neguţătorul luat din scurt... 

— Nu-l mai prindem. N-ai auzit un zgomot înăbușit, de căruţă, în timp ce 
noi ne cinsteam cu vinul? 

— Trebuiau ţinuţi în loc, dar am putea să le luăm urma. 

— Prea târziu. Trebuie să se fi îndepărtat, şi apoi o avem pe Agnes, care-i 
căpetenia. 

— Tot o mai bănuiești? 

— Vezi tu, prietene, în drumul nostru plin de primejdie putem avea câteva 
răgazuri de dragoste, dar și acestea cu băgare de seamă, că nimic nu-ţi poate 
suci mintea mai rău decât o femeie frumoasă... 

— Atunci să nu ne mai jucăm cu ele și să le facem să mărturisească! 

— Să nu ne pripim, Marcule! Eu zic să închinăm și acest ultim strop 
„pentru iubire”! 

Și după ce bău aruncă sticla cât-colo, dar Marcu o ridică grijuliu. 

— E prea frumoasă şi poate ne prinde bine pe undeva. 

— De altfel, bine faci, dar... dacă vinul va fi fost otrăvit? Ba, parcă ultima 
înghițitură nici nu mi s-a mai părut ca celelalte! 


VIPERA 


Cetatea Devei stăpânea din cele mai vechi timpuri valea Mureşului, 
supraveghind-o până hăt-departe. Cocoțată pe vârful unui munte ca un cuib 
de vulturi, mai că nu putea fi cuprinsă de către dușmani, dar și pentru 
prieteni urcușul acela pieptiş era o caznă. Acolo se aciuise de câtăva vreme 
prințul Bethlen Gabor, ca să poată căpăta cât mai curând știri de la oamenii 
trimişi pe urmele lui Grazziani. Planurile lui erau deosebite, căutând prin 
orice mijloace să împiedice pe austriaci să-i cotropească principatul, mai de 
dorit fiind jugul turcesc decât o stăpânire a habsburgilor. 

Din păcate, nici Sublima Poartă nu mai avea faima din trecut, iar 
dregătorii stambulioţi nu se gândeau decât la propria chiverniseală, încât 
tare ar mai fi poftit pacea cu împăratul de la Praga, iar Grazziani tocmai asta 
urma să mijlocească. Pe de altă parte, prințul ştia că austriacii nu-l aveau la 
inimă şi că-i făgăduiseră solului otoman să-l pună în locul lui, dacă iscălea 
pacea fără nicio poticneală. Era deci musai ca Grazziani să moară, dar nu 
oricum, ci trebuia mai întâi dat în vileag că era înțeles cu creştinii spre 
paguba împărăției turceşti. Pentru aceasta îl trimisese pe Czobor, care a dat 
greş, ba mai fu și prins, însă norocul a fost că baronul nu știa prea multe. 
Ciudat era că, pe negândite, Grazziani l-a slobozit pe Czobor fără să-i ceară 
nimic în schimb, sau așa se lăuda el. Bănuiala că fusese vorba de vânzare la 
mijloc era destul de mare și alteța-sa se arăta fără îndurare în astfel de 
cazuri. 

Czobor venise la Deva, chipurile, fugind din calea lui Grazziani, dar mai cu 
seamă să-şi povăţuiască stăpânul să se lase păgubaș întrucât solul turcesc 
era nevinovat şi amenința să se plângă sultanului de toate neajunsurile 
întâmpinate. De cum aflase de sosirea lui, Bethlen nu-i dădu răgaz să răsufle. 
Trimise oşteni care să-l însoţească în cetate, dar spunându-i că-i face o mare 
cinste să-l apere de vrăjmașii pare mişunau până şi în Deva. 

Ca de obicei, îl chemase și pe sfetnicul său Ugrai în acea odăiță cu o 
singură ferestruică ce dădea deasupra unei prăpăstii, încât nimeni n-ar fi 
putut trage cu urechea de afară. 

— Soarta nu ne-a fost prea prielnică, de astă-dată, dragă Czobor, fu 
răspunsul prinţului la salutul baronului. 

— Întreaga vină este a mea, că n-am știut a-mi alege oameni de soi şi mai 
cu seamă că m-am lăsat îmbrobodit ca un începător, când l-am cercetat pe 
austriac. 

— Ce vrei să spui? interveni Ugrai, întorcând capul spre Bethlen spre a-i 
cere iertare că se băgase fără îngăduinţă. 


— Vorbeşti de solul trimis în întâmpinarea lui Grazziani? întrebă şi 
prințul. 

— Întocmai, alteță! M-am lăsat amăgit că acela ar fi avut o scrisoare de-a 
împăratului, ori a baronului von Butting. 

— Și n-o are? rânji Ugrai. 

— Nici vorbă, excelenţă! 

— Ţi-a mărturisit-o însuși Grazziani? zâmbi batjocoritor şi Bethlen. 

— Nu... se bâlbâi baronul. Am aflat eu. 

— Când aţi stat la un pahar de vin, în temniţa cetăţii? se răsti Ugrai. 

Czobor se simți pierdut, dar nu deznădăjdui, căci nu aveau de unde să știe 
ce se petrecuse în sufletul său, iar cât despre răvașş, acesta ajunsese la cel în 
cauză şi nu puteau să afle de el. 

— Ce i-ai făgăduit lui Grazziani în schimbul slobozirii tale? făcu tăios 
principele. 

— Nimic, măria-ta! Jur... 

— Fără jurăminte, baroane, că te bate Dumnezeu! Pe scurt, ce trebuie să 
faci? 

Din nou Czobor se află în grea cumpănă. Nu știa dacă n-ar fi fost mai bine 
să-i mărturisească totul stăpânului său şi să-i ceară iertare, dar ce anume să- 
i spună, că nu-i făgăduise nimic celuilalt? „Afurisitul de răvaș!” blestemă el în 
gând. „De n-ar fi fost acela, nu aveam a mă teme de nimic!” Oricum, nici aşa 
nu putea fi învinovăţit că Grazziani se dovedise mai puternic decât el. Şi la 
urma urmei, nici nu-i spusese nimic! 

— N-am avut ce-i spune, alteţă, fiindcă el știa mai multe decât mine și nu 
mi-a cerut nimic. De n-ar fi fost blestematul acela de olah care-l însoțește 
pretutindeni, oamenii mei l-ar fi adus legat aici. 

— Da, oamenii tăi, baroane, au sosit aici, dar fără Grazziani, spuse Ugrai. 
Ba, se pare că au avut alte gânduri. 

Czobor ridică mirat din sprâncene. Nu aflase despre spânzurarea lui 
Mirco și Kocea, că poate s-ar fi bucurat. 

— Dar despre olahul acela ce știi? întrebă Bethlen. 

— Dacă nu m-o fi minţit, se pare că este supus al alteţei-voastre de prin 
munții Banatului și nu s-ar cuveni să se amestece cu dușmanii țării. Nici nu- 
mi dă prin cap cum de s-au putut lega atât, că nici de-un neam ori lege nu 
sunt. 

— Te înşeli, Czobor! răspunse Bethlen. Grazziani este și el olah, din stirpea 
celor de peste Dunăre, de prin Croaţia ori din împrejurimile Raguzei. 

— Afurisit neam! făcu baronul. Unde te-ntorci, dai peste ei, ca frunza și 
iarba, nu i-ar mai răbda Dumnezeu, ba uite că mai sunt şi prin depărtări... 


— Ei se întind pe unde au hălăduit străbunii lor și cu toţii sunt eretici, dar 
de i-am aduce la legea lui Calvin ar fi o oaste de temut, numai că pe Grazziani 
n-ai să-l lămureşti, că-i un papistaș încarnat. 

Czobor holbă ochii la prinţ, auzind ce gânduri îl bat, de-ai fi zis că erau ale 
lui Gașpar Grazziani. „Parcă le-ar fi luat Dumnezeu minţile la toți. Numai de 
țara unită a olahilor vorbesc şi unii şi alții. N-a vrut-o oare şi sălbatecul de 
Mihai, și până la urmă ce s-a ales? N-are să-i lase nici neamțţul, nici turcul, 
dar ei visează!” îşi zise baronul, în vreme ce prințul încă-şi mai depăna firul. 

— Aş cuteza să întreb, alteţă, contesa Rozsnyai a fost trimisă în locul meu? 
îngăimă Czobor, când Bethlen se opri din vorbă. 

— Nădăjduiesc că nu-mi ceri socoteală! 

— Ferit-a Domnul! Dar nu pricep cum de se află tocmai ea la Temesvar, că 
doar nu va fi fost acolo mai înainte de mine? 

— Lasă, nu te mai gândi prea mult, se băgă Ugrai. 

— Când mintea îţi judecă prea bine, se iveşte primejdia de-a o pierde, or 
eu încă mai am trebuință de tine, spuse prințul. Ce zici Jenö? Îl mai putem 
trimite la Târgovişte? 

— Eu zic că da! Să ne spună însă dacă s-a mai întâlnit cu Grazziani, după 
ce a stat de vorbă cu contesa Rozsnyai. 

— Am plecat îndată la Deva, cu toate că iscoada ei venise să-mi ceară să-l 
ucidem pe turcit. Eu nu mai aveam cum, şi cu un ucigaș de rând nu mi-a 
venit să mă amestec. 

— Despre cine-i vorba? întrebă Bethlen pe Ugrai. 

— Habar n-am! dădu din umeri acesta. Vorbeşte! Ce vrei să spui? 

Czobor le povesti despre întâlnirea lui cu Pasquale, pe care-l socotea și 
acuma un ucigaş năimit de Agnes. 

— Să mai fie și altcineva pe urmele lui Grazziani? se nedumeri Bethlen. 

— Agnes nu ar fi băgat pe nimeni fără să ne dea de știre, răspunse 
sfetnicul. 

— Nu cumva fetele noastre sunt în primejdie? Fă bine Czobor și aşteaptă 
afară, că am ceva de vorbit cu Jenö! 

Înţelegând că fusese dat afară ca o slugă, baronul simţi că se înăbușă şi 
jură să nu-și dea în vileag gândul de a-l sluji pe celălalt. 

— S-a mâniat! zâmbi Ugrai privind în urma lui. 

— Ei, asta-i acum, de mânia lui îmi pasă! Nu crezi că acel Grazziani l-a 
slobozit anume pe deșteptul nostru de baron spre a-i întinde o capcană lui 
Agnes? 

— Cam greu de spus, dar socot că prietena noastră nu se va da învăluită 
cu una cu două. 

— Baronul minte cu nerușinare şi a devenit primejdios. 


— Atunci va trebui să plece pe poteca... 

— Nu ne pripim? întrebă Bethlen. De-l trimitem la Târgoviște, mai scapă. 

— Să nu ne facă vreun pocinog. Știm oare ce-i trece prin cap şi 
voievodului de acolo? Dacă o vrea și acela să clădească noua Dacie?! 

— Fără îndoială, căci şi mai înainte şi după Mihaly olahul, mulți principi şi 
voievozi au vrut-o şi o vor mai vrea. Numai că nu cu spada, cum a încercat 
răposatul Bathory Gabor, ci cu multă dibăcie. În viitoarea Dacie olahii sunt 
cei mai mulţi, dar ademeniţi la credinţa noastră, pot fi supuși ascultători. Îi 
vom învăţa carte, le vom ușura birurile și văd eu ce s-ar mai putea face, dar 
nu prea mult, ca să nu uite de stăpân! 

— Sunt căpățânoşi din fire acești olahi şi țin tare mult la credinţa și popii 
lor, încât nu se vor lepăda prea lesne. 

— Vezi tu, Jenö, tocmai cu acești popi trebuie început să-i atragem. După 
ce vom izbândi aici în Ardeal, ceilalți, de peste munţi, se vor îndupleca și ei şi 
fi-vor una, că și așa se tot preumblă de colo până colo, de parcă n-ar fi atâta 
piatră şi pădure între ei. 

— Mi se pare că şi Grazziani vrea să ajungă rege al Daciei... 

— Nu, Jenö! Dacă nu voi fi eu, atunci altul mai vrednic, dar nu Grazziani! 
Un vântură-lume vândut turcilor, dar mai cu seamă nemților ar aduce numai 
nenorocire. 

— Dar dacă olahii fi-vor mai mulţi, nu se vor înstăpâni în toată țara? se 
îngrijoră Ugrai. Noi, nobilii, ce vom face? 

— Tocmai pentru aceea, regele trebuie să fiu eu şi urmașii mei! 

În camera de alături aştepta nerăbdător baronul, care-şi pusese în gând 
ca, orice sarcină ar fi căpătat, să se înfățişeze la picioarele lui Grazziani. Într- 
un târziu, Ugrai deschise ușa și-l pofti în fața prinţului. 

— Dragă prietene, zise Bethlen punându-i mâna pe umăr. Ai să pleci 
pentru mine la Târgovişte, dar nimeni nu trebuie să afle. Totul va fi gata în 
cel mult două zile și până atunci te rog să te odihnești, căci fi-va un drum 
greu şi plin de primejdii. Ai să te duci acuma pe o potecă mai dosnică, spre a 
nu fi văzut de cineva, iar în zori mi te vei înfățișa tot într-ascuns! 

— Voi face întocmai, alteța-voastră, se înclină Czobor, dar în gând îşi 
spuse că nu-i va mai călca piciorul în cetate, decât când avea să fie alături de 
principele olah. De altfel, în aceeași noapte va fi părăsit Deva... 

— Atunci, mergi sănătos! Jenö te va însoţi până la portița cea tainică. 

Ugrai făcu o scurtă plecăciune și o luă înainte, iar baronul îl urmă după 
ce-și salută şi el principele. 

Când se înapoie, Ugrai își scutură palmele de parcă ar fi făcut o treabă 
murdară. 

— Peste un ceas vom avea veşti de la oaspetele nostru, zâmbi el cu înţeles. 


— Dar dacă are norocul să scape, că doar viperele nu mișună la tot pasul? 

— Tocmai de aceea, alteță, am închinat cu el la plecare o cupă cu vin. 
Acuma, ori vipera, ori băutura... Nimeni n-are să ştie ce fel de venin a pus 
capăt zilelor baronului Czobor Istvan. 

— Îmi pare rău de el, făcu Bethlen, deşi uneori se purta cam crâncen cu 
cei ce-i cădeau în mână. 

— E şi asta un fel de ispășire pentru tot ce-a făcut şi apoi țelul pe care îl ai 
trebuie îndeplinit pe orice cale, cum spunea cu ani în urmă florentinul 
Machiavelli, dacă nu mă-nșel. Un prieten devenit îndoielnic e mai primejdios 
decât un dușman. 

— Dar asta cine a mai spus-o? 

— Chiar eu, alteţă! râse Ugrai. Nu ţi-e îngăduit să fii milostiv, chiar de 
greşești, când e vorba de binele ţării. 

— Jenö, cu adevărat îmi ești cel mai bun prieten şi dacă m-aş îndoi 
vreodată de credinţa ta să știi că am să-ți urmez povațţa, îl amenință prinţul 
în glumă. 

— Nu mi-e teamă, fiindcă eu n-am să înșel niciodată bunăvoința şi 
prietenia ce mi-o arată unul dintre cei mai mari principi ai Transilvaniei. 

— Ai devenit linguşitor ca un dregător otoman. Fii mai cu băgare de 
seamă în laude! îl dojeni Bethlen. 

Mai vorbiră apoi preţ de un ceas și mai bine, până să ajungă la ei vestea că 
baronul fusese mușcat de o viperă, căci încumetându-se să coboare pe 
poteca din dos s-a împiedicat şi a căzut peste o astfel de lighioană, ceea ce se 
mai întâmpla cu oaspeţii necunoscători ai locului. Slujitorul care le-a adus 
vestea adăugă: 

— l-au ieşit pete pe față întocmai ca la mușcătura de viperă și a murit 
foarte repede, rostogolindu-se până la poalele cetăţii și sfâşiindu-și 
veșmintele de colțurile de stâncă. 

— Sărmanul! Bine că apucase să moară mai înainte, îl căină Ugrai după ce 
servitorul ieşise. 

— Mare noroc avem cu viperele astea! răspunse prinţul. Ar trebui să le 
hrănim zilnic cu lapte fiert, ca nu cumva să le dea prin cap să ne părăsească. 
Dar oare sunt cu adevărat aceste târâtoare prin preajmă? 

— Nu le-am văzut niciodată, dar de pieirea unor oameni prin mușcătura 
lor se ştie din bătrâni. 

— Bietul Czobor, s-a cam pripit! 

— Să plece din cetate, ori să treacă de partea lui Grazziani? 

— Și una şi alta. Noroc de viperă! 


DRAGOSTE ŞI URĂ 


Trecând pe lângă Arad alaiul a ținut malul Mureșului și, ajungând la 
Şeitin, se înţelege că poposiră la acelaşi Vădăsan. Nici n-ar fi putut merge 
mai departe, caii fiind prea flămânzi şi osteniți. 

— Era bine să fi dat peste o pășune mai ca lumea, spuse Kerim-efendi, 
nemulțumit de iarba din lunca Mureșului. 

— Către pusta ungurească numai de aşa-ceva o să avem parte, dar nu uita, 
efendi, că pe la noi prin Banat s-a aşezat vara și oamenii şi-au cam lucrat 
ogoarele, răspunse Marcu. 

— Nici atunci nu vom paşte caii, interveni mubașirul, fiindcă am cam 
zăbovit în drum și ne-a prins căldura chiar în pustă, până la Buda. 

— S-ar putea merge pe la poalele munților, la răcoarea pădurilor din 
Crișana, tăind-o de-a dreptul către Praga, fără a mai străbate nesfârşita 
câmpie. Eu am fost odată la Sătmar... vru Marcu să adauge. 

— Am de întâmpinat soli de taină, cu care sunt înţeles. Apoi mai am de 
trimis pe cineva la Raguza, căci omul ce urma să se ducă acolo a fost 
sfârtecat de Czobor şi trebuie găsit altul, îl întrerupse Grazziani și văzându-l 
pe Kerim-efendi îndepărtându-se putu să-și dea pe față gândurile: Mai sunt 
şi fetele astea care merg la Buda și cărora le-am făgăduit să le însoțim și... 
multe altele, încât tot calea pustei vom apuca. 

— Spuneai, măria-ta, că vrei să trimiţi la Raguza? N-ar fi nimerit chiar 
Pera? 

— Mă gândeam mai curând la tine, Marcule. 

— Eu nu! Mai întâi că nu cunosc nici locurile, nici limba și apoi ne-am 
înțeles să te urmez... 

— Se pare că ai dreptate. Îi bun și Pera, cu toate că dacă una dintre 
tovarășele noastre de drum ar fi mers într-acolo ai fi însoţit-o și dincolo de 
Raguza. 

— Dacă aș însoţi-o?... de bună-seamă! Numai că aş duce-o la Borlova, la 
mine-n sat şi nu la dracu-n praznic, oftă Marcu. Zău, măria-ta, mi-a cam 
căzut cu tronc şi-i cam rușinos pentru un oștean ca mine, dar nu știu ce m-a 
apucat de nu-mi găsesc stare. 

— Îţi trece boala asta, de îndată ce te vezi lângă ea în pat și, de ce nu, chiar 
în noaptea asta?! Aici, la gospodarii aceştia, ar fi cu putință. Vorbeşte tu cu ei 
să ne fie odăile apropiate, că pe urmă totul vine de la sine. 

Kerim-efendi se întoarse spunând că poruncise întinderea corturilor la 
marginea satului, dar că ar fi trebuință de ceva ovăz și se gândise să-şi 
trimită oamenii prin sat. 


— Nu, Kerim-efendi, nici să nu te gândești! Au să meargă doar vreo câțiva 
împreună cu Marcu, și vor da bani pentru tot ce vor ridica de la săteni. 

— Să plătească?! se nedumeri alaybeyul. 

— Vezi-bine! Suntem în împărăţia luminatului nostru padişah și nu ne 
este îngăduit să asuprim pe supușii măriei-sale. Eu nu am nevoie de 
blesteme și nici să mi se ducă vestea ca să-mi fugă toți din cale. 

— Prea-bine! încuviinţă Kerim, deşi vădit nemulțumit. 

Îi spuse apoi şi lui Marcu, după plecarea alaybeyului: 

— Să plătiți până-ntr-un ban, ca să nu se ducă veste până la Praga cum că 
eu jefuiesc creştinii. 

— Am înţeles, măria-ta! 

— Şi vezi, nu uita de adăpostul pentru noapte... Cel puţin două odăi: una 
pentru noi și una pentru fete, că pe urmă om mai vedea. Apoi, dacă mai ai 
sticla aceia a raguzanilor, spal-o bine şi umple-o iară, pe undeva, dar vezi să 
fie de soi! 

Intrând în sat însoțit de turci, porțile i se închideau în nas și numai peste 
gard răspundeau sătenii că nu au nimic de dat ori de vândut. „Cu turcii după 
mine n-am să fac nicio ispravă”, gândi Marcu. Îi puse să aştepte lângă o 
fântână, iar el o apucă pe altă uliţă, de unul singur. Nici oștenii nu erau prea 
mulțumiți să se milogească la ușa ghiaurilor, când mai lesne ar fi fost să 
pătrundă călare peste tot şi să ia pe alese. Marcu încercase să-i încredințeze 
cum că ar fi fost însăși porunca marelui vizir, ca să nu supere pe ghiauri, dar 
lor puţin le păsa de el, ştiau însă de frica lui Kerim-efendi și acesta le spusese 
să asculte de omul de încredere al lui Gașpar-beg, ca de el însuși. Dar nici 
singur nu avu mai multă izbândă, căci oamenii deveniseră prevăzători și nu 
se arătau din dosul porților ferecate. Oricum, se bucură în sine văzând 
simțămintele românilor față de stăpânirea turcească, fiindcă asta va ajuta 
planurile lui Grazziani. Se întoarse deci la Vădăsan, căruia îi spuse necazul. 

— Vezi-bine că voi da câte ceva ovăz și altele, dar pe bani, răspunse badea 
Vasile. 

— Dar cum altfel? 

— De ce n-ai spus de păgâni de la-nceput? îl iscodi Vădăsan. 

— Ei n-or să doarmă în sat! 

Îi povesti apoi că oştenii erau sub porunca unui prinţ creştin de mare 
rang în slujba sultanului, dar de nu s-or îndura sătenii să le dea pe bani o să-i 
ia singuri şi n-avea să fie bine. Vădăsan îi dădu dreptate şi-l pofti să 
cinstească aldămașul. 

— Apăi să ştii domnia-ta că eu găzduit-am tot felul de străini. la, numai ce- 
or plecat ceva neguţători raguzani şi câte alte neamuri, dar păgâni nicicând! 
spuse gospodarul. 


— Nici nu poate fi vorbă de găzduire, că-s mulţi și au tabără lângă Murăș, 
în afara satului, îl linişti Marcu. Dar eu te-oi ruga pentru două odăi, la 
noapte, că mai avem cu noi și două muieri tinere, ce-ar pofti hodină într-un 
pat. 

Țăranul ridică mirat privirea, neștiind ce să creadă. Nu mai auzise 
niciodată ca turcii să însoţească femei, dar „vor fi fost de neam mare, poate 
chiar cu împăratul lor, de le făceau atâta cinste”, își spuse el și nu mai 
întrebă nimic. 

— Eu ce să zic? dădu el din umeri. Muierea mea n-are să îngăduie picior 
de turc în casa ei, dar parte femeiască.... 

— N-ai teamă bade, că-s şi ele creştine, ca şi noi. Aşa că m-oi întoarce, dar, 
să nu uit, fă bine şi umple-mi glaja cu o țâră de vin din ăsta bun. Socot că 
avem să cumpărăm şi mai mult de ne învoim. 

— Bucuros! răspunse Vădăsan şi își strigă nevasta. Tu, muiere, adă nişte 
vin pentru oaspete! 

Marcu dădu fuga până în curte, unde era legat calul cu o traistă de ovăz pe 
după grumaz, și scoase de la oblânc butelca primită de la străin. 

— Tulai Doamne! se înspăimântă femeia, albindu-se la față când văzu 
sticla în mâna lui Marcu. Apăi asta-i glaja raguzanului! 

— Dar de unde ştii că-i de la el? se nedumeri Marcu. 

— Apăi, cum ciorile să n-o cunosc?... Dar stăpânu ei mai trăieşte? 

— Doar nu crezi că-l vom fi ucis să-i luăm glaja? 

— Nu ştiu ce să zic, dar asta-i lucru necurat! se închină femeia. 

Îi povesti apoi ce i se întâmplase și cum schimbase vinul cu de-al lor în 
locul celui vărsat. 

— Asta-i bună! Noi tare-l mai lăudam zicând că-i străin și când colo... No, 
fă bine şi din ăsta să-mi dai! 

Apoi Marcu le mulțumi frumos și făgădui să vină curând cu fetele și 
prietenul său, dar Floarea ținu să adauge: 

— Bagă de samă! Când o curs vinul lor de măgan s-o făcut sânge... 

— Aşa va fi fost el, roşu! 

— Ba, că am vrut să lipesc cu lut locul ce se arsese ca balega vitelor când 
se uscă! 

— Domnia-ta să nu te pleci la poveştile muierești, că așa vor fi fiind 
vinurile pe la ei. Numai că muierea asta a mea o umplut satu că răguzanul o 
vrut să se omoare. 

Marcu nu mai râse, iar când îi dădu lui Grazziani sticla cu vin, îi povesti 
cele aflate. 

— Pot jura că-i „Chianti”! plescăi acesta din limbă. Mare noroc avut-am cu 
femeia asta... mai cu seamă că a pus în loc un vin la fel de bun, dacă nu chiar 


şi mai şi! Ticălosul, de unde o fi ştiut de Tardini? Ăsta nu mai era omul lui 
Bethlen! 

— Oare să fi vrut să ne ucidă? întrebă Marcu nevenindu-i să creadă 
asemenea mârșăvie. 

— Negreșit! Mă întreb însă, Patelli... ori cum naiba îl va fi chemând, o fi 
aflat în răstimp de schimbarea vinului? El a dat bir cu fugiţii, socotindu-ne ca 
şi morți, dar nu cred să nu fi lăsat ceva iscoade. Și fiindcă a dat greș, ne vom 
mai întâlni cu oamenii lui în cale. Săteanca ne-a scăpat de la moarte! Să bem 
în sănătatea ei! şi duse sticla la gură, gâlgâind cu sete. 

Cam în vreo patru ceasuri toți drumeții noștri erau gata de hodină, iar 
Grazziani se cam cherchelise, făcându-se mai cutezător cu Agnes și tare 
limbut. Vădăsan aşijderea, căpătase chef de vorbă și nu se mai dădea dus din 
poveşti, Marcu slujindu-i de tălmaci, până ce nevastă-sa veni și-l trase la 
culcare. Atunci se gândi și Gaşpar să se repeadă până în tabără, unde 
rămăsese Pera, şi să-l povăţuiască cele de trebuință pentru călătoria ce urma 
s-o facă. 

În aşteptare, Marcu ieși în târnaţ şi se lăsă furat de gânduri. Deodată simţi 
o ușoară atingere pe umăr și pe dată fu cu mâna pe mânerul spadei, 
întorcându-se. 

— Ei nu, că doar nu vrei să mă tai?! zâmbi Iulia, care se apropiase pe furiș 
ca o pisică. Așa de tare te-am speriat? 

— Fără să-mi dau seama! se ruşină tânărul. De fapt aş fi putut să ştiu că 
numai o zână poate pluti, fără să păşească pe pământ. 

— Nu-ţi şade bine când vorbeşti astfel! îl dojeni fata. Fă așa cum ţi-e felul 
şi nu spune vorbe mari, că nu-ţi stă-n fire, doar ești oștean! Te-am văzut 
singur şi îngândurat şi m-am gândit a-ți ține tovărăşie. Poate îmi vei povesti 
din faptele vitejeşti pe care le-ai făcut, de bună-seamă. Mult mi-ar fi plăcut să 
fi fost şi eu fecior şi să încrucișez spada cu dușmanii. 

— N-am făcut nimic mai mult decât alţii. Cât despre vrăjmași, aceştia nu 
totdeauna scot sabia, ci de multe ori folosesc otrava, cum au vrut și 
raguzanii aceia... 

— Care?! 

Marcu îi povești pe-ndelete, mai cu seamă despre păcăleala trasă de nana 
Floarea. 

— Stăpânul meu credea... 

— Eşti plătit de el? 

— Deocamdată nu, dar am încuviințat să intru în slujba domniei. 

— Dar el nu-i domn! 

— Va fi! 

— În Ardeal? 


— Peste tot! Şi în Ardeal și în Moldova şi în Muntenia. 

— Doar n-are de gând să se fâțâie de colo-colo?! 

— Nu văd cum aş putea să-ţi spun, zise el cam fâstâcit. Dar de se va 
împlini visul nostru, putea-voi și eu să mă aşez, ca tot gospodarul la casa lui. 

— Te așteaptă vreo drăguță? întrebă lulia cu inima la gură. 

— Nu prea a fost vreme să se uite fetele la mine, că m-am sumețit să 
vântur lumea și a mă face căpitan domnesc. Dar în cele din urmă tot în 
cimitirul din sat or să-mi zacă ciolanele. 

— Mai va până atunci! De moarte nu-i bine nici să pomenești măcar, 
fiindcă te poate auzi şi pe dată ţi se înfățișează. Cel puțin așa se spune pe la 
noi. 

— Adică pe unde, dacă mi-i slobod a ști? 

— Pe valea Murășului, la Mikeslaka. Avem și noi un cimitir, năpădit de 
crucile olahilor, care sunt tare vechi, însă cum eu încă nu m-am gândit la 
hodina cea veşnică, așa va mai rămâne îndelungată vreme. Dar... zău că ne- 
am prostit! Vorbim de cimitire, în loc de lună şi de stele, cum s-ar potrivi 
unor tineri ca noi. 

— Chiar! făcu Marcu apucând-o de mână. Hai să mergem la Murăș, să-i 
auzim cântarea la culcatul păsărelelor și să ascultăm șoapta pământului. 

Fata se împotrivi dar nu îndeajuns, căci nu ştia de face bine ori nu. În 
urma lor, întorcându-se din tabără, Grazziani aruncă o privire plină de- 
nțeles și socoti că ar fi vreme să se ocupe şi de frumoasa lui tovarăşă de 
drum. Ciocăni la uşă și, fără să mai aştepte răspunsul, pătrunse. 

— Nu intra! ţipă Agnes acoperindu-și sânii cu o cămașă pe care o găsise 
alături. Credeam că-i Iulia, adăugă ea liniştindu-se. 

— Nu știam că prietena ta bate-n ușă când intră la tine. Oricum, am avut 
noroc. 

— Fă bine şi ieşi îndată, dacă nu vrei să strig după ajutor. Aşa se poartă 
gentilomii? Mai spuneai că nu eşti păgân... 

— Turcii sunt destul de cinstiți, când le place o femeie i-o spun pe față şi 
dacă-i ține punga o cumpără. 

— Te pomenești că vrei să faci la fel? 

— Dacă trebuie plătesc oricât, fiindcă n-am unde dormi. 

Înaintă un pas şi o cuprinse pe contesă de încheietură silind-o să lase 
cămașa. Ea scoase un strigăt scurt și vru să-şi acopere sânii rotunzi cu 
mâinile, simțind cum o ardeau privirile „turcului”. 

— De nu pleci pe dată, chem ajutor! scânci ea, chipurile să-l alunge, dar 
cam fără vlagă. 

— Numai eu sunt în măsură să te ajut! 

— Eşti un hain! Mă doare... dă-mi drumul la mână! 


Îi slobozi mâna dar îi cuprinse umerii şi o sărută pătimaş. Simţea vigoarea 
sânilor proptindu-i pieptul şi inima începu să-i zvâcnească năvalnic. 

— Lasă-mă, gânguri Agnes înlănțuindu-l pe după gât, că poate veni Iulia. 
Altă dată! făgădui ea cu blândeţe. 

— La noapte! 

— Dar lulia? 

— O trimitem cu Marcu. 

— Doamne fereşte! Ea n-a cunoscut bărbat! Ce-ţi trece prin cap? 

— Dar tu?! 

— Nesuferitule! Am să vin eu la tine, după ce s-o culca Iulia, dar să fii 
singur! Pe ea însă te rog s-o lași în pace! Bine?... Hai, fii cuminte și te du! 

Nu se răbdă să n-o mai sărute o dată, dar și cu voia ei. Ispitit de freamătul 
trupului înfierbântat al femeii, se plecă și mușcă setos ca dintr-un măr. Un 
țipăt scurt fu răspunsul contesei, care-l împinse cu putere. 

— Eşti nebun... Ți-am spus doar că mă doare! Sălbaticule! Pleacă pe dată, 
să nu te mai văd! 

— Să ştii că mă-ntorc... 

— Am zis că vin eu la tine! 

— De nu, o să vin eu! Așa să ştii! 

Rămasă singură, Agnes îşi făcu socotelile în mare grabă. Nu putea spune 
că „turcul” nu i-ar fi fost pe plac, dar nici vreo altă cale pentru a dobândi 
scrisoarea dorită nu era cu putință. Aveau să rămână împreună peste noapte 
şi după ce el va adormi îi va scotoci bine veșmintele până va găsi răvașul, iar 
în zori îşi va lua tălpășiţa. 

Caleaşca ei fusese adăpostită la vecinul de peste drum, așa că nu-i fu greu 
să facă semn unui surugiu, care i se înfățișă pe dată. 

— Grijeşte că mâine în zori, în cea mai mare taină, fugim! 

— Prea-bine, luminăţia-ta! răspunse acesta și plecă numaidecât. 

Agnes începu să se „facă frumoasă”, deși mai trebuia s-o aștepte pe lulia 
înainte de a se duce la vecinul ei, însă aceasta se cam lăsa așteptată. Când în 
cele din urmă se ivi, îmbujorată și fericită, contesa o luă de-a dreptul: 

— Să te culci îmbrăcată, întrucât nădăjduiesc să putem pleca pe la miezul 
nopții. 

— Numai noi?! 

— Doar nă-i fi vrând să-i mai târâm şi pe ei la Deva? 

— Dar are să cadă bănuiala pe noi, dacă ne furişăm noaptea... 

— Și ce-ţi pasă? N-o să-ți mai vezi drăguțul?... Nu-i bai! Până să te măriţi, 
capeţi tu altul! 

— Și dacă mie-mi place Marcu şi vreau să rămân cu el? 


— Aş zice că te-ai trăsnit la cap și că va trebui să te duc cu mine chiar și 
legată. Doar nu vei vrea să ajungi țiitoarea unui oștean vântură-lume?! 

— De ce nu soață? 

— Asta-i prea de tot! Tu nu-ţi dai seama? Îndată ce vor afla că am apucat 
scrisoarea şi că noi am fost iscoadele se vor purta cu tine cum or pofti. Nu 
mă-ndoiesc, fiindcă eu n-am să fiu de față, că te vor batjocori până și oștenii, 
căută s-o înspăimânte Agnes. Bagă-ţi minţile în cap și fii gata! Lasă, că 
dragostea trece. 

Iulia se întristă, fiindcă petrecând seara cu oşteanul se îndrăgostise de-a 
binelea, hotărându-se în sine să se mărite cu el, după ce se va fi sfârșit 
călătoria. De-o fi să se aleagă Gașpar domn, bine, de nu, se va duce cu Marcu 
la Borlova ori îl va lua cu sine la Mikeslaka. Abia acum își dădea seama cât 
era de legată de Agnes și că n-ar fi fost în stare să facă nimic fără îngăduința 
acesteia. Pentru întâia dată o cuprinse ciuda pe prietena ei. O sărută, totuși, 
când aceasta plecă la Gașpar, dorindu-i noroc, după care simţi nevoia să iasă 
la aer, căci altfel ar fi izbucnit în plâns. 

Se scursese câtăva vreme de la cel dintâi cântat al cocoşilor şi în tot satul 
nu se zărea țipenie de om. Se gândi la Agnes, şi un fior îi străbătu trupul. 
Scânci nemulțumită şi vru să se ducă la culcare, când auzi lângă ea vocea 
şoptită a lui Marcu: 

— Nu cumva plângi? şi o cuprinse pe după umeri. Cine te-a necăjit? 

— Soarta mea cea blestemată! hohoti ea rezemându-și capul de pieptul 
tânărului. 

— Atunci plângi și descarcă-ţi obida! o îmbie duios, de parcă ar fi alintat o 
fetiță. 

Rămaseră așa o vreme, până când plânsul fetei se prefăcu într-un suspin 
fără lacrimi, dar nici unul, nici altul nu se gândeau să se despartă. Ea, 
simțindu-i bătăile inimii, îşi lipi urechea ca să audă mai bine, în vreme ce el o 
mângâia pe creștet, aplecându-și din când în când buzele de părul ei bălai și 
mătăsos. 

Luna începuse să se ridice pe după șura cea mare a lui badea Vădăsan, 
privind şăgalnic peste satul adormit. Uneori se auzea lătratul unui dine, iar 
de undeva, de peste Mureș, o jigodie urla morțiu. 

— Ce frumoasă-i luna! șopti Iulia întorcându-și capul, dar rămânând la 
pieptul tânărului. Are să ne dea de gol că stăm aici, zise zâmbind la gândul 
ce-i venise. Mai bine să intrăm! 

— Nu se cade să vin și eu, se împotrivi Marcu. Ce are să zică lumea? 

— Zică ce-o vrea! Doar n-o să rămâi pe târnațţ toată noaptea? 


Nu voia să se atingă de ea mai înainte de cununie, cum îi şedea bine unei 
fete cuminţi. Deodată însă îi veni în minte răvașul găsit asupra străinului la 
Timișoara. Păşi în odaie și scoțându-l de la brâu i-l întinse. 

— Te-oi ruga să-mi spui și mie ce scrie aici. 

— Acum, pe întuneric?! 

— Aprind opaițul! se repezi el bucuros, scoțând amnarul. 

Iulia rămase cam descumpănită văzând că Marcu este atât de reţinut, dar 
când îl văzu cât era de fâstâcit și ruşinat îi veni inima la loc. 

— Bine, hai să vedem! zise ea apucându-l de mână și trăgându-l spre 
lumina opaițului. Oare nu-i tot aceea scăpată de Agnes în foc? 

— E alta. Şi ştii că eu nu pot citi ungureşte. 

— la să vedem amândoi! Uite, citeşte cu mine: Contesa... e o vi.. peră... 
Czo... bor... Vai de mine! Ce-am făcut? zise ducându-și mâna la gură. 

— M-ai învăţat să citesc! 

— Nu, nu se poate! De unde-l ai? E vorba de Agnes? 

— Socot că da. 

— Gaşpar ştie? 

— Bănuieşte ceva. 

— Nu care cumva să-i spui, că deşi nu-i decât o momeală răuvoitoare ne 
poți face un mare rău, până să se afle adevărul. 

Marcu o privi neştiind ce să creadă. Nu-i plăcea neliniştea fetei, dar era 
aşa de frumoasă încât uită pe dată bănuiala. „Poate ca lulia să nu fie 
amestecată, fiindcă nu pomenea decât de cealaltă” își zise şi simțind-o lipită 
de trupul său îl trecu un fior. 

— Te iubesc! Să n-ai nicio teamă, urmă el, că n-am să-i spun lui Gașpar! 
Cât despre mine, oricum, eu tot te-aş îndrăgi. Vrei să fii soața mea? 

Nicio clipă n-ar mai fi stat pe gânduri lulia, dar îşi aminti de spusele lui 
Agnes și simţi un nod în gât. 

— De ce atâta zor? Nici nu mă cunoști îndeajuns! Hai să ne mai gândim, 
chiar pe întuneric, ştii doar că noaptea e un sfetnic bun, cum spune zicala, 
iar mâine vom vedea. 

Şi în vreme ce tinerii își mărturiseau dragostea, fiecare în felul său, 
dincolo mrejele iubirii s-au împletit cu mult mai lesne. Îmbrăţișările au 
început de cum a pătruns contesa în întunecimea odăii, fiindcă morlacul era 
o fire îndrăzneață și mai puţin încrezător în dragostea muierească, așa că nu 
vru să-și mai piardă vremea cu dulcegării. La rândul ei, nici contesa nu i se 
împotrivi, căci venise cu un ţel anume și ar fi vrut să isprăvească totul până 
către miezul nopţii, ca să poată fugi în voie. Tineri amândoi, se iubiră cu 
patimă, uitând pentru o clipă că nu se îndrăgeau din suflet. Fiecare avea 


gândurile lui, dar înlănţuirea trupească îi înfierbântase în așa măsură, încât 
mai-mai să se lase furați de această joacă de-a dragostea. 

Arătându-se ostenită, Agnes îi înlănțui grumazul cu brațele ei albe și, 
sărutându-i ochii, șopti: 

— Acum e vremea să ne mai şi odihnim, că până la Buda mai e cale lungă 
şi multă vreme vom fi împreună. 

— Cine ştie când te mai prind în braţe? Tare știi să te strecori, diavolițo, 
dar ce-i în mână nu-i minciună, vorba zicalei, adăugă el şi o acoperi cu un 
nou val de sărutări. 

În cele din urmă, osteneala păru a-i cuprinde pe amândoi, lăsându-se 
legănați pe aripile visului. Ori cel puţin așa se părea. De la o vreme, Agnes 
deschise ochii și cercetă încăperea. Se foi în pat, vrând să scape de 
îmbrățișarea bărbatului care dormea fără grijă. Apoi se ridică și se îndreptă 
tiptil spre lavița unde zăceau veşmintele turcești. Scotoci zorit peste tot, dar 
nu izbuti să găsească ceea ce căuta. 

— Nu acolo, că n-am bani la mine! se auzi vocea batjocoritoare a celui ce 
se prefăcuse că doarme. Mâine dimineață am să poruncesc lui Kerim să-ți 
dea o pungă, sau două, după cât ţi-i preţul ori cât pofteşti, fiindcă eu am fost 
mulțumit! 

Agnes simți că se învârte odaia cu ea, dar mai cu seamă din pricina 
vorbelor nesăbuite ale morlacului. O socotea drept una care se vinde pe 
bani? O târfă?... Era prea mult pentru mândria ei! Zări pumnalul printre 
veşmintele răvășite şi înșfăcându-l se repezi cu putere nebănuită asupra lui. 

— Ehe! Ia te uită! Vrei să mă şi ucizi, iubito? Asta va să însemne că nu ți- 
am plăcut, nu-i aşa? rânji el ca s-o înfurie şi mai tare, în vreme ce îi prinse 
mâna ca într-un cleşte, strângând-o cu putere. 

— Dă-mi drumul! Mă doare! Barbarule, așa ştii să te porți cu o femeie? 

— Ce-i drept, nu prea am habar! Ca dovadă că nu ţi-am dat plata mai 
înainte, o batjocori el. De altfel nici n-am poftă să mă las înțepat de tine, ci 
mai curând te poftesc să te așezi cuminţică şi să-ți depeni povestea, ca să 
aflu cine ești şi ce pofteşti. 

— Câine! Cu mâna mea am să te ucid! şuieră ea privindu-l cu văpăi de ură. 

— Prea-bine! Dar din a cui poruncă şi pentru ce? Dacă nu ești o târfă 
oarecare, atunci stăpânul tău nu și-a găsit sluga cea mai nimerită să facă 
moarte de om. Hai, vorbește! 

O strânse și mai tare de mână până ce scăpă pumnalul, scoțând un strigăt 
scurt de durere. 

— N-auzi că mă doare? Dă-mi drumul! se zbătu ea. 

— Fie! Dar să ştii că n-o să scapi până n-ai să mărturisești cine te-a trimis: 
Bethlen, ori dogele? 


— N-am nimic de spus! Căutam rochia mea, dar pe întuneric... 

— Ai dat de pumnalul meu! lar fiindcă tot mi l-ai adus, ce-ai zice dacă ți-aş 
cresta puțin frumosul tău obraz? 

— Ai fi în stare! se înfioră contesa. 

— Dacă mă silești! Hai, mai bine, spune drept ce-ai căutat şi cine te-a pus 
s-o faci? Ai cuvântul meu de cinste că te las să pleci unde ţi-i voia, de nu... 

— De nu? 

— Te dau pe mâna spahiilor, până la ziuă. Măcar că dorm acuma, nu le-ar 
părea rău după somn. 

— Ticăloșiile! 

— Ei, ce faci? Nu mărturiseşti? urmă el fără s-o bage în seamă. 

— Ți-am spus că n-am vrut să fur nimic și nici să te ucid, dar acuma tare 
aş vrea! Te urăsc, te urăsc din tot sufletul! 

— Vai de mine, atâta ură, după prea multă dragoste, chiar că nu mai 
pricep! Să te ajut eu? 

— N-am trebuinţă! 

— Se-nţelege, dar, ca să-ţi vie mai lesne, s-o luăm mai de la coadă: Tu ai 
pus otrava în sticla raguzanului? 

— Nu ştiu nimic! 

— Să zicem! Dar pe baronul Czobor, de ce m-ai sfătuit să-l omor? Nu 
sunteţi prieteni? Răvașul te dădea de gol și pentru aceea ai vrut să-l arzi? 
Descarcă-ţi sufletul, că de nu... spahiii! 

— N-ai s-o faci! se repezi contesa și cu mâna slobodă apucă un ulcior care- 
i venea la îndemână, vrând să-l pocnească în cap. 

— Mai curând bea, să te răcorești, că îndărătnicia ta mă sileşte să fac ce- 
am făgăduit. Ori crestătura obrazului, ori călăreţii! Şi să mai ştii că aceştia nu 
obișnuiesc să plătească femeile cu care se culcă vremelnic. 

Agnes izbucni în plâns. Se ţinuse tare până atunci, dar umilirea era prea 
mare. 

— Mai bine ucide-mă pe dată, fiară ce eşti! Nimeni până acum nu m-a 
batjocorit ca tine şi n-am să te iert câte zile voi mai avea! 

— Dacă vei mai avea! Să vorbim ca doi duşmani, dar cinstit. Ai pierdut 
jocul și trebuie să plătești. Altă dată roata norocului poate se va întoarce și la 
tine, dar până atunci n-are rost să te încăpățânezi să faci pe nevinovata cu 
mine! Nici nu-ţi cer mare lucru: să-mi spui care dintre cei doi vrăjmași ai mei 
te-au trimis? Vreau un da sau nu! Bethlen? 

— Nu! 

— Atunci dogele! Am înţeles. Ai văzut ce ușor ţi-ai scăpat viața şi virtutea? 
Mai mult, chiar am să-ţi fiu de folos: fiindcă trimit la Veneţia pe cineva, are 
să te însoțească până la picioarele leului lui San Marco. 


— Dar eu nu vreau să plec într-acolo! se împotrivi Agnes, ștergându-și 
lacrimile. 

— Pe urmă vei face ce vrei, dar după ce ai să le spui senioriilor lor să nu se 
mai amestece în viața mea. Cine știe, poate că într-o zi ne vom plimba 
amândoi în vreo gondolă, amintindu-ne de frumuseţea acestei nopţi. Adio 
doamnă contesă Agnes, ori cum te va fi chemând de fapt! 

Lăsând-o slobodă, Grazziani se îmbrăcă și ieşi din odaie, după care se 
duse la ușa unde bănuia că se afla Marcu și ciocăni ușor. 

— Cine-i? Ce s-a întâmplat? 

— Îmi pare rău, dar a sosit ceasul plecării! 

— Aşa de curând?! 

— O veche zicală spune că cine se scoală de dimineaţă departe ajunge. Așa 
vor fi hotărât şi prietenele noastre, că din câte am aflat contesa poruncise 
caleaşca pentru miezul nopții. 

— Nu cumva vor să plece?! 

— Ba da! Până la Veneţia au cale lungă. 

— Ce să caute acolo? Nu spuneau de Buda? 

— Nu mai e nevoie, că Agnes a mea s-a dat de gol. A ta nu ţi-a spus nimic, 
ori n-a avut când? zâmbi cu înţeles morlacul. Le trimitem acasă, cu amintiri 
ce cred să le fi fost pe plac, râse el de-a binelea. 

— Şi Iulia?! cuteză să întrebe Marcu. 

— Uite că n-am aflat ce amestec are, dar fiindcă au venit împreună așa 
vor şi pleca. Hai, că nu ştiu de ce zăbovește contesa. 

Marcu intră din nou în odaie și când Iulia sări să-l îmbrăţişeze, izbucnind 
în plâns, pricepu că cele două erau înţelese și că nimic n-avea s-o mai țină 
lângă el. 

— Eu te iubesc, Marcule! Am să mă mărit cu tine, dacă mă mai vrei, ţi-o 
jur! Ne vom mai întâlni, cât de curând, făgăduiesc! 

El o îmbrăţișă oftând, apoi se îmbrăcă în grabă și după încă o sărutare 
pătimașă aproape că fugi din braţele ei. 

ÎI găsi pe Grazziani în uliţă, lângă caleașca contesei, aşteptând să vină 
fetele, şi aducându-și aminte de răvașul tălmăcit de lulia îi spuse: 

— Măria-ta, pe hârtiuța aceea scrie: „contesa e o viperă”, dar nu 
pomenește și de Iulia. 

— Acuma știu, Marcule, că-i o strașnică muiere. Vipera e cu venin și fără 
niciun simțământ, câtă vreme Agnes... mă urăște din tot sufletul, după cum 
m-a iubit, pentru o clipă, ca nimeni alta. O viperă n-ar fi în stare de aşa-ceva! 

— Şi-i musai să plece? 

— Altă cale nu-i. 


Trezindu-se din somn şi gazdele, ba chiar și vecinii mai apropiaţi, ulița se 
umplu de larma câinilor. Doamnele se iviră şi fără să scoată o vorbă se 
urcară în caleaşcă, iar vizitii dădură bice, apucând calea întoarsă către Arad. 

— Tu, muiere, se nedumeri Vădăsan. D-apăi nu dintr-acolo or venit?! 

Nana Floarea ridică din umeri a neștiință. De câtăva vreme numai 
ciudățenii se petrecuseră la casa ei. N-avea de unde şti că la porunca lui 
Grazziani fetele aveau să fie duse în tabăra turcilor și mai apoi să apuce 
drumul Serbiei. 

— Marcule, ține-te după ele să n-apuce cumva în altă parte. Și de-o fi 
trebuință, păleşte surugiii și ia tu hățurile. Te ajung din urmă. 

Tânărul îndrăgostit dădu pinteni, căci în sufletul lui nădăjduia să mai 
zărească barem o frântură de ceas pe aleasa inimii lui. Le ajunse chiar la 
ieşirea din sat, unde ar fi trebuit s-o apuce către dreapta spre a trece vadul 
Mureșului ca să ajungă în tabără. Deodată însă pocnetele de bici îndemnară 
caii la un galop nebunesc și caleașca săltând de pe o roată pe alta se 
îndepărtă din calea lui. 

Ar fi putut să-i ajungă şi să îndeplinească porunca, însă ceva îl țintui pe 
loc. Lăsă calul să meargă la pas, până când acesta se opri de la sine și atunci 
descălecă și apucă dârlogii. Așa îl ajunse Grazziani din urmă. 

— l-am scăpat! dădu el neputincios din umeri. 

— Am bănuit că la Deva ori la Bălgrad aveau să plece, și nu către Veneţia. 
Acolo se află stăpânul lor şi pentru aceea te-am lăsat singur cu ele, ca să-ţi 
dai singur seama. 

— Cuuum?! Măria-ta ai știut că am să le fac scăpate?! 

— Vezi-bine! Așa s-au dat de gol, că altminteri n-aş fi scos de la ea, decât 
prin cazne și nu m-ar fi răbdat inima să zdrobesc minunatul trup ce m-a 
desfătat. Așa sunt eu. 

Lui Marcu îi apărură două bobiţe de rouă în colţul ochilor, dar Grazziani îl 
bătu pe umăr. 

— Dacă au apucat calea Ardealului, avem să ne mai întâlnim, poate chiar 
la Bălgrad. Şi le voi lua în slujba domniei, când eu voi fi stăpânul. Capul sus, 
frate, că de te iubește nu te uită, iar de nu... alta! 

O rază de soare străbătu sufletul îndrăgostitului, gândindu-se că de la 
Arad la Deva nu era decât o palmă de loc şi aveau să ajungă nevătămate. Îşi 
dădu seama că și Gașpar ar fi poftit același lucru și răsuflă ușurat. Aveau să 
se mai întâlnească! 

Rămase o vreme cu ochii pironiţi la drumul pe care dispăruse caleașca în 
zare, că începuse a se lumina de ziuă, iar când se întoarse, i se păru a vedea o 
mogâldeață pe malul apei, dosindu-se într-un lăstăriș. De partea cealaltă era 


un crâng şi crezu că poate fi vreun iepure ori vulpe. Îi spuse şi lui Grazziani, 
însă acesta dădu din umeri. 

— Le va fi vremea, că uite, acuși răsare soarele. 

Privi spre pădurice şi iarăși i se păru că vede nişte umbre, dar cu mult 
mai mari, ce nu puteau fi decât călăreți. 

— i se năzare, Marcule, din pricina oboselii. Așa-i în zori, după o noapte 
nedormită, tot felul de năluci te împresoară. De vrei, dă o fugă și vezi, că nu-i 
departe, eu vin în urma ta. 

Oşteanul nu aşteptă să i se spună a doua oară, căci se cam înfricoșase să 
nu fi fost vorba de ceva prigonitori pe urmele fetelor. Dădu ocol crângului, 
dar nu găsi pe nimeni, vădindu-se că spaima îi fusese degeaba. Se întoarse 
deci pe același drum, spre a-l întâmpina pe Gașpar, care venea fără grabă în 
urma lui, la o bună bucată de loc. Deodată însă zări, în spatele acestuia, 
furişându-se patru călăreți cu săbiile în vânt. Acesta mergea nepăsător, 
părând a nu-şi da seama de primejdia ce-l păştea şi Marcu începu a răcni: 

— Măria-taaa! Uită-te înapoi! 

Degeaba. Nu-i mai rămânea alta de făcut decât să se avânte în galop spre 
a-i sări în sprijin. Din păcate erau prea departe unul de altul şi vrăjmașii se 
apropiaseră simţitor. Cel din fruntea călăreţilor necunoscuţi ajunsese atât de 
aproape încât se repezi să-l pocnească pe Grazziani pe la spate. Marcu 
închise ochii, spre a nu-i vedea capul rostogolindu-se în țărână, în vreme ce 
morlacul părea a nu ști ce-l așteaptă. 


ÎNCLEŞTARE ŞI RUŞINE 


— Oare să fi fost mânia ce te-a cuprins văzând batjocorirea mea, ori ai 
vrut să-i închizi gura pe vecie? întrebă Iskender-paşa pe rob, care se uita 
înspăimântat la el. Te-a învinovăţit drept răzbunare, sau... poate chiar tu să fi 
scris asta? 

Kuciuk dădu din cap că nu, şi se ghemui de tot la pământ. 

— Ar fi bine să fie precum spui. Să vie dragomanul! bătu el din palme, în 
vreme ce înjunghiatul se mai zbătea în spasmele morții. 

La semnul paşei, câțiva slujitori târâră leșul în afara cortului și se grăbiră 
să şteargă sângele, tocmai când se ivi și Selim-gealatul, însoţit de calfele lui. 
Iskender-pașa începu a se mișca de la un cap la altul al cortului, cu mâinile la 
spate, cum îi era în obicei când se înfuria. 

— Eu sunt Yunus, nevrednicul rob al măriei-tale! se ploconi tălmaciul. 

— Poţi citi ce scrie aici? îl întrebă Iskender-pașşa. 

— E cu sânge, se înfioră Yunus. 

— Asta văd și eu, dar ce spune? 

— „prinde olăcaru... că are scrisori de hainie... este omul ce coboară de pe 
o corabie. E în venețiană, se fuduli dragomanul. 

— Dar cine o trimite? 

— Iscălitura e mai sucită, îngăimă Yunus, uitându-se la ea. Parcă să zic: 
teo... bal... di, sau do, ori cam aşa ceva. 

Pașa nu-l mai băgă în seamă, ci se întoarse către Kuciuk: 

— Saltă-ţi mânecile! îl luă el pe neașteptate. Pe vremuri ăsta era numele 
tău de ghiaur şi mai spui că nu tu ai scris?! 

Tremurând din toate mădularele, Kuciuk îi îndeplini cu greu porunca. 
Crestătura se vedea încă bine. 

— Am găsit cerneala! rânji pașa înmuindu-şi glasul. 

În vocea seraskerului se simţea chiar oarecare mâhnire, în vreme ce 
nefericitul Kuciuk tremura ca varga, neştiind ce-l așteaptă. 

— Să nu te temi, prietene, n-ai să mori! Tu ești dovada vie a nestatorniciei 
omeneşti şi ai să rămâi în preajma mea ca şi până acum, ba chiar și cu mai 
multe daruri de la mine. Dar, ca să nu mai păcătuiești în viitor, în legea 
voastră necredincioasă este și o povaţă bună: mădularul putred trebuie 
înlăturat! Sau cam așa, nu? Selim! Taie-i mâna dreapta! 

De nu l-ar fi cuprins calfele călăului în brațe, Kuciuk s-ar fi prăbuşit. Avea 
s-o facă mai pe urmă, căci gealatul, cu o lovitură de secure, îi zbură mâna 
osândită. Sângele începu a-i gâlgâi, primejduindu-i viața. 

— Daţi mâna la câini și oblojiţi-i ciotul! porunci seraskerul. 


Calfele se repeziră pe dată, legară strâns locul sângerării şi-l unseră cu 
păcură, apoi îl ridicară de la pământ și cu mare greutate schilodul deschise 
ochii, scoțând din gâtlej nişte scâncete de care nu-ţi puteai da seama dacă 
erau de durere ori de obidă. Îl traseră să-l scoată din cort, dar Iskender-pașa 
le făcu semn să se oprească și luându-și de la gât lanţul greu de aur îl puse 
pe după grumazul lui Kuciuk. 

— De acum încolo n-ai să te mai haineşti, bunul meu slujitor, decât numai 
dacă înveţi a scrie și cu stânga. Nu uita însă că și aceea poate fi retezată, 
după care vine rândul picioarelor. Capul însă... niciodată! 

O săptămână mai târziu, cu toţii uitaseră nefericita întâmplare, în vreme 
ce oștirea străbătuse în pas silit o cale lungă, până să ajungă în Țara de Susa 
Moldovei tocmai în valea Sicnei, din ţinutul Hârlăului. Acolo izbutise oastea 
lui Iskender-paşa să dea de urma voievodului Alexandru Movilă, care se afla 
în tabără împreună cu cumnații săi Potoțki şi Koreţki și se înțelege că și cu 
Elisabeta-doamna, văduva răposatului  leremia-vodă Movilă, mama 
tânărului domn al Moldovei. 

Stăvilindu-se apele Sicnei şi ale pârâului Ursoaia ce se varsă în ea, a luat 
ființă un iaz mult alungit care trebuia să fi fost tare bogat în pește. În oglinda 
iazului se răsfrângeau umbrele căsuțelor vechii așezări moldovenești 
Drăcşani, stând parcă de strajă la marginea codrilor ce împădureau dealurile 
de jur împrejur, în afară de acela dinspre răsărit. Singurul drumeag venea de 
la Copălău și ducea la Suliţa, ținând malul apei, dar nefiind cercetat de 
chervanele neguțătorilor de lungă vreme părea lăsat în părăsire. Nici urmele 
de roată ori de copită ale boilor înjugațţi la carele de povară nu se deslușeau 
din colb, măcar că trecuseră de vreo două zile o mulțime de oameni și vite. 
Era o vreme secetoasă în miez de vară, prin cea de-a treia zi de gustar, văleat 
7124 de la facerea lumii, cu arşiță mare şi fără pic de nor pe cer. Către seară, 
broaştele bălții cereau cu desperare un strop de ploaie, dar se pare că tăriile 
cerului nu țineau seamă de lăcomia lor, socotind că le era îndeajunsă apa 
iazului. 

În partea de miazănoapte a satului poposise, de vreo câteva zile, oastea 
măriei-sale şi a prietenilor lehi, fiindcă se zvonise prin iscoade că seraskerul 
de Silistra era prea aproape pe urmele ei, ba încă și nohaii se urniseră către 
Țara de Sus a Moldovei. Măcar că Elisabeta-doamna, căpetenia de drept a 
tuturora, poftise să nu zăbovească până nu s-or vedea după zidurile întărite 
ale Hotinului, pan Korețki poruncise popasul și întărirea taberei. Vitele şi 
oamenii erau prea osteniţi, flămânzi și însetaţi şi apoi, loc mai bun de 
apărare ca la Drăcşani cu greu ar mai fi putut găsi în cale. 

Carele fuseseră legate unul de altul formând un adevărat stăvilar pentru 
călărimea dușmană, având de o margine balta şi de alta poalele dealului. De 


la adăpostul lor, mușchetarii valoni ori grenadirii nemți ar fi putut împroșca 
moartea în rândul celor care ar fi cutezat să se apropie. De altfel strâmtimea 
locului nu îngăduia nicio mișcare ca lumea pentru călăreţii turci, făcându-i 
pradă uşoară pentru sulițele husarilor lehi care puteau să-i atace pe la spate, 
pe drumeagul de la Copălău. Pe partea dinspre Suliţa fuseseră puşi 
moldovenii sub porunca dumnealui vel-hatmanului Bucioc, cam puţintei şi 
fără chef de luptă, întrucât erau strânși cu arcanul de pe moşiile boierilor ce 
țineau cu Movileştii. Aveau numai furci și topoare, doar pe ici pe colo se mai 
zărea şi câte o ruginitură de sabie, rămasă de la vreun strămoș ce fusese 
cândva răzeş. Călărimea moldoveană, rămasă abia în vreo două sute de 
oameni, era sub ascultarea dumnealui vel-armașului Nicoriţă, care-şi legase 
soarta de a domnitorului şi nu-l părăsise ca mulți alţii. Dar tăria întregii 
oștiri stătea în virtutea și bărbăția celor două mii de husari, spaima 
păgânilor, dosiți după dealul de către Copălău. Nu trebuia să se afle despre 
ei, căci menirea lor era să cadă ca trăsnetul în toiul încăierării din fața 
taberei. Nimeni nu se îndoia că păgânii aveau să fugă îngroziți din fața 
vitejilor şleahtici. 

În spatele taberei creştine se afla un pinten de deal taman potrivit pentru 
adăpostirea unui tun mai greu, care fusese urcat acolo cu multă osteneală, 
putând scuipa ghiulele ucigătoare din oricare parte s-ar fi ivit vrăjmașul. La 
poalele dâmbului se ridicaseră corturile căpeteniilor oștirii și chiar al 
măriei-sale, iar în mijloc era cel al doamnei Elisabeta. Anume se făcuse 
această rânduială ca să fie proteguită, dar și pentru cinstea cea mare la care 
era îndreptăţită. Un pâlc de lefegii lehi se aținea pentru a o străjui şi ziua şi 
noaptea, nelăsând pe nimeni să se apropie de cortul doamnei, dacă nu venea 
cu o slujbă anume. E drept că domnia avea şi oșteni secui, dar măria-sa 
Doamna poftise în jurul ei numai pe cei dragi inimii sale. 

Cât despre polcurile căzăceşti ale căpitanului Kozlovski, nici vorbă a fi 
rânduite înăuntrul întăriturii, fiindcă, după datina lor, cazacii trebuiau să 
zburde în câmpie și mai cu seamă în întâmpinarea tătarilor. Erau vecini şi se 
băteau de când s-au pomenit, știindu-și unii altora felul și obiceiul, așa că 
fuseseră trimişi pe după dealul cel despădurit, spre a sta la pândă către 
soare-răsare. 

Aflând de rânduiala creştinilor, Iskender-pașa porunci să fie folosit 
singurul deal pe care nu se aflau ghiaurii, adică cel fără pădure, dar a săpat 
două băști în care băgase vreo mie de ieniceri cu muschete, dintre cei mai 
aleși, iar pe buza de pământ înfipsese alemurile, spre a-și da seama 
necredincioșii că luptau împotriva profetului însuși, dacă s-ar fi încumetat 
până în bătaia plumbilor otomani. Pământul scos din săpături a fost bun de 


întăritură pentru cele opt tunuri pe care le cărase beylerbeyul încă de la 
Obluciţa. 

Cu amărăciune gândea pașa la vitejii oșteni de odinioară, copii de suflet ai 
lui Alah, care la poruncă s-ar fi aruncat și în flăcările iadului, înfruntând cu 
dârzenie moartea în cele mai crâncene bătălii. lenicerii pe care-i avea acuma 
erau mai mult cu gândul la pradă, nedeosebindu-se în această privință de 
akângii, pe care îi rânduise acum în fața tunurilor, cu porunca de a se trage 
în grabă, lăsându-le să-și arate gurile de foc. Dintotdeauna acești călăreți 
erau cei mai sprinteni și se luptau în frunte, căci beșliii lui Iskender-pașa 
erau mai greoi şi cam îmbătrâniţi şi sătui de bătaie. 

Vreo două mii de ieniceri îşi săpaseră şanţuri în coasta dealului, putând 
izbi la nevoie şi în stânga și în dreapta, iar spahiii, nădejdea izbânzii, 
aşteptau pe malul bălții de către sat, unde deschiderea văii era mai mare. 
Cealaltă parte a oştirii, care nici n-ar fi putut încăpea în valea Sicnei, a rămas 
pe după deal. Grosul îl formau yarmak-ul și mulţi yaya, zahereaua, 
neguţătorii, bivolii, catârii, cămilele şi tot ce era mai greu de urnit într-o 
luptă, fiind o pacoste în înfrângere, dar care se dezlănțuia la biruinţă, jefuind 
cumplit. Și cum Iskender-pașa nu suferise niciodată rușinea pierderii unei 
bătălii, mulți își legaseră soarta de oastea lui. 

În miezul zilei, în tabăra turcească răsunară glasurile muezinilor, 
amintind credincioşilor vremea rugăciunii de amiază: A//ah Acbar. Echhed 
en la illa ella Allah. Ecched en Mahomed Rasu Allah. Hai alla Elsalat. Ha€ alla 
Elfallah. Allah Acbar. La illa Allah... Tânguirile rugăciunii le aduceau în minte 
plaiurile de baștină și-i întăreau întru virtute și bărbăţie, în oricare colț al 
pământului s-ar fi luptat. La chemarea hogelui, cu toţii îşi întorceau fața spre 
Mecca cea sfântă, fără să le fi păsat că duşmanul i-ar fi putut lovi pe la spate. 
La rândul lor, creștinii ştiau că oricât de adânciţi în rugăciune ar fi fost turcii, 
dacă se da năvală asupră-le, săreau cu toţii, lăsând ruga pe altă dată, și Alah 
îi ierta. Poate că de aceea și pan Koreţki a poruncit ca preoții creştini, 
aşijderea, să se roage celui preaînalt pentru izbândă, având răgaz dinspre 
turci. În acest fel, amândouă părţile ridicau rugi fierbinţi întru ajutorul 
cerului ca să se căsăpească unii pe alții, în vreme ce dobitoacele de povară 
rumegau în voie, neputând pricepe de ce stăpânii lor se încăierau, câtă 
vreme pășune se afla din belșug, mai cu seamă acuma, vara. 

Cortul beylerbeyului fusese ridicat pe costișa dealului, de unde ar fi putut 
vedea întregul câmp de bătaie, iar ceva mai la vale se aflau căpeteniile, cel 
mai apropiat fiind Bali-beg. Şi totuși la serasker se putea pătrunde mai lesne 
decât la Elisabeta-doamna, iar aceasta o ştia şi iscoada care apăruse la 
Oblucița, dând vestea fugii curții moldovenești către Hotin. Vorbea bine 
limba profetului, dar se simţea a fi străin. Oricum, bostangiul de la intrarea 


în cort îl îngădui, după ce i se arătase un inel anume, și astfel omul se ploconi 
în genunchi la picioarele marelui serasker. 

— Cortul cneaghinei e chiar la mijloc, înălțimea-ta, spuse el mai şoptit. 
Acolo unde se află tunul cel mare, la poalele lui! 

— Ai putea s-o prinzi vie? Cam cât aur vrei? întrebă paşa. 

— Să zic așa, cât cântăresc eu, atât de trudnică treabă îmi porunceșşti, 
luminăţia-ta, mai ales că... 

— Va să zică greutatea trupului tău? i-o reteză beyul, fără a-l lăsa să se mai 
târguiască. Fie! 

Iscoada rămase cu gura căscată, crezând că nu auzise bine. El spusese 
doar o vorbă, ca să arate cât de greu de înfăptuit ar fi prinderea Doamnei. 

— Treabă anevoioasă şi cu primejdie, înălțimea-ta, se tângui iscoada, 
lingușindu-se. În jurul ei sunt toţi boierii moldoveni... 

— Şacali fricoşi! îi luă vorba din gură beylerbeyul. Cândva, strămoşii lor 
vor fi fost niște viteji, după cât se spune, dar cei de azi s-ar înghesui să-mi 
pupe tălpile și mi-ar aduce-o pe stăpâna lor legată-fedeleş dacă le-aș 
porunci-o. Îs la fel de lacomi ca şi tine! 

— Vezi, slăvite, că mai sunt și cei doi gineri şi lefegiii nemți și... 

— Cumva, nu te mulțumești cu ce ţi-am făgăduit? 

— Biruinţa și zălogul de neprețuit pe care-l aduc luminăţiei-tale nu se 
bucură de mai mare prețuire? 

— N-am zis ba, dar am socotit că plata e îndestulătoare, ori poate că... 

— De s-ar putea, cuteză iscoada, ziceam că... poate o dregătorie la curtea 
Moldovei... barem un postelnic, ori comis, pentru început... 

Seraskerul pricepu îndată şi văzându-l într-atât de lacom mai că-i venea 
să poruncească să fie jupuit de viu, dar, cum se dovedise destul de iscusit 
până atunci, hotărî să-l mai rabde. 

— Dacă numai atâta-i vorba, fie-ți după voie! De mă înșeli însă, nu scapi de 
mâna mea nici în gaură de şarpe! 

Jurându-se pe tot ce avea mai sfânt, iscoada făgădui că avea s-o dea 
prinsă pe mândra prințesă moldovenească și, sărutând papucii beyului, ieşi 
târându-se cu umilință. Beylerbeyul scuipă scârbit în locul unde 
îngenunchease nemernica iscoadă, dar pe dată se însenină și un zâmbet rău 
îi cutreieră obrazul. 

Dincolo, în tabăra creştină, după isprăvirea slujbei dumnezeiești, un 
amărât de țăran moldovean, vorbind leşeşte, ceru să fie îngăduit la măria-sa 
Doamna. Un ostaş îl împinse cu halebarda, răstindu-se la el, dar omul nu se 
lăsă cu una cu două, ridicând glasul, anume spre a fi auzit din cort. Pe 
neașteptate se ivi însăşi doamna Elisabeta, lăsând muţi de uimire pe oștenii 


ce se împotriviseră până atunci, căci falnica prinţesă îl pofti pe ţăran s-o 
urmeze. 

— Măria-ta, s-au oprit în colțul dealului, spuse țăranul, care nu era altul 
decât iscoada din cortul lui Iskender-pașa. 

— Asta am aflat şi eu, pan Wakowski, așa că nu-mi vesteşti mare lucru, 
răspunse Doamna cu destulă răceală. 

Era o femeie abia trecută de 40 de ani, dar în plinătatea farmecelor, cum 
nu s-ar fi putut lăuda nici altele mai tinere. Aerul trufaș pe care-l avea în 
orice împrejurare şi înfăţişarea ei de împărăteasă bizantină nu îngăduiau 
nimănui s-o înfrunte, nici măcar cu privirea. Întotdeauna se îmbrăca 
asemenea doamnelor de la curtea Cracoviei, iar brocartul și horbota de 
Flandra arătau marea bogăţie și gustul deosebit al frumoasei prințese. Deşi 
se afla în miez de vară, purta o rochie de mătase verde, încheiată până la gât 
cu bumbi de rubin şi cusută cu mărgăritare în meșteşugit arabesc în dreptul 
torsului. Chiar şi tichia de pe creștet, tivită cu fir de aur și garnisită cu 
nestemate, era din aceeași mătase, potrivindu-se de minune cu ochii ei de 
smarald şi cu întunecimea părului. 

— Ridică-te şi stai în jilț, pane! îl îmbie cu ceva mai multă blândeţe, 
văzând că cel îngenuncheat nu cuteza să se mai salte. Vorbește tot ce știi! 

— Slăvită stăpână, bănuiam că ați aflat de oprirea păgânului, dar nu ştiu 
dacă ați fost vestită că nu-s mai mulți ca la vreo opt mii de oameni, mai mult 
akângii și pleavă, cu patru guri de foc rămase încă din vremea lui Sinan-pașa. 

— Bine, dar ienicerii... spahiii?! se miră doamna. 

— Oaste de adunătură, slăvită stăpână. Ce-i mai de soi abia s-a urnit de la 
Obluciţa. 

— Nu cumva i-o fi luat Dumnezeu minţile lui Iskender, de mă înfruntă cu 
asemenea oșteni? 

— N-avea cum să ştie că va da peste vitejii noștri, el socotind că până la 
Kameniţa nu va întâmpina împotrivire. 

— Să nu ne izbească Galga-soltan, pe de lături, se îngrijoră principesa. 

— Nici nu s-au mişcat din Perekop, fiindcă au năvălit asupra lor nogaii. 

— Bine ar fi să fie precum spui, pan Wakowski, răsuflă ea uşurată. 
Dumnezeu să te răsplătească pentru veştile bune ce le aduseşși! Trufașul turc 
are să fie zdrobit, prin vrerea celui de sus. Nu pricep, totuși, cum de s-a 
avântat cu atâta ușurință în ţară străină, lăsând oastea la Dunăre? 

— O fi vrut să-l sperie pe Bethlen, ca să-l facă să trimită zahareaua, că de 
nu, şi-ar fi trimis oamenii lui s-o ridice și nu i-ar fi fost pe plac. 

— Apăi dacă-i aşa, zâmbi Elisabeta-doamna, atunci numai cazacii lui pan 
Kozlowski sunt îndestui spre a-i pune pe goană pe nesăbuiţii păgâni. 


— Chiar aşa nu, măria-ta, dar husarii de s-or repezi, nu-i mai prindem pe 
turci decât la vadul Dunării. 

Un surâs fericit îi lumină faţa, făcând-o şi mai frumoasă. Se ridică, silindu- 
l şi pe leah să facă la fel, după cum era buna-cuviinţă, dar îl împinse ușurel să 
se aşeze, căci îi plăcea să stea de vorbă cu supușii ei privindu-i de sus. 

— Pe lângă răsplata ce ţi se cuvine din plin, dragă prietene, voi pune vorbă 
bună şi la vel-armașul Nicoriță să grăbească nunta cu fie-sa, căci de vrut 
ginere nu mai încape vorbă că te vrea. 

— Dar fata? 

— Are să se supună voinţei părinteşti, după datină. De fapt ar fi trebuit să 
sosească împreună cu mama ei la curtea domnească, dar plecarea noastră în 
pripă le va fi întors din cale. Când ne vom înapoia, după ce-l batem pe păgân, 
eu și cu Vodă am să vă fiu nașă, precum i-am și făgăduit boierului. 

— Măria-ta! îngenunche Wakowski, dând să sărute poala prinţesei, dar 
aceasta se trase înapoi. 

— Scoală-te şi fii pe pace, fiindcă eu ţin la supușii mei credincioşi. Am 
trebuință între tigheceni şi orheieni de un bărbat cu virtute, dar și cu 
viclenie, spre a supune cerbicia lor. An de an se sumețesc golanii împotriva 
stăpânirii iar domnia-ta cum le cunoști graiul lesne vei putea să-i aduci la 
ascultare, fie chiar și spânzurându-i de fiecare cracă din codrii aceia 
blestemați. 

Vorbiseră până atunci în limba leahului, dar deodată prințesa începu a 
râde, luând-o pe româneşte: 

— Ce-ai zice matale, boierule, să-ți schimbăm numele? Nu pentru fată ori 
socri, că ei se dau în vânt după șleahtici, ci ca să nu zică țăranii că le vine 
stăpân străin și să-și facă de cap. Ț-ar place să-ţi spunem... Văcaru? 

— Am să fac precum îmi porunceşti, prea-slăvita mea stăpână, se închină 
Wakowski, dovedind astfel că nu minţise zicând că știe vorbi româneşte. 

De mirare era faptul că văduva lui leremia-vodă, femeie cu mintea coaptă, 
dădea ascultare acestui șleahtic vânturatic, scuturat de sărăcie și mare 
poftitor de înavuţire pe orice cale. Măria-sa avea știință că mama acestui 
fluşturatec era din neamul Koniețpolski, hatmani ai coroanei și cu mare vază 
în rândurile șleahtei. Tot ce era leşesc avea mare preț în ochii ei și de aici 
sprijinul dat lui Wakowski, care ştiuse să i se vâre pe sub piele făcând-o a 
crede că altă slugă mai credincioasă nu ar fi avut. Ceea ce tare-i mai plăcea! 
Departe de ea gândul că același om fusese numai cu câteva ceasuri mai 
devreme la fel de umil îngenuncheat la picioarele dușmanului, vânzând-o pe 
aur. 

Noaptea s-a aşternut peste fire și oameni și dobitoace se lăsaseră în 
mrejele dulci ale somnului, căci a doua zi nu se ştia cine avea să mai scape 


din încleștare. Vara era încă stăpână pe meleagurile Ţării de Sus, iar greierii 
desfătau urechile oamenilor cu țârâitul lor atât de plăcut pentru unii, 
chinuitor pentru alţii. Câte o pasăre de noapte își chema suratele, trecând în 
zbor pe deasupra taberelor adormite, iar vreo cămilă, visându-se undeva 
prin pustiurile Asiei, scotea răgetul ei mai puţin cunoscut pe plaiurile 
moldovene. Dinspre Drăcșani se auzea uneori lătrat de câine şi urlet de 
moarte, fiindcă sătenii se băjeniseră către alte păduri, mai ferite din calea 
năvălitorilor, lăsându-și vatra pustie. 

Ziurelul de ziuă încă mai strălucea când geana răsăritului prinse a albi 
calea soarelui, iar akângiii, cu toată porunca beylerbeyului de a nu se dezlipi 
de lângă tunuri, se avântară în şa, năpustindu-se asupra taberei creştine. 
Amarnică nesupunere, care a fost plătită cu viața de către cei mai lacomi, 
căci pentru pradă se repeziseră, dar au fost întâmpinați de plumbii lefegiilor. 
Încercând şi un al doilea iureş, n-au izbutit decât să mai piardă și alţi 
oameni, precum şi să pună în picioare amândouă părțile, acum gata de 
încăierare. 

Iskender-pașa, roșu de furie, se aruncă asupra unui akângiu și dintr-o 
lovitură de iatagan îl descăpățână pe loc. Nenorocitul îi fusese mai la 
îndemână, dar nici căpeteniile nu mai puteau fi pedepsite, fiindcă toți îşi 
dăduseră tributul de sânge. Din astă pricină, porunci lui Bali-beg ca 
nesupușii călăreți să fie înlocuiţi cu beşlii, iar cei rămași în viață dintre 
akângii să fie prinşi şi puşi în lanţuri, până după luptă. 

Elisabeta-doamna, încă somnoroasă, ieşi din cort şi dădu cu ochii de 
același Wakowski. 

— Nu cumva ţi-ai făcut somnul de noapte la pragul domniei-mele, pan 
Wakowski? 

Acesta nu mai apucă să-i răspundă, fiindcă o bubuitură grozavă, urmată 
de răcnete, se auzi în vârful pintenului. Tunul cel mare trăsese prima ghiulea 
şi, nefiind bine priponit, se rostogoli la vale peste oștenii mai puţin sprinteni. 
Deşi nu era primejdie vădită, Wakowski se repezi și o trase pe Doamnă, 
acoperind-o cu trupul său, apoi se dezlănțuiră tunurile din amândouă 
părțile. 

— Îţi mulțumesc, prietene! zise prinţesa, rânduindu-şi veşmintele. Am să 
țin minte şi astă dovadă de credinţă. 

Ghiulele cădeau care pe unde, întrucât şi unii și alții trăgeau la nimereală, 
fără a pricinui pagube mari. Wakowski însă se urcase pe dată în locul 
tunului prăvălit, aruncându-și privirea asupra câmpului de bătaie. Se 
înţelege că va trece de partea celui mai tare, dar până acuma niciunul n-o 
dovedise. 


Pan Samuel Korețki aștepta liniștit să se desfășoare cele dintâi harțuri, 
pentru ca mai apoi să poruncească cine să intre în foc, după cum se va fi 
desfășurat vrăjmașul. Era firesc să aibă în jurul său pe toate căpeteniile 
oastei şi nici n-ar fi lipsit dintre ei. Pentru aceea fu destul de stingherit când 
primi porunca să se înfățişeze mamei-soacre. Înjurând în sinea lui, porni 
bombănind în barbă. 

— Ce se întâmplă? întrebă ea de cum îl văzu. 

— Deocamdată nimic, mărită doamnă! fu răspunsul cam bățos al 
ginerelui. S-au repezit la harță akângiii, după cum li-i obiceiul, dar bătaia se 
va încinge abia odată cu intrarea spahiilor şi ienicerilor. Aceștia nu s-au zărit 
încă. 

— Nici n-ai să-i vezi! răspunse prințesa. Sunt încă pe drum şi abia în trei 
ori patru zile vor ajunge aici. 

— De unde ştiţi? 

— Am şi eu ochii și urechile mele! zâmbi încrezută mama-soacră 
aruncându-și privirea asupra lui Wakowski, care stătea umil într-o parte. 

Pan Korețki se uită şi el într-acolo și-l zări pe acel nepot scăpătat al 
Koniețpolskilor, în care nu prea avea încredere. Prea îi era vicleană 
căutătura și prea cu ușurință se umilea în fața celor mai puternici. 

— Până una, alta, vor trage tunurile și după ce se vor mai potoli vom 
vedea dacă sunt ieniceri au ba, răspunse Koreţki neluându-l în seamă pe 
şleahtic. 

— Ba ai să bagi pe dată în luptă oștenii lui pan Kozlowski și în urma lor 
husarii, ca să-i spulbere pe păgâni și să nu ne mai pierdem vremea de 
pomană. Îl poţi lua pe Iskender pe nepregătite având numai akângii şi 
strânsură de-a doua mână, dar mai pe urmă îi vin ajutoare şi fi-va mai greu. 

— Socoate, oare, milostiva doamnă că turcul a venit în urma noastră 
numai cu oșteni slabi?! 

— Negreşit! Bagă călăreţii în bătaie și să isprăvim! 

Koreţki se înclină în fața prințesei, deși nu-i era deloc la socoteală să 
primească porunci de la o muiere, fie ea chiar şi doamna ţării, dar pe de altă 
parte se gândi că prăpăditul de Wakowski va fi știind el ceva. „Dacă nu sunt 
ieniceri şi nici spabhii, a noastră-i biruinţa!” îşi zise el în gând. „Dar de-or fi 
undeva dosiți?!” Oricum avea să încerce, dar în locul husarilor porunci să 
atace călărimea moldoveană a lui boier Nicoriță și aduse dinspre spate şi 
pedestrimea glotașă a lui Bucioc. 

La năvala creștinilor pâlcurile de beşlii se prefăcură a fugi către sat, 
atrăgându-i astfel pe călărețţii lui Nicoriţă, iar când ajunseră mai către coada 
iazului se întoarseră vijelios, aruncându-i în apă, cu cai cu tot. Cei care au 
mai scăpat cu greu au ajuns înapoi, stârnind mare încurcătură. 


Din locul unde se afla, Korețki văzu cu uimire că glotașii lui Bucioc 
pătrunseseră adânc în rândurile turcilor, fără ca aceştia să le pricinuiască 
vreun rău, în vreme ce hatmanul lor se zbuciuma călare răcnind la ei să se 
întoarcă în tabără. Cu greu şi-a dat seama că acei oameni, strânși cu sila, 
treceau de partea turcilor, oare le făceau loc să iasă din luptă în spatele 
dealului și erau dați în grija yarmak-ului. Bucioc fu singurul care izbuti să se 
înapoieze, croindu-și drum cu spada. 

Un blestem îngrozitor fu răspunsul lui Koreţki la cele văzute și porunci 
năvala husarilor. Era tocmai greșeala pe care o aștepta și Iskender-pașa, 
fiindcă în acest fel se dădea putință ienicerilor să pătrundă de partea 
cealaltă a apei, pe la coada iazului. Asta, în vreme ce floarea oștirii leşeşti îşi 
pierdea vremea fugărindu-i pe beşlii și gloata pedestrașilor. 

Pan Wakowski văzuse toate aceste mișcări și învăluiri şi a priceput pe 
dată că izbânda va fi de partea turcilor. Dacă ar fi coborât de pe pintenul 
dealului, cum era cinstit din partea lui, și ar fi spus că ienicerii vor străpunge 
apărarea taberei, s-ar mai fi găsit o portiță de scăpare pentru Doamnă și 
curte. Dar cum era să facă aşa-ceva, când el însuși dăduse încredințare că 
nici spahii nici ieniceri nu erau de față? Aruncase sorții şi aceştia căzură de 
partea turcului, de la care s-ar fi bucurat de bogăţie și cinste, măcar că 
pierdea o mireasă tânără, dar pe care nici n-o cunoștea. 

Prințesa încă nu aflase nimic despre desfăşurarea bătăliei, aşa că fu lesne 
pentru Wakowski s-o liniștească zicându-i că au intrat în luptă husarii. 

— De m-ar fi ascultat de la-nceput, acuma ne-am fi odihnit biruitori, făcu 
ea ca o adevărată căpetenie. 

— Nici acum nu-i prea târziu, căci păgânii fug mâncând pământul. 

— Da' de unde, mărită stăpână, se auzi vocea răgușită a lui Bucioc. Numai 
nişte călăreți bezmetici sunt urmăriţi de husari, că păgânul și-a bătut joc de 
noi, atrăgând toată călărimea într-o capcană. lenicerii însă au străpuns pe la 
spate. Trebuie să fugi, milostivă doamnă, că altă scăpare nu-i! 

— Ce vorbeşti domnia-ta, hatmane? De unde ieniceri? Ce, au și sosit de la 
Obluciţa? Poate că n-ai văzut bine! 

— lacă, poate să dovedească și Nicoriţă, că mie mi-e ruşine să vă spun că 
am fost părăsit de oaste, adăugă el plecându-și rușinat pletele. 

Vorbeau leșeşte, fiindcă așa-i plăcea prințesei, iar boierii ce voiau să fie 
curteni se străduiau care mai de care să stăpânească această limbă. 

În scurtă vreme se ivi și vel-armașul însoțindu-l pe măria-sa Alexăndrel- 
vodă, cu caii de dârlogi. 

— Să fugi pe dată, milostivă stăpână, şi ia-l și pe măria-sa, că noi om mai 
ține piept, dar nu lungă vreme. 


— Hai, mamă! se rugă și voievodul, măcar că avea o spadă lungă ce-i 
atârna la şold. lacă, turcii sunt aici! arătă el în spatele cortului. 

— Să fugiiim? răcni Doamna ca o leoaică. Cum o să fugim?! Wakowski! 
Unde eşti, mișelule? Ce-mi tot îndrugai? 

— Tot ceea ce trebuia, „nășică”, răspunse acesta obrăznicindu-se, fiindcă 
turcii îi și împresuraseră. Nu pleacă nimeni de aici! porunci el. Nici chiar 
domnia-ta, tată-socrule, rânji spre vel-armaş, cu toate că mi-ar fi fost pe plac 
să te scap. 

Toţi cei de față rămaseră muţi de uimire, numai prințesa se repezi cu un 
pumnal pe care-l scosese din sân. 

— Mori, nemernicule! strigă ea vrând să-l înjunghie, dar Wakowski o 
apucă de mână, răsucindu-i-o la spate. Cu un țipăt de durere femeia scăpă 
din mână arma ucigașă și începu să se zbată spre a scăpa din strânsoare. 
Nimeni însă nu cuteză a-i sări în ajutor, căci leahul îi proptise un hanger în 
beregată. 

— Un pas de faceţi, o străpung! 

Aşa dădură peste ei oştenii turci, cărora nici nu le venea a crede că 
puseseră mâna atât de lesne pe beiul Bogdaniei și pe mama lui, pentru care 
beylerbeyul făgăduise o bună răsplată. Pe dată îi băgară în cortul domnesc, 
iar pe ceilalți îi legară burduf, chiar şi pe Wakowski, deşi se răţoia le ei 
zicându-le că avea să-i belească de vii pentru neobrăzarea de a-l atinge. 

Când se mai potoli vacarmul bătăliei sosi şi Iskender-pașa, spre marea 
bucurie a iscoadei. 

— Aici îs, luminăţia-ta. Eu i-am prins, după cum ne-a fost învoiala! lată, 
dumnealor, cei de față, pot mărturisi. 

Seraskerul se prefăcu a nu auzi. 

— Dezlegaţi-i pe boierii moldoveni și spuneţi-le că poruncesc să se 
socotească ei înşişi la ce preţ, în aur, face viaţa lor. Dar numai aur ori 
nestemate, şi nimic altceva! Unde-i beiul? 

— În cort, cu mama sa! răspunse unul. 

— Scoateţi afară pe toţi, în afara prințesei. Am eu grijă de ea! porunci 
Iskender-pașa. Vreau a schimba vreo două vorbe. 

Pe dată se împlini voința beylerbeyului și acesta pătrunse în frumosul 
cort. Se lăsă o tăcere înfrigurată, nimeni necutezând a scoate o vorbă. 
Deodată un strigăt de spaimă, înăbușit brutal, îi făcu pe toţi să-și ațintească 
privirile asupra cortului. Dinăuntru răzbăteau gemete surde și bufnituri, 
lăsând să se-nțeleagă că era vorba de o luptă, ori mai curând de împotrivirea 
femeii, dar nimeni n-ar fi îndrăznit să se bage peste ei. 

Într-un târziu, Elisabeta-doamna se ivi despletită, cu capul descoperit şi 
cu frumoasa ei rochie de mătase sfâșiată. Avea paloarea unei moarte, doar 


frumoşii ei ochi de smarald înotau în lacrimi amare. Cu privirea rătăcită şi 
fără nicio urmă din trufia de altădată, stârnind mila celor din preajmă, se 
apropie şovăitoare de boierii moldoveni, fără ca turcii să încerce a o- 
mpiedica. Înţelegând cele petrecute, atât ei cât şi măria-sa voievodul plecară 
capetele. 

— M-a rușinat păgânul, boieri dumneavoastră! suspină ea ca o dojană 
pentru falnicii bărbați ce nu ridicaseră măcar un deget s-o apere. 

Apoi îşi prinse capul în palme și izbucnind în hohote se prăbuși la 
picioarele feciorului ei, pe care i le îmbrăţișă, acoperindu-le cu frumosul ei 
păr negru. 

— Dragul mamii... măria-ta... să mă uiţi și să nu-l ierți! 

Atât a mai apucat a spune, fiindcă istovită se prăvăli fără simţire, tocmai 
când se ivea și Iskender-pașa. 

— Duceţi-l pe bey și familia lui în cortul meu, cu toată cinstea ce li se 
cuvine, până am să-i trimit la Istanbul. Voi, boierilor, sunteţi slobozi îndată 
ce plătiți răscumpărarea, iar pe şleahtic să-l aibă în pază Kuciuk, cu mâna 
care i-a mai rămas. Are să priceapă el ce vreau a zice! 

— Dar cu mine cum rămâne, luminăţia-ta? sări Wakowski, văzând că paşa 
dădea să plece. 

— Aaa! Da! făcu seraskerul întorcându-se spre el. Nici pe tine nu te-am 
uitat, dar credeam că vei fi dat bir cu fugiţii. Dezlegaţi-l! 

— Cum era să fug, prealuminate? Doar eu am fost cel care i-am prins pe 
toţi! Oștenii care m-au legat știu prea bine acest lucru și toţi cei de față o pot 
spune. 

— Boierii zic că s-au dat prinşi de bunăvoie, nu-i așa? întrebă el 
batjocoritor pe vel-armașul Nicoriţă. 

— Întocmai, milostive stăpân, se tângui boierul, iar ceilalți încuviințară 
din cap. 

Wakowski simți cum i se urcă sângele în păr de atâta neruşinare, tocmai 
din partea celui ce ar fi trebuit să-i fie socru şi chiar se gândise să se roage 
pentru iertarea lui. Îi venea să se repeadă asupra mișelului, dar fu oprit de 
pașă, care-i zise blând: 

— Ai văzut? Să ştii însă că eu tot pe tine te cred şi văd că ţi-ai ținut 
făgăduiala. După cum ne-am înţeles, ai cerut atâta aur cât îi greutatea 
trupului tău, nu? 

— Da! dădu din cap bucuros leahul. Şi mai era vorba şi de o slujbă... 

— Aceea mai pe urmă! începem cu răsplata în aur. Selim! 

Gealatul cel negru era totdeauna în preajma stăpânului și de cum se auzi 
strigat i se înfățişă smerit. 


— Bre, Selim! Am făgăduit ăstui ghiaur atâta aur cât îi cântărește trupul 
lui. 

— Aşa-i! încuviință repede Wakowski. 

— Auzi? El spune la fel, e pe dreptate, rânji pașa. Plata se cuvine a fi 
cinstită: numai trupul, fără căpățână, așa că reteaz-o tu ca să nu se poată 
spune că nu mi-am ţinut făgăduiala, apoi vedeţi cât e de greu spre a şti cât 
aur i se cuvine a-i da. 

Lui Wakowski i se păru că n-a priceput prea bine porunca cea cruntă, dar 
când fu înșfăcat de calfele călăului, începu a răcni îngrozit: 

— Nu vreaaau! Mă lipsesc de orice plată! Îndurare, bunule stăpân! N-am 
să mai cer nimic, numai cruță-mi viața. Nu-i drept să fiu astfel răsplătit, 
pentru tot ce-am făcut... 

— Ba da! se răsti Iskender. Apoi se domoli și urmă zâmbind: Nu spuneai 
chiar tu că așa ne înțelesesem? Pentru ce n-ai pomenit atunci şi de căpățână, 
că doar îţi era pe umeri? Cum de ai uitat-o, dacă ţii atâta la ea? Ai fi căpătat şi 
mai mult aur! 


HANUL „LA CLAPONUL CEL PROST” 


Când Marcu deschise ochii, Grazziani tocmai își trăsese calul într-o parte, 
făcându-l să se salte în două picioare. Mişcarea neașteptată l-a scăpat de 
cumplita lovitură, și abia atunci Marcu își dădu seama că el veghease, 
prefăcându-se doar a nu ști că-i urmărit. În clipa următoare sfâşie cu 
iataganul burta calului celuilalt, doborându-l la pământ. Marcu scoase un 
strigăt şi se avântă spre ceilalți necunoscuți, dar aceştia se repeziră în galop 
spre cel căzut şi săltându-l din goană se pierdură cu el printre copaci. 

— Ce-a fost asta?! ridică din umeri Marcu apropiindu-se. 

— Nălucă, nu! Dar cine or fi, să nu mă-ntrebi! zâmbi Grazziani ştergându- 
şi spada de corpul animalului care se zbătea la pământ. Oare pe unde i-o fi 
inima? adăugă el proptind ascuţișul între coastele bietului dobitoc și 
curmându-i suferinţa. 

— N-ai pățit nimic, măria-ta? schimbă Marcu vorba. 

— Mi-am mânjit iataganul de sânge, dar nici măcar nu l-am zgâriat pe 
atacator. 

— Cine să fi fost? 

— De nu m-am înșelat, parcă am mai văzut fața unuia dintre cei trei care l- 
au târât. 

— Aş zice că şi eu l-am văzut, atunci, cu raguzanul. 

— Curând au sărit în ajutorul contesei, ori ca s-o răzbune... 

— Să fi fost chiar înţeleşi? 

— Poate să mă înșel, dacă mă gândesc bine, de vreme ce-au apucat calea 
Ardealului... dar mai ştii? Raguzanii pot fi în slujba prințului. 

Întorcându-se în tabără îi găsiră pe toți pregătiţi de plecare, iar Pera 
căpătă ultimele îndrumări pentru drum. După vreo două ceasuri se și aflau 
pe calea pustei ungurești, sub razele arzătoare ale soarelui. 

Merseră aşa vreo două zile, fără să vadă ţipenie de om ori fiară. Apoi 
Grazziani porunci popasuri lungi peste noapte, ba chiar și în miezul zilei. De 
unde până atunci grăbise, dintr-odată se schimbă şi cerceta într-una zarea, 
de parcă ar fi aşteptat pe cineva. Întinderea nemărginită a pustei nu 
ascundea pe nimeni și în afara cumpenelor de la fântâni, zile întregi nimic 
nu-ți atrăgea privirea. Uneori sufla o boare care culca la pământ iarba pălită 
de arşița verii. Alteori vreo sălbăticiune înspăimântată le fugea de sub 
copitele cailor fără a-i speria, erau hârciogi ori popândăi și numai o singură 
dată văzură coada stufoasă și roşcată a vulpii, care nu se lăsase alungată de 
călători. Găsiseră o călăuză, om din partea locului, care-şi avea semnele lui 
tainice, altminteri nu se știe dacă solul padişahului ar mai fi putut ajunge să 
vadă zidurile Budei. 


Trecuseră de mult peste apa Tisei și până la urmă dădură peste o aşezare 
omenească, dar fără picior de om, de parcă ar fi fost atinsă de molimă. 

— Mezöberény! spuse călăuza arătându-le satul. 

— Cam pustiu, se neliniști Grazziani. Dacă așa va fi prin toată pusta, cam 
greu vom ajunge la Buda. 

— În partea cealaltă a satului este un han, spuse omul pustei. Poate că 
hangiul nu va fi plecat. 

— Până nu văd o masă, o cană de vin și o bucată de carne friptă în faţa 
ochilor, n-am să mă cred în altă parte decât în împărăţia morții... 

Într-adevăr, la ieşirea din sat se afla un han destul de arătos, ba avea și o 
tablă pe care era zugrăvită o orătanie ce semăna a vultur. 

— Să nădăjduim că vom găsi şi altă carne decât cea cu care ne îmbie 
ciudatul nostru hangiu, zise Marcu, bănuind că bondocul ce se apropiase de 
ei cu ploconeli nu putea fi decât stăpânul locului. Curtea părea la fel de 
pustie ca şi celelalte gospodării pe lângă care trecuseră, şi nici umbră de 
argat. 

— Ce-o fi cu pustietatea asta, Marcule? Nu cumva să fie vreo molimă. la 
întreabă-l! 

Apropiindu-se de hangiu, acesta îi zise pe ungureşte: 

— Jupâne, suntem osteniţi, flămânzi și însetaţi și iată-ne la acest vestit 
han, gata să ne ospătăm cum se cuvine. 

— Să-mi fie cu iertăciune, luminate stăpân, dar nimic n-a mai rămas după 
molimă, se văicări hangiul. 

— Hm! clipi şăgalnic oşteanul, scoțând o pungă plină de la brâu. Gândeam 
să te plătim cu galbeni buni, ungurești, și încă pentru toţi, dar dacă n-ai de 
niciunele, vom căuta în altă parte. 

Omul făcu ochii mari şi începu a-şi frământa mâinile dar continua să dea 
din cap a neputinţă, în vreme ce Marcu îi tălmăcea lui Grazziani. Deodată 
însă îl cuprinse spaima, auzindu-l pe străin că-i zice: 

— Stăpânul meu, trimis al măritului sultan, va da poruncă oștenilor să 
curețe molima prin puterea focului. Vor începe chiar de aici şi pe urmă satul. 

— Joi, Istenem! suspină borțosul prăbuşindu-se la picioarele cailor. Sunt 
amărât şi sărac precum lov, nefericitul de mine! Milostive stăpân, dar pe aici 
încă n-a ajuns chiar molima... 

— Deci se mai găseşte câte ceva? 

— Se găseşte!... Se găseşte, nobile domn, cum să nu se găsească, pentru 
asemenea oaspeţi? 

— Atunci e bine! hotărî Marcu tălmăcindu-i și stăpânului său. 

Acesta scoase la rându-i o pungă și i-o aruncă hangiului. 

— Pune-te pe treabă şi vei mai căpăta! 


Grăsanul se ridică bucuros şi începu a striga printre acareturi. Pe dată se 
iviră tot felul de fețe, mai curând curioase decât speriate. Stăpânul dădu 
poruncile de trebuinţă, apoi veni să se lingușească pe lângă Marcu, pe când 
oșteanul se dezmorţea după ce descălecase laolaltă cu ceilalți. 

— De când mă știu, măria-ta, turcii n-au plătit niciodată, pe oriunde au 
trecut. Au luat tot ce-au poftit și duși au fost, așa că de asta ne-am cam 
temut, dar să ştii că nu-i nicio molimă. 

— Am bănuit eu. Dar ce-i cu oamenii din sat? 

— Apăi, s-a aflat din vreme că vin oștenii padișahului și cu toții s-au dosit 
prin ascunzișurile pustei, dar acuma, de le-oi da de veste că sunteți soli, au 
să se întoarcă. 

Bătătura prinsese viață sub paşii zoriţi ai slugilor, iar cârâitul găinilor şi 
behăitul berbecuţilor înjunghiaţi arătau că jupânul semăna mai curând cu 
lov de pe vremea când era bogat. 

— Cum se cheamă apa de colo, că doar n-o fi iar Tisa, pe care am trecut-o 
de vreo câteva ori? întrebă solul turcesc. 

— Crişul! răspunse hangiul. Se adună toate trei din Ardeal şi se varsă mai 
la vale în Tisa. Aţi mers într-una prin preajma apei, că altfel n-aveaţi cum să 
vă întâlniți de atâtea ori cu Tisa. 

— Asta va să însemneze că şi peşte se află din belşug? 

— Mai încape vorbă?! Chiar deunăzi am prins vreo câţiva crapi de toată 
frumusețea, numai răbdare să aveți domniile-voastre, că nimeni n-a plecat 
neomenit de la mine. 

— la spune, hangiule, se înveseli solul, după ce-și spălase gâtlejul cu o 
cană de vin roşu, ce scrie acolo sus, lângă orătania zugrăvită pe tabla din 
par? 

— Păi... numele hanului: „La claponul cel prost!” 

Până şi Kerim-efendi, care zâmbea foarte rar, izbucni în râs auzind 
asemenea caraghioslăc. 

— Dar ce-ţi veni să-l botezi atât de ciudat? 

— Să vezi, înălțimea-ta! Noi avem mulţi claponi, dar sunt tare proști, că pe 
dată se lasă tăiaţi, de vin mușterii de seamă ca domniile-voastre. 

Alte hohote răsplătiră vorbele şugubăţului hangiu. 

— Şi eu care-l credeam zevzec, făcu Marcu. 

Voia bună începu a pune stăpânire pe toată suflarea de la han, mai cu 
seamă când se iviră şi câteva slujnicuţe, care făcură să le salte mustața 
vajnicilor călăreți ai padișahului. 

— Cum se face că n-ai niciun mușteriu? vru să ştie solul. 


— Să fiu cinstit, înălțimea-ta, au fugit cu toţii încă de cu seară, când s-au 
întors iscoadele mele de la Békéscsaba și ne-au vestit sosirea domniilor- 
voastre. 

Deslușind că Marcu tălmăcea pe sârbeşte, gazda își arătă mirarea: 

— Nu cumva îţi fi creștini? Sunteţi sârbi? 

— Oştenii se închină Profetului, dar noi cu adevărat creștini suntem, 
încuviință Marcu. 

— Pricep acuma pentru ce se poartă turcii atât de blând. Plata domniile- 
voastre o veţi face? 

— Fii pe pace! Trudește-te să ne mulțumeşti și n-ai să rămâi cu pagubă! 

Mai povestiră de una de alta până la ivirea lunii, căci Grazziani poruncise 
masă mare în curte, ca la nuntă. Din loc în loc mocnea jarul pe care fuseseră 
fripți berbecuţi întregi ori faimoșii claponi, iar ţepușele rămase stinghere în 
preajmă vădeau că și crapii scoși din Criș îndestulaseră cina călătorilor. 
Dinspre pustă se auzea lătratul vulpii și venea o boare răcoroasă cu aromă 
de iarbă pârguită și de fân cosit. Abia târziu în noapte se traseră la culcare, 
însă chiar și după aceea se mai auzeau destule glasuri şi chicotele 
slujnicuţelor înghesuite prin vreun ungher. 

Aşa petrecură câteva zile, timp în care solul călărea zilnic prin pustă, de 
unul singur, cerceta zarea cu privirea, nelăsând nicio îndoială că era în 
așteptare. Îl întrebase pe hangiu despre nişte drumuri ce păreau a se 
încrucişa chiar la Mez6bereny și parcă se hotărâse să aștepte acolo pe 
cineva. 

Trecuse mai bine de o săptămână fără să se arate picior de călător prin 
preajmă, fiindcă aflau din vreme şi ocoleau hanul unde se aciuiseră turcii. 
Hangiului însă nu-i părea rău, întrucât solul padişahului avea grijă să-l 
răsplătească numai cu bani de aur, cea ce nu căpăta el în toate zilele. Către 
seară, se ivi ca din pământ un călugăr cerșetor şi-i ceru adăpost peste 
noapte. Să fi vrut însă nu mai avea nici măcar un ungher unde să-l lase să 
doarmă, aşa că dându-i un codru de pâine îl îndrumă la vreun om din sat. 
Spre uimirea crâşmarului, monahul zvârli cât-colo pomana și se răsti: 

— Nu vrei a pricepe că sunt un călător care plătește asemenea celorlalți? 
Poftesc ceva de mâncare şi o cană cu vin! trânti el cu pumnul în masa la care 
se aşezase. 

Pe hangiu îl bătea gândul să-și pună slugile să-l alunge pe neobrăzat, dar 
interveni solul turcesc, după ce străinul își apucase crucea de la gât şi o 
întoarse pe partea cealaltă. 

— Nu cumva relicva de la gât e de la sfântul mormânt? întrebă el, arătând 
spre pieptul călugărului. 

— Cu lemn din sfânta cruce! răspunse acesta sărutând-o cu evlavie. 


— Jupâne, poftesc să fie găzduit acest om sfânt într-o odaie cât mai 
arătoasă, pe care o treci în socoteala mea. Este oaspetele meu! 

Hangiul nu ştiu ce să mai creadă, dar n-avu încotro și trebui să se supună. 
Totul era ciudat la acest „turc creștin” și nu mai înțelegea nimic, de parcă ar 
fi trăit pe o altă lume decât cea cunoscută până atunci. Pentru început, 
acesta îl luă pe monah în odaia lui, iar jupânul ar fi fost și mai uluit dacă ar fi 
înţeles ce-şi spuneau ei, ca doi buni prieteni, dar vorbeau pe limba lui Dante 
şi el n-o cunoștea. 

— Excelenţă, începu călugărul. Alteţa-sa arhiducele Ferdinand vă 
încredințează că nu are să vă pară rău. V-a spus și în scrisoare că Moldova 
este mai bună, pentru început. 

— Mă rog, nu zic nu! Mi-e ciudă însă dacă în locul meu îl pune în Ardeal pe 
Hommonay. 

— Dar nu-i chiar așa! se împotrivi călugărul. Alteța-sa doreşte ca mai întâi 
să-și dobândească scaunul voievodul pribeag Radu Şerban și îndată după 
aceea excelența voastră să fiți înscăunat la laşi. Pe Bethlen cu greu ar fi putut 
să-l urnească, dacă cele două provincii de peste munte nu vor fi în mâna 
prietenilor, abia după aceea ar putea fi izgonit manu militari. Că va veni 
Hommonay, ori altul, rămâne de văzut! Dar de ajutorul lui este trebuinţă, ca 
să poată fi prins Bethlen ca într-un cleşte. 

— Bine! Atunci să-i spui alteţei-sale să treacă pe numele meu moșia 
Altenburg şi să se îngrijească să-mi vină la vreme banii, nu mai departe de 
Buda. 

— Păi, am adus și eu ceva... 

— Dacă sunt în traistă, socot că nu-s îndeajuns, fiindcă am cheltuieli foarte 
mari și turcu-i lacom. Trebuie să împart în dreapta și în stânga. 

— Veţi primi, excelenţă, totul, după cum a fost înţelegerea. Să nu uitaţi 
însă că până la căderea zăpezii pacea trebuie să fie iscălită. 

— Eu îmi ţin făgăduiala, și nu cu întârziere. Pentru asta însă am nevoie de 
bani și sprijin. Alteța-sa poate că nu ştie că ambasadorul vostru de la Poartă, 
acel Czernin, este bun prieten cu Marc Antonio Borisi, cel mai mare dușman 
al păcii dintre voi și turci, şi asta nu poate fi pe placul marelui vizir. Să fie 
înlocuit! 

— Am să-i spun totul alteţei-sale, făgădui monahul. Mâine în zori am să şi 
plec, nădăjduind că în câteva zile voi fi acasă. 

— Pe jos n-ajungi prea curând. 

— Oamenii mei și calul mă așteaptă nu prea departe de aici, în pustă, 
fiindcă domnul consilier Mollart a socotit că nu trebuie să afle nimeni de 
întâlnirea noastră. Poate şi faptul că am fost poftit în odaia asta nu este prea 
nimerit... 


— Fii liniştit, că nu-i niciun străin pe aici, în afara oamenilor mei. Cât 
despre întâlnirea viitoare, se va folosi întrebarea: „Domnia-ta faci 
neguţătorie?”, iar răspunsul va fi: „Nu, sunt în slujba domniei!” Asta 
înseamnă că nu am de gând să aştept prea mult până să capăt scaunul 
moldovean, dar să nu se mai schimbe iar învoiala, că mă înfurii şi nu mai 
stau de vorbă cu nimeni! 

— Nu vă mai mâniaţi, excelenţă, fiindcă totul are să fie bine şi se va 
isprăvi odată şi cu domnia asta a turcilor în Europa. 

— Să te audă Dumnezeu! Până atunci ne despărțim şi, după cum ne-am 
înţeles, următoarea întâlnire la Buda? 

— Prea-bine! 

— Şi... să nu uit! La intrarea mea în Praga poftesc să am toate flamurile 
desfăşurate şi să-mi cânte muzica noastră. 

— Peste putință, excelență! Niciun sol otoman nu a pătruns în orașul 
împărătesc în acest fel. S-ar putea crede că veniţi ca învingător și s-ar supăra 
întreaga creştinătate dacă am da slavă unor musulmani. 

— Dar eu sunt creştin, domnule! Și, pentru izbânda mea, am trebuinţă de 
această primire. Împăratul nu are nimic a pierde dacă încuviinţează. N-are 
decât să-și pună câlţi în urechi și să se lege la ochi până ajung eu la gazdă. 

— Greu, excelenţă, greu de tot! oftă călugărul. 

— Dar nu peste putință. Aș fi în stare să mă întorc iar la Istanbul, chiar de 
sub zidurile Orașului de Aur, dacă nu mi se face voia. N-aveţi decât să vă 
găsiți un alt om! 

— Nu vă făgăduiesc, dar am să caut să-l lămuresc pe alteţa-sa și socot că 
se va împlini voința excelenţei-voastre. Mâine în zori nu voi mai fi, aşa că în 
acest sac veţi găsi banii ce i-am adus. 

— Și restul precum am zis! 

Îndată ce misteriosul călugăr s-a făcut nevăzut, solul a poruncit plecarea, 
spre dezamăgirea slujnicelor care se uitau cu ochi galeși la flăcăii Anatoliei, 
dar tot hangiului îi părea cel mai rău. Căpătase bani buni de la darnicul 
muşteriu şi tare ar mai fi poftit să-l revadă, așa că-şi făcu socoteală să se 
arate cât mai cinstit. Jertfi astfel câțiva ducați pe care îi înapoie zicându-i că 
erau prea mulţi şi că la hanul lui nimeni n-a fost tras pe sfoară, din care 
pricină mai veneau şi altă dată. 

Pătrunzând în întinderea pustei, alaiul se aşternu drumului fără a se mai 
uita dacă li se aţine careva pe urme. Şi totuși undeva, la marginea zării, un 
călăreț se pierduse într-un galop nebunesc. 


HRUBA 


— Pune mâna pe spadă, nepoate, şi arată ce ştii să faci când musafirul 
nepoftit îţi trece pragul, chir dacă noi i-am deschis poarta! strigă starețul. 

Mihai văzu că după ce pătrunseră vreo douăzeci de tătari cele două porți 
masive, date de perete, fură înlocuite cu un grătar uriaş de fier, oprindu-i pe 
ceilalți. Apoi se închiseră din nou, parcă anume ca cei din afară să nu mai 
poată vedea ce vor păți tovarășii lor prea cutezători. Tânărul apucă pe dată 
spada şi se avântă și el în iureşul încăierării pe întuneric. Îi puteai ghici pe 
tătari numai fiindcă intrau călare, dar odată doborâţi era greu să-i mai 
deosebești. 

— Loviţi-i! răcnea egumenul, uitând de toate poruncile dumnezeieșşti, care 
cereau să nu faci asemenea păcat. Unu să nu scape! 

Se porni pe dată un adevărat măcel, cu strigăte de amândouă părțile, iar 
numărul năvălitorilor începu să scadă simţitor. Din umbra zidurilor, niciun 
călugăr nu greşea ţinta, doborând cu dibăcie și cal și călăreț. Pamfilie 
răsucea faimosul său toiag devenit acum o măciucă înfiorătoare și nu puțini 
au fost cei îngenuncheați pentru totdeauna în fața oastei Domnului. 

Izbânda era sorocită apărătorilor și nimeni nu se mai îndoia de aceasta, 
cu toate că tătarii se căzneau să arunce peste ziduri săgeți aprinse. 

— Nicanoare, taică, se auzi vocea starețului pe deasupra vacarmului, ai 
grijă de nutrețul vitelor. la câţiva oameni și băgaţi de seamă ce-i p-acolo, că 
aici s-a cam isprăvit. Nu cumva să aprinză fânul, nemernicii! 

N-apucă să-și termine vorba când o pălălaie uriașă izbucni în spatele 
bisericii, unde se aflau acareturile. Lumina de-o clipă a fost îndeajuns ca un 
tătar încă nedoborât să se repeadă în spatele starețului și să-i străpungă 
coşul pieptului. Nu mai apucă tătarul a face vreo altă mişcare, că Mihai îl şi 
înjumătăţi, cu o lovitură de trăsnet. Ce folos însă? Bătrânul de-abia își mai 
găsi glasul spre a-i mulțumi nepotului: 

— Aşa, nepoate! M-ai izbăvit de ticălos, dar m-a cam înțepat... 

O tuse înecăcioasă îi opri vorbele în gâtlej, iar puterile îi slăbiră cu totul, 
încât cu greu prinse a se sprijini pe tânăr. 

— Nu trageţi voi blestemata asta de armă, ci chemaţi pe Isaiia, că el are 
meșteșugul lui anume. 

— Taică Isaiiia! răcni Mihai. Taică Isaiiia! Chemaţi-l degrabă careva! 

Pe dată începură a striga care mai de care, iar unii şi alergară să vadă ce 
se întâmplase cu tânărul străin care cerea ajutor. 

Lupta contenise, că nici cei rămași dincolo de porți nu mai dădeau semne 
de viață, părându-se că nu mai nădăjduiau să mai răzbească împotriva 
monahilor şi se lăsaseră păgubaşi. Din când în când se auzeau gemetele 


răniților, fie păgâni, fie creștini, căci în fața morţii și a durerii parcă nu se 
mai deosebeau. 

Pamfilie răsufla greu și își pierduse de tot simţirea, când se ivi cuviosul 
Parfenie. 

— Apucaţi-l cu băgare de seamă, să-l punem pe o cergă și să-l ducem la 
adăpost în biserică. Şi mai strigaţi-l pe Isaiia, că doar nu și-o fi dat duhul 
tocmai acum când îi mai multă trebuinţă de el! 

Din pricina vâlvătăii de la şira cu fân se vedea acum ca-n miezul zilei, 
desluşindu-se morții de răniţi, dar nu mai apucară să se îngrijească şi de 
asta fiindcă pe neașteptate începu să bată, într-o dungă, clopotul cel mare al 
monastirii, vestind primejdia morţii. Nu pentru multă vreme, fiindcă o 
săgeată bine ţintită de undeva din afară puse capăt duiosului dangăt. Fratele 
clopotar bătu aerul cu braţele şi se prăvăli din clopotniţă. 

— Semn rău! se înfiorară cei mai fricoși, făcându-şi cruce, în vreme ce 
Pamfilie îşi veni deodată în simțţire şi cu voce răgușită se răsti la ei: 

— la nu vă mai văicăriţi ca babele! Puneţi mâna și strângeţi pe cei care se 
mai pot mișca şi aduceţi-i aici, poate-i mai oblojim! 

— Și pe păgâni?! cuteză unul. 

— Vezi-bine, că doar tot ființele lui Dumnezeu se cheamă că sunt, iar mulți 
dintre ei s-or fi căind în ceasul al doisprezecelea şi va trebui să le dăm taina 
botezului... mai apucă să îngăime egumenul şi iar îşi pierdu cunoștința. 

Tocmai atunci sosi şi Isaiia, care fără să mai zică ceva îşi lepădă rasa şi ca 
un bun gospodar își sumese mânecile cămeșii de tort. Cu multă băgare de 
seamă trase afurisitul de iatagan, aruncându-l cât-colo pe lespedea bisericii, 
puse o alifie anume fiartă, apoi frunze de pătlagină pe răni şi în față și la 
spate, după care îl înfășă ca pe un copil, cu pânză curată de cânepă. 

— Asta-i! făcu el suflând ușurat. Cu voia celui de sus va să scape, dacă are 
zile... 

După oarecare timp, care păru celor de față o veşnicie, bătrânul egumen 
deschise ochii şi privi în jur, ba chiar încercă a zâmbi: 

— Pierdut-am auzul, ori cu adevărat câinii de păgâni vor fi plecat? 

— S-au dus pe pustie, taică, îi răspunse blând Parfenie, mângâindu-i 
obrazul cu blândeţe. 

— Nu vă lăsaţi amăgiți... șopti rănitul. Se prefac numai! Stau la pândă. 

Se întoarse apoi spre nepotul său, învăluindu-l cu privirea-i caldă. 

— N-avem a ne mai vedea pe lumea asta, fătul meu... așa a fost să fie! 

— Ba ai scăpat, unchiule! se împotrivi tânărul, uitând înțelegerea ce o 
făcuse de a i se adresa ca unui om al bisericii. 


— Nu pentru lungă vreme, nepoate. Tu să pleci, de-o fi să ne răzbească. la 
aminte, Parfenie! Și să nu uitaţi de fata lui Lixandru, s-o luaţi cu voi, știi tu pe 
unde. 

Cuviosul dădu din cap că a priceput și scrâșni ca pentru sine: 

— Nu-i ajută cel de sus să facă astă mârşăvie... 

— Poate că doarme la ceasul acesta de noapte și nu ştie de noi... încercă să 
şuguiască starețul. 

— Nu huli, taică! E păcat de moarte! se smeri Parfenie. Mai bine nu mai 
spune nimic, că iacă, Satana te ațâţă... 

— Am să tac în curând şi pe vecie, frate Parfenie. Tu mă ştii doar că numai 
la gură sunt spurcat, nu și la suflet. 

— Te iau cu mine, unchiule! sări Mihai. Te duc într-un sat ori la vreo curte 
boierească şi ai să te vindeci. 

Starețul dădu să-i răspundă dar o tuse înecăcioasă îi topi vorbele, și 
deodată se iscă iarăși vacarmul în afara zidurilor, semn că tătarii se 
întorseseră ori îşi pierduseră răbdarea de a mai sta la pândă şi se dădeau în 
vileag cu furie. 

— Spusu-v-am! suspină Pamfilie. Eu n-o mai duc... dar barem să apuc să 
mă aşezaţi unde trebuie... 

Simţind că-i piere glasul făcu un semn nepotului să se apropie și 
apucându-l de mână îi gâfâi în ureche: 

— Eu rămân... c-așa-i datina! Tu... vezi hruba din altar... îţi arată Par... 
fenie... fugi! Am rămas... puţini şi nu... se mai poate. Să vă întoar... 

Clăbuci albi-roşietici îi acoperiră buzele, apoi pe firele bărbii începu a i se 
prelinge parcă vinul rubiniu ce-l băuse mai de cu seară. 

— S-a isprăvit! zise Parfenie închinându-se cu evlavie. 

— Doar nu-l putem lăsa așa! sări Mihai. 

— Se-nţelege! Cât mai ține ușa bisericii, încă mai avem vreme să-l 
îngropăm, dar fără slujbă, i-om face când ne întoarcem! hotărî cuviosul 
Parfenie, care rămăsese să țină locul răposatului egumen. 

Trase pleoapele peste privirea mortului, rămasă ațintită asupra icoanei 
Preacuratei, apoi îl apucară cu toții şi-l duseră lângă peretele din dreapta 
altarului, unde se afla o gropniță anume făcută pentru preacuviosul Pamfilie, 
alături de alți înaintași. 

— N-avem vreme nici de raclă, șopti Isaiia. 

— Când venim acasă! îl linişti Parfenie. Căci venim înapoi negreşit! N- 
auzirăți ce spuse răposatul? Că asta-i porunca noastră din veac! 

Murmurară zoriți câte o rugăciune, care le veni în minte, iar la urmă 
spuseră cu toții „Dumnezeu să-l ierte” şi Mihai îşi șterse cu pumnii strânși 


umezeala pleoapelor gândindu-se: ce avea de iertat stăpânul cerului la un 
om bun și credincios cum a fost unchiu-său?! 

Loviturile de berbece din uşa bisericii deveniseră tot mai amenințătoare. 
Duşmanul era pe aproape şi cei ce mai rămăseseră pe dinafară nu mai 
dădeau semne de viață. Câţiva călugări apucară masa din altar trăgând-o 
într-o parte cu toate câte se aflau pe ea, în vreme ce Parfenie se apăsă vârtos 
asupra unei lespezi din zid. Sub ochii uluiţi ai celor care o vedeau pentru 
întâia dată, la picioarele lor să căscă o hrubă, nezărindu-se decât capetele 
unei scări proptite de buza deschizăturii. 

— Pe rând şi cu băgare de seamă! porunci Parfenie. Aprindeţi câte o torță 
şi nu vă înghesuiți. 

— Eu rămân pe urmă, zise Mihai. 

— Nu, că trebuie închisă intrarea şi numai eu o ştiu, se împotrivi cuviosul. 

Totuşi Mihai nu se dezlipi de lângă el până ce coborî ultimul călugăr. Îl 
văzu că apucă un vraf de chei, sărută chivotul aurit, așezându-l frumos pe 
masă, după care porni şi el pe treptele scării, după tânăr, nu mai înainte de a 
trage de un drug de fier ce se afla sub podeaua altarului, în hrubă. Cu un 
zornăit surd, greaua lespede ce fusese deasupra se răsuci ca de la sine și 
astupă răsuflătoarea. Nu mai vedeau decât torța lui Isaiia, care îi aştepta jos. 

Abia atunci Mihai cuteză să-l întrebe pentru ce căraseră cu ei atâtea chei. 

— Sunt de la porţile sfântului lăcaș, fiule! Cum avem să ne înapoiem dacă 
le-am pierde?! Sunt cheile ce le-a pus în mâna străbunilor noștri însuși 
măria-sa Ventilă Vodă, şi de atunci multe porți au fost fărâmate de vrăjmași, 
dar de fiecare dată ne-am întors și le-am făcut din nou, după chei. Așa avem 
să le lăsăm şi urmașilor noştri, câtă vreme va dăinui sfânta monastire Ot 
Menedec. 

— Mai bine s-ar chema Ventilă Vodă... 

— Socot că așa avem să-i spunem în viitor, că și răposatul gândea 
aşijderea, numai domnia să nu ne stea împotrivă. 

„Cu astfel de oameni, neamul nostru nu piere în veci!” gândi tânărul. „Din 
cenușă, din praf și pulbere, mereu vor face alte încuietori dacă vor păstra 
cheile credinţei că sunt statornici pe aceste meleaguri. Negreşit mă voi 
întoarce şi eu, cel puţin să pun o floare la lespedea de zid a viteazului unchi!” 

Ceilalți se pierduseră în întunecimea hrubei şi nu-i mai ajunseră din 
urmă, rămânând numai Parfenie, Isaiia și Mihai. Stinseseră torţa fără să vrea 
şi acuma bâjbâiau prin întuneric. 

— Barem dacă ar mai fi rămas careva să ne aştepte, că ne scoatem ochii 
fără lumină, mormăi Isaiia. 


— Fii pe pace, frate, că doar nu ai nimic care să te împiedice. Calcă 
voiniceşte, fără grijă, că de-acuma se va fi luminat de ziuă și prin gura 
puţului răzbate o rază de lumină și până la noi. 

— Să ajungem acolo! răspunse Isaiia. 

Totuși în puţină vreme se zări o geană de lumină, semn că se apropiau de 
ieşire. 

— Ai văzut, nerăbdătorule? îl dojeni Parfenie pe Isaiia. lacă, am şi ajuns. 
De astă-dată eu am să urc cel dintâi, iar voi să veniţi pe rând că nu se ştie 
dacă ne ține scara pe toţi trei deodată. Tu rămâi la urmă, Isaiio! 

— Lasă cheile la mine, zise acesta văzând că Parfenie le desprinse de la 
brâu spre a le ține în mână. 

— Nu cumva să se agaţe fără să-mi dau seama, dar de-o fi să le scap, voi 
băgaţi de seamă și le găsiţi, că de nu, cu greu mai facem ceva în beznă. 

Rămaseră amândoi cu ochii spre Parfenie, care se cățăra destul de 
voiniceşte pentru vârsta lui. Scara se clătina de fiecare dată când păşea o 
treaptă și abia atunci îşi dădu seama și Mihai la ce mare adâncime sub 
pământ se aflau. 

— A ajuns! răsuflă Isaiia, făcându-și cruce de mulțumire. Se opri însă cu 
gura căscată, căci de sus se auzi un răcnet, iar cheile monastirii se prăvăliră 
la picioarele lor. A fost poate numai o părere că un juvăţ i-a înfășurat 
grumazul, iar două braţe vânjoase l-au săltat pe greoiul Parfenie. 

— De era vreun prieten, n-ar fi dat drumul cheilor! se înfioră cuviosul 
Isaiia. 

— Şi răcnetul?! se nedumeri Mihai. 


BALUL DE LA CURTE 


Bălgradul era clădit temeinic pe colinele ce străjuiau Murășul în 
molcomul său drum la vale, către Deva, și cu toate că nu se afla chiar pe 
malul apei, nicio barcă ori altceva plutitor nu s-ar fi putut strecura fără a fi 
zărit de către veghetorii cetăţii. Nicicând căldura verii nu împuţina apele, 
care se îmbogățeau în dreptul Turzii cu Arieșul și mai apoi, ocolind cetatea 
de scaun a Transilvaniei, înghițeau Sebeşul, lăţindu-se, dar și lenevindu-se 
totodată. De-o parte şi de alta se întindeau ogoarele semănate cu grâu, orz, 
mei și alte bucate, unele purtând auriul verii iar altele abia dădeau în pârgă. 
Către asfințit se deslușeau munții Zărandului și semeaţa Piatră a Craivii, 
păzitoarea ţării moțţilor, în vreme ce către miazăzi albeața crestelor 
înzăpezite ale munţilor Făgărașului putea fi văzută chiar şi în zilele de vară, 
fiind o stavilă de netrecut pentru cei ce nu cunoşteau potecile. 

Pe la Bălgrad se încrucişau toate drumurile cele mari încă din vremuri 
demult uitate şi nu întâmplător după prăbușirea țării ungurești de altădată, 
cu aproape o sută de ani mai înainte, stăpânii Ardealului își luaseră numele 
de crai şi aici îşi aşezară scaunul. 

Alteța-sa serenissimă Bethlen Gabor, dezamăgit de felul cum îi merseseră 
treburile în Banat, s-a întors la Bălgrad, urzind alte plănuiri de înlăturare a 
vrăjmașului ce-i râvnea domnia. Încercase şi forţa bărbătească și vicleşugul 
muieresc, dar Grazziani se dovedise mai presus de toate, cu deosebire de 
când i se alăturase fostul căpitan al lui Tomșa-vodă. Pe acesta bucuros l-ar fi 
atras luminăţia-sa pe lângă sine, mai ales după ce Agnes i-a povestit că o 
îndrăgise pe Iulia. De asemenea oameni avea trebuință orice stăpân, să-i 
aibă în slujba domniei. 

Contesa nu-i spusese tot ce se întâmplase, atunci când s-a întors 
îmbufnată şi fără de nicio ispravă, dar era lesne de bănuit că bine nu-i 
mersese. Pentru aceea îi și îngădui să se ducă pe dată la moșia ei de la Galda, 
lăsându-i un răgaz de vreo câteva zile. Și poate că ar fi lăsat-o mai mult, dar 
treburile țării se arătau mai importante, așa că-i trimise neîntârziat chemare 
la curte. Sosise cardinalul Tosti, trimisul papei de la Roma, și cu toate că 
alteța-sa era de credinţă calvinească urmau să se vadă în taină, întrucât avea 
ceva de spus şi de la dogele Veneţiei. Prilej mai nimerit pentru asemenea 
întâlniri nici că putea fi altul decât să-și invite oaspeţii și prietenii la serbări 
cu dan, măcar că era în plină vară. Se ştia prea bine că nu cardinalul avea să 
dănțuiască, dar se împământenise şi pe meleaguri ardelene obiceiul 
Apusului, adunând la petreceri tot felul de lume. Se puteau vedea turbane 
turceşti, gătite cu nestemate, alături de pălării cu pene colorate ale 


austriecilor ori venețienilor şi chiar bogatele veşminte ale boierilor olahi de 
peste munte, trimişi de către domnii lor la curtea prinţului. 

Iulia nici nu vru să mai audă de însoţirea contesei, aşa că aceasta fu silită 
să se înfățișeze singură. Nu apucase să stea de vorbă cu Bethlen, căci 
nimerise în plină veselie și chef, încât se prefăcu a fi venit şi ea anume 
pentru petrecere. Dacă prinţul ar fi poftit să vorbească cu ea, n-avea decât să 
găsească o cale! 

Marea încăpere a palatului, unde se primeau oaspeţi de vază, era 
împodobită cu ghirlande de flori, care căpătau alte fețe în prezența 
candelabrelor de Murano cu vestite lumânări moldovenești ce înmiresmau 
odăile marilor palate ale Europei. Căci alteța-sa ținea să se spună că şi curtea 
din Bălgrad este aidoma celor de la Praga ori Viena. Poate că era mai mică, 
dar cu mai multă strălucire şi bogăţie, uimind pe străinii în treacăt. 

Frumuseţea femeilor şi veșmintele cavalerilor localnici erau de asemenea 
renumite, însă toate păleau în fața strălucirii alteței-sale Suzana, soţia 
prințului și mai cu seamă cea mai virtuoasă doamnă a ţării. Nu prea vedea ea 
cu ochi buni pe tinerele grofoaice care se vânturau prin preajma tronului, 
căci nu se putea spune despre soţul ei că i-ar fi semănat întru virtute, dar 
nici nu se dădea pe gura lumii. Cât despre contesa Rozsnyai, nu avea nicio 
temere, socotind-o mai curând ca pe o slugă cu simbrie... după cum îi 
spusese chiar principele. 

Toată lumea avu numai cuvinte de laudă văzând că petrecerea era atât de 
meșteșugit pregătită, iar după o vreme începu şi danţul, când alteţa-sa se 
înclină în fața prinţesei Suzana, înşiruindu-se după ei și celelalte perechi. 
Trecuseră vremurile lui Sigismund Bathory, care poftea la joc pe cea mai 
frumoasă doamnă din sală, numai să nu fi fost nevastă-sa, Maria Cârstierna, 
care la rândul ei, ce-i drept, se mângâia pe dată în braţele altuia și nu numai 
cât ținea sindrofia. Era multă veselie şi boarea munților din apropiere mai 
potolea din zăpuşeala de peste zi, făcând să se simtă toţi oaspeţii în largul 
lor. Gâze şi fluturaşi se izbeau bezmetici de flacăra lumânărilor, arzându-şi 
aripioarele şi prăvălindu-se peste creştetele dănţuitorilor. Cineva a născocit 
o joacă anume, că dacă se întâmpla să cadă asupra cuiva, celălalt trebuia să-l 
sărute pe dată și, ca un făcut, de atunci cele mai multe gâze păreau a se 
prăbuşi cam pe la ungherele mai ferite de ochii lumii, unde nu sărutai numai 
mâna ori fruntea celui cu care dănţuiai. Se cânta ca pe la curtea din Praga și 
perechile se schimbau între ele, încurcându-se deseori, spre hazul tuturor, 
căci jocul acesta era de curând adus la Bălgrad. 

— A căzut un fluturaș pe coronița din creştet, frumoasă contesă, zâmbi 
prințul, când se nimeri față-n față cu Agnes. 


— Din păcate eu nu pot să văd dacă și pe alteţa voastră a poposit silită 
vreo gâză, așa că nu ştiu dacă trebuie să mă supun rânduielii jocului, 
întrucât se cere ca amândoi să fim însemnați. 

— Cine cutează câștigă, se zice din bătrâni. Oricum, eu te voi aştepta cam 
într-un ceas de acum înainte, în odaia cea verde, pe care socot că n-ai uitat-o. 
Acolo vedea-vei dacă am şi eu ceva pe cap, în afara grijilor ţării. 

— Peste putinţă! Trebuie... 

— Să vii negreşit! fură ultimele lui cuvinte, căci danțul îl obliga să se 
îndepărteze, spre o altă doamnă. 

Bănuind că avea să-i mai dea de lucru, poate iar cu Grazziani, Agnes îşi 
ceru iertare de la perechea ce i se nimerise, arătându-se obosită, și acesta cu 
părere de rău o duse spre jilțul de lângă un stâlp de marmură. Mulţumi 
cavalerului și ceru să fie lăsată singură, nu fără a iscodi cu privirea ce se 
petrecea cu prinţul. Acesta o urmărise îngrijorat şi contesa putea să jure că 
şoptise cuiva să n-o scape din ochi. Trebui să fie cât mai prevăzătoare și să 
se strecoare spre ieşire fără a fi văzută de careva. Se ridică tiptil şi pitindu-se 
pe după câţiva oaspeţi era cât pe ce să scape, când se auzi strigată. 

— Agnes! Nu cumva vrei să fugi de lume? Te pândeşte vreun tâlhar, să-ți 
fure inima? 

Vocea mătușei Sarkadi, sora maică-si, era prea bine cunoscută ca să poată 
spune că ar fi doar vreo asemănare. Și apoi avea baba un glas de husar, încât 
dacă nu i-ar fi dat ascultare ar fi acoperit și muzica strigând după ea. Se 
întoarse, deci, prefăcându-se încântată de asemenea întâlnire şi lăsându-se 
sărutată pe amândoi obrajii de către bătrâna ei rudă, nu însă fără a-i licări 
un grăunte de răutate în ochi. 

— Fug de adevărat, scumpă mătușică! făcu ea în şoaptă şi uitându-se, 
chipurile, să nu mai audă cineva. Am prins de veste că oastea lui Hommonay 
a cuprins Turda şi a pornit către noi cu toată iuțeala, încât mă și mir că nu se 
aud copitele cailor lui. 

— Ce vorbeşti? tună „husarul cu fuste”, dar Agnes îi şi acoperi gura cu 
palma. 

— Pentru Dumnezeu, să nu se afle cumva, că suntem pierdute! zise 
nepoata tot în șoaptă, dar vădit îngrijorată! Prințul s-ar mânia grozav dacă 
ar afla că am dezvăluit asemenea taină. El are s-o șteargă pe tăcute şi numai 
pe câțiva mai apropiaţi i-a vestit de primejdie, ca să nu se strice petrecerea. 

— Asta-i curată mişelie! izbucni bătrâna, străduindu-se să vorbească mai 
în şoaptă. Ar trebui ca noi, femeile să fim adăpostite... 

— Pentru domnia-ta, mătușică, nu-i nicio teamă. Oştenii lui Hommonay n- 
au să se lege de... o nobilă doamnă! 


Era cât pe ce să zică „babă” și, cum simți că nu se mai putea ţine de râs, se 
răsuci pe călcâie și se îndepărtă pe dată. Dacă ar mai fi zăbovit la pândă 
undeva, ar fi văzut că zvonul prindea aripi din ce în ce mai mari şi rândul 
oaspeţilor începu a se rări simţitor, dar ea se strecurase într-o altă odaie. 
Răspunse în fugă la salutul unui străin, fără să-şi dea seama de unde-l 
cunoaşte, şi ieşi pe altă uşă, în coridorul luminat de torţe. Trăgându-și 
sufletul, apucă în fugă către capătul ce i se păru mai puţin luminat şi nu 
întoarse capul, măcar că ar fi putut jura că cineva o urmărea. Deschise prima 
ușă ce-i veni la îndemână și se pomeni într-o încăpere goală. Din păcate nu 
era decât o singură intrare și ar fi trebuit să plece pe unde venise, de n-ar fi 
fost urmăritorul de afară. Auzi vorbe nedeslușite chiar în dreptul ei, aşa că 
nu mai avu vreme de stat pe gânduri și se piti în dosul unei mari perdele de 
catifea purpurie. Cu groază văzu că fereastra era prea sus ca să poată fugi pe 
ea, iar necunoscuțţii pătrunseră în odaie. Vorbeau italieneşte și nu fu greu să- 
i priceapă. 

— Cred că aici trebuie să fie! zise unul dintre ei. 

Agnes se crezu pierdută şi era cât pe ce să strige după ajutor, dar i se tăia 
suflarea socotind că însuși prințul va fi poruncit să se scape de ea. 

— Gândindu-mă la ce mi-ai spus, se auzi un glas mai domol, nu prea mă 
pot încrede. Ziceai că s-a lucrat curat, dar ce folos, că nu s-a făcut nimic. 

— Oricum, nu ne poate bănui pe noi, fu răspunsul celuilalt și contesa 
pricepu că erau numai doi. 

— Vezi însă că Grazziani are să ajungă azi-mâine la Praga şi toată 
strădania noastră a fost zadarnică, spuse celălalt. 

Auzind despre cine era vorba, fetei îi trecu orice spaimă, ba îşi ciuli 
urechea cu luare-aminte. Străinii nu păreau a fi prietenii lui Gaşpar, şi asta-i 
ungea inima. Ar fi vrut măcar să-i zărească, dar nu îndrăzni să miște 
perdeaua. 

— Monseniore, spuse cel mai tânăr dintre ei, Marino Marini l-a veninat cu 
otravă care ar fi doborât zece tauri. O pusese într-o sticlă de Chianti și doar 
eminența-voastră ştie că lui Grazziani i se cam scurg ochii după asemenea 
licori... 

— Şi n-a băut?! 

— Ba, pe tot! L-a scurs! 

— Şi? 

— A plecat mai departe, de parcă ar fi fost apă! 

— Asta trebuie să fie învăţătură că veninul nu mai trebuie folosit, ci numai 
spada ori pumnalul... Isuse, apără-mă că dau asemenea poveţe, dar e 
duşmanul tău, doamne! o-ntoarse cardinalul, împreunându-și mâinile a 
rugăciune și înălțând smerit privirile în tavan. 


Contesa nu se mai îndoia că unul dintre cei doi era oaspetele venit de la 
Roma, dar de celălalt nu avea cum să știe, cu toate că era vestitul Girolamo 
Mantegna, de care auzise întreaga Italie. Era un spadasin de temut, aflat 
acum în slujba Veneţiei, însă oricând gata să treacă la alt stăpân care l-ar fi 
plătit mai bine. Împreună cu Bethlen aveau să pună la cale pieirea lui 
Grazziani. 

Cam înțepenise după perdea şi fără să-şi dea seama se mişcă de pe un 
picior pe altul. A fost îndeajuns ca Girolamo să-și tragă spada şi să se 
repeadă spre fereastră şi cine ştie ce se alegea de nu s-ar fi împiedicat chiar 
de alteța-sa prinţul, care tocmai atunci intrase. 

— Ce s-a întâmplat? Cine v-a mâniat?! se arătă mirat prinţul. 

— Sunt pe cale să străpung, ori cel puţin să dau în vileag o iscoadă, 
răspunse acesta, proptind vârful armei cam în dreptul pieptului contesei. 

Zâmbind, Bethlen îl apucă de mână. 

— Pare-mi-se că domniei-tale i se mai spune și „Girolanima”, dar rogu-te 
nu-mi ucide oamenii mei de credință! Anume am trimis-o pe contesa Agnes, 
ca să se ascundă după perdea și să se lămurească ea însăşi că Grazziani este 
duşmanul nostru și al țării mele. 

Dacă cerul s-ar fi prăbuşit asupra contesei, n-ar fi simţit o mai puternică 
lovitură decât aceea dată de prinț. Simțind că se înăbușă, trase faldurile 
draperiei şi ieşi la iveală. 

— După cum vedeţi, porunca voastră a fost îndeplinită, alteță! se înclină 
ea cu smerenie. 

— Eu de asemenea m-am ţinut de făgăduială şi, dacă mi-ai spus că nu-ţi 
place odaia verde, l-am adus aici pe eminenţa-sa. 

Agnes roşi ca para focului, dar nu răspunse. 

— Cu toate că suntem numai prieteni în astă încăpere, n-ai vrea domnia- 
ta, signor Mantegna, să te uiţi mai cu băgare de seamă? Ori, dacă alteța-sa a 
mai trimis pe cineva „în întâmpinarea noastră”, să ne spună din vreme! zise 
înțelept cardinalul. 

Bethlen încruntă puţin din sprânceană, așa cum îi era în obicei când era 
nemulțumit, dar pe dată se schimbă la față și zâmbi batjocoritor. 

— Prevederea eminenţei-sale n-a fost binevenită, zise el. Cam toţi 
oaspeţii, prieteni ori dușmani, s-au zorit să se pună la adăpost de frica lui 
Hommonay. 

— Cum aşa?! se miră Tosti. ÎI ştiam la Sătmar! 

— Acolo şi este, numai că prietena noastră, aici de față, s-a pus a glumi cu 
o mătușă de-a ei cum că oastea duşmană ar fi pe cale să cuprindă Bălgradul 
ori cine ştie ce-i va mai fi spus... se uită el spre Agnes, dar ea plecă în jos 
privirea şi rămase mută. Vrednica baroană Sarkadi, urmă Bethlen, care, între 


noi fie spus, nu se prea dădea dusă ca celelalte, a ținut totuşi să-mi câștige 
încrederea înainte de plecare. M-a povăţuit să nu deznădăjduiesc, fiindcă 
Hommonay avea să fie bătut și că tot eu am să rămân principe. Cu dragă 
inimă ar fi rămas lângă mine la necaz, dar se vedea silită să-și pună la 
adăpost cinstea de poftele oștenilor duşmani. 

Mai fâstăcit se arătă a fi cardinalul decât Agnes, care nu se putu ţine să nu 
râdă de cele auzite. 

— De altfel am ţinut să nu mă las nici eu mai prejos, de parcă am fi fost în 
carnaval, și i-am spus că nepoțţica ei este o iscoadă de-a lui Hommonay și că 
tocmai poruncisem să fie căutată şi spânzurată... 

Părând a pricepe abia acum rostul celor spuse, binevoiră și străinii să 
zâmbească, dar nerăbdători îl poftiră pe principe să vorbească despre 
nevoia înlăturării lui Grazziani. 

— Contesa Rozsnyai spunea, mai ieri, că la Buda ar fi cel mai nimerit să-i 
vină de hac, dar eu m-am împotrivit, socotind că mai întâi ar trebui să lăsăm 
mână slobodă domniilor-voastre, signor Mantegna, zise Bethlen. 

Contesa făcu ochii mari ştiind foarte bine că nici nu pomenise despre 
Buda, necum să mai plece iar pe lângă „turc”, dar așa făcea uneori Bethlen, 
punând-o în fața faptului împlinit. 

— Doamna contesă ar putea să ne sprijine la Buda? întrebă italianul. Cum? 

— Numai din umbră, signore! răspunse prinţul, în locul ei, bănuind că 
Agnes nu ardea de dorinţa de a-l revedea pe Grazziani. 

— Atunci va trebui să plecăm pe dată, căci după câte ştim omul sultanului 
rătăcește pe undeva prin pusta ungară, de vreme ce nu s-a ivit până acum în 
nicio aşezare. 

— Să nu fi ocolit Buda, se îngrijoră Tosti. 

— Oamenii mei îl caută pe toate drumurile ce duc la Praga, precum şi prin 
împrejurimile Budei, așa că nu ne-ar putea scăpa! se făli Mantegna. 

— Ca până acum! adăugă cardinalul, săgetându-l cu privirea. 

Bethlen încercă s-o facă pe Agnes să-şi dea părerea, dar aceasta nu voia 
nicicum. Hotărâră ca oaspeţii să plece a doua zi, dar până atunci aveau să 
mai stea de vorbă între ei, fără să mai fie de față și femeia, pe care Bethlen o 
conduse către coridorul cu torţe. 

— De unde ați știut, alteţa-voastră, unde mă aflam? cuteză ea cu sfiiciune, 
când să plece. 

— Eu ştiu totul despre tine, dragă prietenă, iar când nu... ghicesc! 

— Ştiţi, eu... 

— De bună-seamă că trebuie să ştiu totul! Doar ţi-am dovedit-o şi până 
acum, nu? 


Şi spre marea uluire a contesei, prințul Transilvaniei se aplecă şi-i sărută 
mâna. 
— Asta ca să nu te simți înjosită! zâmbi el. 


ULTIMA CAPCANĂ 


Hanul „La armele regelui Mathias Corvinul”, așezat chiar la poalele 
colinei, unde se ridica semeţ biserica cetăţii, aținea calea drumeţilor către 
Pojon, Beci, Oradea ori Szeged, încât pe oriunde te-ai fi dus, musai să treci şi 
prin fața acestui vestit caravanserai. Că era aşa nu mai încape vorbă şi, cu tot 
numele lui unguresc, de când cu stăpânirea turcească nu se deosebea prea 
mult de oricare han de la miazăzi de Dunăre. 

Pentru a nu bate la ochi, tot acolo aveau să se întâlnească și Grazziani cu 
trimisul baronului Mollart. Hassan-pașa, valiul de Buda, l-a poftit să 
poposească între zidurile cetăţii, cu cinstea ce i se cuvenea, dar solul 
padişahului îi spuse că sarcina lui era de a merge cât mai pe ocolite, având 
unele întâlniri cu ghiaurii. 

N-avea de unde şti cât va trebui să aștepte pe omul austriacilor, cu banii 
făgăduiţi, dar se părea că se cam zoreşte, aşa că toată ziulica se vântura, 
împreună cu Marcu, pe caldarâmul întortocheatelor ulițe. Alteori se așezau 
pe malul Dunării, aruncând cu pietricele în apă ca în vremea când erau copii, 
dar de fapt iscodeau dacă nu li se ține careva pe urme. Nimeni însă nu părea 
să aibă grija lor. 

Într-una din zile, după ce zăbovise în faţa unor cupe cu vin de Badacsony, 
rămase de unul singur în odaie, în vreme ce Marcu avea poftă de aer curat și 
plecă să se tolănească pe mal. Îl apucase un dor sfâşietor de Iulia şi, ca să-i 
treacă, începu să azvârle câte o pietricică pe luciul apei. Nici n-a băgat de 
seamă când s-a apropiat de el o ţigancă, însă dacă întorcea capul chiar atunci 
ar fi putut să vadă că pe ghicitoare o adusese chiar slujnicuța de la han, 
îmbrobodită bătrâneşte, cu toată căldura de afară. 

— Hai să-ți spun despre drăguță, domnișorule! 

Oşteanul o privi mirat dar pe dată se bucură, căci picase tocmai bine, de 
parcă ar fi ştiut ce-l arde. Se întinse mai întâi după contășul pe care 
ghicitoarea îl trăsese mai încolo, mototolindu-l ca să se poată așeza lângă el, 
după care îi întinse mâna. 

— Să te văd ce eşti în stare, făcu el bucuros. 

— Lasă că ţi-o rânduiesc eu, zise vrăjitoarea și îşi făcu de lucru iarăși cu 
haina tânărului, în vreme ce scoase ghiocul. 

— Aşa, aşa, zi-i! îşi îndemna ea scoica aceea răsucită. Spui că-i frumoasă 
foc?... Ahaa!... ochioasă, cu ochii ca noaptea şi păr bălai? Aşa-i, frumosule? 

Marcu holbă ochii, nevenindu-i a crede. 

— lulişca!... Da, da! am priceput... îl iubeşte? urmă ea scuturând ghiocul. Te 
iubeşte, sărăcuţa! 


Spunându-i numele fetei, orice îndoială se spulberă. Nu era să cunoască 
marea lui patimă o țigancă de la Buda! 

— la ascultă! îl apucă ghicitoarea de mână. Ai un mare vrăjmaș! La moarte 
te duce, că nu ţi-e prieten, așa cum se arată în față. Să te laşi din calea lui, ori, 
de eşti cu el, fugi! Fugi!... Ghiocul nu minte niciodată!... Gaşper... așa-i zice, 
nu? ÎI ştii? 

Marcu se îngălbeni! Așa-ceva nu putea crede şi abia izbuti să îngăime: 

— Poate altu-i numele... 

— Nicidecum!... Gaşper! Ghiocul spune numai adevărul! Ferește, dragul 
babii, că-i tare veninos! Și drăguța domniei-tale e în primejdia capului, tot 
din pricina lui. El vrea să vă țină despărțiți. Lasă-l și du-te la fata iubită! 

Mai spuse apoi că va avea copii mulți şi că va ajunge putred de bogat, dar 
nu uita din când în când să adauge că acel Gaşper ar fi fost cel mai 
înverşunat dușman al lui. 

— Tacă-ţi gura! se răsti în cele din urmă oșteanul. Nu pot crede! 

— Ba să crezi! nu se lăsă țiganca. Adă palma încoace! 

Fără să clipească i-o întinse. 

— Asta-i! Tot un mare vrăjmaș ţi se arată ca prieten! Să orbesc, na, de te 
mint! 

— Dar... fata? Despre ea nu se vede nimic? 

— Cum să nu, dar n-am mai vrut a-ţi spune că plânge toată ziulica şi-i tare 
înfricoșată de gaşperul ce-ţi stă în cale, în loc să te fi dus la ea... 

Tânărul crezu că visează şi nici nu-și dădu seama cum o plăti pe 
ghicitoare, care înșfăcând banii se făcu nevăzută. Nu! Vrăjitoarea n-avea de 
unde ști atâtea, de n-ar fi fost ghiocul acela afurisit, care nu minte... Întinse 
mâna și smuci contăşul, dar punându-l pe umeri căzu de pe el parcă o frunză 
îngălbenită, care pâlpâi o vreme ca un fluture, până să ajungă jos. Se aplecă 
şi văzu că era de fapt un răvaş, însă fiind scris parcă în venețiană se gândi 
că-i aparține lui Grazziani, cine ştie cum rătăcit pe la el. Avea să i-l dea înapoi 
şi să-i ceară dezlegare spre a nu-l mai însoți, căci el se va duce după Iulia! 

De cum îl văzu pătrunzând în odaie Grazziani se lumină la față, ceea ce 
potoli ca prin minune pornirea tânărului. Se cam fâstâci, învârtind răvaşul în 
mâini și neștiind cum să înceapă. 

— Eu nu-mi aduc aminte să fi avut asta la mine și iacă, am găsit-o în 
contășul meu... 

Grazziani luă scrisoarea, în vreme ce Marcu se hotărî să-i spună tot ce i se 
întâmplase. Dar nu apucă să-și isprăvească povestea, necum a-i mai şi cere 
îngăduința să plece, că acesta izbucni în râs. 

— Nu cumva din pricina asta eşti așa de înnourat? Cum poţi crede în 
asemenea scorneli țigănești? 


— Mi-a spus pe dată numele Iuliei, și n-avea de unde s-o cunoască și nici 
să ştie ce face ea acum! 

— Şi tu te-ai zdrobit de tot! Nu ţi-a dat prin cap că s-ar fi putut ca însăşi 
Agnes, ori poate chiar Iulia, să fi trimis ghicitoarea în calea ta, anume să ne 
dezbine? 

— lulia, nu! 

— Bine, să zicem! Dar cealaltă? A văzut, cine a văzut, că noi împreună nu 
putem fi înfrânți și atunci, ea sau altcineva, a vrut să te rupă din preajma 
mea. Mă mir că nu ţi-a făgăduit şi o răsplată regească! 

— De, ştiu eu ce să zic?! făcu Marcu, începând a se îndoi de cele auzite la 
ghicitoare. 

— Să mă asculți pe mine, că ia uite ce scrie aici: „De vrei să afli vești de la 
cel pe care-l aștepți, vino către ceasurile unsprezece ale nopţii pe ulița 
covacilor. Te va-ntâmpina un cunoscut”! Dacă ar fi fost pentru tine, ţi-ar fi 
şoptit ghiocul acela atotștiutor, nu s-ar fi chinuit să scrie, şi chiar într-o 
limbă pe care tu n-o cunoști. 

— Dar pentru ce să-l fi pus în haina mea? 

— Se-nţelege că tu mi-ai fi dat mie răvașul și cum într-adevăr aştept pe 
cineva s-ar fi putut să mă păcălească, de nu erau proşti. 

— Cum ar veni asta? 

— Uite, vezi aici! Scrie „Gradatz”, cuvânt de taină pe care îl avusesem 
cândva cu un sol, între timp ucis de Czobor. Acum însă avem cu totul altă 
înţelegere, ceea ce dovedeşte că este vorba de duşmani. 

— Vor să te atragă în capcană! 

— Pe amândoi, prietene! Pe tine într-un fel, pe mine în altul. Împreună 
fiind, n-au să izbutească. Vii cu mine la noapte? 

— Negreşit! 

— Până atunci să mergem până la Hassan-paşa, care ne-a poftit la un 
şerbet de trandafiri şi la un pahar de vorbă. Oricum eu nu trebuie să uit că 
sunt în slujba sultanului, și dacă am tras la han, valiul trebuie să ştie. Am să-i 
îndrug câte ceva, mai cu seamă că acest caravansarai este mai bun decât 
încăperile cetății. l-am lăsat lui pe Kerim și pe spahii, dar îi musai să mă arăt 
din când în când și printre ei. 

Părăsiră odaia tocmai când pe scară cobora vijelios o slujnicuță cam 
ciudat îmbrobodită. Marcu tresări amintindu-și că a mai zărit-o undeva. De 
altfel, și ea întorsese pentru o clipă capul... 

— Ți s-o fi părut! vru să-l liniștească Grazziani. De fapt, va fi ieşit din 
încăperea de colo, unde s-a închis ușa în tăcere, după ce fata a fugit. 

— Ar fi bine să fie aşa, dar mie parcă mi s-a părut a fi... contesa! 

— Agnes?! 


— Aşa aş zice. 

— Atunci se schimbă socoteala și socot că ar fi bine s-o dezbrobodim, să 
vedem cum arată. Chiar de-o fi alta, mi se pare şi mie cam ciudată înfofoleala 
feţei, spre a nu se da de gol. 

— Să nu fie oare vreo iscoadă a celor care au trimis răvașul? Va fi vrut să 
vadă dacă suntem în odaie şi să tragă cu urechea. 

— Atunci nu-i Agnes, fiindcă ea nu ştie sârbeşte și pierdea vremea de 
pomană. Dar ca să fie vreo sârboaică ori să cunoască limba, este cu putinţă. 

— Poate că n-ar trebui să mergem la întâlnirea de pe uliţă. 

— Nici vorbă! Numai că-i vom trage pe sfoară. Mai întâi cu plecarea. Ne 
vom preface că ne culcăm și ieşim pe fereastră. Apoi, după întoarcerea de la 
Hassan-paşa ne vom duce să cercetăm locul și să vedem ce am putea face. De 
nu ne place, n-avem decât să nu ne ducem. Cam proști ucigași. 

Trecură prin locandă, unde morlacul plesni o fetișcană peste rotunjimile 
dosului, întinzându-i totodată un bănuț de argint. Fata râse și-i mulțumi, că 
nu era ceva neobișnuit pe atunci să fie plesnită peste anumite părți mai 
ispititoare, numai că nu prea mulți o răsplăteau cu argint. 

— Tu ştii limba fetei. Spune-i să-l anunţe pe stăpânul ei că diseară cinăm 
în odaie şi ne odihnim mai devreme. Dar cu voce tare, să te audă cât mai 
mulți! 

Marcu făcu întocmai şi câțiva mușterii întoarseră capul, însă nu puteau fi 
bănuiți numai pentru atâta. 

— Asta o fi? întrebă Grazziani când ieşiră. 

— Nu, că aceea îşi acoperă fața, să nu fie văzută. 

— O avea barbă! 

— Mai ştii? Și sub fuste vreun iatagan! 

— Aşa te vreau, prietene! 

Au cam zăbovit la pașă, căci Grazziani se cunoscuse cu el încă de pe când 
erau amândoi la Stambul şi fără ocolișuri îi ceru sprijinul pentru a căpăta 
domnia Moldovei. Hassan-bey se arătă îndatoritor și făgădui din toată inima, 
ceea ce duse la înveselirea înaltului trimis al sultanului. 

După ce şi-au luat rămas-bun de la binevoitoarea gazdă se îndreptară 
spre acea parte a târgului, mai de către pustă, unde li se spusese că ar fi ulița 
cu pricina. O găsiră destul de lesne și Grazziani fu mulțumit, întrucât era 
scurtă şi îngustă. 

— Când vrei să pierzi pe cineva nu-l duci într-un astfel de loc, unde nu pot 
ataca decât doi deodată. Numai arme de foc de n-ar avea, și nu cred, fiindcă 
nici ei nu vor să alarmeze caraulele cetăţii. 

— Eu zic că dacă ajungem la ieșirea zidului de colo, arătă Marcu, spate în 
spate nu ne doboară de-ar fi să ne batem toată noaptea. 


— Ai dreptate. Însă va trebui să venim pe cealaltă parte. 

Se întoarseră la han când se aprindeau pe boltă cele dintâi stele. Pe dată li 
se aduse în odaie mâncarea de seară, după cum fusese porunca, dar nu se 
atinseră de nimic. 

— Ne prefacem că mâncăm, după care tu vei trece în odaia ta de alături şi 
lași lumânarea aprinsă, ca să pot vedea eu din întuneric cine ne pândeşte, 
căci nu se poate să nu se uite dacă plecăm ori ba. Pe urmă sufli în lumânare 
şi mai aștepți ca la vreun sfert de ceas, după care te strecori binișor pe 
şoprul acela de sub fereastra ta. Eu cobor drept, pe frânghie! şi îi arătă un 
colac de funie, scos de sub pat. 

— Dar asta de unde o mai ai? se nedumeri Marcu. 

— De la „prietenii noștri”! Ca să nu cumva să dea greș și noi să nu ne 
ducem unde ne-au chemat, se poate ca slujnicuţa aia ciudată să le fi pus la 
îndemână un mijloc de a fugi pe fereastră. 

— Zău dacă mai pricep ceva! 

— Aflând, să zicem, că nu mă voi duce la noapte niciunde, vor încerca să 
mă ucidă în timpul somnului, pătrunzând cu chei potrivite. Dacă s-ar face 
cumva tărăboi, fuga pe fereastră va şterge orice urmă... 

— Asta înseamnă că frânghia a fost pusă în lipsa noastră, chiar în după- 
amiaza aceasta. 

— Vezi-bine! 

— Dar de ce să ne prefacem că ne culcăm, câtă vreme tot vom pleca și ne 
vom întâlni cu ei? 

— Ei, asta-i! N-ai spus chiar tu că noi trebuie să ajungem cei dintâi la 
ieşitura aceea de zid? 

— Ba da... 

— Neştiind ei ce facem, vor pândi prin preajmă şi crezând că ne-am culcat 
vor pierde vremea, răstimp în care noi ajungem unde trebuie. Când vor da 
peste odaia goală se vor zori pe urma noastră, dar cam târzior! 

— Bine gândit! făcu Marcu încântat. 

Mai mult de un ceas petrecură cu toată țesătura pusă la cale, dar izbutiră 
de minune. În vreme ce necunoscuţii aşteptau să adoarmă somnul cel dulce 
de-cu-seară, cei doi ocoliră biserica prefăcută în geamie şi apucară drept pe 
ulița covacilor. Nu răsărise luna și îngustimea drumului îl făcea să rămână 
umbrit, cu toate că cerul era spuzit de stele. Mirosul acru al fumului rece de 
la cărbunii arşi peste zi dăinuia puternic, încât și cu ochii închiși ai fi dat 
peste locul cu pricina, numai că deocamdată ei erau singurii trecători. 

— Ecco! Essi sono! auzi deodată Grazziani, şi pricepând că despre ei era 
vorba îl trase pe Marcu lângă zid. 

— Au venit. Trage spada! 


După cum prevăzuse, cei doi străini abia se puteau mișca unul lângă altul, 
aşa că pătrunseră cu băgare de seamă. 

— Vin şi dinspre mine, şopti Marcu. 

— Tot doi? 

— Ba, vreo patru! 

— Deci şase cu totul... Nu-i mult. Ai grijă! 

Apoi, cu toate că Marcu nu cunoștea o iotă din limba dogelui, Grazziani 
începu a-i vorbi ca şi cum ar fi priceput-o: 

— l-ai văzut pe aceşti şacali fricoşi? Feciori de târfă, care își ucid şi tatăl 
pentru doi ţechini! Ştii că atunci când dau peste un viteaz nu atacă decât în 
haită, ca lupii? 

— Daţi-vă prinși! N-a veţi nicio scăpare! strigă unul dintre atacatori. 

— Numai un cap de venețian tâmpit și-ar putea închipui că ne temem de 
nişte golani! 

Căuta anume să-i ațâțe, înjurându-i, ca să-i facă să-și piardă cumpătul și 
să se înghesuie cât mai mulți deodată. 

— Am să-ți smulg limba ta spurcată, pui de năpârcă! Vânzătorule! se 
înfurie străinul. 

— Lăudărosule! Mai bine ţi-ai schimba nădragii, că duhnesc! Ptiu! 

Ţelul a fost atins, căci se năpustiră șuierând cu săbiile, dar numai unul se 
putea bate în față, iar ceilalți mai mult îl stânjeneau. Primul se şi prăbuși la 
pământ, străpuns de Marcu, ceea ce îi făcu pe ceilalți să se cam codească. 

— Ce, v-aţi speriat? Numai atâta vă era cutezanța? Jigăriților! 

— Nemernicule! se repezi o namilă. Te grozăveşti la adăpostul zidului. Fă- 
te încoace să ne luptăm, dacă te țin şalvarii! 

— Voi m-aţi poftit aici, dobitocilor! 

Văzându-l tăcut și poate crezându-l atins de cel pe care îl răpusese, unul 
dintre venețieni țâșni spre Marcu, dar spada acestuia zvâcni ca dintr-un arc 
diavolesc şi îi sclipi în întâmpinare. Îndrăzneţul se lăsă brusc pe vine 
ferindu-se, dar în același timp se răsuci spre Gaşpar gata să-l străpungă din 
spate, dacă lovitura de trăsnet pe care o primi în ceafă i-ar fi lăsat răgaz de-o 
clipă. 

— Bravo! Curând îţi dau şi eu un stârv, prietene, să aibă ce mânca haitele 
hămesite! îl încurajă morlacul. 

Având de înfruntat un meșter într-ale luptei, Grazziani spera ca ațâțându- 
l să-l facă să greșească. O vreme nu se mai auzi decât zăngănit de arme şi 
icnetele luptătorilor, sub ochii celor ascunși pe după ferestre, care nici nu se 
gândeau să sară în ajutorul cuiva. Un alt strigăt de moarte în partea lui 
Marcu făcu să se subţieze rândul atacatorilor. 


— Curaj, băieţi! își îmbărbătă necunoscutul ciracii. Nu mai au multă vreme 
suflu și le lăsăm hoiturile pe caldarâm! 

— Teamă mi-e că pe-ale voastre au să le strângă hingherii, mâine în zori, 
dacă o mai rămâne ceva de pe urma câinilor! 

— Spurcăciune! Nu-ţi mai stă limba aia împielițată? Cotcodăceşti ca o 
găină, în loc să te dai mai în față să ne înfruntăm bărbăteşte! 

— Doar nu te sumeţești a crede că ești tu bărbat?! 

Marcu lupta cu gura încleștată, neînțelegându-le graiul și neavând ştiinţă 
de iscusința apusenilor în a-și ațâța vrăjmaşul ca să turbeze de necaz. El 
părea mai curând un ţăran harnic pus pe secerat, căci în curând și al treilea 
avea să muște pietrele uliței. Morlacul, în schimb, nu izbutea nicicum să-și 
doboare dușmanul, care se dovedea din cale-afară de viclean. Deodată simți 
o arsură în brațul drept şi pe dată sângele îi mânji mânerul spadei, făcându-l 
alunecos. Din pricina asta, la prima lovitură scăpă arma, și veneţianul puse 
piciorul pe ea. 

— Eşti mort! tună el bucuros. 

Într-adevăr, Grazziani nu mai avea nicio scăpare şi-i îngheţară vorbele pe 
buze. Auzind strigătul de biruinţă al străinului Marcu bănui ce se petrecuse 
şi chiar înainte de a-și întoarce privirea spre ei se răsuci într-un salt 
fulgerător şi străpunse cu spada coastele vrăjmașului. Uluit de neașteptata 
lovitură venețianul dădu să se tragă într-o parte, dar morlacul îi trânti un 
picior în boaşe, făcându-l să se prăbușească. 

— Din nou mi-ai scăpat viața, Marcule, auzi tânărul pe sârbeşte de astă- 
dată, şi nu putu să nu se-ntoarcă, spre a vedea în ce stare se află celălalt. 

Tocmai atunci primi o lovitură în umărul stâng, simțind că-l seacă la os de 
durere. Vru să se sprijine de perete, dar văzu lama vrăjmașă sclipindu-i 
deasupra capului, gata să-l spintece, și fără a mai putea gândi se trase cu 
toată puterea, izbindu-se cu tâmpla de pietrele zidului. Mai auzi ca prin vis 
că cineva strigă „Caraula!”, apoi un ţiuit în urechi şi se prăvăli peste ceilalți. 

Abia atunci îşi arătară veghea şi localnicii, unul dintre ei aruncându-i lui 
Grazziani un bolovan drept în spinare. Norocul lor a fost că cei scăpaţi cu 
viață au rupt-o la fugă, să nu fie siliți a da socoteală oștenilor care se 
năpustiseră în uliţă cu torţe aprinse, ştiind ei prea bine că în asemenea 
împrejurări aveau de câștigat și de la vii şi de la morți. 

— Ghiauri afurisiți! înjură căpetenia caraulei. Se bat ca niște câini turbați 
şi nu se mai satură. Cum de-i mai rabdă Alah? 

Începu a-i cerceta cu picioarele pe cel de pe jos și auzind gemetele lui 
Marcu zise: 

— Se pare că n-au crăpat cu toţii! la vedeţi care mai suflă și dacă se mai 
poate scoate ceva de la ei, iar pe ceilalți lăsaţi-i, după ce-i scotociţi bine. 


— Luăm tot? întrebă un oștean ce se părea că nu prea mai fusese de 
caraulă. 

— Tot şi de la toţi! 

Proptiră făcliile prin spărturile pereţilor şi porniră să-i scotocească pe cei 
căzuţi. 

— A fost încăierare între unguri și frânci, sau ce vor fi fost, spuse careva. 

— Cu toţii sunt șase, dintre care doi unguri, care mai suflă, iar ceilalți se şi 
pârpolesc în flăcările gheenei, adăugă altul. 

Starostele caraulei se apropie de răniţi și le săltă capetele, uitându-se și la 
veşminte. Băgând de seamă că nu sunt oameni de rând, porunci să li se lege 
rănile, știind el că avea să capete răsplată pentru îngrijire, chiar dacă aceștia 
n-ar fi vrut s-o dea. 

— Treziţi-i pe puturoşii ăștia din case! Ce, ei n-au auzit larma încăierării? 
Dacă ar fi fost de-ai noștri s-ar fi înghesuit să-i ucidă, dar fiind ghiauri de-ai 
lor fac pe neștiutorii, nemernicii. Să vină cu vreo două găleți de apă! 

Aduși cu forța, localnicii aruncară apă peste răniţi, dar și peste morți, de-a 
valma. 

— Lasă că-i bine, că de-o fi să se prefacă vreunul, răcoreala îl dă de gol. 
Mai udaţi-i! 

Zadarnic însă, fiindcă loviturile primite de cei patru fuseseră ucigătoare și 
niciunul dintre ei nu mai mișca. După ce-i scotociră bine, luându-le armele, 
podoabele şi banii, îi împinseră cu picioarele lângă zid, iar pe Marcu și pe 
ceilalți doi îi aruncară în cârcă, spre a-i duce la ortâ. 

— Cam ai tu sânge de măgar, bre Ibrahime, râse un oștean către cel care-l 
căra pe morlac. Nu ştiu cum se face că mereu te bagi. 

— Are să se îmbogăţească! zise un altul cu ciudă. 

Pe drum lui Grazziani îi trecu ameţeala și ceru să fie lăsat jos, dar Ibrahim 
nici nu voi să audă. 

— Ştii turcește? îl întrebă căpetenia caraulei. 

— Sunt trimisul luminăţiei-sale padișahul, iar acela este în slujba mea! 
arătă el spre Marcu. Nădăjduiesc să mai fie în viață! 

— Altfel nu l-am fi cărat, răspunse un oștean. 

— Atunci vă poruncesc s-o luați spre hanul „La armele regelui Matia 
Corvinul” de pe malul Dunării. Veţi căpăta răsplată bună, dar inelele ce le- 
am avut pe degete le poftesc înapoi! 

Căpetenia se cam îndoi, dar îşi aduse aminte că auzise prin cetate de un 
asemenea mumbașir. „De ce n-ar fi chiar acesta?!” Îi părea însă rău după 
răsplata la care se aşteptase, măcar că rănitul le făgăduise și el. Scoase 
inelele, dar nu se grăbi să le înapoieze. 

— Când vom ajunge la han, pe lumină! 


Oricum, ca să nu fie tras pe sfoară, trimise pe ascuns un oștean în cetate 
să-l scoale pe alaybeyul ce venise de la Istanbul şi să-i spună, spre a ști ce să 
facă. 

Ajunseră la han și în scurtă vreme se pomeniră cu însuși Kerim-efendi, 
foarte îngrijorat de cele auzite. Se înțelege că oștenii caraulei se întristară, 
neașteptându-se ca turcii lor să le mai dea vreo răsplată, dar solul îi uimi cu 
dărnicia lui, făcându-i să se ploconească precum în fața lui Alah. 

— Am să pun strajă la uşa luminăţiei-tale! zise Kerim-efendi. 

— Nici vorbă! Prin curtea hanului, nu zic nu, până mai sunt încă ameţit în 
noaptea asta, dar nu mai mult! 

Grija lui era ca nu cumva oștenii să sperie trimisul austriac, atât de multă 
vreme așteptat. 

Noaptea aceea însă nu părea a fi sortită odihnei, fiindcă la puţină vreme 
două umbre se furișară în odaia de peste drum, călăuzite de aceeași slujnică 
ciudată, care nu se sfii să intre și ea. 

Zdrobiţi de osteneală răniții adormiseră-tun, încât, de n-ar fi fost Kerim- 
efendi mai îngrijorat şi s-ar fi ținut numai de porunca primită, nu se ştie 
dacă a doua zi cei doi s-ar mai fi ridicat din aşternuturi. Turcul se gândise 
câtă bătaie de cap i-a dat până acum solul padişahului, pe care-l avea în 
pază, dar necutezând să i-o spună așezase în taină doi oameni de-ai lui să 
supravegheze ușa. Au fost astfel rânduiţi, unu la gura podului, unde te-ai fi 
putut urca pe aceeași scară, iar celălalt într-un ungher din preajmă. 

Pândarii nu-şi făceau prea multă grijă, dar după vreun ceas văzură că pe 
la ușa lui Gaşpar-beg ceva nu era în bună rânduială. O umbră care venise 
târâş spre uşă se propti în tăblia de stejar şi scormonea ceva de parcă ar fi 
vrut s-o scoată din țâțâni. Prin semne se îndemnară să atace deodată, şi fără 
să mai întrebe cine este înfipseră cu sete iataganele în mogâldeaţă. Un 
răcnet de moarte le dovedi că nu fusese vorba de vreo făptură din altă lume. 
Din odaia vecină ieșiră pe dată trei inși cu armele în mâini, dar se opriră 
nedumeriți văzând că era vorba de oșteni turci și nu mai aveau ce face. 
Întrebară ce se întâmplase, însă nu li s-a răspuns nimic. De altfel nici cei doi 
răniți nu aflară decât a doua zi, când Kerim-efendi povesti cele petrecute. 

— Ciudat! dădu din umeri solul, dar îngădui ca de acum să-i fie păzită 
odaia. 

Zilele se scurgeau, Marcu se vindeca văzând cu ochii şi totuși alaiul nici 
vorbă să apuce drumul mai departe, iar până la urmă trimisul padişahului se 
văzu silit să-i spună atât lui Hassan-pașa cât și lui Kerim-efendi că aștepta la 
rându-i un sol al creştinilor. Valiului îi mărturisise planul său de a intra în 
Praga cu toată pohfala și acesta fu tare mulțumit, în schimb alaybeyul când 


auzi îi spuse îngrijorat că asta ar putea să întârzie cu mult sarcina ce-o 
aveau, dar nu avu încotro și se supuse hotărârilor beyului pe care-l însoțea. 

De când oşteanul se putea mișca mai în voie, îşi petreceau vremea 
amândoi în preajma butoaielor cu vin din locandă, mai ales că începuse de 
vreo două zile o ploaie cernută de toamnă și n-aveau ce face. Pe de altă 
parte, acolo ar fi fost locul cel mai nimerit de întâlnire cu solul așteptat. 

— Mai să ne lăsăm ciolanele pe ulița covacilor, spuse Grazziani făcând haz 
de felul cum era înfășurat umărul lui Marcu. 

— Eu ca eu, că mi-s în slujba domniei, dar măria-ta ar trebui să te cam 
fereșşti, că nu se cade pentru un domnitor... 

— Făgăduiesc, mai cu seamă că de acum înainte trebuie să mă cam zoresc 
să nu ne apuce iarna în drum. Mi-e teamă însă că omul care trebuia să vină 
de vreo două săptămâni ar fi putut încăpea în mâini vrăjmașe și atunci 
degeaba îl mai aştept. Nu știu ce să fac. 

O fetișcană, ba chiar aceea care primise bănuțul de argint, le aduse două 
căni cu vin roșu, bika ver, fiindcă Marcu pierduse mult sânge și trebuia făcut 
la loc. Degeaba însă își puse la vedere nurii, că ei n-o mai băgară în seamă. 
Ochii le rămaseră pironiți pe un străin ce tocmai atunci intrase, parcă în 
căutarea cuiva. După ce privi atent în jur, se apropie de masa unde se afla un 
călător şi-i spuse răspicat: 

— lartă-mă, cinstite domn, nu faci cumva neguțătorie? 

Auzind aceasta, Grazziani sări de la locul lui și-l apucă de mână pe străin 
trăgându-l după el. 

— Eu nu-s neguţător, dar sunt în slujba domniei și socot că am o vorbă cu 
domnia-ta. 

Celălalt îl privi nedumerit și se propti în loc. 

— Să fii sănătos, dar eu n-am treabă cu domnia-ta! 

Dezamăgit, Grazziani era să ceară socoteală pentru răspunsul cam 
neobrăzat, dacă nu se băga şi Marcu, fără să ştie ce vorbiseră cei doi în 
venețiană. 

— Să-mi fie cu iertare, măria-ta, dar mi se pare cunoscut acest drumeţ. 
Ba... de nu mă-nșel te-am văzut la curtea măriei-sale Tomșa-vodă! adăugă el 
către străin. 

— Nu te înșeli câtuși de puţin, căpitane Marcu, şi chiar că-s cu mirare cum 
de te afli prin cetatea Budei, în loc să fii la lași? Eu sunt, Dușan! 

Fuseseră odinioară buni prieteni, pe când luptaseră împreună sub 
flamura lui Tomșa la Cornul lui Sas. Se îmbrăţișară deci cu multă căldură, 
apoi noul venit îşi trase un scaun și nu mică fu uimirea celor doi când îl 
auziră şoptind: 


— Şi cu luminăţia-ta am o vorbă, dar nu aici, fiindcă cel de la masa de 
alături nu ne privește cu ochi buni. Anume l-am întrebat de „neguţătorie”. 

Lui Grazziani îi veni inima la loc pricepând că acesta era omul de taină, 
numai că fusese prevăzător. Se prefăcură a se veseli, cum se cuvine la o 
asemenea întâlnire neașteptată dintre vechi prieteni, apoi plecară câteştrei, 
cerând să li se aducă mâncare și băutură în odaia lui Marcu. 

În urma lor se ridică și călătorul acela stingher, intrând la rându-i în odaia 
de peste drum. 

De cum se văzură singuri în încăpere, Dușan se înclină în faţa lui 
Grazziani, vorbindu-i ca unui stăpân: 

— Măria-ta, mai întâi îmi cer iertare de felul în care ţi-am vorbit, dar 
domnul baron Mollart mi-a spus că eşti înconjurat de vrăjmaşi din toate 
părțile. Am bănuit că luminăţia-ta erai cel pe care-l căutam, întrucât s-a auzit 
până la Praga că te-ai însoţit cu Marcu și pe el îl cunoșteam de mult. 

— Mai că nici n-am avut trebuinţă de cuvintele tainice! râse Grazziani. 

— Taine aş avea eu multe, dar... 

— Nu te sfii de prietenul nostru Marcu, dă-i drumul! Adus-ai banii? 

— Da! Am aici înscrisuri pentru cămătarul Agopian din Buda, pentru 
Gotfried Lenger din Kronstadt, Josef Sagan din Istanbul şi Pfeifer din Bistrița. 
Precum vezi, întocmai cum ai poftit măria-ta! 

— Așa e bine! Dar moșia Altenburg? 

— Şi aceea! îl încredință Dușan, scoțând un pergament de la brâu şi 
întinzându-i-l. 

— A mai rămas intrarea mea în Praga... 

— Întocmai cum ai poftit, măria-ta! Majestăţii-sale i s-a spus că fiind 
catolic nu este umilitor pentru orașul împărătesc şi ce se face e spre slava 
creștinătății, flamurile Semilunei şi meterhaneaua supunându-se de fapt 
unui creştin. 

— Trebuia să i se fi spus că pentru ridicarea mea în ochii sultanului o fac, 
în acest fel putând sluji mai bine pe majestatea-sa! 

— Așa am să-i spun domnului baron Mollart! se înclină Dușan. 

— Atunci e bine. În două zile putem pleca. Nu, Marcule? Te simţi în 
putere? 

— Oricând porunceşti, măria-ta! 

Mai vorbiră despre cele ce aveau de făcut, apoi Dușan ieşi împreună cu 
Grazziani. Rămas singur, Marcu se întinse pe pat. Și chiar era să-l apuce 
somnul, când i se păru că aude un scârțâit prelung la clanţa uşii. Se gândi că 
numai un străin ar deschide atât de grijuliu, dar cine să fie? Apucă iute spada 
şi se acoperi cu o cergă, prefăcându-se adormit, deși nu era prea îngrijat, 


ştiind că pe afară păzeau oștenii lui Kerim iar Grazziani trebuia să fi fost în 
odaia de alături, cu Dușan. 

Îi păru bine că nu ceruse vreun ajutor, întrucât în odaie pătrunse slujnica 
aceea îmbrobodită, care aduse un ulcior cu vin și îl așeză pe masă. Neavând 
a se teme de ea, se ridică tocmai când aceasta dădea să plece și o înșfăcă de 
mână. Femeia scoase un strigăt de spaimă şi repede îşi duse mâna cealaltă la 
față. 

— De ce te acoperi, frumoaso? zise Marcu râzând. Chiar nu vrei să-ți arăţi 
ochii nimănui? 

Fata izbuti să-și elibereze braţul și dădu să plece, dar tânărul se-ntinse şi 
îi apucă broboada. 

— Ei, nu, că-i prea de tot... Contesa Rozsnyai?! 

— Precum vezi! 

— Singură? 

— Ahaa! râse răutăcios Agnes. Deci ţi-i gândul la Iulia! N-ai uitat-o! Atunci 
e bine, Marcule! Ai să mă asculţi cu băgare de seamă! 

— Ce cauţi aici? 

— Principele Bethlen a aflat de dragostea Iuliei pentru tine și acum este 
ostatecă la Bălgrad, până la înapoierea mea. Înţelegi că dacă eu nu mă întorc 
teafără ea va muri? 

— Pentru ce?! Ea n-are nicio vină. 

— Prostule! Ca să pricepi tu că trebuie să mă ajuţi să scap de aici! 

— Atunci pleacă pe dată şi n-am să spun nimic, nimănui! 

— Nu mai înainte de a-l ucide pe Gașpar... 

— Dar ce-ai cu el? 

— M-a umilit! Trebuie să mă răzbun! 

— Are să-ţi treacă mânia de veți sta față-n față, că el nu ţine la supărare, 
zâmbi tânărul cu înţeles. 

Agnes rămase o clipă descumpănită. 

— Poate că ai dreptate! Oricum, nu-i spune nimic de mine până nu mă 
lămuresc eu însumi dacă trebuie să mă dau în vileag ori ba. Dacă mă dai de 
gol, va porunci oştenilor să mă prindă şi n-am să mai ajung la vreme ca s-o 
scap pe lulia... Ține-ţi gura barem vreo două zile, că eu în răstimp voi pleca, 
ori poate că ne împăcăm. Ne-am înțeles? 

Marcu nu răspunse nimic. Rămase pe gânduri auzind câtă mârşăvie zăcea 
în mintea frumoasei contese. Fuseseră bune prietene şi o dăduse ostatecă, 
ori mințea ca să-l pună pe el în încurcătură? 

Grazziani îl condusese pe Duşan şi tocmai se înapoia când ciudata slujnică 
îmbrobodită pătrundea în odaia lui pe vârful picioarelor și dosind cu grijă 


un ulcior. Îşi dădea seama că prietenul său nu adormise, ca să-l poată cumva 
ucide în somn, aşa că se trase la pândă şi aşteptă până o văzu ieşind. 

„Nu-i lucru curat!” îşi zise și, văzând că intră în odaia de peste drum, se 
apropie şi el de ușă. Se vorbea în venețiană! 

— „ultima noapte! desluși o voce de femeie, ce i se părea cunoscută. 

— Să fie oare această încercare mai norocoasă decât cealaltă? Știm doar 
că otrava nu-l poate dobori! se auzi glasul unui bărbat. 

— Ce-am pus în ulcior este adus anume de la Roma și nu ucide pe dată, 
dar până în zori sunt ţepeni! Anume l-am pus în odaia prietenului său, 
pentru a stinge orice bănuială. Din păcate acela m-a văzut cine sunt şi va 
trebui să plec mâine, de nu chiar în noaptea asta. 

Nu mai încăpea nicio îndoială că era vorba de Agnes, care încerca iarăși 
să-l otrăvească. Ceilalţi, probabil slujitorii ei, erau de bunăseamă venețieni. 

— Şi dacă nu izbutim? întrebă o altă voce de bărbat. 

— Eu vă aştept până poimâine în... 

Dar nu mai auzi ce spune din cauza pașilor zglobii ai celeilalte slujnice, 
care urca scara. Se prefăcu a-i ieşi în întâmpinare și prin semne o chemă să-l 
urmeze. Știindu-l un „mare domn” păzit de turci, fata se supuse şi intrară 
împreună la Marcu. 

— A fost contesa pe la tine, nu-i așa? 

— Ai şi aflat, măria-ta? 

— Ba mai mult, ţi-a lăsat şi acest dar, pe care nu l-ai cerut, şi cine știe ce-ţi 
va mai fi îndrugat în legătură cu mine... 

— Aşa-i! Mi-a spus că Iulia ar fi ostatecă și că răspunde cu capul dacă i se 
întâmplă ceva contesei, încât să nu spun nimic măriei-tale că vrea să te 
ucidă. 

— A spus-o aşa, pe șleau? 

— Pe urmă s-a căit ori a vrut s-o dreagă zicând că s-ar putea și împăca, 
însă n-o mai cred! 

— Ai minte, prietene, dacă te-ai lecuit! Cât e de ticăloasă, aș crede-o în 
stare să-şi pună prietena chezaş. Dar mă întreb ce fel de om e Bethlen dacă 
îngăduie aşa ceva? 

— Te urăşte. 

— Ştiu. Dar ce are cu tine? 

— Eu nu i-am făcut nimic... 

— Totuşi vrea să te otrăvească și pe tine, fiindcă aici a lăsat ulciorul, ştiind 
că vei bea și tu! 

Marcu aruncă privirea asupra vasului de pe masă și abia atunci își dădu 
seama că cealaltă slujnică aștepta cuminte să i se poruncească ce avea de 
făcut. Pricepu că pentru aceea vorbiseră turcește, ca fata să nu înţeleagă. 


Grazziani o apucă de mână și o aşeză pe un scaun, cerându-i lui Marcu să o 
lămurească ce vor de la ea. 

— Spune-i că o voi plăti cu un pumn de galbeni dacă duce ulciorul la 
vecinii noștri cu pricina, zicându-le că l-a trimis doamna contesă. 

— Prea mult, măria-ta! Ar bănui că e vorba de omucidere şi nu s-ar mai 
învoi. Câţiva bănuți de argint... 

— Vreau să mă pomenească, dacă-mi va face această slujbă! Patru galbeni 
îs îndeajuns ca să nu bănuiască? 

— Socot că da! 

Marcu o lămuri pe fată, care se învoi bucuroasă, băgând aurul cu grijă în 
sân. 

— Orice s-ar întâmpla, la noapte ori mâine dimineaţă, tu n-ai știință! N-ai 
decât să le spui cum te-am învăţat și să pleci. Ții minte? 

Fata apucă voioasă ulciorul şi ieşi. 

— N-avem decât să veghem cu arma-n mână, fiindcă nu știm câți venețieni 
vor fi acolo și câți vor gusta din licoarea contesei. Vom rămâne aici 
împreună! hotărî Grazziani. 

Abia către ziuă, doborâţi de somn, se trântiră îmbrăcaţi cum erau spre a 
mai fura câteva clipe de odihnă. Și dormiră chiar vreun ceas, dacă nu două, 
când puternice bătăi în ușă îi treziră buimaci. 

— Ce s-a întâmplat? sări Marcu apucând spada. Cine-i? şi trase binișor 
zăvorul. 

— Eu sunt, luminăţia-ta, hangiul! Credeam că ați pățit ceva, că la odaia 
măriei-sale nu se simte niciun fel de viață. Să spargem ușa, cum vor oștenii 
ăştia? 

— Nu-i nevoie, că adormise aici la mine şi-i teafăr. Dar ce vă apucă să 
sculați lumea cu noaptea în cap? 

leşiră amândoi din odaie și se văzu ușurarea în ochii turcilor ce fuseseră 
de pază. 

— la, nişte drumeții italieni au chefuit toată noaptea cu otravă şi... 

— Te pomeneşti că s-or fi îmbătat? râse Marcu și tălmăci degrabă cele 
auzite. 

— Sunt ţepeni ca butucii! răspunse hangiul. 

— Fiecare cu gustul lui! se arătă nepăsător cel pe care-l păzeau oștenii 
turci. Îs mulţi? 

— Doi! 

Curând se ivi și Kerim-efendi, însoțit de câțiva spahii, căci auzise despre 
cele întâmplate și se îngrijora să nu fie vorba din nou de cel pe care-l 
proteguia. 

— S-a prins făptaşul? întrebă el. Cine-i? 


— O slujnică, înălțimea-ta, fiindcă altcineva nu ar fi fugit de frică, 
răspunse stăpânul hanului. 

— Cum vine asta? se nedumeri Marcu. 

— Păi, nici nu ştiu cine era, că se pripășise de-o vreme, cam odată cu 
venețienii, și s-a rugat de slujbă la mine, numai pe casă şi masă. Se vede că îi 
urmărea de mult, până le-a venit de hac. Călătorii fuseseră mai mulţi, dar nu 
mai rămăseseră decât cei doi, că între timp ceilalți s-au făcut nevăzuți. 

— Dar cine a dat peste morți? vru să ştie trimisul padișahului. 

— la, fata asta! arătă hangiul spre slujnicuța care dusese ulciorul. 

— Cum te chemă, fetițo? Eşti o fată vrednică! 

— lulişka! răspunde aceasta, fără să clipească. 

— Ai auzit, Marcule, zâmbi Grazziani cu înţeles. Pentru fapta ei, de a da în 
vileag pe ucigașa care a fugit, se cuvine să capete o răsplată frumoasă de la 
mine. Ține! și scoase o pungă bine burdușşită. 

— Pupă mâna măriei-sale, proasto! o îndemnă hangiul, căruia îi sticliră 
ochii văzând atâta bănet. 

lulișka se aplecă și sărută mâna care-i dăduse o asemenea avere 
neașteptată, în timp ce binefăcătorul şoptea omului său de credinţă: 

— Dacă pleacă fără zăbavă din slujba hanului și se duce în satul ei, o ajut 
să se mărite. Vrea? 

Apoi toată zarva se potoli, leşurile fură ridicate și a doua zi, după plecarea 
slujnicuţei fericite, întreg alaiul mubașirului apucă malul drumului, către 
Esztergom. 

— Ai văzut, prietene, că lulia a fost scăpată? întrebă Grazziani călărind 
alături. 

— Care dintre ele, măria-ta? întrebă gânditor Marcu. 

— Amândouă! 


SARSAILĂ 


Atunci când trâmba tătărească izbise la Ot Menedec, dumnealui cuviosul 
Rafailă se afla prin preajmă, câștigându-și pâinea fie cerşind fie îndeplinind 
câte o slujbă oarecare, ba nedându-se înapoi nici de la mici furtişaguri. 
Ocolea cu grijă satele unde putea fi cunoscut, fiindcă pe vremuri fusese și el 
în cinul monabhicesc, şi chiar acolo la sfântul lăcaș. Ar fi dus-o bine hălăduind 
şi în aceste vremuri tot ca față bisericească, de-ar mai fi rămas Răzbici, dar 
de când cu afurisitul de stareț Pamfilie, nu i-a mai mers. Bătrânul îl mirosise 
cam ce-i poate pielea şi nu o dată l-a dojenit cu faimosul toiag și cu mai 
puţine canoane, dar degeaba, că din coadă de câine nu faci sită de mătase, 
spune o veche zicală. 

„Măi Rafailă, ţie ar fi trebuit să ți se spună Sarsailă, că tare s-ar mai 
potrivi!” îi zisese odată Pamfilie, de față cu toată lumea, pe când se aflau în 
trapeză, şi de atunci aşa-i rămase porecla. Ba unii îi ziceau „cuviosul 
Sarsailă”, ceea ce nu se cuvenea pentru un locuitor al monastirii. 

Călugărul a înghiţit la început ruşinea poreclei, dar mai apoi începu a se 
fuduli cu ea, făcându-l temut printre credincioşi, dar mai cu trecere la „oițele 
domnului”. Apoi se mai încurca și la câte un pahar, vădindu-se cât de colo că 
nu era făcut pentru post şi rugăciune. Însă şi păcatul beţiei ori al preacurviei 
ar mai fi fost trecute cu vederea, de nu l-ar fi pus necuratul să se apuce de 
furat şi de înşelăciuni. Dar el spunea acuma că însuși starețul era adevăratul 
vinovat, silindu-l să facă asemenea fapte... Și totuşi, ce se întâmplase? 

Rafailă umpluse niște ulcioare cu apă-chioară de fântână, după care, 
ceruindu-le la gură, le-a vândut prostimii drept rămase de la nunta din 
Chana Galileii, pe care Mântuitorul nu mai apucase să le prefacă în vin. El, 
cuviosul, făcuse rost de apa cea sfântă cu mare cheltuială, de la niște 
ieromonahi ai Sfântului Munte, întrucât era făcătoare de minuni, în tot felul 
de boli, la oameni ori vite. Apoi necazul i s-a tras de la un țăran hapsân, care 
după ce i-a murit copilul, măcar că numai de nu-l scăldase în „apă sfinţită”, 
venise la monastire să-i ceară socoteală. Starețul tare s-a mai mâniat şi după 
ce l-a mustrat zdravăn, pe spinare, i-a spus: 

„Măi, Sarsailă! Toate matrapazlăcurile tale sunt minciuni papistășești şi 
nu-mi închipui cum de ţi-au trăsnit prin scăfârlie, dar de nu te căiești și nu 
dai banii înapoi celor pe care i-ai amăgit îți scot eu gărgăunii din căpățână, și 
martor mie Dumnezeu că ţi-o crăp! lacă, duminică, după slujbă, da-voi de 
ştire celor prostiţi de tine să vină să-şi capete banii îndărăt!” 

„Peste poate!” încercase Rafailă. 

„Ai să vezi tu că e cu putinţă, ba te vei mărturisi la toţi cei de față că ispitit 
de Satana te-ai lăsat cuprins de duhul lăcomiei și al înşelăciunii!” 


O ură de neînfrânt l-a cuprins împotriva starețului și s-a gândit că nimic 
mai bun nu are a face decât să fugă de la monastire. Dar cum era să plece cu 
mâna goală? Dibăcise întâmplător tainița unde erau dosite odoarele 
sfântului lăcaș și luă de acolo câteva cruci şi sfeșnice de argint, dar apucă şi 
potirul de aur, dăruit cândva de către însuși ctitorul Ventilă-vodă. Tocmai 
acel afurisit potir l-a dat de gol şi cruntă bătaie a mai mâncat de la stareţ, 
măcar că se jură pe toți sfinții că săvârşise furtul spre a face rost de bani, ca 
să-i înapoieze ţăranilor. N-a mai fost crezut și, trântindu-i un picior în dos, 
Pamfilie l-a azvârlit pe vecie din monastire. 

Pentru aceste întâmplări care l-au adus pe drumuri, la mila ţăranilor, 
Rafailă se înverşunase cumplit împotriva egumenului şi a celorlalți călugări. 
De aceea, auzind că tătarii loviseră pe valea Slănicului, îşi zise că Ot Menedec 
nu s-ar fi putut să scape pârjolului şi că vor încerca să fugă pe la hruba cea 
tainică. Năimise un ţigan scrântit din pricina bătăilor ce le căpătase la ocnă, 
făgăduindu-i câte un zlot leşesc pentru fiecare călugăr prins în juvăţ, după ce 
îl amăgise că din pricina lor ajunsese la sare. Fără să mai stea la gânduri, 
fostul ocnaș se învoi şi îl urmă pretutindeni ca un câine credincios. 

Într-adevăr, după ce tătarii pârjoliră satele şi răzbiră la Ot Menedec, cel 
care-i prindea pe fugari la gura puțului era ţiganul lui Rafailă, pe numele cel 
mic, Țiul. Sarsailă se trăsese mai la o parte, ca să nu-l încurce, și cu bucurie 
căta la chipul fiecărui călugăr pe care i-l prăvălea la picioare, ocnașul. Cu 
nerăbdare îl aştepta pe Pamfilie, ştiind că avea să fie cel mai de pe urmă, dar 
mai fură prinşi în răstimp și vreo doi țărani. Pe Ilinca, rănită, n-a mai fost de 
trebuință s-o lege, întrucât se arăta fără simţire. Zărind-o rostogolită și cu 
fustele săltate, Sarsailă se aruncă peste ea și o batjocori pe loc, cu toate 
blestemele celor care își dădeau seama ce se întâmplă și nu puteau să-l 
împiedice. Biata fată nici măcar nu deschisese ochii, părând mai degrabă 
moartă. Rânjind mulțumit, Sarsailă îl îmbie și pe Ţiul să facă la fel, dar acesta 
se împotrivi. 

Văzând că nu mai ieşea nimeni din hrubă, cel mai de pe urmă fiind 
Parfenie, pe care juvăţul îl gâtuise și nu-i mai dădu putinţă să râdă de el, 
Sarsailă își ciuli urechile. 

— Parcă nu se mai aud tătarii! l-au căsăpit pe toţi ce n-au izbutit să fugă şi 
vor fi plecat. 

— Cu ăştia ce facem? întrebă ţiganul arătându-i pe prinși. 

— Îi lăsăm în plata Domnului, că de n-or da peste ei lupii ori tătarii s-a 
găsi cine să-i sloboadă. Tu hai cu mine! 

Se gândea să se apropie pe furiş de monastire și de nu va fi nimeni pe 
acolo să ia toate odoarele din tainiţă, dar se înțelege că ţiganului nu-i suflă o 
vorbă despre cele plănuite. 


În răstimp, pe dibuite, Isaiia şi Mihai apucaseră calea întoarsă. Ajungând 
cu greu la picioarele scării, se opriră să mai răsufle. 

— Acolo, sus, ne-ar fi așteptat moartea, dar dacă tătarii au apucat să 
prade biserica și chiliile, n-au să zăbovească multă vreme și se vor duce, că 
aşa li-i năravul, zise Isaiia. 

— Oare nu tătarii să fi fost cei de la gura puţului?! 

— Tare mă tem că nu. 

Când socotiră că așteptaseră destul, cuviosul o apucă cel dintâi pe trepte, 
căci știa meşteșugul sucirii drugului de fier, cu băgare de seamă, spre a nu se 
da în vileag față de nepoftiţi. Lui Mihai i se păru o veşnicie până zări geana 
de lumină care-i dădea de veste că Isaiia ajunsese la capătul scării. Când îi 
mai auzi şi chemarea, îşi dădu seama că sus nu mai era nicio liftă păgână. 

Nenorocul a fost că tocmai atunci când sălta lespedea se afla în spatele ei 
Sarsailă, care se lipi de perete spre a nu fi văzut. Se trase până în dreptul 
amvonului și se piti binișor, încât putea să vadă ce se petrece în biserică. 
Astfel îl recunoscu pe Isaiia, care după ce își aruncă privirea pe afară se 
înapoie în altar, strigând pe cineva. 

Lui Sarsailă îi bătu inima să-i spargă pieptul socotind că cel chemat nu 
putea fi altul decât Pamfilie şi se căi că poruncise lui Țiul să-l aştepte în 
clopotniță. Dar şi mai vârtos când văzu că nu starețul era cel aşteptat, ci un 
tânăr vânjos, care mai avea și spadă în mână! Se ghemui la pândă însă nu 
auzi nimic de la ei, fiindcă merseră pe tăcute până ieșiră din biserică şi abia 
atunci răsună vocea feciorului: 

— Rămâi sănătos, taică, și sărut-dreapta! 

— Mergi cu Domnul, fiule! blagoslovi Isaiia. Să te ajute Cel de sus să 
izbutești ce ţi-ai pus în gând! 

„Ahaa! Va să zică boaita nu pleacă!” se bucură în gând Sarsailă frecându-şi 
palmele. Îl văzu pe Isaiia intrând în altar şi i se strecură pe urme, în treacăt 
înșfăcând lancea unui prapor, care avea vârful ascuţit ca o țeapă. Dintr-un 
salt se năpusti asupra lui răcnind și când acesta se întoarse îi străpunse 
vintrea. Strigătul de durere al nefericitului călugăr fu auzit şi de Țiul, dar nu 
şi de Mihai, care se îndepărtase. 

— Până nu te ia dracul, cuvioase, să-mi spui unde-i împielițatul de stareț?! 
şi îl zgudui ca să-i pricinuiască şi mai mare durere. 

Vaietele nefericitului călugăr avură darul mai rău să-l ațâțe și nicidecum 
să se îndure de el. 

— Sarsailă! Blestematule! Mă mâncași fript şi aşa s-o faci pe lumea 
cealaltă, ticălosule! izbuti printre gemete să-l afurisească Isaiia. 

— Te fac eu să spui totul! și îl scormoni cu parul prin burtă. 


A fost prea mult pentru bietul Isaiia, care nemaiputând îndura și-a 
pierdut simţirea. Chiar atunci se ivi și Țiul, neştiind cine se văicărea aşa. 

— Veniși la țanc, bre! rânji Sarsailă. la înșfacă tu stârvul ăsta şi fă-i vânt în 
groapa de colo! arătă el spre deschizătura hrubei. 

Fără să-i pese dacă mai era în viață au ba, tiganul înşfăcă trupul 
cuviosului, aruncându-l pe dată. Când se auzi bufnitura, Sarsailă făcu o cruce 
evlavioasă „Doamne iartă-l”, de parcă nu el ar fi fost ucigașul, după care 
porunci lui Țiul să coboare vreo câteva trepte. 

— Vezi să nu se fi agăţat de ceva! 

Prostul de ocnaș ascultă și, cum Sarsailă știa de unde se învârte 
închizătoarele, trase lespedea la locul ei, peste hrubă. 

Ascultă o vreme bătăile înăbuşite ce veneau de sub pământ, apoi dădu cu 
nepăsare din umeri și îşi căută de altele. 

După ce aruncă o privire din pragul bisericii să vadă dacă nu cumva 
scăpase vreunul, se întoarse drept la tainiţă şi o goli de toate odoarele. Își 
legă o boccea din învelitoarea de pe masa altarului, care zăcea aruncată într- 
un colț, apoi ieși cu mare grabă, uitându-se în dreapta și în stânga. 

O apucă în sus, pe malul apei, dar după ce merse o bucată de drum își 
dădu seama ce mare primejdie ar fi fost să se arate printre oameni cu 
asemenea comoară, și nici nu vedea cum ar fi putut s-o vândă. Zări însă un 
copac găunos, mâncat de apele primăverii, şi se hotărî s-o ascundă acolo. 
Mulțumit de ispravă, îşi făcu o cruce mare şi porni la drum de parcă n-ar fi 
avut nimic pe cuget. Vreo două zile trăi cerșind câte o coajă de pâine de la 
rarii trecători iviţi şi ajunse în cele din urmă, lihnit de foame si ostenit, la 
poarta unui gospodar. 

Acestuia i se făcu milă de călugăr, mai cu seamă că avea și fierbințeală, și 
îl adăposti în casă. Acolo boli Sarsailă mai bine de trei săptămâni între viață 
şi moarte, iar de n-ar fi fost nevasta ţăranului atât de grijulie să-i facă tot 
felul de fierturi, mai că i s-ar fi sfârșit zilele. Apoi, când s-a mai înzdrăvenit, 
se apucă de ajutat stăpânului casei pe la diferite treburi, cu multă osârdie. 
Din pricina asta şi văzându-l slăbit de boală, gospodarul îi ceru să rămână pe 
lângă casă, barem până a da colţul ierbii, că de acum bătea iarna la ușă. 

Mult s-a mai bucurat prefăcutul Sarsailă, căci de adevărat n-avea unde 
ierna, cu toată comoara pe care o furase. Acolo, în preajma munților, îi auzi 
pe oameni vorbind că tătarii pârjoliseră Ot Menedec-ul, cum jefuiră sfânta 
zidire şi dădură peste nişte oameni legaţi, care strigau după ajutor, cum i-au 
dezlegat de picioare și i-au târât mai apoi ca robi în fundul Bugeacului. 
Nimeni nu scăpase, aşa că Sarsailă putea fi mulțumit, nemaifiind niciun 
martor al fărădelegilor sale. Ce-i drept, umbla zvonul că legarea celor scăpați 
de la monastire s-ar fi înfăptuit de către un călugăr răspopit, dar cum nimeni 


nu mai auzise de el, după năvala tătarilor, se zicea că va fi fost dus şi el rob 
ori va fi murit şi pizmașii îl năpăstuiau degeaba. 

Toate acestea l-au făcut pe Sarsailă ca în primăvară, când începu a curge 
streașina, să-şi ia ziua-bună de la gazdă, după ce nu-i pricinuise niciun rău, 
cum îi era năravul. Se zorea ca nu cumva apa Slănicului umflându-se de 
puhoaiele din martie să-i ducă cu vâltoarea și comoara lui. Gospodarul îi 
umplu o traistă cu merinde, ba îi mai dădu și niște bani de drum, după care 
Sarsailă își luă smerit rămas bun, cu părere de rău că se desparte de 
asemenea oameni cumsecade. „Să te rogi pentru noi, taică!” îi strigase 
femeia, dându-i şi o boccea cu mere şi poame uscate. 

Pe ocolite, spre a nu-i lua careva urma, călugărul ajunse la copacul 
însemnat şi îşi află comoara neatinsă, așa cum o pitise el din toamnă. 
Răsturnă desaga de bucatele grijuliei lui gazde și o umplu cu odoarele 
mănăstirii, apoi săltând-o pe umăr se întoarse către asfințit cu gândul să 
ajungă la Târgovişte, unde ca cetate de scaun se aflau destui zarafi dornici 
să-i cumpere marfa. Mai pe urmă, avea să vadă ce va face! 

Nu prea ţinea drumul mare, ci căuta să taie mai de-a dreptul către apa 
Teleajenului, ajungând astfel la „Hanul roşu”, cu gând să se odihnească și el 
ca târgoveţii, căci acum îl ţinea punga. În desagă se aflau şi mulţi bani de aur, 
argint ori aramă, care păreau a fi mai vechi, dar tot s-ar fi putut cumpăra pe 
ei ce-ai fi poftit. 

Se aşeză mai întâi la masă, cerând o halcă de miel fript care-i plăcea 
nespus de mult și o cană cu vin roșu de Buzău. 

Pe când se ospăta fără grijă, se pomeni de-o parte și de alta cu doi 
călugări asemenea lui, dar parcă mai răpănoși. 

— Blagosloveşte, taică-părinte, rânjiră ei către Sarsailă, așezându-se fără 
a-i cere încuviințare. 

— Domnul! răspunse acesta, molfăind o bucată de carne. 

— Pribeag, frate, pribeag? întrebă unul. 

— Ba nicidecum! se oțărî Sarsailă. Mă întorc acasă la „Dealu”. 

— Barem strâns-ai ceva pomană? trase cu ochiul celălalt înspre desaga pe 
care n-o lăsase de lângă el. 

Văzându-i privirile lacome Sarsailă simţi o arsură în inimă şi, lăsând 
mâncarea, își trase odoarele aproape, de parcă s-ar fi temut să nu i le ia. 

— Pe noi nu ne îmbii să îmbucăm ceva, că suntem lihniţi? se băgă în vorbă 
al doilea. Sfânta Scriptură zice că trebuie să dai şi celui ce n-are, mai cu 
seamă în cinul nostru monahicesc. 

— Dar din dar se face rai! psalmodie cel ce părea mai curând tâlhar, după 
înfăţişarea lui. 

— Aşa o fi, fraților, dar eu n-am ce vă da, că sunt sărac așijderea vouă. 


Se ridică şi vru să plece, dar cei doi îl înşfăcară de mâini. 

— Chiar aşa de zorit ești să te întorci la chilia sfinţiei-tale? făcu „tâlharul” 
batjocoritor. 

— Nici măcar nu ne arăţi ce pomană ai căpătat de pe la credincioși, chiar 
dacă nu ne miluieşti şi pe noi? zise domol celălalt. 

Sarsailă se socoti pierdut, întrucât călugării îl ţineau zdravăn, iar unul 
scoase un cuțitoi de căsăpie şi-l puse pe masă. 

— Mai stai, fratele nostru întru Hristos, şi nu ne lăsa în păcatul neștiinţei, 
că din asta se trage ispita. Hai, arată! stărui cel ce scosese cuțitul. 


CALE TRUDNICĂ PRIN ARDEAL 


Mai bine de două săptămâni încheiate i-au fost de trebuinţă lui Mihai spre 
a străbate munții, până s-a văzut în chilia sfinției-sale Onofrei, popa de la 
biserica sfântului Nicolae din Șcheii Braşovului. Îi povesti de-amănuntul 
toate cele petrecute la Ot Menedec și tare s-a mai întristat cinstitul preot 
auzind de groaznicul sfârşit al egumenului, cu care erau prieteni din 
tinereţe. 

— Domnul să-l hodinească pe sărmanul Pamfilie, făcu el cu ochi 
înlăcrimați, după care împreunându-și mâinile murmură o rugăciune. Mare 
păcat şi pagubă şi de sfânta monastire, dar aceea are să se facă iară, numai 
bieții monahi n-au să mai învie, decât la dreapta judecată de apoi. 

— Acum, că m-am văzut la mila sfinției-tale, taică părinte, aş pofti să mă 
îndrumi să ajung la Sătmar, că... 

— Tocmai acolo? 

— Vreau să intru în slujba domniei! 

— Au domnia nu mai e la laşi ori la București? Ce să caute la marginea 
țării?! se miră popa. 

— Eu gândesc să mă bag în oastea măriei-sale Radu-vodă Șerban, care-i 
pribeag pe acolo și strânge oșteni cutezători să se întoarcă în țară și să-i 
alunge pe păgâni. Domnitorul ce-l avem nu are în cuget să se împotrivească 
turcilor. 

— Dacă așa ţi-i voia eu nu am nimic a spune. Însă, deşi tot prin ţară 
românească vei trece, drumul îi lung și cu primejdii, că stăpânirea-i străină. 

— Păi la noi nu-i asemenea?! zâmbi acru Mihai. 

— Drept îi, fiule, şi de mă gândesc bine, ai judecat cu înţelepciune, aşa că 
te voi ajuta. Mai întâi am a-ți da un tovarăș de drum, om vrednic şi cu voie- 
bună, cum îi de trebuință la cale lungă. 

— Merge şi el la Sătmar? 

— Ba numai până la Ciunga, în inima țării, cam jumătate. Are să te 
însoțească destulă vreme, la bine şi la rău. Pe mai departe ai să te descurci 
cum ţi-o fi norocul. Îl cheamă Florea Nicoară și mergând cu el nu mai eşti 
străin de loc. În afară de aceasta, frate-său, Amosie, îi căpitan în oastea lui 
Radu-vodă Șerban şi ţi-a prinde bine. 

— De ce nu spuseși așa de la început, taică-părinte? 

— Hm! Ai lui de-acasă îl ţineau drept mort pe oştean și feciorul ăsta 
venise aici să-i caute ciolanele la locul unde ar fi căzut, vrând să-i pună o 
cruce la căpătâi. Dar cum să-i afli oasele între atâta amar de oameni oare 
pieriră atunci la Moara de hârtie? 

— Și nu l-a găsit? 


— Nu! A dat însă peste un fost ortac de-al lui şi acesta i-a spus că numai cu 
şase luni în urmă Amosie se afla la Sătmar, căpitan la Radu-vodă. 

— Mă bucur pentru el și ai lui. 

— Să vezi că are să-ți placă! 

ÎI mai lămuri apoi preotul că Radu-vodă Șerban şi cu prietenul său, 
Hommonay, nu erau pe placul lui Bethlen și că Mihai ar face bine de şi-ar 
ține gura și să nu-şi destăinuie la tot pasul ținta pribegiei. Nici Florea nu 
avea să spună că fratele său mai mare se afla în oastea ce nu era pe placul 
principelui, şi astfel aveau să tacă amândoi. 

Popa trimise după ciungan și acesta veni tot într-o fugă, neştiind de ce 
fusese chemat. Era un fecior cam mic de stat, cu obraji bucălaţi ca de copil și 
numai zâmbet. Se părea că omul nu ştia să fie decât voios, oricât de mare 
necaz ar fi avut. 

— Ziua bună! zise el şi se plecă să sărute mâna preotului. 

— Şezi, fătul meu! îl îmbie acesta. lată, feciorul aceste de față, Mihai ot 
Zamfireşti, îi din ţara muntenească, cum s-ar zice un frate de-ai nostru de 
peste munte, şi tare s-ar mai bucura să vă împrieteniți și să faceți calea 
împreună. 

— Meri la Ciunga? se bucură Florea. 

— Din câte am priceput, pe acolo mi-i drumul către Sătmar... 

— No, atunci să ne luăm rămas-bun, că eu tare-s dornic să duc vestea cea 
bună la noi acasă! 

— Mergeţi cu Domnul, fiii mei, şi să aveți parte de noroc, blagoslovi 
părintele Onofrei, petrecându-i până-n pragul casei. 

Cu toate acestea aproape o săptămână au mai întârziat pe la poalele 
Tâmpei, după care apucară drumul către cetatea Făgărașului. Aveau a trece 
prin munți şi peste ape, mai cu seamă Oltul, de care tare s-a mai minunat 
Florea, aflând că și peste munte tot aşa-i spune. 

— Țara asta una-i! zise el cu încântare. Oriunde meri, dai de români! 

— Pentru aceea vrut-a şi marele voievod Mihai, fie-i țărâna uşoară, să ne 
strângă pe toți laolaltă. 

Aşa începură a povesti despre vremurile când ei erau copii şi cum se mai 
bucuraseră atunci, cu mic cu mare, de înfăptuirea ţării tuturor celor de un 
neam și o lege, sub viteazul principe. Apoi veni vorba și despre Zamfireşti, 
satul de obârşie al flăcăului pornit să intre ca oștean în slujba domniei. „Eu 
ce să-ți spun? O așezare mai de câmpie pe la marginea țării Buzaelor, cu case 
dosite de vreme viforoasă, dar şi de dușmani, că prea ne calcă cine vrea şi 
cine nu. Oamenii muncesc pe moşia boierului, ca și pe la voi, numai că 
neamul meu se trage din moşneni şi suntem slobozi. Taica s-a dus la oaste 
pe când abia se însurase și a rămas apoi prin mlaștinile Neajlovului, la 


Călugăreni, iar eu crescui singur cu biata maică-mea, care se stinse anul 
trecut, de boală şi inimă rea”. Îi mai povesti şi despre năvala tătarilor şi la 
rândul său Florea deplânse vremile cumplite ce apucaseră, măcar că pe la ei 
prin Ciunga necazurile păreau a fi mai mici. 

„Ar fi destulă câmpie în tătă valea Murășului, până hăt-departe, unde se 
ridică dealurile şi mai înapoia lor se văd munții, numai că la noi îi deal şi 
pădure şi nu prea avem destul pământ, iar domnul conte Teleky de la Uioara 
nu se mai satură și apucă tot ce desfacem noi de la pădure.” „Abia aștept să 
mă văd în frumosul tău sat!” Așa își treceau vremea cei doi flăcăi, poposind 
pe la hanuri ori pe la case de gospodari, unde dădeau bucuroşi câte o mână 
de ajutor la strânsul bucatelor, după care porneau mai departe. Poate că n- 
ar fi zăbovit atâta, dar și caii aveau trebuință de hodină, iar tinerii lor 
stăpâni îi cruțau ca pe nişte prieteni credincioşi. 

Dacă îi iscodea careva în cale, răspundeau că fuseseră cu neguţătorie la 
Brașău și nici vorbă să mai pomenească de Sătmar ori de Amosie. Totuşi, de 
cum trecuseră de Sibiu se răspândi vestea cum că oștirea lui Hommonay ar 
fi cuprins cetatea Bălgradului, apoi că prinţul l-ar fi pus pe fugă, însă nu 
izbutise a-l alunga din Turda. Florea se bucura, neavând de unde ști că totul 
fusese o minciună scornită încă din vară, de către frumoasa contesă 
Rozsnyai. Nimic nu se întâmplase, dar gura lumii lăţeşte întotdeauna zvonul. 
Mihai nădăjduia că odată cu Hommonay se va fi aflând și Radu-vodă Șerban, 
scurtându-i în acest fel calea, însă cu cât se apropiau de Sebeș tot mai rar se 
auzea asemenea scorneală. 

— Tăt la mine avem să merem! zise Florea, căutând să-i mai alunge 
îngrijorarea celuilalt. 

— Dar eu nu vreau să mă prindă iarna-n drum. 

— Nu-i bai, că lemne de foc avem, har domnului, și avem și dealuri să ne 
dăm cu sania... 

— Până atunci eu zic să poposim peste noapte la hanul ce se zăreşte colo, 
în cale, fiindcă bidiviul meu nu cred să mă mai poată duce după atâtea 
suișuri şi coborâşuri. De-am fi luat-o drept prin pădure, ar fi fost mai bine, 
numai că lotrii... 

— Prin părțile săsești n-ai să întâlneşti lotri. 

— Bine ar fi să fie precum zici, cu toate că nu cred să fie țară fără tâlhari 
de codru. 

Ajungând la hanul „Colţul de mistreț”, Florea ceru odaia pe care o avusese 
trecând prin același loc, dar hangiul se prefăcea a nu-l ține minte. 

— Vândut-ai ceva la Braşău? întrebă namila de sas. 

— Vândut! 


— Gutt, sehr gutt, făcu hangiul mulțumit. la poftiți! îi îmbie frecându-şi 
palmele. 

Lui Florea i se păru ciudată purtarea neamțţului, care se schimbase 
deodată. 

— Crede că ai vândut ceva de preț la Brașov şi că ești plin de bani, zise 
Mihai zâmbind. Așa-s neguţătorii pretutindeni, dacă ai parale eşti cineva, de 
nu... valea! 

Se ospătară, dar nu chiar cu toate câte ar fi poftit hangiul să le bage pe 
gâtlej și după ce-şi rânduiră fugarii se aşternură la hodină binemeritată, că 
tare mai fusese greu drumul până aici. 

În zori se sculară la cel dintâi cântat al cocoșşilor, cum stă bine călătorilor, 
dar când să plătească... ia banii de unde nu-s! 

— Nu-i bai! făcu hangiul. Rămân caii zălog până aveţi să aduceţi banii. De 
unde să știu că sunteţi calici? 

— Tacă-ţi gura, jupâne! se răsti Mihai, dând să-și potrivească spada şi 
abia atunci își dădu seama că n-o mai avea. 

— Domol, oștene, se încruntă hangiul. Şezi blând de nu vrei să-ți moi 
oasele! Te găzduiesc, te ospătez şi vrei să pleci fără a plăti? Unde te crezi? Vă 
ştiu eu pe voi, haimanalelor, dar cu mine nu vă merge! 

Mihai simţi că-i zvâcneşte sângele în tâmple şi fără a se mai gândi că 
hangiul era cu un cap mai înalt decât el, dar și mai vânjos, se repezi cu 
pumnii asupra lui. Florea rămase o clipă descumpănit, dar mai apoi înșfăcă o 
bâtă ce-i veni la îndemână și sări în ajutorul prietenului său, fără a mai 
socoti de partea cui era dreptatea. Hangiul îl pocni pe Mihai cu pumnul în 
moalele capului, dându-l de-a rostogolul, după care smulse bățul din mâna 
lui Florea şi i-l întoarse pe spinare. 

— No, dacă bătaie vreţi, măi feciori, asta să căpătațţi! și începu a le căra la 
picioare în coaste, până cei doi căzură în nesimţire. 

— Dar ce ai cu ei, jupâne? auzi el o voce subțire în spatele său. 

— la, nişte coate-goale, care or mâncat și beut la mine, dar bani de plată, 
ioc! Eu zis-am că nu-i bai, numai să lase caii zălog și să aducă ce mi se cuvine, 
dar ei or sărit să mă bată. No, las’ că datu-le-am lor să mă țâie minte! 

În furia lui, hangiul și-a descărcat obida fără a mai lua seama cu cine 
vorbeşte, dar când văzu că avea în față un necunoscut, în veșminte cam 
sărăcăcioase, se răsti și la el: 

— Dar domnia-ta ce treabă ai? 

— Apăi, dacă nu ţi-e cu supărare, îi cunosc pe feciorii ăştia, că-s de la noi 
din sat şi ți-oi da eu plata în locul lor. 

— Cum să mă supăr, dacă-mi dai dreptul meu? lacă, dă zece zloți și slobod 
eşti a-i lua cu mârţoagele lor cu tot! 


Omul plăti fără tocmeală, după care aburcă în șa pe fiecare şi cum cei doi 
încă nu-și veniseră în fire fură legați zdravăn pe sub burta calului. 

Când hanul nu se mai zări în urmă, străinul părăsi drumeagul ce intra în 
lunca Sebeșului și opri în dreptul unui tufiş. Descălecă și scoase de acolo cele 
două spade ale tinerilor, dar și pungile lor, după care o porni la trap mai 
departe. Cum ajunse în marginea târgului Sebeş, opri încetișor și mai cătă o 
dată la cei doi, apoi îi pocni pe rând în cap cu mânerul spadei, leac fără greş 
dacă voiai să faci pe cineva să doarmă cât mai mult. Cu băgare de seamă îi 
trase de pe cal, dezlegându.-i, și-i aşeză în marginea drumului. Isprava făcută, 
se urcă în șa şi porni prin târg trăgând și cei doi cai după el. 

Cel dintâi deschise ochii Mihai, care privi buimac, împrejur şi zărindu-și 
tovarășul alături îi dădu ghiont să-l trezească. 

— Scoală, Floreo, c-am dormit prea mult! 

Vru să se ridice dar simți o durere ascuţită în coaste, făcându-l să-și aducă 
aminte de cele petrecute. 

— Al dracului sas! icni şi Florea. Ne dovedi pe amândoi, blăstămatul! 

— Ba ne-a mai şi jefuit, în țara în care spuneai că nu sunt tâlhari de codru. 
Se vede că aici locuiesc pe la hanuri lotrii cei de soi. 

— Batăr de ne lăsa caii, oftă Florea, că mult n-am mai fi avut până acasă, 
dar așa... 

— Dar unde-om fi? Pare un oraș și chiar destul de mare. Uite mai la vale o 
poartă. Hai într-acolo! 

Nimeni nu-i întrebă de unde veneau, dar nici ei nu spuseră nimic, de 
teamă că nu vor fi lăsaţi să intre. De altfel, fiind vremea amiezii şi destul de 
cald, locuitorii se cam trăseseră prin casele lor. 

— Măi fecior! strigă Florea către un băieţel ce se juca de unul singur. Cum 
te cheamă? 

— Hanţ! 

— Dar satul vostru? 

— Sebeş, pe limba voastră, și să ştii că nu-i sat, ci oraș, se fuduli copilul. 

— No, rogu-mă de iertare! făcu Florea de parcă-ar fi vorbit cu un om în 
toată firea. Fă bine şi arată-ne unde-i primăria, că am ceva a-i spune 
domnului burgmistru. 

— Herr Miller chiar mai înainte se ducea acolo! arătă băiatul spre o casă 
mare și frumoasă. 

— Văzuși ce bine vorbea românește? se miră Mihai, privind în urma lui 
Hant. Ar fi trebuit să-l răsplătim. 

— Pe la ei nu se prea obişnuieşte. 

— Ba să fi vrut şi n-am fi putut! 


— Hă, hă, hă! râse Florea, de parcă ar fi fost fericit că nu mai aveau 
lețcaie. Că vorbeşte româneşte nu-i mare lucru, fiindcă toţi sașii şi chiar 
ungurii cunosc limba celor mai mulți. Ardealul doară-i tot ţară românească! 

Ajunseră și la herr Miller, care se cruci auzind de fapta hangiului şi puse 
la îndoială plângerea lor. 

— Herman, de la „Colţul de mistreț”? De necrezut! Poate l-aţi mâniat și, 
cum îi aprig la supărare, nu zic că nu v-o fi atins vreo două, dar să vă fure, 
nici vorbă! 

— Poate că nu chiar el, i-o fi pus pe alţii... încercă Mihai să-l înduplece, dar 
burgmeisterul nu-i îngădui. 

— Vom face după dreptate şi o să-l chemăm și pe Herman să vedem ce va 
zice. Voi rămânețţi în oraș și o să plătiţi hrana și somnul mai pe urmă. 

Cu țidula iscălită de primar, cei doi fură găzduiţi la un han, urmând a nu 
părăsi oraşul până nu s-o judeca pricina. Au mai trecut însă încă două zile 
până să se înfăţișeze hangiul, mânios nevoie mare și de învinuire, dar şi de 
faptul că-l trăseseră de la treburile lui. Povesti întâmplarea cu străinul care 
zicea că-i cunoaște, plătind în locul lor, și spuse cum arăta. 

— Acela va fi fost hoţul şi ţi-a dat chiar din banii lor! zise primarul. 
Trebuie cătat degrabă! 

— Dar cum să-i mai luăm urma, câtă vreme el îi călare pe trei cai iar noi pe 
jos? făcu Florea înciudat. 

— Păi voi nici că puteţi pleca până nu vă socotiți la hanul de aici! hotărî 
Müller. 

— No, alta acum! zise Florea. Poate că din han în han, tot rămânând 
datornici, ajunge-vom la Aiud, unde am ceva neamuri și or da ei pentru noi. 

— N-aveți trebuință a merge tot așa, răspunse primarul. Legea spune că 
cine-i dator să fie ținut la temniță, și noi avem aşa ceva. 

— Mulţam de aşa găzduire! se răţoi Florea. Că doar noi avem bani acasă, 
numai să afle tata și minteni se țâpă careva cu banii ăia! 

— Asta ai să și faci! spuse herr Miller. Rămâneţi până or veni banii, pe 
urmă mereţi în treaba voastră. 

— Şi cum să-i dau de ştire lui tata? se nedumeri Florea. 

— Trimiţi carte. 

— Domnule burgmistru, se băgă și Mihai în vorbă. Nu s-ar putea să rămân 
eu zălog şi să se ducă el acasă? 

— Numai să fim înţeleşi, dacă nu se întoarce faci și zilele lui de temniţă! 

— Auzi vorbă! sări Florea. Cum să nu mai vin?! Dar mai bine să adaste tot 
la han, că i-oi plăti cât o cere, să nu zacă la beci. 

— Nu se poate. Legea-i musai să se facă! 


Nemaiavând încotro, Mihai se lăsă dus la închisoarea datornicilor, dar 
după numai patru zile Florea se întoarse cu banii. 

— Am dat la Bălgrad peste un frate de-al mamei care vânduse ceva sare şi 
el mi i-o dat, zise acesta îmbrățișându-și prietenul. 

— Dar eu cum am să mă plătesc faţă de tine, frate? Că am rămas lefter... 

— Nu-i bai, când îi avea mi-i da! Ş-apoi tu n-ai făcut temniţă și pentru 
mine? 

— Ei, că doar n-ai adus şi cai?! Ai cui îs? 

— l-o tocmit moşu pentru noi, că tare s-o mai bucurat aflând că Amosie 
trăieşte şi s-o înduioșat de păţania noastră. 

— Ce bun la suflet ești, Floreo dragă! 

— Aşa-i tăt neamu nostru! râse cu voioşie flăcăul. 

La Bălgrad ajunseră curând, nefiind departe, dar nici nu mai aveau poftă 
de zăbavă, voiau numai să-l caute pe darnicul unchi. Cum acesta plecase nu 
de mult, socotiră să-l ajungă din urmă și o şi apucară spre Teiuș. 

— Stai! porunci deodată Mihai, strunindu-şi calul. 

Geo! 

— Vezi neguţătorul acela de colo? Nu cumva spada de la şold... 

— Ba îi chiar a mea! răspunse pe dată Florea, vrând să se repeadă asupra 
hoţului. 

— Nu! îl ţinu Mihai. Nu avem cum dovedi și poate că o va fi cumpărat de 
la cineva. Să nu ne mai facem pricină cu legea! 

— Ai dreptate, dar de-l scăpăm din ochi nu-l mai prindem. 

— Să-l întrebăm cu frumosul. 

— Mai bine să ne ținem de urma lui, poate dăm și de cai. 

— Şi aşa-i bine! 

Pierdură întreaga zi ţinându-se de el, căci abia pe seară intră într-o 
gospodărie. Se uitară prin crăpăturile gardului, dar nu zăriră niciun cal. 

— O fi în grajd! şopti Mihai. 

— Sărim gardul? 

— Nu! Să iscodim prin vecini! 

N-apucară să plece că se pomeniră cu un bărbat care, văzând pe cei doi 
iscodind în curte, îi întrebă: 

— Pă cine cătați, ficiori? 

Era chiar stăpânul casei şi Florea îi povesti ce pătimiseră şi că ar fi poftit 
să-l întrebe pe cel ce-i purta spada de unde o are, dar nu cuteza, să nu-l 
mânie. 

— Se cam potrivește, feții mei, răspunse omul. Chiar în acea zi o venit la 
mine cu trei cai şi s-o rugat de găzduire. 

— Şi unde-s? 


— Pe doi îi va fi vândut, că numai unul e în şopru. 

— Nu încape vorbă că ăsta-i hoţul. 

— lar noi îl făcurăm vinovat pe neamt! 

— Pentru asta, ne-am luat plata... 

Râseră toţi trei, de parcă ar fi stat la snoave în poartă şi nu cu o treabă 
încurcată. 

— Baciule, nu ni-i ajuta să-l dovedim pe hoţ? întrebă Florea. 

— Ba vă ajut, dar cum să fac? 

— Îngăduie-ne să venim la noapte peste el şi să n-ai grijă, că n-om face 
moarte de om, dar o ţârucă tot i-om înmuia oasele. 

— Măcar atât cât ne-a făcut-o şi nouă afurisitul de sas... 

— Deh, ştiu şi eu... Dar dacă n-o fi el hibaşul? 

— Fii liniştit, că de pomană nu-l batem! răspunse ciunganul. 

Vrând-nevrând, trebuiră să mai întârzie pe la o cârciumă, numai bine că 
mai prinseră curaj, iar pe când străjerii cetăţii vesteau miezul nopții se 
strecurară pe ulițe până la casa gospodarului. 

— S-o culcat mai devreme zicând că-i frânt de osteneală, le șopti stăpânul 
casei arătându-le odaia unde dormea străinul și îndemnându-i să meargă pe 
vârfuri. 

— Să năvălim peste el! propuse Mihai. 

— Ba nu, că de-o fi zăvorât pe dinăuntru sare pe fereastră. Merem tiptil, să 
nu ne simtă, și când om fi lângă el îi proptim cuțitu şi-l întrebăm! hotărî 
Florea. 

— Bine! încuviință Mihai şi-l lăsă pe Florea în față. 

Deschiseră încetișor uşa, gospodarul rămânând pe dinafară, dar nu plecă, 
să nu cumva să facă vreo prostie cei doi, de nu era vinovat oaspetele său. 
Chiar și aşa, trebuia prins și dat în seama legii, nu să-și facă singuri dreptate. 

Tinerii se strecurară de-o parte şi de alta a patului, unde pe întuneric se 
ghicea forma adormitului. La un semn, se repeziră deodată! 

— Şăzi blând şi nu mișca! răcni Florea, căutând să-i cuprindă beregata. 

Răscoli tot așternutul, împrăștiindu-l pe podea, dar pe hoţ ia-l de unde 
nu-i... 

— Tune dracu-n el, c-o fugit! Precesta lui de hoț! 


ORAŞUL DE AUR 


Pe aici trecea calea lui Gașpar Grazziani spre domnia Moldovei, iar a lui 
Marcu din Borlova spre împovărătoarea slujbă a domniei... 

Solul padișahului și-a făcut intrarea cu mare pohfală în cetatea 
împăratului creştin, Marcu ținându-i-se în preajmă, ca cel dintâi sfetnic, şi 
numai după aceea Kerim-efendi, alaybeyul spahiilor. Încă de la Buda, 
Grazziani năimise meşteri muzicanți cu meterhaneaua, care mergeau în 
fruntea alaiului, spărgând urechile privitorilor mai curioși. 

La curte, în palatul de pe colina ce străjuia Vâltava, solul a fost primit cu 
multă cinste şi numai chiar majestatea-sa împăratul era lipsă, dar fără de 
voie, nefiind în oraș. Ceilalţi se înghesuiau care mai de care să-l privească pe 
tânărul creştin, om de mare încredere al sultanului, căci, deși sosiră și alți 
turci mai înainte, toţi erau sub ascultarea lui. 

Dregătorii otomani îi făcură temenele ca unui bey ce era, dar mai cu 
osebire aflând că ghiaurul era tare îndrăgit de sultan pentru faptele sale. 
Când îl trimisese pe tânărul Pera cu solie în Croaţia, îi poruncise să ajungă 
până în Toscana, la Livorno, şi să împrumute bani grei de la bunul său 
prieten Giovanni Amati, spre a răscumpăra un mare număr de robi turci, 
unii dintre ei rude cu sultanul. Și pe toţi i-a dus Pera la Stambul, unde i-a 
slobozit în numele lui Grazziani. În acest fel îşi căpătase mare faimă, dar și 
bunăvoința Porții pentru stăpânirea Moldovei. 

Marcu, în schimb, deși înveşmântat asemenea curtenilor împăratului, nu 
se simţea în largul său. Spunea pretutindeni că-i bănăţean din Borlova, dar 
nimeni nu auzise pe aici de Banat, ba zicându-se despre el, ca şi despre 
stăpânul său, că ar fi ein Krabatt, adică un croat, fiindcă între ei vorbeau 
sârbeşte. „Lasă, prietene, nu te mâhni dintr-atâta, căuta să-l mângâie Gaşpar. 
Avem să facem din tot pământul românesc o ţară de care să știe străinii și 
mai cu seamă să se teamă a se amesteca în viața ei! Atunci Banatul tău are să 
strălucească în frunte!” „Aşa va fi, dar când? Că tare greu se mai făptuieşte!” 
Însă orice îndoială se spulbera pe dată, şi Marcu era hotărât să-și urmeze 
domnul până-n pânzele albe. 

Toamna întârzia pe ulițele Orașului de Aur, făcându-l și mai strălucitor. 
Într-una din zile ieşiră amândoi din palatul vechilor regi ai Boemiei în 
vestita „uliţă de aur” plină cu tot felul de dughene. 

— Sper să nu ne apuce omătul pe aici și să facem cât mai curând calea 
întoarsă... zise Grazziani îngândurat. 

— Acasă? 

— Vezi-bine, numai că drumul trece prin Stambul, iar casa fi-va la Iaşi! 

— Și eu care credeam că ne întoarcem prin Ardeal... 


— Ştii bine că prietenul Bethlen m-ar ține bucuros la prinsoare, cât îs eu 
de trimis al padișahului. Am nevoie să fiu la Stambul cât mai curând cu 
putință, dar și pe la Silistra... 

— La Silistra? 

— Acolo se fac domnii ţărilor române, la Iskender-pașa! Că așa ajunse 
bietul popor de stirpe romană... 

Rămaseră o vreme tăcuţi, privind spre casele ce fumegau prin 
hogeacurile înalte, măcar că încă nu venise frigul. 

— Măria-ta! zise deodată Marcu. Aș cere îngăduința să mă reped acasă, 
unde n-am apucat a ajunge de atâta amar de vreme. Pe urmă, te-oi ajunge la 
laşi! 

— Hm! Şi vrei să treci prin Bălgrad, de bună-seamă? 

— Aș minţi să zic nu, dar tot spre Banat m-oi îndrepta. 

— Prea-bine! veni în cele din urmă încuviințarea. Să ştii însă că nu te 
dezleg de slujba domniei, aşa că îți poruncesc să cauţi şi să-mi aduci 
bănăţeni de-ai tăi care vor să se bată contra turcilor în oastea domniei mele, 
cu plată. 

— Ți-aş aduce cu miile, măria-ta, că s-ar ridica tot Banatul, fără nicio 
simbrie, auzind că se încumetă careva să ne izbăvească de păgânătate. 

— Pentru început nu am trebuinţă de toți. Știm că strămoşii voştri au fost 
cei dintâi care s-au împotrivit romanilor în acea parte a Daciei şi nu mă- 
ndoiesc că vor sta şi acum în frunte, dar toate cu socoteală și la vremea lor. 

Trecură agale pe lângă măreațţa biserică a sfântului Mikolaj, sucindu-şi 
grumajii către uriaşele clopote de bronz care vesteau ceasul rugăciunii și 
arareori primejdia năvălirii străine, ca prin alte părți ale împărăției. Păşiră 
mai departe pe podul aruncat peste Vâltava, vechi, din vremea bătrânului 
crai Carol, de unde i se trăgea și numele, dar apa nu li se părea de luat în 
seamă, după ce trecuseră Tisa și Dunărea. Oricum, orașul era cu adevărat 
împărătesc, de neasemuit cu ulițele murdare ale Stambulului. 

— Ştii ce, Marcule? Am o poftă nebună să hoinăresc prin această lume 
pestriță a orașului, înveşmântat asemenea lor, măcar că nu-i pricep ce 
vorbesc şi ce gândesc. 

— Nu se cade, măria-ta! Ce vor zice curtenii dacă află? 

— Tocmai pentru aceea, în taină cât mai desăvârșită! Tu mâine pleci şi eu 
o zi mai apoi, deci asta ar fi cea de pe urmă noapte pe care avem s-o mai 
petrecem împreună aici. Nu ne vom încăiera ca la Buda, ci ne vom deda 
dragostei, cu niște fete de rând! 

Cu toată împotrivirea, Marcu fu silit până la urmă să se plece şi să-i facă 
hatârul, după ce făcură nişte socoteli bănești şi încheiară anume înscrisuri 
pe care oşteanul şi le cusu în căptușeala contășului. Mai capătă şi o pungă cu 


nestemate şi ducați venețieni, pe care îi dosi asemenea, hotărât fiind să-și ia 
haina cu el, iar cum tot avea să plece a doua zi în zori nu mai ţinu nici odaia 
la „Cerbul de Aur”. 

— Eu am să fiu găzduit mâine la curte, că vine împăratul, şi n-o să ne mai 
întâlnim decât la lași. Aşa că suntem înţeleși... vel-spătare Marcu lancovici! 

— 0o... Nu! Nu! E prea mult! bâigui oșşteanul, luat pe nepregătite. Eu, 
Marcu din Borlova... 

— Ştiu! Feciorul cnezului lancu... adică lancovici! Obârșia ta nu-i cu nimic 
mai prejos de a boierilor moldoveni, fii fără grijă! De altfel pe hrisovul de 
divănire voi pune cea dintâi pecete, când ne vom întâlni. Să nu uiţi, boier 
lancovici! Şi cu asta gata, hai să mergem! 

Grazziani se înveşmântă ca un negustoraș oarecare, iar Marcu îşi îmbrăcă 
vechile lui straie de drum, având grijă de prețiosul său contăş. 

— Făgăduiesc să fie cea de pe urmă dată şi n-ai de ce să fii îngrijorat. Nu 
se va mai întâmpla cu domnul Moldovei și cu vel-spătarul său, dar până 
atunci suntem doi drumeţi prin Oraşul de Aur. Haide! 

Începură să colinde de la vestita cârciumă din faţa primăriei, după ce mai 
întâi s-au minunat de cei doisprezece apostoli ce se perindau prin turla 
bisericii când băteau ceasurile, făcură nişte ocoluri și spre margini, pe ulițe 
mai sărace și mai puţin strălucitoare, şi se înapoiară în preajma frumosului 
pod de peste Vâltava, unde dădură peste o cârciumă cu fete neasemuit de 
frumoase. 

— Aici vom poposi, Marcule, și de-o fi să mai întârziem unul dintre noi tot 
ne-om vedea dimineaţă! 

„Această despărțire îi mai rămăsese în minte proaspătului vel-spătar 
când îşi deschise ochii a doua zi. Capul îi cântărea vreo câteva ocale şi simțea 
o apăsare pe umărul stâng, cel care-i fusese rănit în încăierarea de la Buda. 
Cu greu își aminti că fusese tras pe niște scări și trântit în pat, pare-se chiar 
de o codană bălaie, și doar nu băuse peste fire! Morlacul se ridicase mai 
zorit, cu o altă fetișcană, şi de atunci nu s-a mai întors... „Vai de mine, trebuia 
să fiu pe drum” sări el ca ars și cu amândouă mâinile se întinse după 
veşminte. Se opri însă înmărmurit, căci pipăindu-și căptușeala contășului 
dădu peste o tăietură largă şi... nici urmă de bani ori înscrisuri. Nici în 
ascunzătoarea nestematelor nu mai era nimic şi nici în brâul de piele, dar 
parcă toate astea n-ar fi fost îndeajuns, nici spada nu mai era. Scoase un 
răcnet de furie și trăgându-şi nădragii se aruncă pe ușă. Numai că pe dată se 
iviră vreo doi haidamaci cu niște ciomege şi începură a-l croi care pe unde 
apuca. O lovitură în moalele capului îl făcu să se prăbușească zdreanţă la 
podea... apoi totul i se întunecă în faţa ochilor. 


Pentru a doua oară într-un timp atât de scurt, Marcu îşi săltă pleoapele 
pomenindu-se în loc necunoscut. Era mai mult dezbrăcat decât îmbrăcat, 
dar nicio fiică a Evei nu se afla în preajmă-i, ci numai niște bălării uscate, 
care-l ascundeau vederii trecătorilor. Îşi dădu seama că se află pe malul unui 
râu, căci susurul apei se auzea nu departe. Era vânăt de frig, dar parcă toate 
mădularele îl trăgeau la somn. Zărind în apropiere podul care-i plăcuse atât 
de mult, nu-i fu greu să priceapă că fusese aruncat în apă și numai norocul 
făcuse să se proptească în margine. Se îngrijoră de Grazziani, să nu fi avut 
parte de o soartă mai haină, apoi îi trecu prin minte un gând ciudat: „Nu 
cumva el să fi voit să se scape de mine?!” I se păru prea crudă asemenea 
faptă, căci morlacul se dovedise un bun prieten până acum. „De bună-seamă 
că mă caută!” se încurajă singur. „Dar, ştiindu-mă plecat poate nici că se va 
mai gândi la mine!” se cutremură el apoi. Încercă să se târască mai la vedere 
strigând după ajutor, dar ceea ce el credea că sunt răcnete abia se auzeau ca 
ușoare gemete de om sfârşit. O veşnicie i se păru până când o mână miloasă 
îi mângâie fruntea, zicându-i ceva pe limba localnicilor. Îl acoperi cu o haină 
petecită, apoi îl târî cu destulă greutate până la bojdeuca lui. Era un lucrător 
nevoiaș, cu o puzderie de copii zbârciţi ca și mama lor, vădindu-se că nu 
mâncau în toate zilele din săptămână. 

Dragostea cu care a fost îngrijit, dar mai cu seamă vigoarea tinereții au 
biruit asupra bolii şi în două-trei săptămâni Marcu se puse pe picioare. Nici 
nu-l răbda inima să stea mai mult pe capul unor oameni sărmani şi la 
plecare îşi jură că n-avea să-i uite și-o să le răsplătească bunătatea, 
scăpându-i de sărăcie. 

Din păcate acum era mai lipsit decât ei și primul lui gând fu să dea de 
urma lui Grazziani. Sufla un vânt rece și fulgi de zăpadă alergau nebuneşte 
prin văzduh, dar zadarnic încercă să se mai acopere cu zdreanţa de pe el. 
Aşa cum arăta, nu fu îngăduit nici în curtea hanului „Cerbul de aur”, necum 
să mai stea careva de vorbă cu el. Ba un rândaș se răsti arătându-i ulița. 
Deznădăjduit, se sprijini de un chervan ca să nu-i vie amețeala de foame. Și 
de-a dreptul crezu că visează, desluşind o voce venită parcă de pe tărâmuri 
de basm. 

— Bre, Marine, ia vezi să nu fure haimanaua aia cevaşilea de pe la căruță! 

Lacrimi mari îi umeziră ochii, când auzi dulcea limbă pe care o deprinsese 
încă de la sânul mamei. Simţi un nod în gât şi abia izbuti să îngăime: 

— Fraţilor!... 


OAMENI ȘI FIARE 


Către sfârşitul iernii acelui an 1617, o perkendi cu flamură verde și 
semilună se luase la întrecere cu sloiurile Dunării. Nici n-ar trebui să te mai 
întrebi cine era stăpânul acestei corăbii, fiindcă în afara vestitului căpitan 
Kalindudak nimeni nu s-ar fi încumetat să înfrunte fluviul pe o asemenea 
vreme. Avea toate pânzele întinse, dar vântul care sufla dintr-o parte îi 
îngreuia mersul, împingând-o într-una către miazănoapte, din care pricină 
oameni înarmaţi cu căngi se propteau în ghețurile ce se trăgeau înspre malul 
bulgăresc, spre a-şi putea urma drumul. Mare plată trebuie să fi dobândit 
Kalindudak, cu toată cutezanțţa lui, și numai aurul îl va fi putut dezlipi de 
schela Orşovei. Așa şi era, căci luminăţia-sa Gaşpar-beg, mubașirul slăvitului 
padişah, îl îmbiase cu multe pungi pline de icosari. Beyul era tare zorit să 
ajungă la Silistra, spre a-l mai prinde acolo pe Iskender-pașa. Înveşmântat ca 
ciobanii valahi de la munte, mubașirul padișahului scrută firul apei, 
îngrijorat de plumburiul văzduhului ce prevestea viforniţă. 

— De ce nu ținem malul stâng, căpitan-efendi, de vreme ce pe acolo nu 
plutesc sloiuri? întrebă el. Trebuie să mergem numai în preajma gheţei? 

— De bună-seamă, luminăţia-ta, fiindcă de partea valahă apa-i mai puțin 
adâncă, iar de ne împotmolim sar diavolii ăia de ghiauri şi ne căsăpesc până 
la unul. 

— Chiar așa de răi să fie?! Pe asemenea vreme vor fi stând şi ei pe undeva 
la căldurică, prin bordeie. 

— Dg’ de unde, luminăţia-ta! De când se știu, nu se înspăimântă de ger. Fie 
că e arșiţă, fie că încremenește apa, ei tot se încumetă a trece după pradă în 
împărăţia slăvitului nostru padişah. Aprig neam de oameni! 

O pală de vânt răbufni în pânze. 

— Se-nteţeşte blestematul viscol. Are să ne cam dea de furcă, numai zăpor 
de nu s-ar face! mormăi căpitanul. 

— Dar mai avem mult? 

— Abia trecurăm de cetatea Nigboli și până la Cernovi ar mai fi o bucată 
de drum. 

— Nădăjduiesc să ajungem la noapte, că de nu, tot zorul ce l-am avut va fi 
în van, oftă mubașirul. 

— Crede măria-ta că seraskerul s-o încumeta să plece pe astfel de vreme? 
Are să aştepte limpezirea cerului, dar până atunci noi îl ajungem. 

Graba cea mare a lui Grazziani era din pricină că dobândise nu numai 
scrisori către Iskender, dar și mii de ducați de aur anume ca acesta să-l 
sprijine la domnia Moldovei. După izbânda de la Drăcșani, din vara trecută, 


sultanul l-a răsplătit făcându-l vizir, aşa că pașa tăia şi spânzura în cele trei 
țărişoare valahe, măcar că dregătorii Porții dădeau alte porunci. 

Atunci, după ce umilise pe văduva lui leremia Movilă, a dat-o ca akân unui 
agă, iar pe fiică-sa, care-i era nevastă lui Korețki, a dăruit-o așijderea lui 
Arslan Kantemir Mârza, hanul nogailor strămutați în Bugeac. În acest fel 
hanul îi era credincios seraskerului, însoțindu-l pretutindeni în luptele lui pe 
acele meleaguri. 

Grazziani aflase că Iskender-pașa strângea oaste spre a porni asupra 
Lehiei, dar nu putea să uite că în vreme ce el se străduia la Praga cu 
dregătorii împăratului vizirul de Silistra pusese domn la laşi pe Radu-vodă 
Mihnea, cu toate că marele vizir Halil-pașa îi făgăduise lui scaunul. Astfel și-a 
dat seama că nu la Islâmbol, ci la curtea beyului de Silistra se așezau 
domniile în țările române. De nu-l ajungea acuma, abia la Babadag ori la 
Akerman l-ar mai fi putut întâlni, cu bani mai mulţi și zile irosite. Pe urmă 
tot la Poartă s-ar fi înapoiat, dar ca omul de credinţă al lui Iskender-pașa. 

— Ce vreme! pufni Kalindudak, trezindu-l din visare. Vezi măria-ta norul 
acela negru, care se zvârcoleşte ca un balaur înspre nori? 

— Da. 

— Se pare că o să ne aducă ceva zăpadă, de parcă gheţurile nu ne-ar fi 
îndeajuns. 

Nici nu sfârşise bine vorba, când primii fulgi începură a le biciui obrajii. 

— Avut-am gura spurcată! mormăi căpitanul în barbă. 

— Şi ce-i de făcut? 

— Cum o fi vrerea lui Alah! înălță Kalindudak braţele spre cer. 

Se întoarse pe dată, lăsându-l pe mubașir cam nedumerit, şi, punându-și 
mâinile pâlnie la gură, începu a striga către oamenii săi: 

— Ismeeet! Păduche râios! Strângeţi pânzele și legaţi-le zdravăn cu 
parâmele. De le sfâșie vântul, bucățele vă fac și pe voi, crocodililor! Gedik, 
Sefih, voi n-auzirăţi, trântorilor? Mai cu inimă, netrebnicilor, că vă mut 
fălcile din loc! 

Aşa era căpitanul și toți marinarii îi ştiau năravul, încât nu se 
înspăimântau de răgetele și amenințările lui. Îi înjura de mama focului, dar 
nimeni nu-și amintea să fi căpătat barem o palmă de la namila de 
Kalindudak, și doar nu o dată îl văzuseră în încăierare doborând câte doi 
deodată. Din pricina asta țineau la el ca la tatăl lor şi ar fi fost în stare să sară 
şi în apa îngheţată de le-ar fi poruncit. 

— O mai fi mult până la Cernovi? 

— Prea departe nu-i, dar apa lenevindu-se prin partea locului ne 
încetinește mersul, mai cu seamă că am strâns pânzele. De vâslit, nici vorbă! 
Abia după vreo două ceasuri s-or ivi zidurile de la Yerköki. 


— Dar până atunci se-ntunecă... 

— Asta aşa-i, mai cu grabă vine noaptea când e viforniţă, că şi ziua se 
scurtează. N-ar fi însă nimic, numai să nu ne înțepenim, că altcum aprindem 
fanare şi mergem la vale cu sloiurile. 

Nemaiavând ce să întrebe, Grazziani se trase la adăpost, fiindcă vântul îi 
şfichiuia fața cu ace de gheaţă. 

— Capitan-efendi! se auzi un strigăt ascuţit. 

— Ce-i bre? 

— Zăpor la vale! 

— Poate-s numai gheţuri, nătărăule! se arătă nepăsător Kalindudak, spre 
a nu-şi înspăimânta oamenii. N-aveţi teamă, copii! adăugă el. Împingem cu 
căngile și trecem mai departe! 

Cu o bufnitură surdă, brigantina se izbi de ceva tare şi oprindu-se pe 
neașteptate îi prăvăli pe toţi pe punte. 

— Nenorociţilor! turlă căpitanul săltându-se. Unde v-au fost ochii, corsari 
afurisiți? Am să vă leg la toţi pietroiul de gât, drojdie a meyhânelelor! 

— Ce s-a întâmplat căpitan-efendi? se băgă tocmai atunci şi beyul. 

Cu greu se ţinu căpitanul să nu-i scape și lui vreo două vorbe, așa că se 
prefăcu a nu fi auzit întrebarea și nu-l băgă în seamă. 

— Sefih, puiule! la vezi de nu luăm cumva apă! Mergi și tu Mimar, 
scumpule! Luaţi şi câlți cu voi și n-aveţi teamă, copii! Alah e cu noi! 

Grazziani se minună auzindu-l cum trecea de la ocări la alintări duioase și 
zâmbi în sinea lui: „Să iau aminte ca mânia să nu ţină mult, dacă vreau să mă 
fac îndrăgit!” 

— Totu-i în bună rânduială! se auzi vocea lui Sefih. Am rămas teferi. 

— Atunci, bravo vouă, dar nu vă trageţi acolo la odihnă, copii puturoși! 
Veniţi degrabă sus! își îmblânzi vocea căpitanul. 

Și abia acum, râzând mulţumit, se întoarse către mubașir: 

— Am cam dat de bucluc, măria-ta... Da parcă ai zis ceva? 

— Cred că am şi uitat! făcu acesta voios. Dar aş pofti să ştiu cum ne aflăm. 

— Sloiurile s-au încălecat şi ne-au tăiat calea de la un mal la altul. Încă 
avurăm noroc să nu ne spargem și să ne dăm la fund, că pe gerul ăsta nu ştiu 
cum am fi ieşit la mal. Acum trebuie să ne căznim să ajungem la țărmul 
valah, până n-apucă să se năpustească asupra noastră celelalte ghețuri ce ne 
vin pe urme. De ne prind la mijloc şi mai îngheaţă și apa, ne strivim. 

— Dar valahii? 

— Acuma, dădu el din umeri, facă-se voia lui Alah! Ne-om împotrivi și noi 
cu armele, la oameni, dar cu năvala apelor n-avem ce face! 

Se înnoptase de-a binelea când izbutiră să se priponească la malul 
dinspre miazănoapte. Vântul năprasnic şi zăpada le lua vederea, dar se 


străduiră din răsputeri. Începuseră a se strânge troiene pe după trunchiurile 
copacilor şi, cum țărmul nu era prea înalt, se și făcuse o punte de zăpadă, 
primejdioasă de te-ai fi încumetat a păși peste ea. 

— Mare noroc am avut să dăm de apă adâncă, dar oricum, chiar şi de ne 
împotmoleam, tot vântul ar fi fost cel care ne-ar fi suflat în larg, spuse 
căpitanul ușurat, după ce văzu parâma răsucită pe după două sălcii groase. 

— Cât va trebui să zăbovim? întrebă solul padișahului. 

— Până o sta vântul şi s-or slobozi sloiurile! O zi, două, o săptămână... că 
doar iarna-i pe sfârşite. 

— Altceva n-avem ce face? 

— Nici vorbă! De mers pe mal până la Yerkoki nu-i chip, că-i primejdie şi 
despre oameni și de la fiare, iar ca să las corabia aici înseamnă să-mi iau 
gândul de la ea. 

— Atunci plec numai eu! 

— Dar de acolo mai departe?! zâmbi căpitanul. 

— Poate se mai înmoaie viforniţa. 

— În acest caz ne slobozim şi noi la vale şi ajungem mai înainte. 

— Cum văd eu, nu-mi rămâne decât să mă încălzesc cu o cană de vin fiert. 

— Bucuros te-oi însoţi şi eu, luminăţia-ta. Dar ne-om da mai la dos, să nu 
ne vadă de sus Alah, ori Profetul... 

— Pe vifornița asta, vor fi stând şi ei la adăpost pe undeva. 

Cât timp se duse Kalindudak să poruncească fiertura încălzitoare, 
Grazziani fu din nou furat de gândurile lui. Era îngrijorat de zăbavă, dar cu 
iarna nu te puteai pune, orice ai fi făcut. Îi era dor de Marcu, pe care nu l-a 
mai găsit, atunci, după noaptea aceea de pomină din Praga, când se trezise în 
pat cu două fetişcane, dar poate că oşteanul va fi apucat calea Ardealului, că 
tare îl mai trăgea aţa la drăguţa lui. Îi veni în minte şi Agnes și zâmbi cu 
îngăduinţă. „Până la urmă, tot am s-o iert!” își zise. Totuși, s-ar fi putut ca 
Marcu să fi căzut prins la curtea lui Bethlen şi acesta avea gealați pricepuţi 
să scoată toate vorbele de la un osândit, iar bănăţțeanul său ştia cam multe... 
„De ce oare îmi frământ eu mintea? Poate că s-o afla în braţele Iuliei și nici 
nu se va fi gândind la trebile politicheşti!” Era bucuros însă că-i luase înainte 
lui Bethlen, scăpându-i din toate capcanele, și acuma se găsea la doi paşi de 
Iskender-pașa, „făcătorul de voievozi”... 

Nici vorbă ca vântul să se mai domolească și în curând întreaga 
brigantină fu acoperită, că abia de se mai zărea din stratul gros de zăpadă. 
„Copiii” lui Kalindudak, văzând asemenea răgaz neașteptat, se puseseră pe 
chiolhan cu erik rakisi, fiert şi îndulcit cu miere. Degeraţi, simțeau cum li se 
încălzesc vinele de la afurisita de băutură urgisită de Profet pe degeaba, își 
ziceau ei. Dar nu degeaba se împotrivise ca drept-credincioşii să dea pe gât 


asemenea spurcăciuni, precum ghiaurii, căci pedeapsă cumplită era pentru 
cel ce-şi pierdea minţile, aşa cum s-a întâmplat și cu Gedik. În loc să stea la 
căldurică, l-a pus necuratul să se sumețească în viscol, pe punte, și s-a 
rostogolit în apă și dus a fost. El, care se lua la întrecere cu peștii când avea 
creierii neînfierbântaţi de băutură, s-a dus ca un bolovan la fund, fără să 
scoată un strigăt ori măcar să ridice un deget deasupra apei. 

— Ajunge, porcilor! răcni căpitanul, auzind păţania lui Gedik. Până la 
urmă, vă apucă pe toţi pofta de scăldat și n-ar fi mare pagubă să mă scap de 
nişte lepădături ca voi, dar îmi va fi urât de nu vă mai văd prin preajmă. 
Zvârliți toată spurcăciunea de rachiu în apă, că de nu, vă jupoi de vii, lepre 
beţive ce sunteţi! 

Cei care mai aveau câte o fărâmă de înțelegere se ridicară, începură a 
cotrobăi după ulcioarele ascunse prin diferite unghere şi, cățărându-se pe 
punte, începură a le goli. Kalindudak ştia însă că afurisiții pregăteau din 
vreme vase pline cu apă chioară și când primeau porunca o îndeplineau, ca 
să nu-l înfurie pe căpitan, dar altcum nu erau chiar proşti să irosească 
bunătate de rachiu. Alţii, fiind prea beţi, le răsturnau pe loc, chiar și peste ei, 
dar cei mai mulți nici nu se sinchiseau de pofta căpitanului. Știau că după un 
timp oarecare nici Kalindudak nu va mai întreba de unde s-a ivit iarăși 
băutura pe corabie. 

Nenorocirea a fost că pentru noaptea ce venea, paza căzuse în sarcina a 
doi marinari care încă nu se treziseră din âlemi-i safâ, iar Kalindudak nu și-a 
dat seama, ori n-a avut pe alții, mai breji. Dinspre câmpia valahă, odată cu 
răbufnirile vântului se auzeau și urletele lupilor, care colindau în haită pe o 
asemenea viforniță, dar nimeni nu le luă în seamă. Erau încă departe, iar 
străjerii, trăgându-și cojoacele peste cap, au adormit buștean, de cum s-au 
văzut singuri. Poate că nici nu şi-au mai dat seama când haita s-a năpustit 
asupra lor trăgând bucăţi de cojoc odată cu carnea de om. Mai apoi, ațâțați 
de mirosul sângelui, lupii se împrăștiară pe corabie, în căutarea altor hălci 
de carne omenească. 

Grazziani simţi duhoarea de lup şi se îngrozi când deschise ochii, văzând 
colții ascuțiți ai fiarei chiar deasupra sa. De spaimă, îşi înfipse mâinile în 
grumazul lupului, care începu să se zbată și să se holbeze, sfredelindu-l cu 
privirea-i sălbatică. O durere ascuţită în umărul drept îi spori parcă puterea, 
căci un altul îl înșfăcase, străduindu-se să-l scoată din cojoc. 


DRUM DE IARNĂ PRINTRE STRĂINI 


— Ce vrea, mă? întrebă neguţătorul. Parcă vorbi româneşte?! 

— Aşa înțelesei și eu, încuviinţă cel ce răspundea la numele de Marin. 

Burduhănosul, care nu era altul decât stăpânul chervanelor, se apropie de 
calic și îi puse mâna pe umăr. 

— Eşti cumva român? De pe unde? 

— Mi-s din Bănat! abia izbuti să mai răspundă năpăstuitul, din pricina 
unui nod de ciudă ce i se pusese în gât. 

— Ei, păi eşti de viță! Dar cum de-ai ajuns în halul ăsta și mai cu seamă 
cum te-ai rătăcit pe aste meleaguri? 

— Am fost jefuit și bătut de niște nemernici de la o crâșmă. 

— Ei, flăcăule, prin țările astea se cam petrec asemenea fapte și de nu eşti 
iute de cuțit poţi s-o încurci rău de tot! 

Marcu îi povesti în câteva cuvinte cele pătimite și tare s-au mai minunat 
neguțătorii cum de-a scăpat cu viaţă. 

— Și zici că eşti neguţător? întrebă Marin. 

— Ba, mi-s în slujba voievodului Moldovei, Gașpar Grazziani. Mi-s vel- 
spătar... 

— Săracu de tine! Se vede că te bătură de-ţi tulburară minţile, că altfel ce 
să spun?... arăţi ca o pătlăgică turcească, așa vânăt eşti. Ţi-o fi şi frig... 
Mărine, ia vezi, dă-i un codru de pâine, c-o fi flămând, bietul. Cât despre 
stăpânu-său, n-auzii niciodată... 

— Ba, Gaşpar e crai la Irozi, răspunse Marin. Dar ce zic eu, parcă matale n- 
auziși pe-acasă, cu sărbătorile de iarnă, despre cei trei crai de la Răsărit? 

— E diliu! flutură cu mâna neguţătorul. 

Marcu își dădu seama că în halul în care se găsea nu i-ar fi putut lămuri 
cine era el și nici slujba cea mare încredințată de viitorul domn al Moldovei 
nu putea fi luată în seamă, așa că nu se supără. 

— Oricum ar fi, mi-s un biet român pribegit prin țări străine şi cu dor de 
casă, de mă sfâşâie la inimă... 

— Te crez, c-așa o fi, dar vezi că noi dinspre ţară venim şi abia la 
primăvară de ne-om întoarce, zise jupânul. De un ajutor la chervane, nu zic 
că n-aş avea trebuinţă, însă... 

— Primesc! sări Marcu. 

— Dar vezi, că noi mergem în țară nemțească! 

— N-am de ales. 

— Atunci să ne înțelegem de plată, întinse palma stăpânul. 

— Casă, masă și cât te-o lăsa inima, după munca ce-oi împlini. 


— Văz că-ți trebuie niscai veşminte de iarnă, dar să ştii că ţi le pun la 
socoteală! 

— Prea-bine! 

Bătură palma și astfel „vel-spătarul lui Gaşpar-vodă” trecu din slujba 
domniei în cea a neguţătorului Dumitru al lui Dumitru din Craiova, iar în 
preajma Crăciunului se pomeni tocmai în târgul Lipscăi, departe de țară cum 
nu mai fusese nicicând. 

Sărbătorile făcură ca marfa să se vândă mai iute decât speraseră, dar și 
jupânul era zorit să se întoarcă la ai săi cu ce-a târguit în schimb, astfel că în 
două săptămâni și apucaseră calea spre țară. Gerurile Bobotezei îi prinseră 
pe la Nürnberg, unde tare se mai minunară cu toţii de iscusința meșterilor 
păpușari. Ai fi putut jura că-s vii acei omuleţi ce se mișcau în fel şi chip. De 
acolo nu mai poposiră decât pentru odihna nopţii, încât pe la jumătatea lui 
februarie, chiar de lăsata-secului, ieșiră din Kaşovia, spre Sătmar. 

Marcu îşi avea locul în fruntea convoiului, înfruntând vremea cea rea într- 
un cojoc de oaie. În urma lui venea jupân Dumitru, apoi chervanele mânate 
de câte doi vizitii și după ele doi însoțitori cu sâneţe, iar în urmă de tot 
călărea Marin, omul de credinţă al stăpânului. Aşa se obişnuiseră încă de la 
plecarea din Praga, de când rămăseseră fără vătaf, Marcu înlocuindu-l. După 
câte pătimise în Oraşul de Aur, se întremase destul de curând, iar veşmintele 
de pe el, deşi vechi, erau curate, arătând ca un negustoraş nepricopsit. 
„Straşnic flăcău!” gândi jupân Dumitru privind în urma bănățeanului. „De 
altfel, n-a mai pomenit niciodată de domnitorul Moldovei și de slujba lui, 
ceea ce înseamnă că nu era atins așa rău”, chibzuia neguțătorul. „Trebuie să- 
l fac să rămână cu mine şi pe mai departe!” 

Soarele alb al iernii strălucea în înaltul vineţiu al cerului, dar zadarnic se 
străduia să arunce o fărâmă de căldură asupra pământului îngheţat. Gerul 
tăia răsuflarea oamenilor şi dobitoacelor. Barem mustăţile lui Marcu, altfel 
ca pana corbului, arătau acum, albite de promoroacă, de parcă ar fi fost ale 
unui moşneag gârbovit de ani. Străbătuseră o bună bucată de drum fără să fi 
dat de vreun sălaș omenesc, până intrară în plină pustă. Deodată Marcu 
desluși în zarea ploioasă niște puncte mișcătoare care îl făcură să se 
oprească, dând semn de popas. 

— Doar nu vei fi vrând să ne tragem la odihnă în plină zi?! se nedumeri 
jupân Dumitru. Ce-ţi veni, vericule? 

— De nu mă înşel, ce văd eu colo nu miroase bine! arătă Marcu în largul 
câmpiei. 

— Pare a fi un pâlc de călăreţi! îşi dădu cu părerea jupân Dumitru, cu 
mâna streaşină la ochi. Vor fi neguţători, ca și noi, şi nu ştiu de ce ne-am 
teme. Hai să mergem! 


— Dar ei nu merg în șir, ca lumea, ci se țin unul lângă altul, de-ai zice că 
ne-ar aţine calea. 

— Atunci ce să facem? 

— Tragem carele roată şi le legăm unul de altul, iar noi și caii rămânem 
înlăuntru. 

— Cuuum?! făcu ochii mari Dumitru. 

— Așa cum ai auzit, dacă vrei să-ți salvezi marfa, ori poate chiar pielea... 

Cu strigăte şi înjurături vizitiii îndepliniră porunca şi abia când se văzură 
împresuraţi, ca într-o tabără de luptă, pricepură ce vrusese bănățeanul. 

— Al dracu’ om! făcu mulțumit jupân Dumitru, deși era cam îngrijorat de 
ce avea să se întâmple. 

— Nu mai făcurăm de-astea până acuși, spuse și Marin. 

— Destul de rău! îi dojeni Marcu. De acum înainte numai așa să faceţi, 
când o fi trebuinţă! 

„Mintos flăcău!” gândi jupân Dumitru. „Trebuie să-i măresc simbria, ca să 
nu mai plece de la mine. Şi nici la încărcat şi descărcat n-am să-l mai pun!” 

Călăreţii necunoscuţi se arătară a fi tâlhari de drumul mare, căci începură 
a trage din sâneţe încă de departe, dar nici măcar dobitoacele nu se speriară, 
fiind la adăpostul taberei de care. 

— Fain! mormăi bănățeanul, la gândul apropiatei încăierări. S-au dat pe 
față ce sunt, dar tare-s proști. Ochiţi cu băgare de samă şi nu trageţi până nu 
s-or apropia îndeajuns, iar de larmă să nu vă spăimântați. Pistoalele n-au 
cum să le mai încarce. 

Vorbea liniștit, ca unor învăţăcei și nu în fața dușmanului, iar glasul lui le 
dădea multă încredere. 

— Luaţi-i la ochi! Fieştecare câte unul! Foc! porunci el scurt. 

Patru tâlhari se rostogoliră sub copitele cailor, iar ceilalți se opriră 
încremeniţi. Împotrivire cu arme de foc, şi încă după rânduială ostăşească, 
nu mai pomeniseră până atunci, de când tâlhăreau ei. Se strânseră laolaltă 
pentru sfat, răstimp în care Marcu porunci încărcarea sâneţelor. Apoi un 
călăreț cu o năframă în vârful spadei se apropie de împresurați. 

— Ce pofteşti? se răsti Marcu la el pe ungurește. Stai în loc și spune, că te 
aud! 

— Să ne daţi banii și vă lăsăm viața şi marfa, răspunse cam fâstâcit solul. 

— Ba veţi primi un plumb! Şi de nu vă vedeţi de drum, am să vă atârn în 
furci la Sătmar! 

Vorbele lui Marcu fură auzite și de ceilalţi, care începură a sudui în gura 
mare, apoi se strânseră în jurul unuia cu căciulă și surguci, de bună-seamă 
căpetenia lor. Furios, acesta dădu pinteni calului şi ajuns în preajma carelor 
se săltă în şea, răcnind: 


— Am să vă spârculi, neguțători de piei de cloșcă! Büdös oláhok! 

— Dar de unde ştii tu că suntem olahi? Va să zică ne purtaţi sâmbetele mai 
de multă vreme?! 

— Nu-i treaba ta! și tâlharul se îndepărtă înjurând. 

— Sunt puşi pe fapte mari! șopti jupân Dumitru, de parcă s-ar fi temut să 
nu fie auzit. Ce spunea ăla? 

— Prostii! dădu din umeri Marcu. Terminarăţi de încărcat armele? Că am 
de gând să-i ațâţ un pic, adăugă el amintindu-și de cum făcuse Gaşpar în 
încăierarea de la Buda. 

Tâlharii stăteau în cumpănă dacă ar fi fost bine să-i atace pe aceşti 
neguţători ciudaţi, pe care-i pândiseră încă din Kașovia și care păreau 
hotărâți să li se împotrivească. Mai că ar fi dat dosul, de nu se auzea iarăşi 
vocea lui Marcu: 

— Ascultă, mă, tu ăla de te ţii mare căpitan dar ai nădragii împuțiți de 
spaimă, de nu-ţi iei haimanalele cu tine şi să-mi fugiți din cale, corbii au să se 
desfete cu hoiturile voastre, nătărăilor! Căraţi-vă până nu mă-nfurii! 

A fost prea mult pentru răbdarea tâlharilor, dar mai ales pentru 
căpetenie, care spumegând de mânie porunci un nou atac. Alţi doi se 
prăbuşiră în zăpadă, însă furiosul căpitan sări peste loitrea unui car și se 
năpusti în mijlocul taberei, băgând groaza în vizitii. Din nefericire pentru el, 
ceilalți nu l-au urmat și astfel se pomeni singur față-n față cu bănăţeanul. 

— Cu ăsta mă socot eu! îi linişti Marcu pe ai săi. Grijiţi să nu mai cuteze şi 
altul, iar dacă o face izbiţi în cal! 

Se apropie de tâlhar și, pe când acesta își rotea spada în vânt aşteptându- 
l], deodată împinse cu putere cangea în deșertul calului, vărsându-i maţele. 
Cu un nechezat dureros, sărmanul dobitoc se prăvăli târându-și stăpânul, 
care apoi sări cu iscusinţă într-o parte. 

— M-a ucis! Săriţi, fraților! se auzi deodată vocea lui jupân Dumitru. 

— Vezi tu, Marine, ce-i, că eu trebuie să văd de oaspetele ăsta nepofitit! 
strigă Marcu. 

— Cutează, bitangule! rânji căpetenia tâlharilor. Leapădă cangea și apucă 
spada, de te ţii viteaz! 

I se înroşiseră ochii în cap şi, cum scotea aburi pe nări, părea mai curând 
un taur, gata de bătaie. Dar Marcu trase iute sabia şi din câteva mişcări 
iscusite îl străpunse pe lăudăros, închizându-i gura pe vecie. Porunci apoi 
vizitiilor să arunce leșul în fața carelor, ca să-l vadă ciracii, iar el se îndreptă 
spre Dumitru. 

— Ce pățişi, jupâne? 

— Mi-a crăpat ţeasta un nemernic, se tângui neguţătorul. 


— N-o fi şi osul, că altminteri n-ai mai fi nimic. Sângele se spală, numai că 
al domniei-tale a-ngheţat și musai vai fi să mergi aşa până dăm de apă 
călduţă. Pune-ţi căciula, că ține mai bine! 

Ascultător ca un copil, Dumitru încercă, dar se văită iar: 

— Nu mai încape! 

— [a-o pe asta! îi întinse Marin căciula unui vizitiu. Ori leagă-te ca turcii! 

Lăsându-l pe jupân mai puţin înspăimântat, Marcu se îndreptă spre 
marginea taberei și văzându-i pe tâlhari cam descumpăniţi le strigă: 

— Hai, plecați degrabă, după cum vă povăţuiesc, că de nu, aveţi să 
rămânețţi pe loc alături de căpetenia voastră! 

— Mare pagubă ne-ai făcut, jupâne, încercă unul. Se cuvine să căpătăm 
ceva despăgubire... 

— Căpătaţi îndată! la dă-mi sâneața! porunci Marcu, tot pe ungurește, deşi 
își dădea seama că ai lui n-aveau să-l priceapă. L-au înţeles însă foarte bine 
lotrii, care dădură bir cu fugiţii, fără măcar să-și ridice morții. 

Dumitru răsuflă ușurat și, uitându-şi parcă rana de la cap, se apropie cu 
pași apăsaţi de năzdrăvanul său argat, întinzându-i o pungă. 

— Eu socot că nu-i plată îndestulată, dar cum vând marfa îți mai dau, 
rogu-te să rămâi în slujba mea de acum înainte. Niciun fel de corvoadă nu 
vei mai face și zău că-mi pare rău că nu te crezui de la început că ești viteaz... 

— Lasă, jupâne! Am făcut și eu ce-am putut, că doar nu era să-i las să te 
prade. Domnia-ta cum te-ai milostivit de mine la Praga? Despre plată, ce să 
vorbim? Cât ai să vrei atâta îmi dai, că așa ne-am înţeles, dar de rămas în 
slujbă, nici pomeneală. Când voi socoti am să plec şi mă rog să nu fie cu 
supărare, că nu m-am tocmit ca slugă. Te învoieșşti? 

Vru să-i dea şi punga înapoi, dar jupânul se împotrivi. 

— Zău, nu mă părăsi! Om te fac, de vii cu mine... 

Greu și anevoios drum avură a străbate după ce părăsiră locul unde 
puseră pe fugă tâlharii, căci după zilele geroase au urmat cele cu moină şi nu 
arareori roţile se înfundau în glod până la butuc. Tras-împins, pe la 
jumătatea lui mărțișor caravana pătrunse în vestita cetate a Sătmarului și ca 
de obicei trase drept în ograda hanului „Țapul roşu”, pe care tot bătrânul 
Ludwig Kass îl ținea. 

Jupân Dumitru fusese nevoit să-și taie părul şi îşi învăluise capul în nişte 
feşe de pânză albă, de puteai foarte bine să-l asemuiești cu un mahomedan. 
Din astă pricină, nici hangiul, cu care era prieten de ani de zile, nu l-a mai 
cunoscut, ploconindu-i-se ca unui străin: 

— Guten Tag, mein Herr! Womit kann ich dienen? 


— Mă faci a râde, jupâne Kass, şi nu prea îmi e în putință. Nu cumva uitaşi 
românește? Ce dracu, doar n-ai să mă silești să-ți arăt scăfârlia, că plete nu 
mai am! 

— Tulai doamne! făcu bătrânul hangiu. Domnia-ta eşti, herr Dumităr? 
Gândeam că un turc este! 

— Vezi-bine că eu sunt și nici prin cap nu-mi trece să-mi lepăd legea mea. 
Au încercat câţiva tâlhari, pe când veneam încoace, dar n-au izbutit decât să 
mă lase fără păr. 

— Creşte, creşte iară! Sănătos să fii tumneata! 

— Păi vezi, asta-i, că nu prea sunt teafăr şi am trebuinţă de odihnă. Poftesc 
o odaie pentru mine și câte una pentru cei doi însoțitori ai mei, că vizitiii or 
dormi la grajduri, ca de obicei. 

— Greu este acuma! răspunse hangiul. Mulți domni ofițeri aici, la Sătmar. 
Oaste mult şi odaie puţin. 

— Doar n-ai să mă lași în drum, jupâne Kass, ce naiba?! 

— La domnia-ta este odaie, n-ai grijă! La soţi vedem, facem cumva, dar 
tare greu, se văicări Kass. 

— Am înţeles, jupâne, că se va fi scumpit preţul față de data cealaltă, dar 
mă știi că nu-s un zgârâie-brânză. Ne înţelegem noi! și Dumitru îl bătu 
prieteneşte pe umăr. Ce mai face frau Rozalia? 

— Murit, astă-toamnă! oftă bătrânul. Singur rămas și curând și eu mor... 

— Muşcă-ţi limba, jupâne! Ai să mai duci în spate hanul încă treizeci de 
ani bătuţi pe muche! Ți-o spui eu! 

Marcu ascultă cu plăcere vorbăria celor doi şi se miră cât de limbut se 
dovedea jupânul său, față de vremea când erau pe drum. Își dădea seama că 
meseria de neguţător cere oarecare pricepere şi Dumitru nu ducea lipsă de 
ea, măcar că românii nu prea se băgau la negoţ. Se vedea însă că nu erau 
destule încăperile hanului, întrucât nu căpătară decât două odăi, una din ele 
ocupând-o bănățeanul împreună cu Marin. Nu era prea mare, dar avea două 
paturi şi aşternut curat. 

Rămas singur, Marcu își cântări punga primită de la Dumitru şi o porni 
prin bazar, unde târgui o sabie, neguţătorul jurând că-i de Toledo. Îşi dădu 
seama că era făurită la Sibiu ori Brașov, dar știa că la nevoie putea înlocui 
cele mai vestite arme din lume. Apoi găsi la un oștean bătrân un dolman 
destul de arătos, care i se potrivea și ca mărime dar și ca preţ, la punga lui 
cam subțire. Mulțumit de cele cumpărate se înapoie la han, dar când dădu să 
intre văzu în ogradă o mulțime de gură-cască privind la trei cătane care se 
împotriveau, cu sabia, unor raitări împărătești de vreo trei ori mai mulți. 
Primul lui gând a fost să se repeadă în sprijinul celor puţini, dar se opri 
neștiind dacă nu cumva era vorba de o joacă, întrucât cătanele, deși ar fi 


putut da lovituri aducătoare de moarte, parcă se fereau. Nu așijderea și 
raitării, care țineau cu orice chip să-i doboare pe cei trei. Privitorii se arătau 
şi ei descumpăniţi, căci nu era un lucru obișnuit să vezi o astfel de luptă 
chiar în Sătmar și în plină zi. În cele din urmă pricepu că cei trei vor fi 
răzbiţi, dacă nu chiar ucişi. Însă poate că nici acum nu s-ar fi amestecat, de n- 
ar fi auzit o cătană strigând românește: 

— Grijă Petre, că-i la tine! 

— Români sunteţi, fraților? strigă Marcu de pe margine. 

— Ba nu, c-om fi păgâni! rânji unul dintre cei încolțiți. 

— Atunci şi eu mi-s de-al vostru! sări bănăţeanul alături de cătane. 

Roti sabia și înțepă în fund un raităr, dar numai ca să-l facă să se întoarcă 
spre el, să se bată. Încă nu se dumerise dacă era vorba de-o joacă ori de luptă 
adevărată, dar când se pomeni cu doi împotrivă își dădu seama că trebuie să 
facă față, de nu voia să fie străpuns. 

— Trage-te în stânga mea! îl îmbie o cătană. Mie Amosie îmi zice. 

— Eu mi-s Marcu! 

— No, bine Marcule! Loveşte, dar să nu spargi vreunul, că-i bai! Văd că ştii 
să te baţi, fost-ai cătană? 

— Înî! 

Amosie se răsuci pe călcâie ca o sfârlează și strigă spre un ortac de-al lui: 

— Feri, Todoruţ, că te păleşte pe la spate! Dar nu-l ucide! 

Marcu iarăși nu mai știa ce să creadă și din nou îl bătu gândul că era 
numai o zburdălnicie ostăşească, spre a le trece vremea. Cătanele luptau şi 
râdeau, în vreme ce raitării scrâşneau mânioși. 

— Din ce v-aţi luat? întrebă el, zburând cu sabia arma din mâna unui 
raităr. 

— Faină lovitură! îi răspunse Amosie cu totul altceva. Mi-a plăcut! Să mă- 
nveți și pe mine! 

Se lipiseră toți patru cu spinarea de zidul gardului și nu se lăsau, Amosie 
părând a fi sufletul tuturor, prin grija lui pentru felul cum se luptau ceilalți. 

— Feriţi, plasa! răcni careva de pe margine. 

Prea târziu. De pe creasta zidului doi oșteni aruncară un năvod de prins 
pește asupra bătăușilor, prinzându-i laolaltă, nu fără a-și mai putea căra 
barem câteva ghionturi, dacă nu chiar pumni. 

— No, sfârșit-am feciori! se auzi glasul lui Amosie. De-acum om ședea 
blânzi, că nu mai avem ce face! 

Alți raitări se năpustiră asupra ghemului omenesc ce se zvârcolea la 
pământ şi cu mare greutate izbutiră să-și slobozească tovarășii, rămânând 
doar cei patru, ca nişte crapi uriași prinşi în plasă. Îi burduşiră bine cu 
pumnii, după care îi aruncară claie peste grămadă într-o căruță. 


Privitorii începură să huiduie și să arunce cu pietre în raitări, căci ei 
țineau partea cătanelor iar Marin, care se afla și el pe-acolo, întreba în 
stânga și-n dreapta: 

— Oare unde-i duce?! 

— La temniță şi mai apoi la butuc! îi răspunse careva. 

Auzind asemenea grozăvie dădu fuga la jupân Dumitru, gândind că s-ar 
mai fi putut face ceva pentru Marcu, cel puţin. 

Îngrijorarea puse stăpânire şi pe bănăţean, care-l întrebă pe Amosie: 

— Păţit-aţi de multe ori aşa-ceva? 

— Prea des nu, dar se mai întâmplă! îi răspunse Petre. 

— Bine nu va fi, dar om scăpa noi cu față curată! adăugă şi Amosie. 

— Totuși, ce-au să ne facă? stărui Marcu. 

— Câteva picioare în dos, de bună samă, dar mai apoi vor cere 
despăgubire de la măria-sa, iar jupân vistiernicul are să facă spume la gură 
suduindu-ne și o vreme nu vom mai fi slobozi a ieși în târg. 

— Asta pentru voi, care am priceput că sunteţi cătanele prințului, dar eu 
mi-s în slujba unui neguţător... 

— No, lasă că nu s-or prinde! Or vedea patru cătane şi atât! Dar să ştii că 
suntem oștenii măriei-sale Radu-vodă Șerban, şi nu ai prințului, cum ai zis! 
Auzit-ai de măria-sa? 

— Cum să nu, că doar... 

— Ruhe! Zum Teufel! se răsti la el unul dintre ostașii care îi păzeau. 

— Fă-te că nu-nţelegi și nu-i băga în samă! zise Amosie, fiindcă ceilalți 
povesteau între ei de parcă lor nu li s-ar fi spus să tacă. 

Ajunși la temniţă, fură pe dată încuiaţi şi li se luară armele, apoi două zile 
au tot așteptat, dar, ce-i drept, fără bătaie. Când s-a deschis ușa temniţei, în 
prag se afla dumnealui Pavel Vlădescu, vel-vistiernicul măriei-sale. 

— Mă şi miram să nu fiţi tot voi, Amosie. Crezi că de eşti căpitan și a prins 
drag măria-sa de tine am să plătesc întruna toate chiolhanurile voastre? 

— Ei au început, cinstite vel-vistiernice, răspunse spășit Amosie. Noi ne 
vedeam de drum... 

— Behăind ca nişte mielușei nevinovați, nu-i așa? 

— Întocmai, înălțimea-ta! 

— Şi ei, lupii, au sărit asupra voastră! Haida de, Amosie, nu mă îmbătați 
voi pe mine cu apă chioară! făcu supărat vistiernicul. Barem ați găurit pe 
vreunul? mai întrebă el înseninându-se pe dată. 

— Păi cum altfel?! se fuduli Todoruţ. 

— Taci loază! se răsti Amosie. Numai ne-am jucat cu ei, o țâră... 

— Mişeilor! îi dojeni boierul cu mai multă blândeţe în glas. Așa mă 
amăgiţi voi de fiecare dată şi la urmă plătesc eu toate ulcelele sparte, ba și 


doftori şi leacuri pentru oblojire. De-am porni odată spre casă, că nu vă mai 
pot ține-n frâu, afurisiţilor... Dar pe tine nu te-am prea văzut, ori ai venit abia 
de curând? 

— Eu mi-s... 

— Tare de curând, măria-ta, îi luă vorba din gură Amosie. Dar fain mai 
ştie a se bate, că nici zece raitări nu-i stau în faţă. 

— Atunci îi bine, drăguță! dădu mulțumit din cap boierul. De oşteni 
vrednici avem trebuinţă, că azi-mâine luăm calea cătră ţară și va trebui să 
înfruntăm și pe păgâni și cine mai ştie pe care alții. 

Îi luă apoi pe toţi patru şi-i duse până la tabăra din marginea orașului, 
unde Amosie îl chemă pe Marcu să stea împreună. 

— Uite că loc îi destul, măcar că și Todoruţ doarme tăt aici, dar încăpem 
tustrii! zise el arătându-i cortul. 

— Mulţam, dragă prietene, dar eu n-oi rămâne, că mi-s în slujba altui 
domn. 

— Ziceai că eşti la oarece neguțător... 

Marcu fu nevoit să-i povestească amănunțit cele pătimite şi cum avea în 
gând să se vadă cât mai curând cu stăpânul său, așa cum fusese învoiala, că 
nu se făcea să nu-şi țină cuvântul dat. 

— Gașpar-vodă?! Nicicând n-am auzit de el, iar la Moldova acuma-i domn 
Radu-vodă Mihnea! 

— Poate să nu fi ajuns, însă curând are să-i ia locul stăpânul meu. 

— No, nu-i bai! De vrei să pleci, măcar că îmi pare rău, slobod ești, dar nu 
mai înainte de a-mi arăta şi mie cum faci de zbori spada din mâna 
dușmanului. 

— Bucuros, după ce i-oi da de veste jupânului că am scăpat. 

— Norocul nostru că jupân vistiernicul a uitat să ne poprească în tabără, 
aşa că poţi merge, ori vrei să viu şi eu cu tine? 

— Cum să nu? Pofteşte! 

La hanul „Țapul roşu” aflară că neguţătorul Dumitru abia ieri pornise mai 
departe şi că tare se mai zbătuse şi cheltuise spre a-l scoate pe vătaful său, 
dar i s-a spus că zurbagiii prinşi atunci fuseseră duși la Kașovia. 

— Uite că iar am ajuns dezbrăcat pe drumuri! se cătrăni Marcu. Bine că 
am căpătat spada, dar cojocul şi dolmanul s-or fi pierdut. Mă simt îndatorat 
pentru hainele ce mi-ai dat. 

— Nu-i bai! Asta să fie toată supărarea! îl bătu pe umăr Amosie. Hai cu 
mine la oaste şi poate că se va întâlni măria-sa mai curând cu domnul tău, de 
nu în luptă, batăr la o beţie... 


Aşa se înfățișşă Marcu la aga Cândescu, iar acesta îl primi bucuros, ba îi 
mai dădu și bani să se îmbrace ca lumea. Din nou intra în slujba domniei, dar 
a unui domn pribeag! 

Învăţă pe mulţi acea lovitură măiastră, de i se dusese vestea până la 
măria-sa, care poftise într-una din zile să-l vadă şi el pe dibaciul oștean. 
Marcu îi împlini voia şi în fața pribeagului voievod smulse arma la zece 
oșteni pe rând, deşi se năpustiseră cu toţii asupra lui. Ce-i drept, porunca era 
ca îndată ce i se va smulge arma învinsul să se tragă într-o parte. 

— Unde ai învăţat, flăcăule, asemenea lovituri măiestre? îl întrebă cu 
admiraţie Radu-vodă. 

— De la înălțimea-sa Gaşpar Grazziani. 

— ÎI cunoşti? Mi s-a spus că eşti din Banat, dar cum de te-ai întâlnit cu el? 

— Mi-s... vreau să zic... am fost în slujba înălțimii-sale. 

— l-auzi, se bucură Radu-vodă. Ce zici, Barbule? se întoarse el către un 
sfetnic. Tocmai eram în căutarea unui olăcar pentru Grazziani. N-o fi bun 
flăcăul ăsta? 

— Dă, ştiu eu?! răspunse boierul cam îndoit. 

— Cum ai zis că te cheamă? îl întrebă domnul, deși bănăţeanul nici nu-și 
pomenise numele. 

— Marcu... 

— Ascultă, Marcule! Mi-e tare drag de măiestria ta la arme, dar mai de 
trebuință mi-ar fi un om de credinţă să-l trimit la Grazziani și socot că tu ai fi 
tocmai nimerit. Ce zici? Nu ţi-ar place să-l mai întâlneşti? 

— Cum de nu, măria-ta, numai că nu ştiu pe unde o umbla acuma. 

— După ştirea mea, plecase din Timișoara către Stambul, dar oricum 
acolo vei da de el. În taină, îţi voi spune cele de trebuinţă. 

Marcu nu căpătă nimic scris, ci a fost nevoit să ţină minte tot ce poftea 
măria-sa a-i zice prin viu grai. 

— Să-i spui că m-am înţeles cu prințul Gheorghe Hommonay să lovim 
deodată: el în Ardeal, iar eu în Muntenia. Când m-oi vedea ajuns la 
Târgovişte, în scaunul străbunilor mei, atunci Grazziani să mă sprijine cu 
osârdie și pe lângă marele vizir dar și la padişah, să-mi trimită steag de 
domnie. Să-i mai zici că și Mollart, ştie el cine-i, pofteşte același lucru! Ai să 
ţii minte? 

— D-apăi cum? răspunse Marcu, deşi în sinea lui se cam mira cum avea să- 
i ceară lui Grazziani să dea altuia scaunul domniei. 

Căpătă apoi bani de cheltuială şi un dar de la măria-sa, ca să-şi aducă 
aminte de milostivul domn, după care se înapoie în cortul lui Amosie. Lui îi 
mărturisi printre altele: 


— Nu prea îmi arde de drum la turci, aș trece însă și pe la Bălgrad, unde 
am eu o fătucă, pe acolo, prin apropiere, dar tu musai că ştii pe unde-i 
Mikeslaca... 

— Micoşlaca, frate, c-aşa-i zicem noi, românii! îl îndreptă Amosie. Cum să 
nu știu, că doar eu îs de la Ciunga și numai Cisteiu ne desparte satele 
noastre. 

— Nu cumva o cunoşti pe Iulia Mikeş, stăpâna moșiei de acolo? 

— Eu n-am prea avut treabă cu Mikeşii, că la noi stăpân îi contele Teleki. 
Dar rogu-te să le duci nişte bani bătrânilor mei şi să le spui că trăiesc. De 
merem la bătaie, după cum îi vorba, îi mai bine să aibă ei parte de avutul 
meu... 

— Bucuros oi duce, iar de le-o mai trebui pot să le dau și eu, că mi-o dat 
destul măria-sa. 

— Ba, de ţi-s de trebuinţă, ia tu de la mine, se împotrivi Amosie, că ai mei 
nu sunt așa de lipsiţi, iar tata chiar se va bucura când o afla că-s în viaţă. 


NUNTA DIN CODRU 


Cam multă vreme se scursese de când sătenii din Pojorâta hălăduiau 
fugari prin codrii Tigheciului, laolaltă cu sălbăticiunile pădurii. Bordeiele 
săpate într-o râpă, ascunsă privirii oamenilor, ba chiar şi fiarelor, îi 
adăpostiseră peste iarnă și cu toate că se împrimăvărase nici vorbă să se 
poată apuca iar de munca ogoarelor. Îi durea sufletul știindu-le în paragină 
şi sufereau chiar şi pentru moşia boierului, căci bunul şi milostivul pământ îi 
hrănea pe toţi de-a valma şi nu era drept să fie batjocorit, dându-l uitării. 
Intrând în cel de-al şaptesprezecelea an al veacului, nădăjduiseră la vremuri 
mai bune, însă liniștea şi pacea domneau numai în pădure, că în afara ei 
furia și patimile lumești se dezlănțuiseră cu și mai multă putere. Hărțuielile 
dintre oştenii domniei şi cei ai lui „lon-vodă”, care nu erau decât țăranii 
asupriţi, conteniseră peste iarnă, dar odată cu primăvara au reînceput. 

Tot atunci a plecat şi Toderiţă la oaste, văzând că boierul Coste Nicoriţă 
nici vorbă să se mai întoarcă. Ar fi vrut să-i înfățişeze copila, teafără şi 
senină, sperând ca astfel să mai potolească mânia tatălui și a văduvului. Se 
zvonise că la domnia lui Alexăndrel-vodă Movilă boierul lor dobândise rang 
de vel-armaș, dar cică ar fi căzut rob la turci, care l-au pus să tragă la catargă 
în Marea Neagră. Nu prea ştiau țăranii tigheceni de ce i se zice „neagră” şi 
nici ce-i aceea o „mare”, căci nu văzuseră în viața lor așa-ceva, însă, după 
cum suna în urechi, părea să fie tare cumplit și din milă față de Profiriţa 
nimeni nu sufla o vorbă. Apoi, dacă după atâta amar de vreme și schimbare 
de domnie boierul nu se întorsese, Toderiţă socoti că-i bătuse ceasul să se 
ducă și el laolaltă cu flăcăii în „oastea lui lon-vodă”, măcar că inima îl 
povățuia să nu plece de lângă Profirița. 

Astfel satul se golise de parte bărbătească, rămânând numai vreo câțiva 
moşnegi uitaţi de moarte şi popa lacov, așijderea încărunțţit de vreme. Mult 
mai plânseseră atunci după „bădița”, și Măriuca și Profirița. Biata orfană se 
dedase vieţii din pădure, simțindu-se ca între ai ei, mai cu seamă că-i mijise 
şi cel dintâi mugurel de dragoste, pentru Toderiţă. Din când în când se mai 
ducea și la mormântul jupânesei llisafta, care zăcea acum sub o movilă de 
pământ acoperită cu floricele de pădure, iar la căpătâi o străjuia o cruce de 
mesteacăn. Prin împrejurimi era numai pace şi liniște, doar zumzetul 
gâzelor şi ciripitul păsărelelor țineau de urât moartei. 

Nu-i mai păsa Profiriței nici de conacul părintesc, rămas în paragină pe 
mâna slugilor şi care s-ar fi prăpădit cu totul de nu se găsea inimosul megieş, 
comisul Melinte cel bătrân. Dintru început acesta chitise că jupâneasa și cu 
fiică-sa se vor fi dat petrecerilor de prin târgul de scaun, de nu se vor fi 
călătorit chiar până prin Lehia. Se mâhnea numai la gândul că-l trăseseră 


femeile şi pe nătângul de Tomiţă pe lângă fusta fetii. Nici asta n-ar fi fost 
pricină de supărare, dar îl râcâia faptul cu nu-i trimise veste de pe unde 
hălăduia. Se bucura la gândul încuscririi cu Nicoriţeștii, însă nu trebuia să se 
rupă moșia de baştină, de unde avea să-și țină traiul. 

Pe la începutul postului mare, când încă nu se topise întreg omătul de pe 
câmpuri, un boiernaș de prin părțile Lăpușnei trecuse pe la el şi-i spuse că 
venea din târgul leşilor, dar că nu auzise ca tânărul Melinte să-și fi arătat 
fața pe acolo, toată iarna. Îl văzuse de multe ori pe vel-armaşul Nicoriţă, dar 
fără nevastă ori fată după el. Și se lăuda străinul că nu lipsise de la nicio 
sindrofie din târg, unde oricum s-ar fi aflat de astfel de fețe simandicoase. 
Vestea aceasta l-a făcut pe comisul Melinte să învoiască un olăcar în cetatea 
de scaun spre a lua urma feciorului, făcând şi carte de rugare pentru un 
prieten de-a lui, din tinereţe să-l caute pe Tomiţă. Cugetase într-un timp să-i 
ceară ajutor însuși vel-armașului, dar se temu să nu-l mânie, de cumva nu ar 
fi fost nicio pricină de îngrijorare. 

Până să i se întoarcă omul de la leși, comisul auzi alta mai cumplită, cum 
că Tomiţă s-ar fi aflat în codrii Tigheciului, dar la vreo doi coți sub pământ. O 
slugă îi adusese înspăimântătoarea veste însă nu-i putea da crezare întreagă, 
întrucât cu ani în urmă acesta mâncase o bătaie soră cu moartea de la flăcăii 
din Pojorâta și acuma îl puteai bănui că ar pofti să se răzbune, dând vina pe 
ei. De la el mai aflase că și jupâneasa Ilisafta împreună cu fiică-sa tot acolo ar 
fi fost îngropate, după ce fuseseră batjocorite de către mișeii băjenari din 
codru. „Bre, de-ai mințit, îţi tai limba și te strâng de gât cu mâinile mele, ca 
pe un piţigoi!” îl amenințase comisul, dar sluga se jura pe ce avea mai sfânt 
că numai adevăr grăia. Totuși a mai trimis câteva iscoade prin pădure în 
aşteptarea olăcarului, nădăjduind că va fi minţit ticălosul de servitor. Unele 
zvonuri le mai auzise dumnealui comisul și în vara trecută, cum că lefegii 
secui ai vel-armașului ar fi fost puși pe fugă de ţăranii răsculați, dar socotise 
că va fi fost vorba de alte locuri pe unde se încleștau oștenii cu zurbagiii 
smintitului „lon-vodă”, mai cu seamă că niciunul dintre oamenii care 
plecaseră împreună cu Tomiță nu se mai întorsese, că tot ar fi scăpat 
vreunul. Pe atunci le credea minciuni sfruntate, acum însă ghimpele îndoielii 
îi încolțise în suflet, dar şi o năprasnică ură şi sete de răzbunare împotriva 
mișelnicilor ţărani, de s-ar fi dovedit întemeiat zvonul. 

Cei din codru n-aveau de unde şti ce gânduri frământau mintea comisului 
şi își duceau zilele după cum se învățaseră. Toma Melinte fusese îngropat, 
atunci când l-au găsit putrezit, că nu se înduraseră să-l lase așa până la 
judecata de apoi. Îi puseseră şi o cruce la căpătâi, ca la orice creştin, se vede 
însă treaba că viforniţa iernii o va fi doborât-o și cum nu aveau un ţintirim 
anume cu greu i s-ar mai fi aflat mormântul. De multe ori crucea pusă la 


căpătâiul mortului era de lemn viu, care prindea rădăcini, și odată cu 
trecerea anilor se făcea din ea un copac vârtos. Cine mai știe la căpătâiul cui 
vor fi străjuind falnici stejari de azi, care fuseseră odinioară semn al morţilor 
acelor meleaguri? 

Din tabăra lui „lon-vodă” veneau tot felul de zvonuri, când bune, când 
rele. Uneori se spunea că ţăranii ar fi fost zdrobiţi de oștile domnești, ca la 
numai o zi ori două să treacă vreun răzeş de prin alte plaiuri jurându-se că 
„măria-sa” era cu oastea pe dealurile leşilor. Ba unii au scos-o că însuşi „lon- 
vodă” se va fi aflând în scaunul Moldovei și că poruncise ca toată boierimea, 
cu mic cu mare, să-i slugărească pe țărani. 

Într-o zi sosiră şi câţiva flăcăi din sat, aducând cu ei pe un străin cu şoldul 
retezat de secure, încât nu mai putea umbla. Era de felul lui de prin Țara de 
Sus a Moldovei, din ținutul Țeţinei, dar fusese rănit în vreme ce lupta alături 
de pojorâteni și aceştia l-au trimis pentru oblojire la ei în pădure. Se 
lăudaseră cu iscusința babei Irina şi cu îngrijirea fetelor. 

Îl chema Simion și era feciorul lui Ştefan-boariul din satul Poiana, de 
dincolo de Cernăuţi. Graiul i se asemuia mult cu cel al tighecenilor, rostind şi 
el vorbele domol, de parcă i-ar fi fost lene să caște gura mai largă. E drept că 
acum sărmanul flăcău nu prea avea chef de taifas, cu toate că mai să se 
sufoce din pricina codanelor ce se strânseseră gotcă în jurul lui. Părul bălai, 
ochii sinilii şi albeața pielii îl arătau de departe a fi om de la munte, cum nu 
mai văzuseră fetele de pe aici, așa că una cuteză să-l întrebe: 

— Bădiţă, da’ satul matale îi dincolo de codrii noștri? 

— Vezi-bine! făcu Măriuca istețindu-se, ca să nu-l lase să răspundă. 
Trebuie să fii tocmai hăt... de colo... de dincolo de leşi! găsi scăpare fata, 
pomenind numele cetății domnești, ştiut de toți. 

Cu toată durerea ce-l săgeta, Simion nu se putu ţine să nu râdă, văzând 
zgâtia aceea de fată cum se dădea mare și deșteaptă. 

— Ba încă şi mai departe, fată hăi! spuse el când se opri din râs. Taman 
către Lehia! Auzit-ai de Țara Sepeniţului? 

Măriuca rămase cu gura căscată, căci nu auzise nicicând de asta, dar nici 
suratele ei nu erau mai breze. 

— Adecă... nu eşti din țara Moldovii?! întrebă ea, după o clipă de gândire. 

— Ba cum să nu! Numai că Moldova îi tare întinsă și la ținutul nostru îi 
zicem „ţară”. Înţeles-ai? 

Unele fete încuviințară, măcar că habar n-aveau ce le îndruga străinul. Se 
mirau numai că le vorbea cam în dodii, dar altminteri nu-și băteau capul să 
priceapă ceva. Măriuca însă nu se lăsă cu una cu două: 

— Ba eu să-ți spui drept, bădiţă, n-am înţeles nimic. De turci, de tatari, de 
lehi, am auzit, dar de... spânţ, doamne iartă-mă, cum ai zis matale, nici vorbă. 


Lui Simion începu a-i fi dragă fetişcana, care nu se dădea ușor biruită. Ba 
încă i se mai ostoia durerea povestind cu ea. 

— lan spune-mi și mie cum te cheamă? 

— Măriuca. 

— Ei bine, Măriucă, de-ar fi să ne strângem toți românii câți trăim sub 
soare, s-ar face o țară ca Moldova, dar cu mult mai mare, de vreo trei-patru 
ori. 

— Bădiță, matale șuguiești cu mine, se bosumflă fata. Eu te întreb că-s 
proastă şi neumblată, că în afară de codru n-am fost nicăieri. 

— Nu şuguiesc, llenuţă dragă... 

— Ba eu îs Măriuca, așa să știi! se supără ea de-a binelea. 

— lacă, fetelor! zise Simion. Dacă m-oi înzdrăveni am să vă mai spun câte 
ceva despre lumea aiasta, că eu, ce-i drept, îs cam umblat și degeaba s-a 
supărat Măriuca pe mine că... 

— Nu m-am supărat, bădiță Simioane! sări ea bucuroasă că i-a zis pe 
nume. Na, zic și zău! 

— Bine, Măriucă, te cred. Așa mi se năzărise mie, m-oi fi înşelat... 

— Da’ mai lăsaţi omul în pace, ghiavoliţelor! se zborşi baba Irina, care 
sosise cu nişte fierturi. Nici să sufle nu mai poate de voi? 

— Iraaan, mătușică! sări tot Măriuca. Dar ce-i facem, că doar nu-l 
mâncăm? la, mai schimbăm și noi o vorbă, colea, despre lume... 

— Ptiu, stuchite-ar mâţele! făcu baba. Uite cine s-a găsit să pună țara la 
cale! Mai bine v-aţi duce să cătați niște rădăcini de bujor de pădure, că n-am 
mai dat de ele de vreo câteva zile şi bine i-ar prinde flăcăului. 

Auzind că era vorba de sănătatea lui Simion, o zbughiră care încotro și 
până-n seară bordeiul babei fu plin de tot felul de rădăcini, unele chiar de 
bujor de pădure, cum poftise. Apoi veniră alte zile cu veștile lor bune și rele 
şi încetul cu încetul Simion prinse a se întrema, dar tot nu se putea mișca din 
loc, chiar sprijinit de careva. În schimb, Măriuca nu se mai dezlipea de la 
căpătâiul lui, iar celelalte fete începură a nu se mai arăta pe acolo. 

Trecuseră chiar vreo câteva săptămâni, răstimp în care Simion îi 
povestise câte-n lună şi-n stele, dar mai cu seamă se minunase copila cât de 
mulți și pe ce întinse meleaguri se aflau cei de un neam cu ea, numai că 
trăiau despărțiți. Îi pomenise chiar și de acel vodă Mihai, despre care ea ştia 
numai ce furase cu urechea de la bătrânii satului. 

— Dar de Toderiţă ce ai să povesteşti, bădiță Simioane? cuteză să-l întrebe 
într-o zi și Profirița. 

— Îi un mare viteaz, care n-o să-şi lase şoldurile să i le spintece duşmanii, 
cum au făcut unii... 


— lii, bădiţă, iar şuguiești, îl dojeni Măriuca, nemulțumită că flăcăul se 
vorbea de rău pe sine însuși. Și el îi om ca toți oamenii și de-o avea zile se va 
întoarce, nu-i așa Profiriță? 

Mlădiţa boierească își plecă sfioasă fruntea oftând. I se făcuse tare dor de 
Toader și mai că-i părea rău că nu se rănise și el, să fi fost adus înapoi. 
Numai că nici în pădure nu erau doar zile senine și se vede că băjenarii 
aveau multe de îndurat. 

Într-una din zile, pe când Simion se prăjea la soare într-un luminiş de 
pădure, având pe Măriuca lângă el, se auziră deodată răcnete ca de hăitași la 
vânătoare. În scurtă vreme, țipete deznădăjduite îi îngrijorară pe cei doi. 

— Oare ce să fie? săltă fata capul. 

— Poate că niscaiva hăitași gonesc vânatul pentru vreo față boierească, 
răspunse Simion, cu toate că nici el nu se prea simţea în largul său. 

— Artrebui să ne tragem mai în desiș! făcu speriată fata. 

— Să-ncercăm! încuviinţă rănitul. 

N-apucară să facă niciun pas, că dintre copaci se iviră doi călăreți şi cu 
sulițele în mâini se repeziră asupra lor. 

— Tatarii! răcni îngrozită Măriuca. 

Atât a mai apucat a spune, căci fu doborâtă la pământ de un călăreț și 
călcată în copitele calului. „Înţeapă-i, mă Ilie!” auzi ea o voce, dar începură a- 
i vâjâi tâmplele și nu se mai gândi la nimic. 

Cei doi erau oștenii comisului Melinte, dar dintre aceia care nu știau ce-i 
mila. 

— Ce să-i mai înțăp, bre Tănase, că doar chisăliță i-am făcut! răspunse 
celălalt, care nu mai fu auzit de fată. 

Toată pădurea vuia de strigăte și ţipete de moarte, căci slujitorii 
căpătaseră poruncă strașnică să ucidă tot ce le-o ieși în cale, fie și prunc cu 
țâța-n gură. Aflase boierul de moartea preaiubitului său fecior și nu-şi mai 
găsea astâmpăr până ce n-avea să stârpească toată sămânța blestemațţilor de 
țărani. Cu toate acestea, multe femei și chiar moșnegi se dosiseră din fața 
urgiei şi aşteptau să treacă năvălitorii. 

Printre cei scăpaţi ca prin minune se afla și Profirița, care se întoarse la 
sălașuri îndată ce se isprăvi hărmălaia. Curând îi găsi pe Simion şi Măriuca, 
deşi nu mai dădeau niciun semn de viață, după cum i se păruse la început. 
Alergă la pârâiașul din vale și se întoarse cu un căuc de apă, stropindu-le 
faţa. Cu mare bucurie văzu deschizându-se ochii Măriucăi. 

— Trăiești, soră dragă?! exclamă Profirița, apucând capul însângerat al 
fetei și sărutându-l printre lacrimi. Ce bine-mi pare! 

— Bădița Simion... fu primul gând al Măriucăi. 


— l-aici, lângă tine! Trăieşte! răspunse Profirița, fără să se mai gândească 
dacă era adevărat că omul nu murise. 

— Atunci... bine! șopti Măriuca și închise ochii. 

Profiriţa mai turnă apă și spălă cu multă grijă rănile fetei, după care trecu 
şi la Simion și se bucură nespus auzindu-l că dă semne de viaţă. 

— Te doare, bădiță? întrebă ea alintându-i obrajii. 

Flăcăul deschise ochii și abia horcăi: 

— Mări... uca?... 

Un val de spumă însângerată îl năpădi în colțul gurii. 

= ji lângă matale, numa” că-i pălită rău, sărmănica, de nu se poate mișca. 

Flăcăul încercă să-ntindă mâna, căutând-o, iar Profirița înțelegându-i voia 
o apucă pe a Măriucăi și i-o puse între degete. Cum o simţi, începu a o 
strânge uşurel, de parcă ar fi vrut să-i dea viață. Măriuca deschise din nou 
ochii rugători: 

— Să ai grijă de bădiţa, că eu mă duc... 

— Taci, soro dragă, ce vorbeşti... lată, dau fuguţa la baba Irina și vă scapă 
ea pe amândoi. 

Totuși nu se îndură să-i lase singuri, mai cu seamă că nici nu știa dacă 
baba mai era în viață. Ba chiar i se păru că Măriuca s-a mai înviorat, auzind-o 
zicând: 

— Ne ducem, bădiţă! 

— Împreună... mireasa mea... că tare aş fi vrut... se căzni Simion să spună 
ceva mai deslușit, dar spuma cea roşie nu-l îngăduia nicicum. 

— Taci, bădiţă Simioane! Taci că ţi-a fi rău! se rugă Profirița, ştergându-i 
buzele cu poala rochiei. 

— Să-mi pui cunună de mireasă... soră dragă... de floricele... şi să mă așăzi 
lângă... bădița... să nu ne fie urât! 

— Îm... preună, horcăi din ce în ce mai slab Simion, după care amuți de 
tot. 

Profirița se repezi să-l şteargă iarăşi, dar acesta rămăsese cu ochii lui 
mari și albaștri ațintiți pe deasupra frunzișului pădurii, către cerul din care 
se rupseseră cândva ca două fărâme. Nici Măriuca nu mai sufla, plecând 
împreună pe necunoscutul drum. 

Hohote de plâns sfâșiară pieptul Profiriței și abia când îi secă fântâna 
lacrimilor își aminti dorința morţilor şi se apucă de cules tot felul de 
floricele de pădure. Împleti, suspinând, două cununiţe și le aşeză cu gingăşie 
pe frunţile „logodnicilor”. Îi privi îndelung, necutezând să le tragă pleoapele, 
căci privirile lor păreau a nu se mai sătura de nemărginirea cerului. Stăteau 
alături, mână-n mână, precum în fața unui altar, al altei lumi, cununându-se 
pe vecie. 


In cele din urmă, cu mâna tremurândă le cobori pleoapele, sărutându-i 
parcă temătoare să nu-i deştepte din adâncul somn al morții. 


ADEVĂRATUL STĂPÂN 


Kalindudak îl găsi pe Grazziani, cu dinţii înfipţi în beregata unui lup, în 
vreme ce altul zăcea lângă el de parcă ar fi vrut să-i țină de cald. Căpitanul, 
care nu se dăduse bătut de blestemata băutură, se trezise auzind strigătele 
fără a-şi da seama dacă erau de durere ori de beţie, cum era în obicei pe la 
chiolhanuri. Până una-alta înşfăcase iataganul şi se năpusti pe punte 
suduind. Dar când îşi văzu păroșii oaspeţi începu a răcni cu putere, de băgă 
groaza chiar și în haită. 

— Lupii! Nu vă lăsați, copii! Daţi cu ce apucați! 

La chemarea lui se mai dezmeticiră și alţii şi în acest fel izbutiră să 
doboare nu mai puţin de zece fiare. Când cei din urmă lupi fură izgoniți de 
pe corabie sinistraţii se îngrijiră de morţi şi de răniţi, dar în acea noapte 
nimeni n-a mai închis ochii. A doua zi se mai potoliseră vântoasele, iar 
Kalindudak, după ce inspectă puntea de cum se făcu puţină lumină, veni să-l 
vadă pe teribilul mubașir al padișahului, care-și atârnase mâna de gât, pe 
sub cojoc. 

— Măria-ta ai fost mai de spaimă pentru lupi decât ei pentru noi. Se vede 
treaba că uneori se mai schimbă rânduiala lumii. 

— Ba, eu gândesc că de nu te băgai domnia-ta, căpitan-efendi, îl şi 
înghițeam, că doar văzut-ai că eram gata s-o fac... 

Căpitanul fusese cel care i-a oblojit rana, după ce o spălase bine şi o 
unsese cu dohot. 

— În scurt timp vei uita de durere, luminăţia-ta, dar toată viaţa n-are să-ți 
iasă din minte cum ai vrut să înghiţi un lup viu! 

După două zile, viscolul se opri cu desăvârşire, dar se lăsă un ger cumplit, 
care avea să prelungească așteptarea până cine ştie când. 

— Căpitan-efendi! De nu-l voi afla pe luminăţia-sa Iskender-pașa la 
Silistre, va trebui să mergi mai departe până la Ibrail, ori poate chiar la 
Kalas, căci după câte bag de seamă aici ne prinde vara. 

— Nici vorbă, înălțimea-ta, se împotrivi Kalindudak. Mâine, cel mult 
poimâine, plesneşte gheața și se pornesc sloiurile. Odată cu ele ne slobozim 
şi noi. Dacă nu suflă vânt potrivnic, mai mult ca o zi și o noapte nu facem 
până la Silistre. De nu s-o putea, mergem și mai departe, numai că oamenii 
mei... 

— Înţeleg, înţeleg... De bună-seamă că le plătesc! 

Prevestirile lui Kalindudak suferiră o întârziere de numai o zi, după care, 
înmuindu-se gerul, au pornit la vale odată cu sloiurile. 

Ajuns la treptele de marmură ale grădinii conacului pașei de Silistra, 
Grazziani băgă de seamă că norocul i-a surâs din nou, fiindcă Iskender-beg 


nu plecase. Ba încă l-a primit cu multă căldură pe omul împăraţilor, şi 
creştin și musulman. 

— Nu te credeam atât de tânăr, Gaşpar-bey, îl întâmpină seraskerul. După 
cum ţi-a mers vestea înțelepciunii, socoteam că ai barba colilie și, când-colo, 
abia de ți s-a împlinit. 

— Nu în firele de păr stă virtutea omenească, luminăţia-ta, ci în vitejia 
spadei şi-n credința inimii. Din astă pricină mai am încă multe de învăţat, 
până să mă asemuiesc marelui serasker de Karamania, se înclină curtenitor 
morlacul. 

— Pare-mi-se că ai viclenia vulpii și nu s-au înșelat cei care au vorbit de 
iscusința ta de-a întoarce vorbele, îndulcindu-le după trebuință. Ca oștean, 
eu însă iubesc calea cea dreaptă, fără ocolişuri și te poftesc să faci așijderea, 
dacă vrei să te socot prieten al meu. 

Grazziani scoase atunci pungile cu ducați de aur ce le avea într-o desagă 
de piele, precum și scrisoarea lui Mollart. Ochii lui Iskender-pașa străluciră 
de lăcomie şi un zâmbet mulțumit îi înflori pe față. 

— La Stambul ai fost? iscodi el. 

— Mă voi duce, dar numai cu încuviințarea înălțimii-tale, că altminteri bat 
drumul zadarnic. 

Se vedea cât-colo că vorbele mieroase nimeriseră ținta, căci paşa era 
deosebit de încântat. Nu s-ar putea spune dacă nu cumva şi greutatea 
pungilor, pe care le cumpănea în mâini, făcea să se arate plin de bunăvoință. 

— S-ar putea să fim vreme îndelungată împreună, beyule! zâmbi vizirul. 
Deocamdată ai să mă însoțeşti până la Sakci, răstimp în care îmi vei povesti 
de umbletele tale la Beci. Apoi astea... cumpăni din nou pungile, dar 
Grazziani îi luă vorba din gură: 

— Nu-s decât pentru început, luminăţia-ta, că nu m-am încumetat singur 
la drum cu bani mai mulţi, dar când fi-voi pe scaunul de la Yaş, prin 
milostivirea înălțimii-tale, altcum aș putea... 

— Da! Auzit-am eu câte ceva că râvneşti domnia Bogdaniei, însă acolo se 
află Radu-bey, bunul meu prieten. 

— Dar mai ştiu, strălucite vizir, că beyul de care vorbeşti este beteag de 
ochi şi bucuros s-ar trage la odihnă pe malul Bosforului. Se-nţelege că 
paguba ce ar suferi-o tot eu va trebui s-o acopăr. 

— Ca să ajungi bey la Bogdan-illi, mă rog, se poate, nu zic nu, dar va trebui 
să fii mai întâi robul meu! 

— Cu toată inima... 

— Nu numai cu inima, ci cu totul! Mă-nţelegi?... Totul! 

Bătu din palane şi se ivi Kuciuk, deoarece, lucru de mirare, nu fusese de 
față până atunci. 


— ÎI vezi? Este omul care mi-a jurat credinţă, ca și tine, şi m-am încrezut 
în el. E drept că pentru a-l feri de ispită i-am retezat limba, dar l-am încărcat 
cu cele mai scumpe daruri ale pământului. Ce crezi că mi-a făcut? M-a 
vândut scriind cu mâna şi atunci i-am retezat-o! Eu ţin la el, până mai are o 
mână teafără, doi ochi și două picioare, că până la urmă numai capul va mai 
putea răscumpăra hainia lui. Dar el este o pildă, pentru cei ce trebuie să 
înțeleagă! 

Grazziani se gândi că de-ar cădea în mâna lui Iskender, ca vânzător, bine 
n-avea să-i fie, dar se ținu tare, încercând s-o ia în șagă. 

— Dar de-mi vei tăia limba, luminățţia-ta, nu voi mai putea ajunge domn... 

— Ca să scapi cu limba întreagă va trebui s-o răscumperi cu blănuri de 
samur şi jder, în afara aurului ce-mi rămâi dator. lar de te hainești, plăteşti 
cu capul, că n-am vreme să te ciopârțesc asemenea lui Kuciuk și nici nu-mi e 
de trebuinţă o altă pildă. 

A doua zi plecară împreună, în corabia lui Iskender-pașa, pe Dunăre la 
vale. Toată vremea tăifăsuiră despre cele ce aveau de făcut şi cum ar trebui 
să se poarte Grazziani la Poartă, spre a dobândi scaunul Moldovei. 

— Vei da peste oamenii de credinţă ai sultanei Mâhpeyker Kösem, care te 
vor trage de limbă, făgăduindu-ți marea cu sarea, dar să te ferești de ei, ca şi 
de stăpâna lor. Cată să te bagi sub pielea sultanei Mâhfiruz, soață hașeki a 
luminatului nostru padişah, iar de Halil-paşa sadrazamul să nu-ţi pese, că nu 
face nici cât o ceapă degerată. De te afli la ananghie și n-ai cum o scoate la 
capăt, trimite veste după mine, dar nu spune nimănui cele ce-am vorbit 
împreună. Nici de Mollart să nu sufli o vorbuliță, înțelesu-m-ai? 

Grazziani încuviință din cap, fără a scoate o vorbă. Cunoștea destul de 
bine cum mergeau treburile la Istanbul şi în privința asta nu avea trebuință 
de poveţele pașei, dar se prefăcu neştiutor. 

— Tu vei fi omul meu de credinţă la Yaş, că pe Radu-bey îl întorc în Kara- 
ili. Bethlen rămâne în Erdel-ili şi peste toți trei eu voi fi stăpânul. Asta să ţi-o 
bagi bine în cap! 

Înţelegând dorinţa vizirului de a stăpâni toate ţările româneşti, Grazziani 
nu fu prea încântat, mai cu seamă când îl mai auzi că vrea să-i aducă pe toţi 
locuitorii acestor meleaguri la dreapta credinţă a lui Mahomed. Se temea ca 
nu cumva aceste plăsmuiri ale lui Iskender-pașa să fi avut încuviințarea 
Porții, că atunci tare ar mai fi fost greu să se împotrivească numai din 
Moldova, fiindcă de ceilalți doi nu se îndoia că vor fi slugi credincioase 
turcului. 

— Priceput-am eu, oare, că nu voi mai căpăta porunci de la Bâb-i Ali? 

— Deocamdată da, tot de la Sublima Poartă, dar nu pentru multă vreme. 
La Akerman fi-va inima viitoarei ţări, căci se vor supune strălucirii mele şi 


credincioşii tătari. Lumina credinţei Profetului va veni de la Babadag, unde 
am să poruncesc zidirea unei geamii, cu mult mai mândră decât însăși Aya 
Sofia. Auzit-am că şi sultanul a isprăvit geamia lui albastră, construită de 
Ahmed Aga, discipol al marelui arhitect Mimar Sinan, dar nu cred că are s-o 
întreacă în măreție pe cea care se va ridica în Dobrogea lângă mormântul lui 
Saltuk Dede. Pe urmă se vor construi moschei în fiecare târg din ţările 
valahe, fiindcă în Bugeac şi părțile tătăreşti de la Krâm nu-s prea întinse 
aşezările omenești. 

Destăinuirile vizirului mai să-l îngrijoreze pe Grazziani, dacă nu-și dădea 
seama de neputința unor asemenea înfăptuiri primejdioase pentru ţările 
române. Asta ar fi însemnat un pașalăc la un loc cu tătarii, şi cumplit ar fi 
fost. Îşi zise încă o dată că erau plăsmuiri bolnave ale unei minţi 
înfierbântate şi se hotărî să-i cânte în strună, să facă pe dracu-n patru spre a 
dobândi domnia Moldovei, că pe urmă avea el să destrame visurile de 
mărire ale vizirului de la Dunăre. 

De cum se coborâră pe uscat, la Măcin, apucară calea Babadagului călare, 
pe drumuri ce străbăteau păduri desfrunzite de iarnă, până ce deodată se 
desfășură la picioarele lor o vale încântătoare, cu un ghiol uriaş ce se 
pierdea în largul zării. Era, desigur, Razelmul, pe ale cărui ape pluteau 
încoace și încolo nenumărate caice, ca niște fluturi. Minarete cu vârfuri 
ascuțite şi felurit colorate se înălțau spre albastrul cerului, dar din păcate 
încă era prea timpuriu pentru izbucnirea verdelui crud al primăverii, şi asta 
ştirbea oarecum din frumusețea locului. Totuși când şi când stoluri de păsări 
călătoare se îndreptau spre braţul Sfântului Gheorghe, iar de acolo în delta 
Dunării. Se simţea în văzduh sfârşitul iernii, ca-n fiecare an destul de curând 
prin părțile Babadagului, loc pe care vizirul dorea să-l facă inima lumii 
musulmane din această parte a bătrânei Europe. Îi întâmpinară ayanul şi 
muftiul din Babadag, care pregătiseră o primire măreaţă stăpânului acestor 
meleaguri, Iskender-pașa. „De bună-seamă că se crede un Alexandru, al 
cărui nume îl poartă!” îşi zise Grazziani, văzând pohfala intrării lor în târg. 
Se îngrijora totodată la gândul că ar fi cu putință să fie şi el silit să-l 
întâmpine asemenea în târgul leșilor, când acesta va fi cetatea lui de scaun. 

— Vezi tu, beyule, îi zise Iskender într-o zi. Aici îmi adun oastea spre a-l 
înfrunta pe leah și după ce l-oi supune altcum sta-voi de vorbă cu ghiftuiţii 
dregători de la Stambul. 

— Fi-va oare şi Lehia țară supusă luminăţiei-tale? 

— Poate că peste ani, nu zic ba! Până atunci însă, craiul leah va trebui să 
tremure de frica mea. Dar de ce mă spovedesc ţie, beyule? Luat-ai cumva 
locul lui Kuciuk? 


— Aş vrea, de-ar fi cu putință, însă doar în inima luminăţiei-tale și nu 
altfel... 

— Numai de tine atârnă, prietene! Și ca dovadă a încrederii din partea 
mea te poftesc să vii la divan cu căpeteniile oastei mele, care este înşirată de 
la Isakci la Mahmudia. La un semn, se adună toată și trece pe la Obluciţa 
peste Dunăre. Cu asemenea oșteni, lumea o cuprind! 

La sfatul poruncit de vizir se înfăţișară cu toţii în păr şi Grazziani putu să- 
şi dea seama că „vitejii” pașei nu erau decât o adunătură de tâlhari, cu 
gândul numai la pradă şi cu nimic din umbra falnicilor oșteni de odinioară. 
N-aveau nici arme îndeajuns, iar cele pe care le văzu erau niște vechituri 
bune de speriat copiii. Află de asemenea despre o „bandă a lui Pandele”, 
care-i hărțuia pretutindeni, făcându-le viața amară de cum se răzleţeau de 
grosul oştirii. 

— Cum de nu i-aţi nimicit până acum? se încruntă paşa. 

— Abia de-am izbutit să punem mâna pe doi dintre ei, chiar aici în 
Babadag, că de scăpau prin bălțile Tunei îi ocrotea şeitan făcându-i de 
nevăzut. 

— Să-i aduceţi la mine să văd şi eu de cine vă spăimântațţi voi, 
nevolnicilor! se răsti Iskender-paşa. 

De bună-seamă că acel Pandele, care-i băga în răcori pe oştenii 
nebiruitului vizir, era vreun localnic valah, fiind bine ştiut că pe limba asta 
de pământ, dintre Dunăre şi Mare, românii încă se mai găseau la ei acasă, cu 
toată asuprirea turcească. Cei doi prinși, trântiți legaţi-cobză la picioarele 
vizirului, erau uscățivi şi zdrențăroși, dar cu o neașteptată dârzenie în ochi. 
Deşi li se poruncise să rămână cu fața la pământ, se sumețiseră a-și sălta 
capetele înfruntându-l pe pașă. 

— Vă bateţi joc de mine? se răsti Iskender, privind împrejur. Oare aceştia 
să fie tâlharii ce bagă în răcori oastea şi slugile mele? 

— Aceştia, luminăţia-ta! răspunse careva cam fâstâcit. 

— Unde-i Pandele? se răsti vizirul către prinşi. 

Oamenii se uitară la el, dar nu răspunseră. 

— Nu vorbesc limba noastră? 

— Cum de nu, slăvite stăpân, au dovedit-o în atâtea rânduri cu faptele lor, 
răspunse ayanul însuși. 

— Atunci pentru ce nu răspundeţi, ticăloşilor? răcni paşa spre ei. 

Degeaba! Prinşii se încăpățânau să tacă și asta îl scotea pe Iskender din 
sărite. 

— Să vie Selim! porunci el. Trebuie să aflați unde-i nemernicul de Pandele, 
ca să-l jupoi de viu, spre pilda tuturor! 


Gealatul se ivi pe dată, însă nu putu să-și arate măiestria fiindcă interveni 
Grazziani, mai înainte ca Iskender să-i spună ce trebuie să facă. 

— Dacă îmi este îngăduit, luminăţia-ta, aş încerca şi eu, cu vorbă bună, să 
scot câte ceva de la ei, înfrângându-le cerbicia. De mi-i dai pe mână, poate îi 
fac să spună unde-i faimoasa căpetenie. 

Vizirul se uită la el cam neîncrezător, dar își aminti de iscusinţa vorbirii 
mubașirului şi încuviinţă, făcându-i chiar plăcere să vadă ce va ieşi din asta. 

— Fie! Ţi-i încredinţez, dar de nu izbutești... 

— Este doar o încercare, slăvite vizir. lar de voi da greș, Selim va face cele 
de cuviinţă. 

— Hai să fie cum zici, beyule. 

— Dar poftesc să rămân numai cu ei, fără martori și fără pază, aşa că 
porunceşte să fie duşi la gazda mea. 

Vizirul încruntă din sprâncene dar până la urmă încuviință, poruncind să 
fie duși sub pază până acolo unde ceruse mumbaşirul împărătesc. 

Înclinându-se în faţa lui Iskender-pașa, acesta ceru îngăduinţa să plece, 
ceilalți rămânând mai departe, să pună țara la cale. 

Procedând la cercetarea prinșşilor, Grazziani porunci mai întâi să fie 
dezlegați și să li se aducă mâncare bună și apă de băut, supraveghindu-i 
chiar el pe cei doi, care se repeziră hămesiţi asupra bucatelor. 

— V-a ţinut cam multă vreme flămânzi, nu-i așa? îi întrebă cu blândeţe în 
glas. 

Cei doi săltară capetele deodată, privindu-l cu uimire şi oprindu-se din 
mestecat. 

— De mine să nu vă temeţi, că şi eu sunt creştin, ca voi, ba chiar și român. 

— Atunci pentru ce vorbeşti limba lor spurcată? 

Întrebarea îi fu pusă pe româneşte iar morlacul înţelese, însă parcă îi 
atâtea un nod în gâtlej, căci n-avea deprinderea vorbirii în această limbă. 

— Noi am priceput ce-ai vorbit cu păgânul, dar să știi că n-ai să scoţi 
nimic de la noi, chiar de încerci să ne amăgești cu duhul blândeţii! îl preveni, 
pe turcește, celălalt. 

— Oameni buni! Vă vorbesc în limba turcului întrucât văd că şi voi aţi 
deprins-o şi ne putem înțelege. Asta nu înseamnă însă că nu sunt de același 
neam cu voi, doar că m-am născut prin părţile sârbești şi am crescut printre 
străini şi încă nu mă descurc româneşte. Ca un creştin ce sunt, vă jur pe 
rănile Mântuitorului! termină el făcându-și cruce. 

Știind că musulmanii nu şi-ar fi făcut semnul acela „spurcat” pentru nimic 
în lume, prinşii părură a se îndupleca, dar rămaseră tăcuți, cu priviri când 
mirate, când iscoditoare. 


— Vă înţeleg, nu aveţi încredere în mine, dar uite că eu am în voi! Pe cât 
îmi va sta în putinţă, voi încerca să vă scap viaţa, dar să nu ieşiţi din cuvântul 
meu. Pașa vă cere să spuneţi unde se ascunde Pandele... Ei bine! Nu știți 
vreun cotlon al bălților, unde să-i căraţi după voi pe oşteni, până li se face 
lehamite? 

— Păi nu tot acolo ajungem, când or vedea că am minţit? rupse tăcerea 
uscăţivul. 

— Oricum și-au pus în gând să vă omoare. Dacă faceţi ce vă spun, scăpațţi 
barem de chinuri, dar poate că dând peste Pandele aveţi noroc să fugiţi de el. 

— Ce ne ceri în schimb? 

— Să intraţi în slujba mea! 

— Dar cine eşti? 

— Gaşpar Grazziani! Doar atâta să ţineţi minte, iar când veţi auzi că-mi 
chem oamenii, să alergaţi cei dintâi şi veţi afla atunci ce vreau de la voi... 

Robii rămaseră cu gura căscată, crezând că nu pricepuseră ce poftea acest 
străin ciudat. 

— Până atunci ce să facem? întrebă tot cel slab. 

— De izbutesc să vă scap, faceţi ce vă pofteşte inima, ca şi până acuma. 

— Să ucidem păgâni? 

— De ce nu?! 

A doua zi, spre seară, Grazziani se înfățişă paşei cu robii încredinţațţi, dar 
aceștia, acum sătui şi odihniţi, parcă aveau alte chipuri. 

— Doar nu vrei a spune că ai izbutit? îl întâmpină Iskender. 

— Ba cred că da! 

— Au mărturisit? 

— Totul, ori aproape! 

— Și ştii unde se ascunde Pandele?! 

— Trimite-i cu oşteni după ei și au să ţi-l dea prins. Se înțelege că pe ei 
trebuie să-i legaţi, de formă, ca să nu bănuiască Pandele vreo vânzare, dar să 
se poată dezlega la nevoie şi să pună mâna pe tâlhar. 

— Mare mirare! Am auzit eu că și în Orașul de Aur făcut-ai minuni numai 
cu vorba goală, dar, să-ți spun drept, n-am crezut. 

— Slăvite stăpân, te încredințez că eu când mă leg la o treabă n-o las 
neisprăvită. 

— Îmi placi, beyule! Du-te fără grijă la Poartă, că vei căpăta firmanul. 

— Într-adevăr nu mai e timp de zăbavă, mărite vizir, cu toate că rău îmi 
pare să mă desprind de aici. lar de te învoiești, până la Isakci m-or însoţi 
chiar oştenii ce vor păzi pe tâlharii cercetaţi de mine, căci pe acolo se 
ascunde şi Pandele. 

— Ziceam să-ți dau oşteni, de vază, cum se cuvine. 


— Ba aş pofti să plec cât mai nebăgat în seamă, că mișună iscoadele chiar 
şi la curtea luminăţiei-tale şi nu aş dori să afle şi neprietenii pe unde îmi vor 
călca pașii. Am pătimit îndeajuns până acuma 

— Fie, prietene, după cum ţi-i voia! zâmbi Iskender întinzând mâna spre 
a-i fi sărutată, ca semn de mare încredere. Mergi cu bine, dai scrisorile cum 
te-am povățuit şi domn te întorci, cu sprijinul lui Alah atotputernicul! 

— Dar nu fără bunăvoința luminăţiei-tale! se linguși Grazziani 
îngenunchind la picioarele lui, în timp ce își jura în gând că va şterge 
asemenea umilire, punându-l pe smintitul vizir să-i sărute tălpile, drept 
răzbunare, dar până atunci mai avea de îndurat multe înjosiri, o știa prea 
bine. 

Patru beșlii socotise mubașirul că ar fi fost îndeajuns pentru a da de urma 
lui Pandele, căci după cum, chipurile, îi mărturisiseră cei doi prinşi, 
căpetenia lor nu se ascundea niciodată cu mai mult de un fârtat. Oricum, 
călăreții îl vor însoţi la Isaccea, de unde vor cere și pedestrași ca să 
împresoare ascunzătoarea, aflată prin stufăriş. Fiind încă uscată din iarnă, 
trestia avea să ardă, de nu s-ar fi dat prinși nemernicii de tâlhari, și i-ar fi 
prăjit ca pe şoareci. Lui Iskender-paşa planul i se păruse grozav și îl 
încuviințase pe dată, trimițând ca atare şi poruncă la Isaccea. 

Două zile le-a luat drumul până către colinele ce străjuiau Dunărea 
dinspre miazăzi, căci au mai făcut ceva ocol, „în căutarea caselor de taină ale 
lui Pandele”. Către seara celei de-a doua, încă mai aveau de străbătut o bună 
bucată de drum, aşa că mubașirul împărătesc porunci popas. După rânduita 
rugăciune de seară beșliii întinseră două corturi, într-unul având să doarmă 
luminăția-sa Gașpar-bey singur, iar în celălalt ei patru laolaltă, robii fiind 
lăsaţi ca de obicei afară, legaţi de câte un copac, prin preajma cortului 
călăreților. 

Fusese o zi răcoroasă, ba mai trăsese şi o bună ploaie și de mirare fu că un 
oștean aruncă o pătură peste cei doi valahi, legaţi unul de celălalt ca să nu 
poată fugi. Nori negri, cu înfățișări de balaur, treceau greu pe cer şi doar din 
când în când lăsau să se strecoare licăritul unei stele spre adormitul pământ. 
Undeva în depărtare, poate pe malurile Dunării, se auzea lătratul vulpii. Într- 
un târziu, Grazziani se ridică în capul oaselor și ieşi pe furiş din cort, 
îndreptându-se către copacul de care erau legaţi cei doi, îngrijoraţi că a doua 
zi aveau să ajungă la Isaccea şi nici vorbă ca străinul acela ciudat să-i 
sloboadă. Acuma se ivise lângă ei şi în tăcere le tăie legăturile cu spada, după 
care se întoarse iarăși în cort, fără să-l simtă careva. Rămase mai departe 
îngândurat, căci nu-i venea nicicum somnul, când auzi pe cineva tuşind la 
intrarea în cortul său. Puse mâna pe spadă și sări în picioare. 

— Cine-i? întrebă el. 


— Noi, măria-ta! auzi vocea unuia dintre prinşi. 

leşi pe dată, mirându-se că nu se mai sfiau să vorbească cu glas tare, fără 
teamă. 

— Fii pe pace, măria-ta, că nu mai aud ei nimic. 

— Ce trăznaie ați făcut?! 

— Nimic! Doar că le-am sucit olecuță gâtlejul. 

— La toţi? Aţi înnebunit? 

— Păi, dacă n-am avut barem un hanger, i-am gâtuit. Acuma, că ai rămas 
fără strajă, socoteam că nu te-i supăra dacă i-om ține noi locul. Tot ai zis că 
suntem în slujba luminăţiei-tale! 

— Iskender-pașa are să turbeze când o afla de ispravă... 

— Unde nu dă Dumnezeu! Teamă mi-e că are să dea iarăși vina pe 
sărmanul Pandele, dar de data asta n-ar greşi. 

— Nu pricep ce vrei să spui. 

— El îi Anghel, iar eu Pandele! Și să mai știi, înălțimea-ta, că noi nu suntem 
tâlhari, ci oamenii ăstor meleaguri pe care ne ducem zilele din moși- 
strămoșii noştri. Nu-i suferim pe cei ce vor a ne stăpâni și ne luptăm cu ei, 
după puterile noastre. 


GROFOAICA DE LA MICOȘLACA 


Florea Nicoară încremenise cu ochii la Mihai, nemaiputând scoate o 
vorbă. În cele din urmă se văzură nevoiţi să plece, mâhniţi că nu izbutiseră 
să-l prindă pe hoţ. 

— N-aş putea jura dacă nu cumva chiar dumnealui, cinstitul gospodar, va 
fi fost cumpărătorul cailor. Și când te gândeşti cât de binevoitor se arăta... 

— No, atunci fain ne-o mai prostit! râse Florea. Nu te mânia, frate dragă, 
că pune-vom noi mâna pe ei cândva. Ne-om înturna aici, că doar Bălgradu 
nu-i departe de Ciunga, să ne vedem odată acasă! 

Nu mai zăboviră în cetatea de scaun a Ardealului, ci de cum se iviră zorile 
se puseră pe drum. La monastirea din Teiuş făcură cel dintâi popas și astfel 
putură afla că, numai cu o zi înainte, trecuse pe acolo un drumeţ care 
vânduse o spadă lui pater Antonio, superiorul călugărilor. Pe dată se 
înfăţișară la el şi acesta bucuros le-o arătă, iar Mihai își dădu seama că era a 
lui. 

— Zicea c-ar fi dobândit-o în luptă de la un vrăjmaș, spuse pater Antonio. 
De altfel mai avea una. 

— No, a mea o fost, mă rog frumos! sări Florea de parcă s-ar fi bucurat de 
asemenea veste. 

Călugărul se învoi să le-o dea înapoi, fără a pretinde răscumpărare, 
întrucât Florea era nepotul baciului Marian, care trecea mereu pe la el, şi la 
dus şi la întors. Avea să-i dea bătrânul banii, nu rămânea de pagubă, căci el o 
cumpărase numai să-l ajute pe călător. 

— Mulțam dom’ părinte, zise Florea. Batăr mergem în sat doi feciori și-o 
spadă... 

— Firesc ar fi fost să fi dus fiecare câte două, de veneațţi de la bătaie, dar 
aşa nu-i nicio ruşine, îi încurajă stareţul. 

De cum trecură de Aiud nu mai dădură de urma omulețului acela cu glas 
subțirel, dar nici în oraș nu aflară de trecerea lui. 

— O fi trecut Murăşu în ceea parte și s-o fi dus pe sate. Lasă-l în plata 
Domnului! făcu a lehamite Florea. 

Ajunseră şi prin locuri de tristă pomenire, la Mirăslău, unde se mai 
găseau şi atunci, pe locul bătăliei, urme de ciolane albite, ba și câte vreo 
sabie ruginită. Amândoi îşi făcură cruce, cum era în obiceiul localnicilor, 
semn de cinstire adusă morţilor de atunci. 

— De n-ar fi fost vânzare... gândi cu glas tare Mihai. 

— Vezi-bine că numai asta, încuviință Florea. Altcum, cine l-ar fi putut 
dobori pe Viteaz? 


După cotitura Mureșului din dreptul Mirăslăului, trecură de cealaltă parte 
a apei şi, pe la Cistei, ajunseră în Ciunga. Casa lui badea Gligor Nicoară era 
aşezată pe dealul de către Uioara şi se vedea că era gospodărie de om 
înstărit, neamul lor fiind vestit prin împrejurimi. Erau şi neguţători și oieri și 
ciocănaşi la ocnele de sare din Uioara, dar mai cu seamă erau țărani. 

Cei doi feciori fură întâmpinați cu mare bucurie, ba cu o întrebare, ba cu o 
gură de jinars, căci fiind duminică întreg satul era strâns la hora din fața 
bisericii. 

— Asta-i Sânefta! Fata celui de mi-o dat banii la Bălgrad, se fuduli Florea 
cu o codană rumenă în obraz şi frumoasă foc. Mi-i verișoară dulce! 

Mihai rămase încremenit cu privirea asupra fetei, nevenindu-i a crede că 
era făptură omenească şi nu o zână. 

— Ai văzut? continuă Florea. Ți-am spus eu că la Ciunga îi mai bine ca 
oriunde pe lumea asta? 

— Păi, cum să pleci și să lași asemenea mândreţe de fete ce sunt pe la voi? 
Nici nu știi la care să-ți oprești ochii! 

Două zile mai apoi se ivi în sat şi Marcu, după ce bătuse cam vreo două 
luni drumul de la Sătmar până în valea Mureșului. În drum se abătuse şi pe 
la Gorăslău și prin alte locuri legate de răposatul Mihai-vodă cel Viteaz, 
încercând a da de mormântul mucenicului, dar zadarnic. „N-au îngăduit nici 
să-i însemne gropniţa, batăr cu o cruce de lemn, mânce-i zmeii să-i mânce!” 
îi spusese cu obidă un moț pe care-l întâlnise în capul drumului spre 
Câmpeni. Plecase mângâindu-se cu gândul că de va ajunge Gașpar domn şi la 
Bălgrad vor cerceta palmă cu palmă până aveau să dea peste Viteaz şi cu 
cinste să-l îngroape în inima ţării celei mari și unite... După cum mai avea de 
plătit o datorie de inimă și meşterului Zahorec din Praga, că nici asta nu se 
uita cu ușurință. 

De cum pătrunse în curtea lui badea Gligor Nicoară cu vestea cea bună că 
venea din partea lui Amosie, cu toţii se veseliră nespus. 

— Chiar l-ai văzut cu ochii domniei-tale pe tetea? întrebă Florea, deşi el 
ştia prea bine că trăieşte. 

— Ba chiar am și luptat împreună, ba și în temniţă tot laolaltă am fost şi 
până în ziua plecării. 

— Tăt aşa fecior frumos îi? iscodi şi bătrânul cu lacrimi în colţul ochilor. 

— Nu ştiu cum va fi fost cândva, dar că mai întorc capetele după el toate 
fetele, asta încă-i drept! 

— Dar măria-sa? vru să afle și Mihai. 

— Bărbat în virtute, măcar că i-o cărunțţit barba. Nu cumva te bate gândul 
să mergi la el în oaste? 


— Întocmai! Cu toată inima am purces la drum şi iată-mă-s ajuns în satul 
acesta, dar multă cale mai am a străbate... 

Ce-i drept, de când o văzuse pe Sânefta nu se mai zorea către Sătmar. Nici 
nu apucase să schimbe cu ea vorbă, că fata nu mai era de găsit. Nu cutezase 
să întrebe de ea acasă, căci nădăjduia s-o întâlnească pe uliţă, ori la apă la 
izvor, dar nici urmă de ea. Îl bătea gândul să nu se fi întâmplat vreo 
nenorocire și s-o fi înghiți Mureşul, că de turci ori tătari nu putea fi vorba, ca 
pe la ei, pe dincolo de munți. 

Prin sat începură se vântura zvonul despre lipsa Sâneftei şi astfel toată 
lumea era îngrijorată de soarta ei. Oameni tocmiți anume de badea Marian 
răscoleau apa, până către Mirăslău, dar degeaba. 

— Doar ştiu eu bine că Sânefta nu mergea la Mureș! zise Florea, care 
părea înspăimântat și el. 

— Uneori grofoaica de la Micoşlaca le mai chema pe fete la clacă și câte 
una mai zăbovea la curte o zi ori două, dar Sânefta nu avea obiceiul, 
neîngăduindu-i Mărian, că doar nu erau slugile baroanei, zise domol baciu 
Gligor Nicoară. 

— Departe-i Micoşlaca? întrebă Marcu tresărind. 

— Dincolo de dealul ce-l vezi, către Murăș, îi arătă Florea. 

— Nu Mikeş îi cheamă pe baronii de acolo? 

— Ba da! zise bătrânul. De la ei se trage și numele satului, măcar că-s 
numai români acolo. 

— Şi cum se numeşte grofoaica? 

— Dar cine mai știe? De-mi aduc bine aminte, parcă... Berta, ori... Tereza, 
că de bătrână ce-i, va fi uitat şi ea! Noi îi zicem grofoaica și atât. 

— Eu credeam că-i zice Iulia, bâigui Marcu dezamăgit. Și mai știam că e 
tânără... 

— No, aia-i nepoată-sa! se băgă Florea. Și e chiar frumoasă, dar să știi că 
nu le întrece pe Sânefta, Melintia, Maria, ori pe multe altele de la noi din sat. 
Uite, Mihai, că-i străin de aici, poate să spună ce fete avem la Ciunga. 

— Aşa-i! încuviință acesta. 

— Așa o fi, dar mie mi-a plăcut lulia şi aș pofti să ne şi însoțim. 

— Cu o grofoaică?! se mirară deodată şi Gligor şi Florea. 

— De ce nu? Doar şi eu mi-s fecior de cnez, iar la curtea lui Gaşpar-vodă 
voi fi vel-spătar! 

Cu toții începură a-l privi cu alți ochi, nemaiștiind ce să creadă, fiindcă nu 
li se păruse a fi un domn aşa de mare. „Doar nu s-o fi bolunzit la cap” îşi zise 
baciu Gligor. 

Marcu își aminti că la fel pățise cu jupân Dumitru şi pe loc încercă s-o 
schimbe: 


— Oricum, dacă ajung la Micoșlaca, dau şi de Sânefta. Am să poruncesc să 
se răscoale și apele și pădurile... ori nu vă vine a crede? se opri iarăși, 
văzându-i descumpăniți. 

— Ba credem, cum să nu, domnia-ta! răspunse bătrânul. Numai că te 
socoteam d-ai noştri şi... noi cu domnii... 

— Baciule Gligor, acuma pricep eu ce vreţi a spune... Dar eu mi-s domn 
făcut cu spada și sângele meu! Ca oștean de rând am luptat la Cornu lui Sas 
şi abia la Tătărani m-a făcut Vodă căpitan. Apoi... n-am mai apucat să 
rămânem, nici el și nici eu. Pot zice că mi-s asemenea lui Amosie, care tot 
căpitan îi! Cât despre avere, avem și noi o bucată de pământ, la Borlova, 
poate cât ai și dumneata. 

Ceilalți se mai luminaseră la față și îi dădură dreptate că nu era străin de 
lumea lor, numai că ţinea să se însoare cu o grofoaică, şi asta nu puteau 
pricepe ciunganii. Dar Marcu îi luă acum din scurt, nemailăsându-le chip de 
împotrivire. 

— Uite că se lasă noaptea! Mergem degrabă într-acolo și vedem îndată ce-i 
şi cu Sânefta şi cu lulia... Haideţi! 

— No, eu m-oi trage la culcare, că s-o dus vremea când băteam noaptea 
ulițele după fete, dar meargă tinerii! 

Florea chibzui dacă să-l însoțească pe năstruşnicul oaspete ce se dădea 
fârtat cu Amosie dar zice că s-ar însura cu nepoata grofoaicei de la 
Micoșlaca, ori de n-ar fi fost mai bine să-i spună că pe la ei umbla zvonul că 
Mikeşoaia cea tânără va face nuntă cu Teleki Imre, groful de la Uioara... Nu 
cuteză însă, şi astfel cei trei tineri se porniră. 

Tăiau la trap pe calea cea mai scurtă spre a nu mai trece prin Cistei, iar 
când încetiniră Florea încercă să-i spună: 

— De multe ori vine pe la Micoşlaca grofoaica de la Galda, care-i tare 
prietenă cu domnii cei mari de la Bălgrad... 

— Nu prea am fost eu pe placul contesei de la Galda... Agnes, așa o 
cheamă, dar lulia mă iubeşte, o să vedeţi! 

Satele erau apropiate şi Florea nu mai apucă să-i pomenească şi de groful 
de la Uioara, că se trezise drept în fața porților conacului familiei Mikes. 
Cum trecuse de multișor vremea cinei, bătăile în poartă și larma făcută de 
Marcu nu fură pe placul celor de la curte. 

— Dacă aţi beut, ficiori, de ce nu vă duceți la culcare și umblaţi techerghei 
pe la casele oamenilor? îi dojeni paznicul. Tot după Sânefta aţi venit? întrebă 
el văzându-l pe Florea. 

— Deschide poarta! se răsti Marcu pe ungurește. Acasă-i lulia? 


— Îndată, înălțimea-ta! se zori portarul crezând că s-a înşelat şi n-a văzut 
bine ce oaspete de seamă picase. Poftiţi, se ploconi el. Din pricina 
întunecimii... 

Marcu însă nu-i dădu răgaz şi nemaibăgându-l în seamă începu a răcni de 
parcă s-ar fi aflat în satul lui, la vreo drăguță: 

— lulia! Sunt eu, Marcu! Am venit, draga mea! 

În pragul casei se ivi o bătrână doamnă, însoţită de o slujitoare şi 
sprijinindu-se într-un toiegel de abanos. Marcu bănui a fi mătuşa Iuliei şi se 
înclină. 

— Sărut-mâna, doamnă baroană! Sunt căpitanul lancovici și o caut pe 
nepoata dumneavoastră, lulia. 

— Păi aşa se vine, tinere domn, ori cine vei fi fiind? La vreme de noapte şi 
cu asemenea strigăte, să bagi spaima în oamenii cumsecade? Eşti nobil şi nu 
cunoşti buna-cuviinţă! îl dojeni bătrâna, pocnind mereu cu toiagul în 
pământ. 

Dacă ar fi vărsat careva o găleată cu apă rece peste capul bănățeanului, nu 
s-ar fi simțit mai înfrigurat. Se mira că nu se arată Iulia, care l-ar fi auzit, de 
bună-seamă, dacă era acasă. Zgripțuroaica nu putea să-i fie piedică și iute ar 
fi dat-o în lături, dar se gândi că o asemenea purtare ar fi avut urmări 
neplăcute. Tocmai atunci în spatele baroanei se ivi şi ființa aşteptată. Marcu 
nu mai ținu seama decât de marea lui dragoste şi, trecând pe lângă babă, 
îngenunche în fața fetei. 

— Iulia, scumpa mea! În sfârşit, te-am găsit! şi apucându-i mâinile i le 
acoperi de sărutări. 

Florea şi Mihai rămaseră în umbră și se uitau miraţi la cele ce se 
petreceau sub ochii lor, nepricepând ungureşte. Oricum se cam îngrijorau, 
căci întâlnirea nu se petrecea după cum se așteptase Marcu. Ba, după cum se 
răstea baroana, părea că-l ceartă cu asprime, iar cea tânără se uita la el de 
parcă ar fi strâns-o o botină. 

— Ce poftești? catadicsi să-l întrebe. 

— Să mă fi schimbat oare într-atâta, încât să nu mă mai cunoști? 

— Aaa! domnia-ta ești?... da... îmi aduc aminte că Marcu te cheamă, de nu 
mă-nșel. Și întorcându-se spre bătrână: Ne-am cunoscut împreună cu Agnes, 
undeva pe la Arad, de mai ţin bine minte... Dar poftește în casă, domnule 
căpitan! îl îmbie cu vădită răceală. 

— Chiar de vă cunoașteţi, nu se cade să vină așa la o casă de nobili, de 
parcă s-ar fi aflat, să-mi fie cu iertare la vreo locandă din cine știe ce oraş. 
Pofteşte, tinere, iar slugile domniei-tale să meargă la cuhne. 

Marcu însă rămase mut, ca lovit în moalele capului. Mai întâi, nu ştia ce să 
creadă de purtarea fetei, că doar abia trecuseră câteva luni de când își jurau 


să nu se mai despartă niciodată! Îi dădu însă prin minte că se ferea de babă 
şi nu voia să se dea de gol... „Asta era!” se lumină el deodată. Ce aveau să zică 
tovarășii lui de afară, luaţi drept slugi, nu-i mai păsa, ba se chiar bucura că 
nu pricepuseră nimic, așa că se apropie de ei și le spuse: 

— Îi ceva bai, că fata se teme de bătrână. Nu vă fie cu supărare, dar 
mergeţi acasă și înturnați-vă mâine, că până atunci aflu eu despre ce-i vorba. 

Când lulia află că cei doi tineri plecaseră, un nor îi adumbri obrazul, însă 
Marcu n-a băgat de seamă. 

— Eu mă voi duce la culcare, tinere domn, și nădăjduiesc să nu se mai 
întâmple altă dată, zise bătrâna întorcându-le spatele. 

Marcu o salută înclinând capul, fără a scoate vreo vorbă. În sinea lui se 
bucura, pe deplin încredințat că, îndată ce vor rămâne singuri, lulia avea să- 
şi ceară iertare pentru purtarea ei de până atunci. Nici pomeneală însă, căci 
tânăra grofoaică rămase şi pe mai departe la fel de rece. 

— Am înţeles că nu trebuie să ne dăm în vileag, deocamdată, cu toate că 
mâine va trebui să ne mărturisim dragostea în faţa tuturor. Însă mi-a fost 
atât de dor de tine, încât nu m-am mai putut ține şi am dat năvală ca un 
tătar, de cum am aflat... 

— Bine, bine! i-o reteză sec Iulia. Acuma rogu-te să mergi la culcare, și 
dimineață om mai sta de vorbă! 

— Nu pricep... eu am venit atâta cale să mă culc de cum te-am văzut?!... 
doar dacă ne culcăm împreună! 

— Te poftesc să fii cuviincios! Ţi-am spus că mâine vom sta de vorbă. Ce 
mai vrei? 

— Nu pleca! întinse mâinile, ca după o fantomă. 

Nu-i venea a crede că era părăsit cu atâta cruzime și abia se urni din loc, 
spre a urma pe slujnicuţa ce-l poftea să-i arate odaia de odihnă... Fu cât pe ce 
să se repeadă în curte şi, sărind în şa, să gonească unde o vedea cu ochii. Se 
răzgândi însă, neputând să-şi închipuie că lulia n-avea să vină pe furiș, ca să 
nu afle nici măcar servitorii. „Cine ştie ce ochi iscoditori o pândesc pe biata 
fată!” îşi zise, mângâindu-se cu gândul că, oricum, a doua zi se vor lămuri 
multe. Nici nu băgă de seamă că încăperea unde fusese poftit avea doar un 
pat, o masă şi un scaun, iar la ferestre zăbrele groase de fier, aşa cum se 
obişnuia pe la unele case, spre a fi apărate de răufăcători. Se învârti o vreme 
ca un leu în cușcă, apoi, pierzându-și răbdarea, scoase capul pe coridorul 
scufundat în beznă. „Vine când s-or culca toţi!” se linişti el scoțându-și 
cingătoarea şi spada şi așezându-le pe scaun, ba își dădu jos şi contășul, spre 
a fi mai sprinten când avea s-o cuprindă în braţe. 

S-a frământat aşa toată noaptea, uneori părându-i-se a fi auzit pași 
furişați prin dreptul ușii, ba într-o vreme desluși un tropot de cal, dar nu se 


îngrijoră, gândindu-se că poate cei doi tineri vor fi plecat abia atunci, după 
ce vor mai fi întrebat ceva de Sânefta. În cele din urmă se-ntinse în pat, 
îmbrăcat cum era, cu mâinile sub cap, și căzu într-un somn adânc. Când se 
trezi, lac de sudoare, văzând că zadarnică îi fusese așteptarea se mânie și 
dădu să plece. Atunci băgă de seamă că scaunul pe care aruncase 
cingătoarea și spada nu mai era, doar contășul rămăsese pe masă. Se repezi 
la ușă, însă aceasta era bine zăvorâtă pe dinafară. Bătu cu pumnii, răcni 
furios, ba se şi opinti nădăjduind s-o spargă, dar în van. „Ce va să însemne 
asta?” se întrebă cu glas tare. „Nu cumva sunt prins?! Așadar puicuţa se 
dovedeşte mai șerpoaică decât prietena ei Agnes... Cu mâinile mele am să-i 
sucesc gâtul, nemernica!” își făgădui el și se apucă să zguduie zăbrelele, 
strigând după ajutor. Zadarnic însă, fiindcă nimeni nu trecea pe la fereastra 
odăii lui, așezată undeva în spatele conacului. Își dădu cu pumnii în cap, 
căindu-se că nu se dusese aseară cu băieții şi să se fi întors pe lumină să-i 
ceară socoteală. Prea se încrezuse în dragostea muierească, nesocotind 
poveţele lui Gaşpar de a se lăsa de patima lui pentru Iulia, dar acum era prea 
târziu. 

Către amiază i se făcu foame și mai cu seamă sete, însă nimeni nu venea 
să-l cerceteze dacă avea trebuinţă de ceva. „Apă!... Vreau apă!” răcni el. Avea 
de gând să se năpustească asupra aducătorului, îndată ce s-ar fi crăpat ușa, 
şi se aşeză la pândă. Nu se putea să nu se arate careva, căci și celor mai 
ticăloşi ucigași li se dădea de mâncat și de băut, chiar de-ar fi fost hărăziți 
ştreangului. Trecu astfel întreaga zi fără să vadă chip omenesc şi iarăși 
zadarnic sudui şi blestemă, până târziu în noapte. 

Frânt de osteneală, fu doborât de somn și când deschise ochii nici nu-și 
mai dădu seama de era dimineaţa ori miezul zilei. Nici de astă-dată nu se ivi 
nimeni, cu toate că strigase atât cât îl mai țineau puterile. 1 se usca cerul 
gurii şi îşi simțea buzele crăpate. „Are să mă ucidă prin însetare”, îi trecu 
prin minte şi se înfioră. Începu să-i scadă și înverşunarea, ba chiar i-ar fi 
mulțumit celui ce i-ar fi adus un strop. Spre seara celei de-a doua zile capul 
începu a-i vâjâi şi toată odaia se învârtea cu el, încât abia izbuti să se mai 
aşeze în pat, fără să-i mai pese de nimic și fără a se mai gândi la ceva, 
aşteptându-și moartea. 

Nu putea ști câtă vreme zăcuse în starea aceea, poate o zi, poate mai mult, 
simțea numai că cineva îi umezea buzele cu un ștergar muiat în apă, abia 
izbutind să sugă seva dătătoare de viață. Apoi zări ca prin ceaţă o femeie 
aşezată în preajma lui şi în cele din urmă pricepu că din porunca ei era 
îngrijit. Dar nu era lulia, ci... Agnes! 


- Sfârşitul volumului I — 


